
TISAK »RIJEČKA TISKARA« RIJEKA 


PREDMET SOCIOLOGIJE 1 
NJENE METODE 


ZAŠTO SE SOCIOLOGIJA RODILA TAKO KASNO 


U razvitku naučne misli postoji prividno jedna duboka 
protivurječnost: ono što je čovjeku najbliže, najkasnije po- 
staje predmet njegova naučnog ovladavanja — čovjek sam 
i njegovo društvo. Jer što je čovjeku bliže od njegova vla- 
stitog bića i njegova društvenog života, njegove veze s bli- 
skim i tuđim ljudima?! Je li tome zakašnjenju razlog što 
prevelika blizina onemogućava da se stvari bolje i jasnije 
sagledaju — a nauka živi od tačnosti i jasnoće — ili je raz- 
log u tome što mi ni u čemu nismo tako pristrani kao u 
stvarima koje se tiču nas samih i nama sličnih bića, ili je, pak, 
razlog u tome što ne postoji ništa složenije u ovome svijetu 
od čovjeka i ljudskog društva? Može biti da su svi ovi raz- 
lozi sporni, ali prije nego što odgovorimo na postavljena 
Pitanja, zadovoljimo se činjenicom da sociologiju ili nauku 
o društvu danas smatramo najmlađom naukom, pa da je 
cna kao takva i najkasnije postala predmet srednjeg i vi- 
sokog školskog obrazovanja. Pokušajmo, prije svega, ukrat- 
ko odgovoriti — zašto se sociologija javlja tako kasno u 
razvitku osnovnih nauka o stvarnosti, čiji značajni dio pred- 
stavlja i ljudsko društvo. 

Ne može se, naravno, reći da je to zbog pomanjkanja 
interesa za ljudsko društvo, jer se takav interes javlja već 
u antičkoj filozofiji. No, taj se interes samo postepeno oslo- 
bađao mističkog, religioznog i metafizičko-spekulativnog ob- 
lika da bi tek sredinom 19. stoljeća dobio znanstveni oblik, 
tj. zadovoljio osnovnim zahtjevima iskustvenih znanosti. Kao 
egzaktna znanost, sociologija se pojavljuje mnogo kasnije 
od matematike, astronomije, fizike, kemije ili biologije, a 
nekako istovremeno s psihologijom. I, kao što su se druge 
osnovne nauke postepeno oslobađale od nenaučnih shvaća- 
nja u samom pristupu izučavanju prirode, na primjer astro- 


nomija od astrologije, fizika od metafizike, kemija cd alke- 
mije, biologija od vitalizma, tako se i sociologija morala 
oslobađati mističkih i religioznih predodžbi o nastanku i 
razvoju čovjeka i društva, te stvoriti kritički odnos 
prema društvenoj stvarnosti. 


Zanimljivo je da se kritički odnos, na osnovi modernih 
iskustvenih i racionalnih znanosti, prema društvu pojavljuje 
istovremeno s pojavom velike društvene krize sredi- 
nom 19. stoljeća. Građanska klasa uspjela je slomiti feu- 
dalne pregrade u društvu i osloboditi kmeta od vezanosti 
uz feudalčevu zemlju, ali je oslobođeni i proletarizirani kmet 
u novoosnovanim tvornicama bio izložen ne manjoj eksplo- 
ataciji kapitalista. Građanska klasa upozorila je na parazi- 
tizam aristokracije i velikih zemljišnih posjednika, međutim, 
doskora je počela s njima paktirati protiv najradikalnije 
klase — proletarijata. Francuska revolucija je krvavo obo- 
rila samovlašće apsolutne monarhije i svečano proklamirala 
demokratske slobode i »prirodna prava građanina«. Prošlo 
je još gotovo čitavo jedno stoljeće, a u nekim zapadnim 
zemljama i više, dok su najsiromašniji društveni slojevi, a 
i žene, dobili pravo glasa. Revolucija je odvojila crkvu od 
države, ali nije potpuno odvojila i religijski odgoj od laič- 
kog školovanja. Iako su racionalizam i vjerovanje u na- 
predak pomoću znanosti postali jedan od idejnih pokretača 
buržoazije, njene vlastite protivurječnosti i zavojevački ci- 
ljevi u kolonijama i u Evropi navodili su je isticanju nagon- 
skih i nasilničkih sila u čovjeku. Ona je rodila nacionalizam 
i potaknula nacionalnooslobodilačke pokrete, ali je istovre- 
meno stvorila imperijalističke pohode protiv drugih naroda, 
Javno je ispovijedala vjeru u društveni progres i industriju, 
i dok je utemeljitelj klasične građanske ekonomije, Adam 
Smith [Smit], pisao o »Bogatstvu nacija« (1776), dotle je 
i pored sve većeg industrijskog razvitka, i upravo zbog 
njega, najveći dio nacije padao u nevjerojatno osiromaše- 
nje. Bilo je to doba prvobitne akumulacije kapitala, kad 
se nesmiljeno zgrtao osnovni kapital. Od julske revolucije 
1830. do februarske 1848. godine, koja je pored Francuske 
zahvatila i druge evropske zemlje, jasno su izbile na svjetlo 
dana osnovne protivurječnosti građanskog društva, S jedne 
strane naglo bogaćenje industrijske i financijske buržoazije, 
a s druge sve veće osiromašenje radničke klase, koju su 
nesmiljeno izrabljivali zajedno s radom žena i djece (radili 
su i do 70 sati sedmično), pokazali su osnovnu suprotnost 
bogatstva i bijede. Ekonomski slomovi 1836, 1839. i 1847. 
godine ukazivali su na svu nestabilnost mlade i ekspanzivne 


kapitalističke privrede. Radnička klasa počinje se tada udru- 
Živati, pa je u Engleskoj uspjela izvojevati izborno pravo 
(1832), pravo na široko političko organiziranje (1846), a 
među najvrednije — desetsatni radni dan (1847). Čartistički 
pokret (charter — isprava) bio je, doduše, u to vrijeme 
poražen, jer radnici nisu dobili jednako i tajno biračko pra- 
vo, ali su svojim zahtjevima stvorili osnove borbe za demo- 
kratizaciju građanskog društva. U Francuskoj je proletari- 
jat zajedno s barikadama u Lyonu i Parizu (1831, 1834. i 
1839. godine) stvarao i široko razgranate tajne organizacije, 
kao »Društvo prijatelja naroda« i »Godišnja doba«. U to 
vrijeme revolucionarni proletarijat (komunisti Babeufovog 
[Babćf] i Buonarottijevog kova, veliki buntovnik August 
Blanqui [Ogist Blanki]) nastupa zajedno s radikalnom sred- 
njom buržoazijom pod vodstvom Ledru-Rollina [Ledri-Ro- 
Ićn]. Teoretičari socijalizma Saint-Simon [Sen-Sim+$n] i Fou- 
rier [Furjć] djeluju na sve napredne duhove koji su se odu- 
ševljavali za čovječnost, bratstvo, i jednakost među ljudima, 
među ostalima i na velike romantike — George Sandovu 
[Žorž Sand], Victora Hugoa [Vikt6r Ig6ć] i Alphonsa La- 
martinea [Alfons Lamartin]. Bilo je to vrijeme naročito in- 
tenzivnog društvenog i intelektualnog vrenja, pa nije čudno 
što se tada rađa prva kritička i naučna misao o društvu. 


Sve ove, kao i mnoge druge protivurječnosti, pokazale 
su da se razvitak građanskog društva razvija u znaku poli- 
tičke i ekonomske krize, koja se redovito javlja svakih se- 
dam do deset godina, pa da o načelima francuske revolucije, 
kao i o organizaciji građanskog društva, treba tek razmi- 
šljati onim sredstvima koja je to isto društvo istaklo u 
prvi plan — pomoću znanosti i radi znanstvene organizacije 
društva. što su ljudi pomoću tehnike i proizvodnje u indu- 
strijskoj revoluciji više ovladali vanjskom prirodom, sve 
su više dolazili do uvjerenja da je i njihova vlastita »ljud- 
ska priroda«, i to prvenstveno »društvena priroda«, dio nji- 
hove ljudske proizvodnje, te da je treba podvrći istim nače- 
lima racionalnog ispitivanja i oblikovanja. S krizom gra- 
đanskog društva rađa se duh reformizma, a iz težnje za ra- 
cionalnošću društvenih reformi potreba za naučnim istra- 
Živanjem društva — društvena znanost ili sociologija. 


U nastanku sociologije kao znanosti možemo, dakle, raz- 
likovati dva osnovna razloga: 1. društvenu krizu koja traži 
racionalna sredstva za svoje objašnjenje i razrješavanje, i 
2. epistemološku (spoznajnoteorijsku) i metodološku uvje- 
tovanost sociologije od razvitka drugih znanosti. O ovom 
potonjem razlogu valja sada nešto reći. 


Pratimo li u toku povijesti razvitak pojedinih znanosti, 
primijetit ćemo da se one ne počinju razvijati istovremeno. 
Uočit ćemo određenu pravilnost u njihovom pojavljivanju: 
jednostavnije znanosti dolaze prije slože. 
nijih. Pri tome imamo u vidu tzv. fundamentalne ili os- 
novne znanosti, tj. takve koje ispituju strukturu objektivne 
stvarnosti. Matematika i njena primjena u prilično jedno- 
stavnim prostornim odnosima, s euklidovskom geometrijom 
i klasičnom mehanikom, razvija se najranije. Astronomija 
se počinje oslobađati astrologije već u renesansi, dok u fizici 
još uvijek nalazimo nenaučne teorije, kao što su na primjer 
ona o flogistonu — o posebnoj sagorijevajućoj materiji. 
Slično se i fizika, na osnovama mehanike, počinje razvijati 
ranije od kemije, koja još dugo vremena, sve do kraja 18. 
stoljeća ostaje podložna alkemiji dok nije Lavoisier [Lavoa- 
zje1 postavio načelo o održanju materije. I u vrijeme kad 
se kemija pojavljuje kao egzaktna nauka nalazimo u biolo- 
giji još uvijek teoriju o »animalnim duhovima« koji jure 
Živcima, kao i razne vitalističke teorije. Biologija se tek 
u toku 19. stoljeća potpuno uspostavlja kao egzaktna na- 
uka, naročito s pojavom Darwinove teorije o razvitku vrsta, 
dakle gotovo tri stoljeća nakon (fizike! Psihologija, kao još 
složenija nauka, pojavljuje se tek u drugoj polovini 19. 
stoljeća (sa osnutkom prvog laboratorija za eksperimen- 
talnu psihologiju u Leipzigu W. Wundta, 1879. godine). Da- 
kako da je naučna psihologija u svojim metodama tražila 
podršku već razvijene biologije i posebno fiziologije i neu- 
rologije. Nekako istovremeno pojavljuje se i sociologija, 
dakle sredinom 19. stoljeća. Ali i ona se tada najprije osla- 
nja na povijesne nauke, pa nema eksperimentalno i mate- 
matičko-induktivno obilježje, koje dobiva tek u 20. stoljeću 
s pojavom empirijske sociologije. Potonja većinu svojih me- 
toda preuzima od razvijene psihološke nauke, kako od eks- 
perimentalne psihologije, tako i kliničke i socijalne psiho- 
logije. Doista, kao što vidimo, postoji određen redo- 
slijed u rađanju fundamentalnih znanosti. 
On se može objasniti samo tako što su složenije znanosti 
prilagođavale za vlastite potrebe i koristile se onim meto- 
dama što su već bile provjerene i razvijene na području 
jedne jednostavnije znanosti. 


Događa se obično da se one znanosti koje se nalaze na 
početku razvitka ugledaju na one što su već dostigle odre- 
đeni stupanj razvoja i stekle na taj način veći ugled među 
znanstvenjacima i u društvu uopće. One pokušavaju preuzeti 
metode i teorije jedne već zrelije znanosti, pa su Lako fizika 


i biologija udarile svoj pečat 1 sociologiji. No, valja odmah 
dodati da su kritičniji duhovi među osnivačima sociologije 
upozoravali kako ne valja jednostavno prenositi metode i 
teorije iz jednog naučnog područja u drugo, već ih valja 
izgrađivati u skladu s posebnom prirodom predmeta znano- 
sti kojom se bavimo. Tako su se one prilagođavale veoma 
složenoj pojavi kao što je ljudsko društvo, pa se doskora 
uvidjelo da je sociologija znanost koja se mora služiti raz- 
ličitim metodama u istraživanju svojeg predmeta. 


PREDMET SOCIOLOGIJE 


Pojedine nauke su danas toliko opsežne da se već u 
višim razredima srednjih škola nastoji razgraničiti nastava 
u dva smjera: matematičko-prirodoslovni i društveno-jezi- 
čni. Na području visokog školstva nalazimo fakultete podi- 
jeljene na prirodoznanstvene ili tehničke i na društvene. 
U posljednje se ubrajaju filozofski, pravni i ekonomski 
fakulteti. Već ova činjenica pokazuje da su društvene nauke 
brojne i veoma složene. No, većina tih nauka bavi se 
samo nekim društvenim pojavama. Na primjer, pravne 
se nauke bave raznim oblicima prava (građanskog, krivič- 
nog, ustavnog, međunarodnog itd.), ekonomske nauke po- 
litičkom i nacionalnom ekonomijom, organizacijom  pri- 
vrede i poduzeća, trgovinom i drugim ekonomskim pojava- 
ma. Na filozofskom fakultetu vidimo da neki stručnjaci 
proučavaju jezike i književnosti, drugi povijest, treći filo- 
zofiju, četvrti etnologiju ili psihologiju, i tako dalje. Socio- 
logija zauzima posebno mjesto među društvenim naukama 
upravo po tome što ne izučava pojedine društvene pojave, 
već društvo kao takvo, tj. društvo u njegovoj op- 
ćenitostiili u bitnoj pojavnosti i organiza- 
Ciji. Društvo nije neka tvorevina koja se nametnula ljudi- 
ma izvana, već ono odgovara nekim urođenim ljudskim 
potrebama. No, ove potrebe kod čovjeka nisu date jednom 
zauvijek, kao kod životinjskih vrsta, već podliježu povijes- 
nom razvitku. Zato sociologija ima i zadatak da ispituje 
razvitak društvenih potreba čovjeka s obzirom na razvitak 
same društvene organizacije. Društvene potrebe čovjeka, ona- 
ko kako se one očituju u konkretnom društvu, nazivamo 
ljudskom društvenošću. Čovjek se može ponašati 
više-manje društveno, on može, čak, i da opravdava izraziti 


oblik nedruštvenog ponašanja ili protiv-društvenog ponaša- 
nja kao njemu svojstvenog društvenog ponašanja. Takav je 
slučaj s ljudima koji izrabljuju tuđi rad ili tuđe osjećaje. 
No, kako je čovjek svjesno biće, to on pronalazi manje ili 
više racionalizirane razloge da bi opravdao takvo svoje po- 
našanje. Takvi razlozi mogu biti pogrešni, kao što i njegova 
čitava svijest može biti izobličena. Zato redovito kod ljudi 
koji se praktički nedruštveno ponašaju nalazimo ideje ili 
ideologiju koja na izvrnut ili pogrešan način nastoji oprav- 
dati takvo ponašanje, pa govorimo o mistificiranoj 
društvenoj svijesti. Sociologija ima, očito, zada- 
tak da ispituje kako određeni oblici ljudske društvenosti 
utječu na društvenu svijest čovjeka. Pri tom valja imati 
na umu da nosioci svijesti mogu biti podjednako pojedinci 
kao i društvene grupe ili klase. 


U potonjem slučaju možemo reći da ljudi izmišljaju ne- 
opravdane razloge da bi opravdali neke oblike nedruštvenog 
ponašanja, ali su prisiljeni na to kako bi uopće mogli dru- 
štveno živjeti ili nametati svoje ideje drugima. Sve dru- 
štvene ideje, međutim, nemaju ulogu da opravdavaju načine 
kako ljudi žive. Ima mnogo ideja koje proizlaze iz činjenice 
da su ljudi stvaralačka bića, da otkrivaju mnoge stvari koje 
prije nisu znali i izmišljaju mnoge ideje, djela i bića čije 
postojanje nije prijeko potrebno za njihov opstanak. U 
takvu stvaralačku djelatnost ljudi ubrajamo umjetnost 
i veći dio kulture. Sociologija se mora, dakle, baviti 
značenjem kulturnih ljudskih tvorevina, jer društvena orga: 
nizacija, kao i ljudska društvenost ili senzibilnost, djeluju 
uvijek na kulturne tvorevine, na načine kako ljudi zami- 
šljaju svoje idealno postojanje ili kako izražavaju svoje mi- 
sli i osjećanja. 

Na osnovi onoga što smo dosada rekli, predložit ćemo 
sasvim jednostavnu definiciju sociologije kao nauke: So- 
ciologija je najopćenitija nauka o druš 
tvu koja ispituje zakonitosti razvitka dru- 
štvenih struktura ili društveno-ekonom- 
skih tvorevina u vezi s razvitkom ljudske 
društvenostii liudske kulture. U raznih pisa- 
ca nalazimo definicije koje su složenije od predložene, jer 
nastoje bliže odrediti što razumijevaju pod društvenom 
strukturom, što pod ljudskom društvenošću (međuljudskim 
odnosima) ili ljudskom kulturom. Zadovoljit ćemo se pri- 
vremeno ovom definicijom, a njen pravi sadržaj shvatit ćemo 
u toku izlaganja gradiva ove knjige. 


METODE U SOCIOLOGIJI 


Obično se kaže da se jedna znanost razlikuje od druge 
po tome što ima svoj predmet izučavanja i svoje metode 
ili metodu istraživanja. No, to ne mora uvijek biti tako. 
Postoje znanosti koje se razlikuju po predmetu istraživa- 
nja, ali čije su metode jednake. Naravno, svaki znanstveni 
postupak istraživanja prilagođuje se posebnim crtama pred- 
meta koji se istražuje. Tako se, na primjer, danas kemija 
i fizika uglavnom služe istim metodama. U društvenim zna- 
nostima služe se metodom promatranja ili opservacije i 
etnologija i psihologija i sociologija. I u udžbeniku socijalne 
psihologije navode se iste metode istraživanja kao i u so- 
ciologiji. Ono po čemu se razlikuje jedna društvena znanost 
od druge često je samo u tome što ona daje veće značenje 
u svojim istraživanjima jednoj od metoda kojima se služe 
i druge znanosti. 


Da bismo shvatili što je svojstveno metodama istraži- 
vanja u sociologiji, moramo odgovoriti na dva pitanja: prvo, 
po čemu se društvene znanosti razlikuju od prirodnih i, 
drugo, po čemu se sociološke metode istraživanja razlikuju 
od metoda drugih društvenih znanosti. 


Ono po čemu se društvene znanosti razlikuju od prirod- 
nih proizlazi iz prirode ljudskog ponašanja. Čovjek živi u 
društvu, životinja također može živjeti u društvu. Međutim, 
životinja ne mijenja svoju društvenu organizaciju, ona joj 
je data zajedno s njenom biološkom konstitucijom. Nasu- 
prot životinji, čovjek mijenja svoju društvenu organizaciju 
i svoje društvene odnose u skladu s ciljevima koje sebi 
postavlja i u skladu sa svojom praktičko-proizvodnom djelat- 
nošću. Za razliku od životinje, čovjek ima povijest čiji je on 
aktivni i stvaralački nosilac. A to znači istovremeno da čo- 
vjek stvara društvene situacije i odnose koji su samo njemu 
svojstveni, koji su jedinstveni, vremenski neponovljivi. Dok 
se prirodni procesi beskonačno puta, teorijski zamišljeno, 
mogu ponavljati, društveni su procesi jedanputni, neponov- 
ljivi, iako ih teorijski možemo u nekim slučajevima proma- 
trati kao da se ponavljaju mnogo puta. A to znači da, izu- 
čavajući društvene odnose, ne možemo doći do zakona koji 
bi vrijedili jedanput za uvijek, kao u prirodnim znanostima, 
nego dolazimo do zakonitosti koje vrijede samo relativno, 
samo za određeni vremenski period ili za određenu društve- 
nu organizaciju. To je zbog toga što je faktor slučajnosti 
koji proizlazi iz ljudske volje i intervencije pojedinaca u 
društvene i povijesne tokove mnogo veći nego u prirodnim 

procesima, gdje također postoje raznovrsna odstupanja od 
pravilnih kretanja. Zato u društvenim znanostima govorimo 
često o »ulozi velikih ljudi«, dakle o značenju individualnog 
faktora, koji u prirodnim znanostima ne postoji. Istina je 
da u sociologiji posebno promatramo masovne pojave, poja- 
ve koje se odigravaju u velikom broju, kao što je redovito 
slučaj u prirodnim znanostima. Tada se uloga individualnog 
faktora ili pojedinačnih postupaka često poništava zbog 
djelovanja velikog broja sličnog ponašanja, i u tom slučaju 
za društveno ponašanje vrijede one iste statističke zakoni- 
tosti koje nalazimo u biologiji ili fizici. Ali te statističke 
zakonitosti ne poništavaju ulogu individualnog faktora, koji 
u izvjesnim situacijama ima odlučno značenje i može dati 
novi smjer kretanja čitavoj masi ljudi. A to je svojstveno 
svakoj društvenoj akciji kojom se mijenja neko postojeće 
stanje. Takvih društvenih akcija kao svjesnog napora za 
promjenom nekog datog stanja nemamo u ponašanju živo- 
tinja ili u prirodnim procesima uopće. 

Moramo naglasiti još jednu veoma važnu razliku izme- 
đu društvenih i prirodnih znanosti, a odnosi se na prirodu 
razvitka ili evoluciju. U vezi s prirodnim procesima koji se 
razvijaju, evoluiraju kroz neke faze razvitka ili čine odre- 
đeni niz različitih stanja mogu se predvidjeti buduća stanja 
na osnovi poznavanja početnog ili prošlog stanja. I obratno, 
poznajemo li sadašnje stanje, možemo deducirati prošlo 
stanje. U društvenim znanostima to nije moguće. Zato ka- 
žemo da su procesi u prirodnim znanostima i onda kad je 
u pitanju nešto što se razvija reverzibilni, tj mogu se od- 
vijati ili otčitavati u oba smjera, dok su društveni procesi 
ireverzibilni, tj. kad smo dosegli određeni stupanj povijes- 
nog razvitka, ne postoji nikakva vjerojatnost da bismo se 
vratili na prijašnje stanje. Barem je vjerojatnost da bi se 
takvo nešto moglo dogoditi veoma malena. 


Sve to govori o tome da su društvene pojave, za razliku 
od prirodnih, mnogo složenije po svojoj strukturi. Izložene 
su većoj individualizaciji (kao suprotnosti univerzalnosti pri- 
rodnih procesa) u svom vremenskom i prostornom posto- 
janju (ne postoje dva identična društva) i mnogo su neod- 
ređenije u svojim zakonitostima (faktor indeterminizma ima 
veću ulogu). One su čak izložene raznim vrstama zakonitosti 
u svojem razvitku. 

Imajući na umu ova obilježja društvenih znanosti, so- 
ciologija se razlikuje od drugih po tome što stavlja težište 
na društvo u njegovoj cjelovitosti i svojevrsnosti. To znači 
da, poštujući maksimalno ono što je u društvu povijesno 


individualno, nastoji otkriti ono što je općenito, što je za- 
jedničko društvima na raznim stupnjevima razvitka ili u 
raznim tipovima društva na istom stupnju razvitka. Često 
možemo čuti porugljivu primjedbu na račun sociologa kao 
naučenjaka koji s »rehenšiberom« u ruci mjeri ljudske 
reakcije u masi. U toj poruzi ima istine, jer sociolog doista 
pristupa društvu s glavom povjesničara, koji ima veliko 
iskustvo o povijesnim situacijama, ali u rukama nosi mjerne 
instrumente što ih je posudio od prirodnih znanosti. Nevo- 
lja je, međutim, u tome da sociolog ne nosi samo jedan 
istraživački instrument nego čitav niz, i to vrlo raznorodnih, 
a često ne zna da se sa svima služi podjednako uspješno. 

Koje su to metode ili istraživački instrumenti kojima se 
najviše služi sociolog? 

Mogu se razvrstati po logičnom redu: od onih koji naj- 
više vode brigu o posebnoj ili individualnoj prirodi društve- 
ne pojave pa do onih koji najviše nastoje utvrditi ono što 
je općenito, zakonito. U prvu vrstu pripadaju metode opa- 
žanja ili opservacije, koje su preuzete odnosno koje su naj- 
više bile primjenjivane u etnologiji, a u drugu metode eks- 
perimenta, koje je od fizike preuzela psihologija. Na sredini 
između ovih dviju metoda nalazi se tipična sociološka me- 
toda — metoda ankete. 


a) Metoda opažanja. — Ta je metoda preuzeta iz etnolo- 
gije, koja se bavi bilježenjem narodnog života, običaja, mate- 
rijalne kulture itd. Primjenjuje se za složene životne situacije 
koje se nastoji opisati u svim njihovim pojedinostima i u 
međusobnoj povezanosti. Opažanje je, dakako, način istra- 
živanja, svojstven svakom čovjeku koji dođe u neku novu 
društvenu sređinu. On se ponaša kao »promatrač«, tj. na- 
stoji s izvjesnom rezerviranošću ili »ličnom distancijom« 
uočiti na što objektivniji način što se stvarno događa u 
toj sredini. Međutim, znanstveno opažanje razlikuje se od 
uobičajenog opažanja nove društvene sredine. Promatranje 
ili opažanje postaje znanstvena metoda ili tehnika: 1. kad 
služi unaprijed formuliranim ciljevima znanstvenog isilra- 
Živanja, 2. kad je sistematski planirano, 3. kad se opažanja 
sistematski bilježe u vezi s postavljenim ciljevima, a ne 
jednostavno kao niz »zanimljivosti«, kao što je običaj u 
novinarskim reportažama, i 4. kad su opažanja podložna 
određenoj kontroli s obzirom na pouzdanost i valjanost pri- 
kupljenih podataka. 

Znanstveno opažanje nije, prema tome, prikupljanje slu- 
čajnih utisaka, kao u putopisima, nego služi unaprijed utvr- 
đenim teorijskim pretpostavkama. To je dobro istaknuo 

Ch. Darwin: »Čudno je da ima ljudi koji ne vide da svako 
opažanje mora biti za neko gledište ili protiv njega, da bi 
bilo od neke koristi.« 


Da bi opažanje bilo što sistematskije, a ujedno da bi se 
što lakše moglo analizirati i kontrolirati s obzirom na valja- 
nost, nastojalo se što bolje strukturirati prema određenim 
zadacima upotrebom raznih protokola za sistematsko opa- 
žanje. Takvi se protokoli daju također i lakše kvantitativno 
obraditi, pa se mogu primjenjivati pomoću kvalificiranih 
opažača u brojnim situacijama. Tako metoda opažanja umje- 
sto da bude ograničena na jedan slučaj (monografska meto- 
da), ili na manji broj slučajeva, može se primjenjivati na 
velikom broju slučajeva, čime se približuje metodi ankete, 
i može služiti za uspoređivanje rezultata, dakle za kompara- 
tivne svrhe. 


b) Metoda ankete. — Često se metoda ankete smatra naj- 
značajnijom i najvažnijom sociološkom metodom jer je pri- 
lagođena opažanju masovnih pojava i brzoj kvantifikaciji 
dobivenih podataka. Dva su momenta karakteristična za me- 
iodu ankete: prvo, upotreba uzorka određenog pučanstva 
ili populacije, jer se svi pojedinci koji sačinjavaju određeno 
pučanstvo ne bi mogli u dogledno vrijeme ispitati i, drugo, 
upotreba upitnika, odnosno sažeto napisanog intervjua s 
opažanikom. Služeći se statističkim izračunavanjima, suvre- 
mena sociologija obratila je mnogo pažnje tome kako se 
može doći do što pouzdanijih uzoraka pojedinih tipova po- 
pulacije. Ista je pažnja posvećena kvantitativnoj obradi pri- 
kupljenih podataka kako bi se odredile uzročne veze među 
ispitivanim pojavama. I sam upitnik bio je predmet mnogo- 
brojnih istraživanja kako bi se u prikupljanju odgovora iz- 
bjegle sve moguće predrasude koje proizlaze bilo iz dodira 
opažanika s anketarom ili iz nejasno ili pristrano formuli- 
ranih pitanja. Metoda ankete naročito se razvila na području 
ispitivanja javnog mnijenja, ali se primjenjuje u svim pod- 
ručjima društvenog života. To je danas jedna od najrazra- 
đenijih metoda istraživanja jer ima dvije velike prednosti 
pred klasičnom metodom opažanja: brzo prikupljanje poda- 
taka za masovne pojave i precizno kvantitativno izračunava- 
nje veza među pojavama zahvaljujući statističkoj obradi. 
Međutim, često se metodi ankete prigovara da nije sposobna 
obuhvatiti veći broj raznorodnih elemenata (varijabli ili 
faktora), da ne ide u dubinu društvenih pojava, te da ostaje 
samo na površini društvene stvarnosti. Smatra se također 
da nije u stanju zahvatiti onaj dinamički vid društvene 


stvarnosti koji se sastoji od akcije pojedinih društvenih su- 
bjekata, skupina ili pojedinaca jer daje samo pregled o sa- 
dašnjem stanju (odnosima ili stavovima) iz kojih se ne 
može sa sigurnošću zaključivati o budućim stanjima. Cilj je 
svake znanstvene uzročne analize predviđanje budućih toko- 
va. Međutim, usprkos veoma rafiniranim postupcima uzročne 
analize metoda ankete redovito podbacuje u prognozi. 


Pristalice takozvanih terenskih istraživanja smatraju da 
je najbolje kombinirati klasičnu monografsku metodu siste- 
matskog opažanja s metodom ankete kako bi se na cjelovi- 
tiji način obuhvatile društvene situacije i dobio »dublji uvid« 
u društvene procese. 


c) Sociometrijska metoda. — Ta se metoda razvila naro- 
čito u istraživanju malih skupina pa više pripada socijalnoj 
psihologiji nego sociologiji. Razvio ju je naročito psihijatar 
J. L. Moreno. Ona na osnovi upitnika posebno izučava inter- 
akcije ili međusobne odnose među članovima pojedinih dru- 
štvenih skupina, od dječačkih do obiteljskih, školskih, pro: 
fesionalnih, vojnih i sličnih. Ono što sociometriju zanima 
upravo su ove interakcije kao odraz ponašanja pojedinca u 
skupini, dakle sama struktura skupine. Ona želi doznati jesu 
li pojedinci bliži jedni drugima ili udaljeniji jedni od drugih, 
surađuju li ili ne, jesu li simpatični ili antipatični jedni dru- 
gima, kako međusobno utječu jedni na druge u pogledu 
odlučivanja (uloga vođe i sljedbenika), itd. Takvi podaci mo- 
gu se prikupljati u vidu konkretnih, sadašnjih odnosa, ali 
također i u vidu poželjnih, mogućih odnosa. Jasno je da su 
takvi podaci značajni za grupne odnose ili grupnu dinamiku. 
Tim se problemima naročito bavi mikrosociologija kao pod- 
ručje sociologije usmjereno na izučavanje manjih društvenih 
grupacija, za razliku od makrosociologije, koja se bavi čita- 
vim društvenim sistemom. 


d) Eksperiment. — Eksperiment u sociologiji ima istu 
ulogu kao i u prirodnim znanostima. To je pažljivo unaprijed 
planirano opažanje s ciljem da provjerava stalne veze izme- 
đu dviju ili više pojava. Tako nastojimo doći do sigurne 
osnove za spoznaju. Eksperiment redovito u sebi sadrži pret- 
postavku (hipotezu) da jedan događaj ili niz događaja uvje- 
tuju ili prouzrokuju drugu pojavu ili niz pojava. Hipoteze 
u eksperimentu redovito se odnose na kauzalne odnose, o 
tome koliko jedna pojava X određuje neku drugu pojavu 
Y, tako da svaki put kad vidimo pojavu Y (neki učinak) 
možemo zaključivati o prisutnosti pojave X (neki uzrok). 

Da bi takvo zaključivanje bilo ispravno, moramo isključiti 
sve druge pojave ili faktore koji bi mogli utjecati na učinak 
Y, moramo doći do »čiste veze«. No ako do takve »čiste 
veze« ne možemo doći, a to je u društvenim znanostima 
najčešće (s društvenim pojavama ne može se eksperimen- 
tirati u laboratoriju kao s prirodnim pojavama), trebalo 
bi da barem držimo takve utjecaje »sa strane« što više 
udaljenima ili pod kontrolom da bismo mogli naknadnim 
postupcima utvrditi njihov značaj. 

S obzirom na činjenicu da u društvenim znanostima ni- 
smo sposobni ukloniti sve uijecaje koji se upliću u provje- 
ravanje jednog odnosa (a to je slučaj i s biološkim proce- 
sima), to pri određivanju veličine jednog utjecaja uzimamo 
najčešće i »kontrolne grupe« koje nisu izložene eksperimen- 
talnom utjecaju, te ih uspoređujemo s »eksperimentalnom 
grupom« koja je takvom utjecaju izložena. Naravno, da bi 
takvo uspoređivanje bilo valjano, neophodno je da eksperi- 
mentalna i kontrolna grupa u svemu budu identične ili sli- 
čne, osim prema utjecaju koji želimo provjeriti. 


€) Analiza sadržaja. — Kao što možemo odgovore u an- 
ketnim upitnicima podvrći kvantitativnoj analizi, iako to 
činimo već unaprijed kod same formulacije pitanja, tako 
možemo i bilo koji tekst koji je pisan u slobodnom proznom 
stilu podvrći kvantitativnoj analizi. Potrebno je, dakako, 
da razbijemo taj tekst u neke osnovne kategorije, s defini- 
ranim značenjem, da vidimo koliko se često one javljaju u 
tome tekstu (drama ili niz novinskih članaka ili govora 
političkih rukovodilaca), dakle, da utvrdimo njihove frekven- 
Cije (prema količini analiziranog materijala), i da potraži- 
mo veze ili korelacije između pojedinih kategorija. Takav 
nam postupak može dati podatke o nekim stalnim vezama 
među društvenim stavovima ili opažanim pojavama onako 
kako su ih izrekli ili vidjeli ljudi u datom vremenskom pe- 
riodu, na određenom društvenom položaju i s obzirom na 
određene društvene probleme. 


Analiza tekstova veoma se razvila u suvremenoj sociolo- 
giji, u izučavanju materijala i dokumenata koje donosi štam- 
pa (govori, članci, rezolucije, zakoni, itd.), radio, televizija 
ili literatura (npr. koliko se u sovjetskoj žurnalistici spomi- 
nje Staljin, ili koliko se u američkoj dječjoj književnosti 
javljaju predrasude s obzirom na crnačku djecu). Raspon 
istraživanja pomoću analize sadržaja može biti veoma širok, 
a ona nam može dati zanimljive podatke o »duhu jedne epo- 
he« i »društvenoj percepciji« određenih događaja. Ta me- 


toda nije samo korisna za sociologe nego isto tako za povje- 
sničare, pa i povjesničare kulture ili umjetnosti. 
Kategorizacija tekstova obično se vrši po shemi: Tko? 
(tko je govorio), Kome? (kome je govorio), Kada? (u koje 
vrijeme), Kako? (na koji način), S kakvim učinkom? 


f) Analiza slučajeva. — Analiza slučajeva slična je mo- 
nografskoj metodi o kojoj smo već govorili, samo što se 
monografskom metodom izučavaju složene društvene situa- 
cije, a metodom slučajeva individualni slučajevi. Na primjer, 
ako istražujemo policijski dosje o prostituciji, naći ćemo 
u njemu različite: podatke o prostitutkama. Nas će ti podaci 
zanimati, ne da bismo upoznali ličnost pojedine prostitutke 
(time se bavi psihologija), nego da bismo utvrdili razne 
sociološke oblike prostitucije, npr. koji su najčešći uzroci 
koji dovode do toga da se neka djevojka prostituira, koliko 
je razvijena mreža iskorištavanja prostitutki sa strane orga- 
niziranih svodilja itd. 

Ne postoje čvrste granice u izučavanju slučajeva pojedi- 
naca i skupine, jer izučavajući jedan individualni slučaj 
možemo istovremeno izučavati i obitelj, ili užu socijalnu 
sredinu u kojoj se pojedinac kretao. Svakako da čak i jedna 
čitava organizacija može biti predmet takva izučavanja. Os- 
novni je postupak da se služimo svim raspoloživim doku- 
mentima koji postoje o jednom individualnom slučaju, da 
bismo na osnovi postojeće dokumentacije mogli doći do ne- 
kih općih zaključaka. Ali se pri tom uvijek pojavljuje pro- 
blem koliko je pouzdana takva dokumentacija, prikupljena 
za druge svrhe. 

Time smo dali samo kratak pregled najvažnijih metoda 
u sociologiji. Sve te metode imaju različite više ili manje 
razrađene postupke, tako da je i njihova klasifikacija dosta 
složena. Međutim, kad se govori o metodama ili tehnikama 
istraživanja u sociologiji, valja reći da se sociolozi rukovode 
redovito s dva značajna načela: 

Prvo, istraživanje mora biti dobro planirano, što znači 
podjednako dobro razrađeno u svojoj teorijskoj zamisli kao 
i u svojoj metodičkoj primjeni, pa se stoga mnogo polaže 
na dobar nacrt istraživanja. Od kvalitete i razrađenosti na- 
crta istraživanja zavisi i znanstvena vrijednost dobivenih re- 
zultata. Zato se u modernoj sociologiji, slično kao i u arhi- 
tekturi, duže radi na nacrtu nego na izvođenju istraživanja. 

Drugo, da bi se dobio temeljitiji uvid u društvene pro- 
cese, korisnije je kombinirati različite metode, nego se is- 

ključivo osloniti na jednu jedinu metodu ili tehniku. Tako 
ta kombinacija različitih metoda traži više vremena i umi- 
jeća u istraživanju, ona će nam dati pouzdanije i potpunije 
podatke o društvenim pojavama i situacijama. 


POLOŽAJ SOCIOLOGIJE MEĐU DRUŠTVENIM 
NAUKAMA 


Slijedeće poglavlje o odnosu sociologije prema posebni- 
jim društvenim naukama i o njenoj stvarnoj složenosti uči- 
nit će nam nešto jasnijim predmet sociologije i njenu defi- 
niciju danu u prethodnom poglavlju. 


Neke su od posebnih društvenih nauka naročito utjecale 
na stvaranje sociologije kao znanosti i još danas utječu, pa 
je korisno da malo pogledamo njihov odnos prema socio- 
logiji. 


a) Sociologija i filozofija. — Slično kao i mnoge druge 
znanosti, tako je i sociologija dijete filozofije, i to jedno 
od najkasnije rođenih. Čini se da je složenost društva jedan 
od razloga zašto je filozofija ovu znanost tako kasno iznijela 
na svijet. Doista, zanimanje za društvo i njegovu organiza- 
ciju javlja se istovremeno sa samom filozofijom još u an- 
tiknoj Grčkoj, ali je prošlo više od dvadeset stoljeća da 
bi se sociologija kao znanost osamostalila. Stoga sociologija 
ima zajedničku povijest s filozofijom, i kad se pitamo o 
prvim idejama u vezi s prirodom društva, moramo se vra- 
titi u vrijeme Platona i Aristotela. Antikni su se filozofi 
susreli s veoma raširenim vjerovanjem u »zlatno doba« koje 
je, smatralo se, prethodilo njihovu vremenu. Naročito su 
pjesnici Homer i Hesiod slavili to »zlatno doba« kao ljepše, 
sretnije, junačkije, kao nešto izgubljeno i što bi trebalo da 
ponovo uskrsne. Slična vjerovanja nalazila su se i kod Žži- 
dova o »izgubljenom raju«, a od njih su ih preuzeli kršćani 
i prenijeli rimskim filozofima. Tako je stoički filozof Seneka 
izložio teoriju o pradavnom »zlatnom dobu« poslije kojeg 
je uslijedila dekadencija čovječanstva. Seneka je pokušao i 
objasniti uzroke ove dekadencije: stvaranje privatnog vlas- 
ništva slomilo je iskonsku zajednicu ljudi, a zatim je težnja 
za bogaćenjem i moći načinila političku vlast neizbježnom 
kako bi uvjeti života ostali podnošljiviji. 


Oni antikni filozofi koji su na postojeće. robovlasničko 
društvo gledali kritički idealizirali su »prirodno stanje čov- 
jeka«, a oni koji su ga pokušali opravdati smatrali su da to 
»prirodno stanje« predstavlja barbarstvo i stanje divljaštva. 
Tako Platon i Aristotel ističu da je civilizirano društvo u 
kojem žive mnogo savršenije i primjerenije ljudskom razu- 
mu i »prirodi« nego primitivno društvo. Aristotelova obrana 
robovlasničkog društva zasniva se na pretpostavci da su 
»barbari« bića niže vrste i da nisu sposobni da sami sobom 
upravljaju. 

Mislioci u srednjem vijeku, u skladu s Biblijom, također 
smatraju da je na početku povijesti postojalo doba sreće, 
što odgovara predodžbi »raja« ili »zlatnog doba«, a koje 
će se ponovo vratiti za pravednike nakon posljednjeg suda. 
Za srednjovjekovno kršćanstvo povijest ljudi je prije svega 
povijest čovjekova pada i ispaštanja, tragična vizija bijede 
u ovozemaljskom životu, koji je samo priprema za život na 
»drugom svijetu«. Tek s ponovnim otkrićem antikne filozo- 
fije i znanosti, s usavršavanjem oruđa i oružja, s otkriva- 
njem novih zemalja, s proširenjem trgovine i novih životnih 
mogućnosti mislioci ponovo počinju tumačiti povijesno zbi- 
vanje kao napredovanje čovječanstva od manje savršenog 
prema više savršenom stanju. Rađa se ideja napretka, 
a s njom i poimanje ljudskog društva kao nečega što se 
mijenja, što je djelo samog čovjeka, što se može ljudskim 
naporom usavršiti i izmijeniti. Iz filozofskih ideja, koje se 
bave pitanjem napretka ili napredovanja ljudske spoznaje 
i društva, rodit će se u 19. stoljeću i sociologija. 


Tako su moderni filozofi, uz isticanje sve veće uloge 
razuma nasuprot vjeri u ljudskoj spoznaji, razvijali i ideju 
progresa. Montaigne [Montćnj] naglašava da je cilj 
učenja naučiti ljude kako da žive što uspješnije. Bilo je to 
upereno protiv kršćanskog pesimizma u moć ljudskog uma. 
Francis Bacon [Frensis Bejkn] oborio se na skolasti- 
čko obožavanje »starih autoriteta«. Traženje istine i mudro- 
sti u starim knjigama odvraća čovjeka od traženja novih 
putova spoznavanja prirode. Protiv statičkog shvaćanja ljud- 
ske civilizacije ustao je veoma energično de Fontenelle 
[d Fontenel] (1657. do 1757), stavivši se na stranu »moder- 
nih« u borbi sa »starima«. On je upozorio da napredak ne 
počiva na većoj umnoj sposobnosti onih koji dolaze, već 
na gomilanju ljudskih znanja i boljem iskorištavanju ljud- 
skog uma. U tom je smislu jedan od prvih filozofa povijesti 
G. Vico [Viko] pokušao objasniti da se povijesni razvi- 
lak odvija u tri faze (v. str. 19). 

Ideju o razvitku ljudi odnosno civilizacije u stadijima 
ili fazama preuzeli su i oni mislioci koji su težili tome da 
pronađu neke opće zakone razvitka ljudskog društva. Tako 
poznati teoretičar fiziokrat Turgot [Tirgo] (1727—1781) 
tumači društvene promjene i kulturni razvoj na sličan način 
kao i suvremeni sociolozi. On smatra da je glavni uzrok 
nepokretnosti i stagniranju u razvoju jednog društva nje- 
gova izolacija, a najdinamičniji faktor društvenog razvitka 
da su dodiri među kulturama, bez obzira na to zbivaju li 
se uslijed trgovine, migracija ili ratova. Razvitak civiliza- 
cije, drži Turgot, zavisi prvenstveno od gomilanja iskustava 
i spoznaje, a s njihovim gomilanjem ubrzava se stopa pro- 
gresa. On je anticipirao poznati Comteov [Kont] »zakon« 
O tri faze intelektualnog razvitka čovječanstva. U prvoj fazi 
ljudi su objašnjavali događaje kao djelovanja volje nevid- 
ljivih bića (dakle teološki), zatim su filozofi pokušali da ih 
objasne na osnovu nekih apstraktnih izraza kao što su esen- 
cije i moći (dakle metafizički), i tek u trećoj fazi postav- 
ljaju hipoteze o odnosima koje provjeravaju pomoću isku- 
stva i eksperimenta (dakle na znanstveni ili pozitivni način). 


Mogli bismo navesti još niz filozofa koji su svojim dje- 
lom pridonijeli boljem razumijevanju društvenog razvitka 
i pripremili put sociologiji. Spomenut ćemo samo jednog 
od najvećih filozofa ljudske povijesti koji je mnogo utjecao 
na K. Marxa i mislioce u 19. stoljeću, Fr. Hegela [Hegl] 
(1770—1831). On je shvatio čitavu povijest kao postepeno 
ostvarivanje ljudske slobode. Kultura svakog naroda — um- 
jetnost, religija, političke institucije — izražava određen 
stadij u razvitku »apsolutne ideje«, kao najvišeg umnog. sta- 
dija kojemu teži čovječanstvo. Zato duh pojedinog naroda 
odražava samo jedan moment u kretanju »svjetskog duha«. 
Ovo kretanje ide od nižeg stanja prema višemu, od manje 
savršenog prema savršenijemu. To se ogleda i u ostvariva. 
nju slobode. »Orijent je poznavao i do naših dana poznaje 
samo da je Jedan (tj. despot) slobodan; grčki i rimski svijet 
da su Neki slobodni; germanski svijet zna da su Svi slo- 
bodni«. Ideja da su »Svi« slobodni oličava se u buržujskoj 
demokratskoj Državi, jer je za Hegela Država, slično kao 
i za J. J. Rousseaua [Rusd], izraz »opće volje« ili »općeg 
interesa« ljudi. Svakako da je to bila zabluda jer je Hegel 
pretpostavio da s buržoaskom državom odnosno demokra- 
cijom završava povijesni razvitak. Upravo u ime ideje na- 
pretka i daljnjeg razvitka društva Marx će pokazati u čemu 
je bila Hegelova zabluda kad je pretpostavio da se u bur- 
žoaskoj državi u konačnom obliku utjelovila ideja slobode. 


b) Sociologija i povijest. — Kaže se, ne bez razloga, 
da se sociologija rodila na tlu filozofije povijesti. Filozofi 
su prvi postavili pitanje: »Ako se ljudsko društvo u toku 
vremena mijenjalo, a nema sumnje da se mijenjalo, po ka- 
kvim se zakonima ono mijenjalo i u kojem smislu 
su se odigrale određene promjene u njemu?« 


Ovo se pitanje pojavilo dosta kasno u društvenoj svije- 
sti čovjeka. Ljudi veoma dugo nisu bili svjesni da imaju 
povijest, tj. da je njihova društvena organizacija izložena 
nekim promienama i da se te promjene odvijaju po nekim 
stalnim zakonitostima. Kod tzv. primitivnih naroda ili, bolje, 
pretpismenih naroda, takvih koji nemaju pisanih zakona, 
a žive u plemenskoj organizaciji, nema nikakve svijesti o 
povijesti. Oni žive u nekoj vrsti idejne nepokretnosti i sma- 
traju da je njihova društvena organizacija oduvijek bila 
takva kakvu su s rođenjem zatekli i da će takva ostati. 
Sličnu idejnu nepokretnost u odnosu prema vlastitom dru- 
štvu nalazimo i kod većine antičkih naroda, naročito na 
Orijentu. Pa i u srednjem vijeku vidimo kako evropski 
narodi svoju povijest predočuju na mistički način: kao vre- 
mensku dramu koja je započela s izgonom iz raja nakon 
istočnog grijeha i koja će završiti s posljednjim sudom, a 
ovaj su često smatrali vremenski veoma bliskim. Tek se 
u novije vrijeme stvara racionalni stav prema povijesti kao 
vremenskom kretanju ljudskog društva, a 
ta povijesna svijest bila je prvenstveno uvjetovana veoma 
naglim društvenim promjenama, izazvanim industrijskom 
revolucijom. 


Jedan od prvih filozofa povijesti bio je Gian Batti- 
sta Vico [Đan Batista Viko] (1668—1744). Smatrao je 
da društvo prolazi kroz promjene što se ciklički smje- 
njuju, ali istovremeno društvo stalno napreduje, tako da 
se jedan ciklus ne može sasvim usporediti s drugim. On je 
Postavio zakon da društvo u jednom ciklusu prolazi kroz 
tri faze (slično kao Hegel, on je povijesno kretanje stalno 
objašnjavao pomoću brojke tri ili trijađama!). Prva je faza 
božanska ili doba bogova, druga je faza herojska ili doba 
heroja, a treća je faza doba ljudi, velikih ljudi, mislilaca 
i reformatora, kakve nalazimo u Periklovo vrijeme u Grčkoj 
ili u renesansno doba u Italiji. Vidimo da je Vico formulirao 
zakon o razvitku društva u tri faze, kakav je postavio i je- 
dan od osnivača sociologije, A. Comte [Kont], stotinu 
godina kasnije; naime — zakon o teološkom, metafizičkom 
i pozitivističkom dobu u razvitku čovječanstva. Ne samo 
Vico već i drugi filozofi povijesti, kakvi su bili Turgot [Tir- 

go], Condorcet [Kondorse], Herder ili Hegel, utjecali su 
na osnivače moderne sociologije — Saint-Simona, A. Com- 
tea, K. Marxa i druge. Potonji su sebi također postavili 
pitanje o zakonima kretanja ljudskog društva i pokušali 
na njega odgovoriti naučnim izučavanjem ljudske povijesti. 


Povijest je bila prvi predmet socioloških razmišljanja, 
no da li su povijest i sociologija nešto istovjetno ili različno? 
Poznato je da povijest i sociologija uzimaju za predmet izu- 
čavanja čitavo društvo, prošlo i sadašnje, pa su stoga 
i najopćenitije društvene nauke. One nastoje obuhvatiti cje- 
lokupno društvo, pa su u tom pogledu globalne nauke 
o društvu. Ali, istovremeno se ističe da se sociologija i po- 
vijest u odnosu prema društvenom kretanju bitno razlikuju, 
jer povijest ispituje ono što je jednokratno, jedinstve- 
no i neponovljivo u vremenu, dok sociologija ispituje ono 
što je općenito, ponovljivo i zakonito. Istina je da po- 
vijest polazi od događaja, od trenutka, od konkretne situa- 
cije, i da nastoji same događaje i situacije u povijesnom 
toku što vjernije opisati. U tome je objektivnost i vrlina 
povjesničara. Sociolog, naprotiv, nastoji utvrditi ono što 
se ponavlja, što povezuje razne događaje, ono što se u veli 
kom nizu događaja ili situacija može izlučiti kao neka opća 
zakonitost ili pravilnost. No, povjesničar nas upozorava da 
na kraju svojeg djela uopćavanjem svoje misli i svaki ve- 
liki povjesničar teži tome da odredi smisao kretanja jedne 
čitave epohe, i da iz povijesti izvuče pouku za sadašnje 
čovječanstvo. Nije li povijest »učiteljica života«?! Također 
se često ističe kako se povjesničar prvenstveno bavi proš- 
lošću i traži »vremensku distanciju« prema događajima da 
bi o njima sudio, dok se sociolog više bavi sadašnjošću i 
nastoji djelovati u neposrednom društvu. Međutim, mnogi 
povjesničari ističu kako proučavanjem prošlosti osvjetljava- 
ju sadašnjost i daju pouku za budućnost. Ipak valja reći da 
povjesničar prvenstveno govori uime povijesnog isku- 
stva — uspoređujući prošle povijesne situacije s današnji- 
ma, dok sociolog ulazi neposrednije u samu praktičnu ili 
akcijsku dinamiku društvenog života, i to ne samo opću 
dinamiku već i u kretanje pojedinih njegovih dijelova — 
društvenih organizacija, političkih režima, privrednih siste- 
ma i slično. Sociologija ostaje više na razini društvene 
akcije, i zato se ona već kod svojih osnivača povezuje 
s težnjom za društvenim reformama i sa socijalističkim po- 
kretom, dok povjesničar ostaje više na razini vremenske i 
»nadvremenske« mudrosti koja opominje ljude. 


U svakom slučaju na onoj najvišoj razini uopćavanja 
sociologija i povijest se susreću, iako je posao povjesničara 
i sociologa u izlazištu različit, pa je dobrom povjesničaru 
sociologija potrebna kao oblik teorijskog uopćavanja isto 
tako kao što je i dobrom sociologu povijest neophodna da 
bi raspolagao dovoljno širokim opsegom znanja, nužnim 
za teorijske spoznaje. 

Spomenimo još i to da sociolog ne može doći do zado- 
voljavajućih spoznaja ako ne sagledava pojave u njihovom 
razvitku, u promjeni njihove strukture, a takve se promje- 
ne događaju kad su u pitanju veće društvene tvorevine ili 
čitava društva, samo u dužem vremenskom razdoblju. Po- 
vijest je dala sociologiji osnovu za veoma važnu metodu 
uspoređivanja pojedinih faza razvitka društvenih tvorevina 
i čitavog globalnog društva, pa takvu metodu zovemo po- 
vijesno-usporednom ili komparativnom me 
todom. 


“ c) Sociologija i etnologija. — Nauka koja se bavi izuča- 
vanjem života naroda, promatrajući i opisujući njegove obi- 
čaje, društvene odnose i materijalnu kulturu, zove se etno- 
grafija. Kao što kaže sama riječ, radi se o opisivanju 
naroda. Najčešće je to narod na primitivnijem stupnju raz- 
vitka, kao što je pretpismeni narod ili »seljački narod«, koji 
su romantici smatrali jezgrom svakog naroda, a koji se 
danas nalazi u izumiranju zbog industrijalizacije. Na višem 
stupnju izučavanja nalazi se etnologija, jer ona teži 
sintezi prikupljenog materijala, pa do takve sinteze dolazi 
redovito vršeći usporedbe između raznih narodnih grupa 
ili određene grupe u raznim fazama vremenskog razvitka. 
Na primjer, etnolog će izučavati kako se mijenjalo selo, 
njegove ustanove i običaji pod utjecajem grada i gradskog 
tržišta. 

Slično kao sociologija, i etnologija teži tome da obu- 
hvati društvene cjeline, ali za nju su te cjeline prvenstveno 
društvene zajednice u obliku plemena ili seoskih zajednica, 
tako da se radi o cjelinama koje se može relativno lako 
obuhvatiti neposrednim promatranjem i opisivanjem. No, 
etnologija se mnogo bavila i izučavanjem razvitka kultu- 
re. Pojam kulture najčešće nalazimo u toj nauci, bilo 
da se radi o materijalnoj kulturi (na primjer, izučavanje 
kako se razvila upotreba pluga) ili o duhovnoj kulturi (na 
primjer, istraživanje kako su se razvijale svetkovine sa zim- 
skim solsticijem, ponovnim produžavanjem dana, itd.). 

U anglosaksonskim zemljama umjesto riječi etnologija 
uvriježila se riječ antropologija koja, u stvari, ozna- 

čuje istu nauku. No, danas postoje tendencije da se antro- 
pologijom nazovu ona istraživanja koja neposredno ulaze 
u oblast sociologije. Prigovaralo se etnologiji da se bavi sa- 
mo starim ili primitivnim etničkim grupama, pa stoga da- 
nas antropologija želi obuhvatiti i suvremeno društvo pro- 
matrajući ga u njegovoj cjelovitosti i uspoređujući njegovu 
kulturu sa starim kulturama. Jedan od osnivača antropolo- 
gije (u značenju etnologije) E. B. Tylor [Tajlor], bavio 
se prvenstveno »primitivnom kulturom« i definirao je kao 
»kompleksnu cjelinu koja sadrži znanje, vjerovanje, umjet- 
nost, moral, pravo, običaje i bilo koju drugu sposobnost ili 
naviku što ju je čovjek stekao kao član društva« (»Primitiv- 
na kultura«, 1871). Kod nas je poznato djelo jednog drugog 
osnivača antropologije, J. G. Frazera [Frejzer], »Zlatna 
grana« (1922), gdje je autor detaljno opisao običaje, vje- 
rovanja i ustanove australskih i afričkih plemena. Tako da- 
našnjem čitaocu, pri spominjanju riječi etnologija ili antro- 
pologija, odmah iskrsava predodžba o životu pretpismenih 
naroda, organiziranih u manje društvene zajednice. 


Međutim, danas antropologija svojim istraživanjem želi 
ostvariti sintezu čitavog kulturnog razvitka — od najprimi- 
tivnijih društava do najrazvijenijih. Antropologija želi izu- 
čiti ne samo život jednog plemena u brazilskim prašumama 
već i život suvremenog građanina u milijunskom gradu kao 
što je New York, imajući na umu neke bitne promjene koje 
su se dogodile u načinu života od dalekih vremena do danas, 
a naročito neke stalne potrebe koje čovjek mora zadovolja- 
vati u društvu. Tako se moderna antropologija mnogo ba- 
vila položajem ličnosti u društvu i oblikova- 
njem ličnosti s obzirom na društvene običaje i ideale koji 
vladaju u jednom društvu. Time je postala veoma zanimlji- 
va za suvremenog čovjeka, i tu se ona neposredno dodiruje 
i pokriva sa sociologijom. 


Kad govorimo o odnosu etnologije i sociologije, moramo 
upozoriti da su etnologija i antropologija bile veoma zna- 
čajne za razvitak sociologije, jer su pružale obilje materijala 
o životu raznih naroda s obzirom na različito društveno ure- 
đenje. One su tako dozvolile komparativna izučavanja, a nji- 
ma se naročito među prvima u sociologiji poslužio jedan 
od njenih osnivača, H. Spencer [Spenser]. 


Etnologija je također značajna, jer je dala sociologiji 
metode promatranja složenih društvenih tvorevina 
i načine kako se može doći do cjelovitih studija, koje nazi- 
vamo monografijama. 


* d) Sociologija i demografija. — Demografija (demos = 
puk, narod) je nauka o pučanstvu ili o kretanju pučanstva 
neke zemlje ili neke geografsko-ekonomske oblasti, obično 
omeđene državnim granicama. Ona nastoji brojčano ili kvan- 
titativno odrediti stanje pučanstva, pa se prvenstveno bavi 
prebrojavanjem ljudi u jednoj zemlji s obzirom na njihove 
različite osobine (spol, godine, zanimanje, stanovanje, itd.). 
Demografija se počela razvijati istovremeno kad i državna 
administracija, tj. s razvitkom manufakturne proizvodnje 
u 17. stoljeću. Tada je država počela ubirati porez na pri- 
vredu na smišljeniji način i provoditi određenu socijalnu 
politiku. U to vrijeme, a i nešto prije, u evropskim zemlja- 
ma, naročito u Engleskoj, velik društveni problem predstav- 
ljalo je lutajuće stanovništvo koje se, lišeno sredstava za 
život, skitalo i prosjačilo po zemlji. Država je poduzimala 
različite mjere da bi suzbila skitnju i prosjačenje, pa je 
uvodila i poseban novčani namet. Pored toga počelo se shva- 
ćati da broj stanovništva predstavlja ekonomsku snagu jed- 
ne zemlje, pa se vodila i bolja evidencija matičnih knjiga o 
rođenima i umrlima u jednoj općini. 

Usprkos ovim nastojanjima da se dobije bolja eviđencija 
o broju stanovništva i da se o njemu vodi briga, ekonomski 
liberalizam krajem 18. stoljeća stajao je na stanovištu da 
država ne treba da se upliće u privredne probleme, niti da 
se bavi nekom socijalnom politikom u odnosu prema radnoj 
snazi. Tada se u demografiji pojavljuje poznata teorija T. R. 
Malthusa [Meltes] (1760—1834) o nužnom nerazmjeru 
između pučanstva i prirodnih izvora prehrane, jer se ljudi 
kao dio animalnog svijeta množe po geometrijskoj progre- 
Siji, dok se bilje množi po aritmetičkoj. On je smatrao da je 
pojava suviška stanovništva, koje se ne može 
prehraniti, »prirodna pojava«, te da valja prepustiti bolesti- 
ma, gladi, ratu i kriminalu da »prirodno« uklone ovaj su- 
višak ljudi. Malthusova teorija je sve do danas predmet 
živih diskusija među demografima, jer jedni smatraju da je 
bolje pustiti da se stanovništvo prirodno množi i uništava, 
a drugi stoje na stajalištu da valja provoditi racionalne mje- 
re ograničavanja poroda i voditi razumsku politiku poveća- 
vanja pučanstva u skladu s prehrambenim mogućnostima. 


Naravno, kod naroda koji se sporije množe uvijek se 
pojavljuje strah da će ih progutati narodi gdje je stopa rasta 
mnogo veća. No, demografija je pokazala da postoji odre- 
đena zakonitost između prirasta stanovništva i industrijali- 
zacije zemlje. Iz početka industrijalizacija, uslijed porasta 
standarda života, pridonosi velikom porastu pučanstva, ali 

ga kasnije usporava i stabilizira, jer viši standard života i 
kulture vodi do dobrovoljnog ograničavanja broja djece u 
gradskim porodicama. Očito je da nam demografija ovdje 
predočuje krupan problem suvremenog društva. 


Demografija je značajna za razvitak sociologije i iz dru- 
gih razloga. Ona je stvorila statističke metode koje 
dozvoljavaju brzo prebrojavanje pučanstva na osnovi uzor- 
ka, tako da pomoću računa vjerojatnosti možemo zaklju- 
čiti o čitavom pučanstvu iz kojega smo uzeli uzorak. Ova 
se metoda danas mnogo primjenjuje i u anketnim is- 
traživanjima, gdje se na osnovi različitih obilježja ili 
stavova datog uzorka pučanstva zaključuje o čitavom pučan- 
stvu. Matematska statistika razvila je mnoge postupke pri- 
kladne da se bolje analiziraju odnosi u složenim društvenim 
pojavama i da se vrše predviđanja u vezi s daljnjim razvit- 
kom. 


+ e) Sociologija i psihologija. — Spomenuli smo da se psi- 
hologija kao moderna iskustvena znanost pojavljuje tek u 
drugoj polovini prošlog stoljeća. Zahvaljujući napretku bio- 
logije i fiziologije, ona je počela precizno i eksperimentalno 
ispitivati odnose između psihičkih procesa i njihove fizio- 
loške osnove u osjetilima, živčanim putovima i mozgu. Sto- 
ga se naučna psihologija javlja najprije kao psihofiziologija 
u radovima W. Wundta [Vund] (1832—1920), koji se na- 
ročito bavio ispitivanjem odnosa između čuvstava i tjelesnih 
promjena, ili kao psihofizika u radovima G. T. Fechnera 
[Fehner] (1801—1887), koji se naročito bavio ispitivanjem 
odnosa između psihičkih osjeta i fizikalnih podražaja. Ovaj 
posljednji je također osnivač i tzv. eksperimentalne estetike. 
Eksperimentalna je psihologija u svojim počecima bila pr- 
venstveno zaokupljena izučavanjem percepcije i emocija, ali 
se kasnije sve više bavila i višim intelektualnim procesima, 
pa je Binet [Bine] 1905. godine dospio i do prve kon- 
strukcije ljestvice za mjerenja mentalnog ili intelektualnog 
uzrasta. Binet je uveo metodu testova, tj. način klasificira- 
nja velikog broja pojedinaca na osnovi uspjeha u rješavanju 
zadataka. Tako je psihologija početkom ovog stoljeća uvela 
statističke postupke u svoja istraživanja, koja su se kasnije 
veoma razvila. 


Psihologija se u početku bavila prvenstveno pojedinač- 
nim slučajevima ili pojedincem, pa je nosila obilježje indi- 
vidualne psihologije. Ona se manje zanimala za socijalne 
uvjete razvitka individualnih sposobnosti. No, već se prije 
pola stoljeća javljaju prvi radovi na području socijalne psi- 


hologije, čiji su pioniri bili W. McDougall [Mek Dugel] 
i A.E. Ross, koji su 1908. godine prvi put objavili djelo 
pod istim naslovom »Socijalna psihologija«. Do stvarnog 
razvitka socijalne psihologije dolazi tek nakon prvog svjet- 
skog rata. Ranije su u psihologiji prevladavala više indivi- 
dualistička i biološka shvaćanja, pa su se sposobnosti i po- 
našanje pojedinaca svodili uglavnom na urođene dispozi- 
cije ili nagone. Tako je, na primjer, Freudova psihoanaliza 
tumačila karakter čovjeka i njegove »komplekse« kao izraz 
nagonskog razvitka i sukoba koji se pojavljuju između na- 
gona i društvene okoline. No, postepeno su psiholozi sve 
više uviđali veliko značenje društvene okoline u razvitku 
ljudskih sposobnosti, naročito karakternih i ličnih osobina, 
pa se počeo sve više izučavati utjecaj društvene okoline na 
pojedince. Za takvu orijentaciju bila je veoma zaslužna i 
klinička psihologija, koja je različite neurotičke 
poremetnje tumačila kao posljedicu loše prilagodbe pojedin- 
ca okolini. Pri tome je sve više uviđala da krivnja za to ne 
leži samo na pojedincu nego i na njegovoj društvenoj oko- 
lini, pa se počela razvijati i kritika društvene okoline i dru- 
štvenih institucija, za što je naročito bila zaslužna, među 
ostalima, i neopsihoanalitička škola (Fromm, Horney [Hor- 
ni), Kardiner). Potonja je napustila nagonsko objašnjavanje 
ličnih poremetnji i pretvorila se u kritiku društvenog od- 
goja i uređenja. 


Socijalna se psihologija nije bavila samo ispitivanjem 
kako okolina utječe na razvitak pojedinca, dakle problemi- 
ma socijalizacije pojedinca, već je uzela kao pred- 
met svoga istraživanja društvenu grupu, pa su je ne- 
ki nazivali i kolektivnom psihologijom. Ona je u tom ispi- 
tivanju upozorila da društvena grupa nije jednostavno zbir 
pojedinaca, te da se ispitivanje kolektivnog života ne može 
svesti na mentalitet pojedinca, nego da grupa ima svoje 
posebne osobine i načine ponašanja kojima je pojedinac kao 
član grupe podložan. Ona je, dakle, istakla posebnost ili 
specifičnost grupe ili kolektivnog doživljavanja članova 
grupe. 

Kao posebna grana socijalne psihologije počela se raz- 
vijati i psihologija naroda, čiji je utemeljitelj ta- 
kođer bio W. Wundt. Ona je komparativno izučavala razlike 
u mentalitetu različitih naroda ili socijalnih grupa. Jedno 
vrijeme je psihologija naroda bila u velikoj modi, jer je 
počivala na pogrešnoj teoriji da svaki narod ima svoju po- 
sebnu psihologiju, koja potječe iz tzv. narodnog duha kao 
neke duhovne supstancije usidrene u prirodi svakoga na- 

roda, a takva teorija je odgovarala nekim romantičkim i na- 
cionalističkim težnjama. Međutim, nauka je sve jasnije po- 
kazivala da se mentalitet pojedinih naroda mijenja, te da 
su promjene podjednako izazvane dodirom među različitim 
kulturama, kao i općim zakonima razvitka društva, njegove 
materijalne i intelektualne kulture. 

Psihologija i socijalna psihologija izvršile su u novije vri- 
jeme velik utjecaj na sociologiju, naročito na tzv. empi- 
rijsku sociologiju, koja ispituje društvo pomoću 
sličnih metoda istraživanja. Empirijska sociologija je pre- 
uzela od psihologije niz metoda veoma podesnih za eksperi- 
mentalna i empirijska istraživanja, kao što je eksperiment, 
metoda upitnika ili intervjua (po uzoru na testove), što 
je rodilo zajedno s upotrebom statističkih postupaka meto- 
du ankete, sociometrijsku metodu, a zatim i neke druge 
metode. 

Socijalna psihologija se bavi naročito psihičkom stranom 
društvenog doživljavanja, a sociologija pretežno objektivnom 
stranom ili društvenom strukturom, pa se one nužno nado- 
punjuju ne samo u istraživanju svojeg predmeta već i u 
primjeni određenih metoda. 


* £) Sociologija i politička ekonomija. — Mnogi sociolozi 
smatraju da je sociologija najuže povezana s psihologijom 
ili etnologijom (odnosno antropologijom), te da je gotovo 
nemoguće povući točnije granice između ovih znanosti. Me- 
đutim, veoma se često zanemaruje značenje političke ekono- 
mije. To nije opravdano, jer otkad postoji društvo, postoje 
i određeni oblici razmjene među ljudima i društvima. 
Razlikujemo tri osnovna oblika razmjene: razmjenu riječi ili 
simbola (tzv. simboličke inter-akcije), razmjenu žena, koja 
predstavlja osnovu društvenog uređenja u plemenskoj orga- 
nizaciji društva, te razmjenu proizvoda. Potonjom se poseb- 
no bavi politička ekonomija, ali je ona od najvećeg značenja 
za izučavanje ljudskoga društva, naročito kad je riječ ne 
samo o razmjeni nego i o proizvodnji dobara. 

Otkrića koja su načinili klasici političke ekonomije bila 
su od najvećeg značenja i za razvitak Inoderne sociologije. 
Tako je Adam Smith iSmitj 1776. godine objavio dje- 
lo »Bogatstvo naroda«, u kojem tvrdi da je mjerilo vri- 
jednosti za proizvode koji se razmjenjuju sam ljudski rad, 
tako da bogatstvo naroda zavisi od ljudskog rada, a ne 
od gomilanja zlata, kao što su mislili merkantilisti. Ulogu 
rada u stvaranju vrijednosti do kraja su osvijetlili Ricardo 
[Rikardo] i Marx. Smith je istaknuo i drugu veoma važ- 
nu činjenicu za sociologiju — podjelu rada. Podjela 


rada je osnovni preduvjet veće uspješnosti i time porasta 
proizvodne moći čovjeka. On je već jasno razlikovao dru- 
štvenu podjelu rada (na selo i grad, na pojedine proizvodne 
grane) i manufakturnu podjelu rada (na radne postupke u 
toku proizvodnje određenog proizvoda). Smithov rad zna- 
čajan je i za područje političke sociologije, jer je on teoreti- 
čar političkog liberalizma, koji je odigrao veliku ulogu 
u fazi tzv. prvobitne akumulacije kapitala. Politički libe- 
ralizam smatra da država ne smije svojim propisima i pore- 
zima kočiti razvitak proizvodnje i trgovine, te na taj način 
ometati stvaranje slobodnog tržišta u svjetskoj trgovini. Ona 
može intervenirati samo onda ako zakoni koji se spontano 
stvaraju u ekonomiji zataje ili počinju štetiti nekim općim 
interesima, naročito na području obrazovanja i zdravstva. 
Kad ekonomski zakoni djeluju slobodno, najbolje se uskla- 
đuju s pojedinačnim interesima i stvaraju sklad koji naj- 
bolje izražava prirodni razvitak društva. Ova teorija lais- 
sez faire [lesć fer (franc.) — dozvoliti] postala je osno- 
vica »ekonomskog liberalizma« i »političkog individualizma«, 
pa je vladala u kapitalističkom društvu sve do pojave mo- 
nopolističkog kapitalizma i suvremenog neokapitalizma, koji 
pomoću socijalnog zakonodavstva nastoji suzbiti klasnu bor- 
bu. Američki sociolog Small [Smol] ima pravo kad ocje- 
njuje značenje Smitha za modernu sociologiju ovim riječima: 
»Ako bi netko prvi put uzeo u ruke Bogatstvo naro- 
da, poznavajući dobro opću sociologiju, ali bez dovoljnog 
znanja iz političke ekonomije, ne bi ni najmanje oklijevao 
ili dvoumio da ovu knjigu kao istraživanje svrsta u jedno od 
područja posebne sociologije.« 


Znamo da se slična situacija ponovila i s Marxovim dje- 
lom »Kapital«, koje neki smatraju prvenstveno ekonomskim 
djelom, a drugi opet sociološkim pa i filozofskim. No, iako 
se Marx u njemu bavi političko-ekonomskim problemima, 
ono u sebi sadrži istraživanja i otkrića koja su od najvećeg 
značenja za sociologiju. Marx je svoja istraživanja vršio u 
fazi nagle ekspanzije mašinizma u industriji, pa je mogao 
još bolje sagledati i posljedice podjele rada i razvitka samih 
proizvodnih snaga. On je točnije uočio unutarnje protivu- 
rječnosti u proizvodnji koje dovode do klasnog raslojava- 
nja društva i klasne borbe. S tim u vezi Marx je formulirao 
svoj poznati zakon o tome da stupanj razvitka proizvodnih 
snaga određuje i samu prirodu proizvodnih odnosa, a time i 
čitavu organizaciju društva. 


Marx se pita: »Što je društvo, kakav god bio njegov ob- 
lik?« i odgovara: »Proizvod uzajamnog djelovanja ljudi. Jesu 

li ti ljudi slobodni u izboru ovog ili onog društvenog oblika? 
Nipošto. Uzmite određeni stupanj razvitka proizvodnih sna- 
ga (!) ljudi i dobit ćete određeni oblik razmjene i potrošnje. 
Uzmite određeni stupanj razvitka proizvodnje, razmjene i 
potrošnje, i dobit ćete određeni društveni poredak (!), od- 
ređenu organizaciju porodice, staleža ili klase, jednom rije- 
čju, određeno građansko društvo. Uzmite određeno građan- 
sko društvo i dobit ćete određeno političko uređenje, koje 
je samo oficijelni izraz građanskog društva.« (Iz pisma Anen- 
kovu, 1846.) Zato je Marx smatrao da ekonomija predstavlja 
neku vrstu »anatomije građanskog društva«, te da je njeno 
dobro poznavanje preduvjet poznavanja strukture i funkcio- 
niranja građanskog društva. 

Marx je istaknuo da na određenom stupnju razvitka pro- 
izvodne snage dolaze u sukob s proizvodnim odnosima, iza- 
zivaju društvenu krizu. Tada revolucionarne klase svjesnom 
akcijom mijenjaju društvene odnose i uspostavljaju nov 
društveni sistem. Takve revolucionarne promjene nalazimo 
u prijelazu iz feudalnog društva u kapitalističko te iz kapi- 
talističkog u socijalističko društvo. Prema tome, poznavanje 
društvene proizvodnje i njenih osobina veoma je značajno 
za razumijevanje ne samo društvenog uređenja nego i povi- 
jesnih promjena društva. 


SOCIOLOGIJA JE SLOŽENA ZNANOST 


Iskustvene znanosti u početnom stadiju razvitka pokazuju 
izvjesnu razvedenost i nepovezanost pojedinih područja, i 
tek nakon izvjesnog razvitka uspostavljaju svoje jedinstvo. 
Tako sociologiju definiramo kao.najopćenitiju društvenu zna- 
nost i nastojimo utvrditi ono što je u ljudskom društvu naj- 
općenitije: da li društvena organizacija ili društveni odnosi 
ili pak društvena svijest, ali time samim još nije osigurano 
njeno jedinstvo. Razlog je u tome što je društvo sastavljeno 
od protivurječnih elemenata. Oni se djelomično pokrivaju, 
a djelomično međusobno isključuju, iako se dodiruju i ispre- 
pliću u konkretnim društvenim pojavama. Općenito uzevši, 
razlikujemo tri osnovna sastavna dijela društva, koji pred- 
stavljaju relativno samostalne sisteme: a) društvenu 
grupu s njenom organizacijom; b) pojedince kao dru 
štvenu i biološku tvorevinu i, konačno, c) kulturu kao 
izrazito povijesnu tvorevinu. Shematski možemo predočiti 
ova tri sistema na ovaj način: 


Kako ovi dijelovi utječu na sustav suvremene sociologije? 
Strukturom i organizacijom društvenih grupa, kao i nji- 
hovim razvitkom, bavi se prvenstveno sociologija, dok se 
pojedincem, njegovom socijalizacijom i psihologijom kolek- 
tiva bavi socijalna psihologija, a kultura je bila najviše 
predmet izučavanja socijalne antropologije. Potonja je na- 


I = individua 


Gr = grupa K = kultura 


ročito ispitivala nastanak i razvitak materijalne i duhovne 
kulture kod primitivnijih naroda. Ne možemo, dakako, po- 
vući nikakve određene granice između sociologije, socijalne 
psihologije i socijalne antropologije, jer se one pokrivaju u 
svim složenijim društvenim pojavama, iako se kao nauke 
razlikuju u svojem izlazištu. Tako je nemoguće sociološki 
ispitivati organizaciju jedne tvornice, a da ujedno ne ispi- 
tujemo društvene odnose i načine kako pojedinci, kao čla- 
novi raznih grupa u tvornici, doživljuju ove odnose sa sta- 
jališta socijalne psihologije. Ali, ne manje je predmet so- 
cijalne antropologije da ispituje kako se mijenja mentalitet 
seljaka pod utjecajem »tehničke sredine« ili uslijed raspada- 
nja seljačkih zajednica pod utjecajem industrijalizacije. Ta- 
kvih primjera, u kojima se sociologija u užem smislu, tj. 
prvenstveno kao izučavanje društvenih struktura, susreće sa 
socijalnom psihologijom i socijalnom antropologijom, mogli 
bismo nabrojiti bezbroj, pa se danas u naučnoj klasifikaciji 
uzima da sociologiju u širem smislu tvore tri 
osnovne društvene nauke: sociologija (u užem smislu), so- 
cijalna psihologija i socijalna antropologija. 


Jedna je od najprihvatljivijih definicija sociologije da je 
ona znanost o »totalnim društvenim činjenica- 
ma« (Marx, Mauss, Gurvitch). Ali, kad pokušamo pobliže 
odrediti ove »totalne društvene činjenice« nastupaju teško- 
će. Naime, očito je da se ovdje radi o konkretnim društve- 
nim činjenicama, i to takvima koje su sposobne prožeti 
čitavu društvenu stvarnost, koje, iako nose izvjesno obilje- 
žje posebnosti, posjeduju moć da djeluju na čitavu drušive- 
nu cjelinu. Možemo relativno lako utvrditi ovakve »totalne 

društvene činjenice« kad govorimo o narodu, plemenu, obi- 
telji, klasi, ali i o više dinamičkim pojavama, kao što su 
društvenost, rad, proizvodnja, kultura i tako dalje. Općenito 
uzevši, susrećemo ne samo određene društvene grupacije 
nego i određene društvene odnose koji nose obilježje »to- 
talnosti« ili »cjelovitosti«, odnosno »usmjerenosti na cjelinu« 
društvenog zbivanja. Takvu »usmjerenost na cjelinu društve- 
nog zbivanja« može posjedovati i jedna vrlo individualna ili 
pojedinačna društvena pojava, kao što je ljudska ličnost, 
jer_čovjek je ličnost upravo po tome što ima sposobnost 
da svojom sviješću obuhvati i određuje čitavu društvenu 
egzistenciju. To je i navelo neke teoretičare da daju »ulozi 
ličnosti u povijesti« odlučnu ulogu! 


No, ono što želimo istaknuti, kad govorimo o predmetu 
koji istražuje sociologija, jest upravo činjenica da sama 
priroda »totalnosti« ili »cjelovitosti« društvenih pojava zah- 
tijeva istovremeno i veoma složen pristup u analizi ta- 
kvih pojava. Uzmimo, na primjer, takvu značajnu i opće 
raširenu društvenu pojavu kao što je ljudski rad. što 
je to ljudski rad i kako ga možemo izučavati? 


Marx definira proces rada ovako: »Rad je prije svega 
proces između čovjeka i prirode, proces u kojem čovjek 
svojom vlastitom aktivnošću omogućuje, regulira i nadzire 
svoju razmjenu materije s prirodom. Prema prirodnoj mate- 
riji on sam istupa kao prirodna sila. On pokreće prirodne 
snage svoga tijela, ruke i noge, glavu i ruke, da bi prirodnu 
materiju prilagodio sebi u obliku upotrebljivom mu za život. 
Time što ovim kretanjem djeluje na prirodu izvan sebe i 
mijenja je, on ujedno mijenja i svoju vlastitu prirodu.« (Ka- 
pital, I, str. 138, izd. Kulture, 1958) 

S gledišta sociologije važno je utvrditi da čovjek u rad- 
nom procesu, prerađujući prirodu, ne istupa sam nego kao 
grupa, da se društveno obilježje rada očituje u podjeli rada, 
da stvara određene odnose među ljudima u samom proiz- 
vodnom procesu koji zavise kako od razvoja samih proiz- 
vodnih snaga (tehnologije) tako i od društvenog sistema u 
kojem se odigrava proizvodnja (robovsko, feudalno ili kapi- 
talističko društvo). Tako vidimo kako u proces rada ulazi 
niz pojava: sam način kako čovjek vrši rad (psiho-fizio- 
loški oblik), zatim način kako se čovjek odnosi prema 
sredstvima rada i proizvodu rada (socijalno-psihološki ob- 
lik), ali ujedno i kakav stvarno položaj čovjek zauzima u 
proizvodnim odnosima kao »radna snaga« i kao »vlasnik 
sredstava za proizvodnju« (političko-ekonomski oblik). Na- 


dalje, kako se čovjek odnosi prema drugim ljudima u rad- 
nom procesu s obzirom na suradnju, naređivanje i podre- 
đivanje, udruživanje i borbu za određene ciljeve i prava 
(psihološki i sociološki oblik). Vidimo da je rad složena 
pojava; on nije samo ekonomska već i socijalna aktivnost. 
On je mješavina vještina, stavova, navika, statusa i moći. 
Pokušamo li izučiti ponašanje radnika u procesu rada, mo- 
ramo ga uzeti: 1. kao biološki organizam (kako troši svoju 
energiju i obnavlja je), 2. kao psihološki organizam (kako 
se prilagođava radu, kako mobilizira svoju energiju, koliko 
je zadovoljan ili nezadovoljan, koliko utječu drugi na njega 
i on na druge, itd.) i 3. kao socijalni organizam (na koji 
način se udružuje, surađuje, takmiči, brani, podređuje ili 
rukovodi, itd.). Prema tome, moramo radnika promatrati 
kao bio-psiho-socijalni organizam. A to već u sebi uključuje 
da ćemo i sam proces rada ispitivati s gledišta industrijske 
fiziologije, industrijske psihologije i industrijske sociologije. 
Kad se bavimo izrazito sociološkim problemima, možemo 
donekle zanemariti fiziološke faktore, ali je nemoguće pre- 
vidjeti psihološke. Sociološki i psihološki najuže se ispre- 
pliću. Oni se pogotovu tijesno uvjetuju ako postavimo pita- 
nje da li je opravdano da radnik u mehaniziranoj proiz- 
vodnji neprestano obavlja samo veoma pojednostavnjene 
i stereotipne radne pokrete, koji izazivaju dosadu i zatup- 
ljivanje, te moramo li nastojati da ostvarimo takve uvjete 
proizvodnje ili rada koji bi radniku omogućili da i u radu 
sudjeluje kao cjelovita ljudska ličnost. Marx je bio među 
prvima koji je upozorio da se radnik »otuđuje« u procesu 
rada uslijed pretjerane podjele radnih operacija i kapita- 
lističkih proizvodnih odnosa. Marx vrši kritiku čitavog kapi- 
talističkog proizvodnog sistema polazeći od određenog shva- 
ćanja cjelovite ljudske ličnosti i određene suradnje ljudi u 
procesu rada. Kritika koja polazi od ljudske ličnosti i uzi- 
ma na nišan čitav jedan društveni sistem počiva na socijal- 
no-antropološkom shvaćanju. Prema tome, pored već spo- 
menutih psiholoških i socioloških izučavanja procesa rada, 
nama se. nameće i socijalno-antropološko. Ovaj primjer s 
izučavanjem ljudskog rada lijepo nam pokazuje kako jed- 
na, na prvi pogled jednostavna pojava, sadrži u stvari niz 
veoma složenih odnosa, te kako nas izučavanje tih odnosa 
prisiljava da se podjednako služimo psihologijom, sociolo- 
gijom i socijalnom antropologijom. 

OSNIVAČI NAUČNE SOCIOLOGIJE 


Obično se znanost ne poziva na jednog jedinog osnivača. 
Uvijek na njenom zasnivanju radi veći broj učenjaka. Tako 
se ni nastanak sociologije ne može pripisati jednom uče- 
njaku, iako je A. Comte bio onaj koji je u svojim preda- 
vanjima (1840) stvorio izraz sociologija. Neki ga smatraju 
neuspjelim jer sadrži jedan latinski (socius = drugi čovjek, 
društvo) i jedan grčki pojam (logos = nauka), no on se 
danas potpuno udomaćio i postao općenito prihvaćen. 

Postoji već opća suglasnost među povjesničarima socio- 
logije da osnivanje naučne sociologije valja pripisati trojici 
mislilaca 19. stoljeća: Henriju de Saint-Simonu, 
Augusteu Comteu i Karlu Marxu. Ova trojica 
su bili prvi koji su istraživanje društvenih pojava usmjerili 
putem suvremenog naučnog mišljenja i istovremeno stvorili 
i prve teorije o razvitku modernog društva na osnovi po- 
vijesnog izučavanja prošlog i modernog društva. Zanimljivo 
je da su trojica osnivača sociologije imala veoma jako raz- 
vijen interes za društvene reforme i težila praktičnoj pri- 
mjeni društvenih spoznaja, pa su kao takvi došli u vezu sa 
socijalizmom: Saint-Simon je istaknut predstavnik utopi- 
stičkog socijalizma, A. Comte je socijalistički odmetnik, dok 
je K. Marx osnivač naučnog socijalizma. Razvitku moderne 
sociologije pridonijela su u toku prošloga stoljeća još tri 
istaknuta mislioca i istraživača, s kojima ćemo se ukratko 
upoznati: H. Spencer, E. Durkheim [Dirk€m] i 
Max Weber. 


- Saint-Simon — apologet industrijskog društva. — Grof H. 


de Saint-Simon (1760—1825) mislilac je koji je snažno istak- 
nuo da napredak nauke i njene primjene uvjetuje stalni 
napredak u industriji i, prema tome, napredak čitava dru- 
štva. Ideju napretka suprotstavlja tradicionalističkim shva- 
ćanjima konzervativne aristokracije koju Saint-Simon ubra- 
ja, zajedno sa svećenstvom i generalima, među društvene 
trutove. Svoje vjerovanje u napredak društva izrazio je ovim 
riječima: 

»Pjesnička mašta smatra zlatnim vijekom kolijevku ljudskog 
roda dok je još živio u neznanju i surovosti prvih vremena. Bilo 
bi ispravnije da se onamo prenese željezno doba. Zlatni vijek 
ljudskog roda nipošto nije iza nas; on je pred nama. Taj će 
vijek nastati kad se usavrši društveni poredak. Naši ga očevi 
nisu vidjeli, ali naša će djeca jednoga dana stići onamo. Na 
nama je da im donle prokrčimo put.« (43)! 


1 Brojka u zagradi označuje numeraciju djela citiranog pisca 
pod kojom ćete ga naći u Bibliografiji na kraju knjige. Potra- 
žite ga. 


Naučna otkrića i usavršavanje industrije dovest će nužno 
do usavršavanja društvenog poretka, na čemu će raditi kva- 
lificirana lica — društveni inženjeri. Osnovu društva vidio 
je Saint-Simon u trudbeničkoj klasi koja je zaposlena u 
industriji, a među trudbenike on ubraja i industrijalce. U 
posljednjim djelima daje sve veće značenje »najbrojnijoj i 
najsiromašnijoj klasi, od koje zavisi sve bogatstvo« — pro- 
letarijatu. 


Saint-Simon zamišlja da će društvom rukovoditi inteli- 
gencija na osnovi naučnih principa, pa njega smatramo jed- 
nim od glavnih teoretičara tehnokracije. Društvom će ruko- 
voditi jedna nova vrsta parlamenta. On će se sastojati, prvo, 
od jednog doma izumilaca, koji će sačinjavati inženjeri, pjes- 
nici, slikari, kipari, arhitekti i muzičari; zatim od jednog 
doma istraživača, koji će sačinjavati fizičari i matematičari; 
i na trećem mjestu od izvršnog doma, koji će sačinjavati 
šefovi industrijskih poduzeća; oni neće biti plaćeni, a pred- 
stavljat će sve poslovne grane. Prvi dom će podnositi zako- 
ne, drugi će ih ispitivati, a treći usvajati, Saint-Simon je 
naznačio sve osnovne probleme kojima će se potanje baviti 
A. Comte, kojemu zbog toga neki odriču svaku originalnost. 
Ti su problemi: 1. potrebno je klasificirati znanost s obzi- 
rom na sve veću njihovu složenost i na čelo postaviti novu 
znanost — »političku znanost«, koja kod njega ima zna- 
čenje sociologije; 2. ova znanost mora se zasnivati na solid- 
nom poznavanju povijesti i na induktivnom promatranju, a 
njena će jezgra biti učenje o razvitku i napretku; 3. opći za- 
kon razvitka može se izraziti u tri stadija, od stadija prazno- 
vjerja do pozitivne znanosti; 4. praktično društveno uređe- 
nje mora počivati na naučnim načelima socijalne nauke, a 
ne na praznovjerju; 5. društvena preobrazba mora se teme- 
ljiti na novoj industrijskoj organizaciji, s eksproprijacijom 
Parazitskih klasa, na novom društvenom i političkom poret- 
ku, i evropske nacije moraju ostvariti jedinstvo na temelju 
bratstva. U »Novom kršćanstvu« on je ovim svojim teorija- 
ima, naročito posljednjima, dao više mistički i utopistički 
karakter. 


A. Comte i sociološki pozitivizam. — A, Comte (1798—1857) 
bio je više godina Saint-Simonov tajnik i preuzeo od njega 
najveći dio ideja, ali je tim idejama dao pod utjecajem krš- 
ćanskih tradicionalista, de Maistra [d Metr] i de Bonalda 
[d Bonal], reakcionarni oblik. Tako je ideji Progresa suprot- 

stavio ideju Reda, na koju se pozivaju svi konzervativni 
legitimisti, podržavatelji postojećeg stanja. Uspoređujući so- 
ciologiju s biologijom, Comte kaže da se biologija bavi orga- 
nizacijom organizma i životom, a sociologija redom i pro- 
gresom. Težište, međutim, pada na red, jer je on izraz orga- 
nizacije društva, pa je i društvo vrsta organizma kojemu 
pojedinac ostaje podređen. 


»Društvo ne može biti rastavljeno na pojedince, kao što niti 
geometrijska ploha ne može biti rastavljena na crte ili crta na 
tačke. Najjednostavnije udruženje je obitelj, svedena na osnovni 
par, ona predstavlja pravu jedinicu društva. Iz nje potječu slože- 
nije grupe, kao što su klase i gradovi.« (4) 


Cjelina potpuno vlada dijelovima tako da pojedinac po- 
stoji samo kao obitelj, država ili crkva. Comte je strogi anti- 
individualista, jer je »društveni organizam« veoma superio- 
ran »individualnom organizmu« s obzirom na to da dozvo- 
ljava veću podjelu funkcija, uslijed podjele rada, i veću 
koordinaciju organa, zahvaljujući naročito vlasti i državi. 
Država upravlja pojedincima i Comte smatra, jednako kao 
i Hegel, da je ona pravi nosilac društvenog poretka. U svo- 
jem sistemu odbacuje psihologiju kao nauku upravo zbog 
toga jer smatra da se psihologija bavi jedino pojedincima, 
a pojedinci za njega nemaju pravu realnost. 

Društvo se zasniva na podjeli i koordinaciji funkcija, a 
također i na vlasti. U tom pogledu slaže se s Hobbesom, 
pa je bio pristalica diktature koju je nakon državnog udara 
uveo Napoleon III. On, ipak, smatra da društvo mora pored 
vlasti prožimati osjećanje i moral koji zasniva na jednoj 
vrsti pozitivističke religije. Radi se o romantičkoj mješavini 
obožavanja čovječanstva u obliku Velikog Bića, o provođenju 
socijalne politike na načelima pozitivističke sociologije i po- 
štovanja žena. 


A. Comte je razradio poznati zakon o tri stadija razvitka 
društva, koji je formulirao kao kretanje kroz teološku, me- 
tafizičku i pozitivističku fazu. Tom kretanju dao je istovre- 
meno spoznajni i povijesni značaj, jer se sve tri faze mogu 
naći u istoj povijesnoj epohi već prema razvitku pojedinih 
društvenih ustanova i grupa. U prvoj fazi prevladava religija 
koja se razvija od fetišizma preko politeizma do monoteiz- 
ma; u drugoj fazi, koju on naziva »zapadnom revolucijom« 
(od 1300. do 1800. godine), pojavljuje se utjecaj žena, na- 
učni napredak, umjetnost, razvitak države, industrijsko usa- 
vršavanje, moderno pravo na bazi rimskoga prava i, konač- 
no, negativni utjecaj metafizičara, u koje Comte ubraja 


naročito filozofe iz francuskog prosvjetiteljskog doba (Vol- 
tairea [Voltćr], Rousseaua [Rus6], Diderota [Didr6] i dru- 
ge). Pozitivističku epohu obilježuje pojava sociologije kao 
nauke i društveno uređenje na određenim načelima, koja 
u stvari odgovaraju režimu Napoleona III, tj. konzervativ- 
noj buržoaziji. (Napoleon III se služio radničkom demago- 
gijom i davao izvjesne koncesije proletarijatu kako bi ga 
predobio protiv zemljišnih posjednika.) Državom moraju 
upravljati, po Comteovom mišljenju, veliki »kapetani indu- 
strije«, tj. prosvijećeni kapitalisti. 


Comte je osnivač pozitivizma, koji predstavlja izvjesnu 
reakciju na spekulativnu filozofiju povijesti jer naglašava 
da se u tumačenju društvenog kretanja moramo ograničiti 
samo na ono što se može neposredno naučnim metodama 
utvrditi. Međutim, njegovo shvaćanje naučne metode i nauč- 
nih činjenica nastoji suziti doseg naučnog tumačenja na po- 
jedine sektore ili isječke stvarnosti izbjegavajući svako uop- 
ćavanje na dublje uzroke ili na veće zahvate u društvenu 
stvarnost. On smatra, doduše, da društvom vladaju zakoni 
kao i prirodom, ali da nam je spoznaja tih zakona veoma 
otežana, pa valja izbjegavati onakve društvene preokrete 
i preobražaje kakvima se bavila francuska revolucija. Nje- 
gov agnosticizam u spoznaji dubljih uzroka društvenog kre- 
tanja povezuje se s njegovim reformizmom, shvaćanjem da 


društvo treba oprezno i postepeno mijenjati bez radikalnih 
revolucionarnih zahvata. 


Karl Marx i historijski materijalizam. — Karl Marx (1818— 
1883) je pošao u izučavanju društva slično kao Saint-Simon 
i Comte, od filozofije povijesti pitajući se koji je smisao 
povijesnog kretanja i koje društvene snage određuju dru- 
štveni poredak. On je, poput Saint-Simona, vidio da se odlu- 
čne društvene snage nalaze u proizvodnji, u usavršavanju 
industrije, ali da te snage koče i eksploatiraju parazitske 
klase, pa je mnogo određenije nego Saint-Simon ukazao 
na antagonizam između buržoazije, koja posjeduje sredstva 
za proizvodnju, i proletarijata, koji posjeduje samo radnu 
snagu. Za razliku od Hegela i Comtea, Marx smatra da drža- 
va nije nosilac opće društvene volje i prave društvene pri- 
rode čovjeka, tj. njegove prirodne društvenosti i morala, 
već da je ona samo sredstvo u službi vladajuće klase, pa 
time ujedno i sredstvo potlačivanja radnih slojeva društva. 
Ono u čemu su Hegel i Comte vidjeli pravi izraz ljudske 
društvenosti — u državi — Marx je vidio otuđenje ljudske 
društvenosti, jedan idealizirani i izokrenuti oblik koji ne 

izražava neposredno ljudsku društvenost već joj se suprot- 
stavlja u interesu određene klase — buržoazije. Osnovicu 
ovog otuđenja Marx je vidio već u samoj proizvodnji. Po- 
djela rada, prisvajanje proizvodnih sredstava od strane jed- 
ne klase, najamni rad i čitava robno-novčana privreda, u 
kojoj novac postaje izopačeni predstavnik ljudske društve- 
nosti — »moderno božanstvo« — produbljuju jaz među lju- 
dima. Tako, na primjer, kapitalizam rađa, s jedne strane, 
sve veće gomilanje bogatstva u rukama manjine, a time i 
društvene moći, a s druge strane, sve veće siromaštvo, ne 
samo materijalno već, isto tako duhovno i društveno, kod 
najbrojnije društvene klase — proletarijata. 


Marx je stvorio teoriju socijalističke revolucije, jer je 
pokazao da proizvodne snage na određenom stupnju razvitka 
dolaze u sukob s proizvodnim odnosima, s odnosima među 
društvenim klasama. Tada se rađa ne samo sukob među 
klasama već i svijest o potrebi da se izmijeni čitav društveni 
poredak putem revolucije. A to znači ukidanje kapitalizma, 
uspostavljanje besklasnog ili socijalističkog društva kao eta- 
pe na putu u komunizam, odnosno ostvarenje prave ljud- 
ske zajednice. 


Da bi pokazao neminovnost ovakvog razvitka, Marx je 
veoma duboko analizirao osnovne pokretačke snage građan- 
skog društva, njegov privredni sistem (u »Kapitalu«) i postao 
utemeljitelj kritike političke ekonomije. On je udario te- 
melje materijalističkom tumačenju o kretanju društva i po- 
stao teoretičar naučnog socijalizma kao teorije o ciljevima 
društvenog kretanja. 


Herbert Spencer i biologizam. — Darwinovo učenje o porije- 
klu vrsta i evoluciji snažno je utjecalo na mnoge mislioce 
u drugoj polovini 19. stoljeća, pa tako i na jednog od osni- 
vača sociologije Herberta Spencera (1820-—1903), »engleskog 
Aristotela 19. stoljeća«. Njega općenito smatraju osnivačem 
organicističkog shvaćanja u sociologiji, jer je razvitak dru- 
štva i njegovo funkcioniranje nastojao objasniti po analogiji 
s razvitkom organizma, mada je smatrao da društvo nije 
neki organizam nego, zapravo, superorganizam. 

Slično organizmu i društvo nastoji postepenom prilagod- 
bom na okolinu postići stanje idealne ravnoteže. U tom 
nastojanju ono se bori za samoodržanje protiv vanjskih uvje- 
ta života, kao i protiv drugih društvenih zajednica. Iz suko- 
ba i straha od živih bića rađa se potreba za političkom kon- 
trolom, a iz straha od mrtvih rađa se religija. U početnom 
stadiju društvenog razvitka prevladava vojna organizacija, 


a kasnije, zahvaljujući podjeli rada i napretku u proizvod- 
nji, industrijska organizacija. Industrijsko društvo dobiva 
jedan više miroljubivi vid. Ono je mnogo plastičnije, pod- 
ložno više spoznaji i simpatiji, nastoji razne sukobe rješava- 
ti pregovaranjem, pa se tako ostvaruje ravnoteža s okolnim 
društvima ili državama. Industrijalizacija vodi u miroljubivo 
čovječanstvo 

Sam razvitak od primitivnog do najrazvijenijeg industrij- 
skog društva odvija se po jednom općem zakonu koji važi 
podjednako za društvo kao i za sve žive organizme. On glasi 
ovako: razvitak ide od nepovezanih i homogenih struktura 
prema povezanim i heterogenim strukturama. To znači da 
razvitak predstavlja progresivnu diferencijaciju struktura 
tako da one postaju sve složenije, te zbog same složenosti 
i specijalizacije pojedinih funkcija i organa imaju potrebu 
zasve većom koordinacijom ili povezanošću. 
Ovo se ostvaruje pomoću posebnog sistema povezivanja 
i upravljanja dijelovima, tako u organizmima pomoću živ- 
čanog sistema, a u društvu pomoću administracije i vlade. 

. Jako iz Spencerova shvaćanja proizlazi da vlada i država 
imaju bitan položaj u društvu, s obzirom na povezivanje 
njegovih dijelova, Spencer je izraziti liberalistički protivnik 
uplitanja države u društvene poslove. Individualist je u po- 
litičkom i etičkom pogledu. On, naime, smatra da se razvitak 
društva mora odvijati spontano, slično kao i razvitak bio- 
loških vrsta, prepuštajući ga zakonima evolucije i odabira- 
nja, a da je svaka intervencija u taj razvitak od strane drža- 
ve ili bilo kakvog socijalnog zakonodavstva strana prirodnim 
zakonima društvenog razvitka. Zato on stoji na pozicijama 
ekonomskog liberalizma koji omogućuje slobodnu eksploa- 
taciju ljudi u kapitalizmu. 

Tražeći razne analogije između društva i organizma, Spen- 
cer je mnogo utjecao na biologistička shvaćanja 
u sociologiji, koja su pokušala da društvo objašnjavaju bio- 
loškim zakonima [Espinaz, Schaffle, Worms, Lilienfeld]. Isto 
tako utjecao je na pojavu »socijalnog darvinizma« 
Gumplovitz [Gumplovic], Ratzenhoffer [Racenhofer], koji 
je zastupao ideju da su rat i borba među narodima i rasama 
osnovni pokretač čitavog društvenog kretanja, pa je, prema 
tome, uloga osvajača i države da u taj prirodni rat među 
ljudskim grupama unesu neki red. 

Emile Durkheim i sociologizam. — Osnivač poznate francu- 
ske sociološke škole, E. Durkheim (1858—1917), preuzeo je 
od A. Comtea, čiji je nastavljač, dva osnovna shvaćanja: po- 

zitivizam i sociologizam. Sociologija je za njega »pozitivna« 
nauka jer izučava društvene činjenice, slično kao i prirodne 
znanosti, tj. kao stvari iz kojih je isključen svaki subjektivan 
i svrhovit element. One se mogu objašnjavati kauzalnim 
i mehaničkim zakonima slično kao i ostali prirodni procesi, 
iako posjeduju svoju posebnost. Srođno Comteu, on isklju- 
čuje iz sociologije psihologiju i introspektivnu metodu, koju 
je smatrao specifično psihološkom. 

Društvene činjenice postoje kao izvanjske stvari, a ova 
njihova vanjska priroda, u odnosu prema individualnoj svi- 
jesti, očituje se u tome što nose prinudno obilježje. 
To se dobro vidi u pokoravanju individualnih svijesti zako- 
nima, moralu i religiji. Grupa vrši pritisak na pojedinca, a 
pojedinac prihvaća taj pritisak kao nešto prirodno, kao ne- 
što što leži u prirodi samog zakona ili morala, dok kultura 
jednog društva određuje što će biti zakonito ili etičko. In- 
dividualna svijest ili individualna samosvijest, kao i indivi- 
dualizam koji iz nje proizlazi, samo su posljedica društvene 
diferencijacije uslijed podjele rada, a podjela rada je izra- 
zito društvena ili grupna pojava. Ličnost je posljedica, a ne 
osnova društva. 

Durkheimov sociologizam ogleda se upravo u tome što 
se društvene činjenice i pojave ne mogu svesti na pojedince 
i pojedinačne svijesti, već postoje kao nešto samo- 
svojno i originalno, kao neka vrsta kolektivne sup- 
stancije. Posljednja se izražava kroz zajedničke, kolektiv- 
ne predodžbe ili kolektivnu svijest, koja nije 
suma individualnih svijesti, pa niti rezultat interakcija indi- 
vidualnih svijesti. Povezanost pojedinca s grupom vidimo u 
pojavi društvene solidarnosti (u društvenoj suglasnosti = 
consensus gentium). Društvena solidarnost je u primitivnim 
društvima »mehanička«, jer počiva na duševnoj i moralnoj 
homogenosti primitivnih zajednica, a u društvu s razvijenom 
podjelom rada je »organska«, jer i pored raznovrsnosti in- 
dividualnih zanimanja i interesa postoji velika međusobna 
zavisnost ljudi, što se očituje naročito u društvenim insti- 
tucijama, kao što su pravo i država. Društvena solidarnost 
nije nastala na bazi ugovora (Durkheim je protivnik teorije 
o društvenom ugovoru!), već proizlazi iz kolektivne prirode 
samog društva. I pojava religije (s kategorijom »svetog«) 
nije drugo nego simbolički izraz kolektivne prirode društva 
koje u bogu obožava vlastitu suštinu. 

Kad unutarnja solidarnost društva slabi, dolazi do pojava 
društvene dezintegracije, pa se to u blažem obliku očituje 
kao povećana stopa samoubojstava, a u jačem kao anarhija. 


Durkheim odbacuje sve psihološke ili psihopatološke uzroke 
samoubojstva i smatra da je ono isključivo izraz kolektivnih 
strujanja u smjeru dezintegracije, čemu naročito pogoduje 
razvitak industrijskog društva. 

Durkheim je u Francuskoj imao čitavu ekipu originalnih 
nastavljača koji su surađivali u »Sociološkim godišnjacima« 
i vrlo unaprijedili sociološku znanost (Davy [Davi], Mauss 
[Mos], Fauconnet [Fokone€], Halbwachs [Albvaks], Granet 
[Granć] i drugi). 


Max Weber i kulturalizam. — Pored Comtea, Marxa, Spen- 
cera i Durkheima, Max Weber (1864—1920) je nesumnjivo 
jedan od osnivača moderne sociologije, naročito na podru- 
čju kulture, koju je kao povjesničar veoma širokog znanja 
poznavao izvanredno dobro. Njegov doprinos je značajan 
kako u metodološkom tako i u teorijskom pogledu. 


Pod utjecajem neokantovske škole (Windelband, Rickert, 
[Rikert], Dilthey [Diltaj]) on je povijesne i kulturne nauke 
suprotstavio prirodnim naukama, smatrajući da u prvima 
susrećemo jedinstvene pojave, koje se ne ponavljaju, a po- 
vezane su s ljudskim namjerama i vrijednostima, za razliku 
od prirodnih pojava koje se ponavljaju i podliježu objektiv- 
nim ili kauzalnim zakonima. Weber je u tom vidu pokušao 
utvrditi metodu koja bi najviše odgovarala istraživanju kul- 
turnih pojava. Kao i neokantovci smatrao je da težište valja 
staviti na smislene veze i na razumijevanje 
velikih povijesnih cjelina, ali nije zato kao neokantovci od- 
bacivao mogućnost da se povijesne i kulturne pojave kau- 
zalno objašnjavaju, jer je uviđao da se one ne mogu do 
kraja smatrati razumskim tvorevinama, te da sociologija 
mora biti oslobođena od vrijednosnih sudova, koji nužno 
ostaju subjektivni i povijesno relativni. Bio je uvjeren da 
smo osigurali naučnu objektivnost kad smo dovoljno široko 
zahvatili povijesne pojave. Da bi se mogla najlakše svladati 
neka povijesna cjelina, korisno se služiti metodom »ideal- 
nih tipova« — određenih tipova kulturnog i vrijednosnog 
ponašanja s kojima možemo na sistematski način povezati 
povijesnu situaciju i njene razvojne tendencije. 


Tako Weber, na primjer, utvrđuje da postoji idealan tip 
»racionalnog čovjeka«, koji u novijoj povijesti sve više poti- 
skuje tip religioznog čovjeka. Društveni razvitak sve jače 
vodi prema prevlasti racionalnog mišljenja. Tako se sve više 
apstrahira od konkretnih i personaliziranih odnosa, naročito 
pod utjecajem homo oeconomicusa i homo scientificusa, 
što odgovara razvitku kapitalizma i industrijske racionaliza- 


39 


40 


cije proizvodnje. Poznat je Weberov rad u kojem nastanak 
kapitalizma objašnjava pomoću utjecaja protestantskog i 
puritanskog odnosa prema radu kao vrlini, što je veoma po- 
godovalo prvobitnoj akumulaciji kapitala, jer se vrlina mje- 
rila uspjehom u radu, a u bogatstvu se vidjelo »božji blago- 
slov«. Činjenica je da svijet, pod utjecajem racionalizacije i 
tehnike, gubi na mitološkoj i poetskoj očaranosti, i bez ob- 
zira na to je li to dobro ili zlo u pitanju je sudbina moderna 
čovjeka. Čovjek mora prihvatiti ovu sudbinu ako se ne želi 
odreći intelekta, razumskog rasuđivanja o toku stvari. Time 
se Weber ograđuje od iracionalnih i mističkih struja koje 
se javljaju u njegovo vrijeme, a uperene su protiv kulture 
buržoaskog čovjeka. 


Teorije Maxa Webera razradio je više na sistematski 
način njegov brat Alfred Weber, koji prihvaća marksi- 
stičko shvaćanje o proizvodnoj uvjetovanosti kulturnog ži- 
vota, ali istovremeno nastoji izgraditi samostalnu kulturnu 
teoriju. Nastojanje kojim se u suvremenoj sociologiji želi 
istaknuti samostalni i odlučujući utjecaj kulture i kulturnih 
vrijednosti na društveni razvitak zove se »kulturalizam«, te 
se on u ime određenih vrijednosnih sistema suprotstavlja 
pozitivističkom »strukturalizmu«. Među suvremenim socio- 
lozima — kulturalistima poznat je naročito P. Sorokin. Me- 
đu marksistima je pod utjecajem Webera pisao poznati filo- 
zof G. Lukacs [Lukač], a i neki drugi (Marcuse [Markuze], 
Goldman, Mills). 


Pitanja i zadaci 


1. Koji su društveni razlozi uvjetovali pojavu sociolo- 
gije kao znanosti? Navedite jednu suvremenu društvenu 
pojavu koju bi, po vašem mišljenju, trebalo sociološki is- 
tražiti. 


2. Navedite razloge zbog kojih se sve osnovne znanosti 
ne razvijaju podjednako brzo. Da li biste znali navesti, po 
vlastitoj ocjeni, zapreke na koje će najviše nailaziti socio- 
log koji želi ispitati neku društvenu pojavu u našem 
društvu? 


3. U čemu je razlika između društvenih i prirodnih zna- 
nosti? Koje sve metode upotrebljava sociologija? 


4. Objasnite odnos između sociologije, socijalne psiho- 
logije i socijalne antropologije. Zavise li odnosi među uče- 
nicima u vašem razredu od njihove društvenosti? Pokušajte 
to pokazati na nekim primjerima. 


5. Pročitajte i ispričajte sadržaj Saint-Simonove »Para- 
bole« (Saint-Simon i Fourier, Kultura, 1952, str. 57—61). 
Koga je sve Saint-Simon smatrao društvenim trutovima? 
Bez koga društvo može živjeti, a bez koga ne može? 


6. Pročitajte Marxov Predgovor za »Prilog kritici politi- 
čke ekonomije« (Kultura, 1956) i objasnite Marxovo shva- 
ćanje društvenog kretanja. 


7. Odaberite jedno poglavlje iz Max Weberovih rukopisa 
(redakcija M. Đurić, Max Weber, Matica hrvatska, Zagreb 
1964) i objasnite na koji način on izučava društvene pojave. 

POSTANAK DRUŠTVA I KULTURE 


ŽIVOTINJSKO DRUŠTVO I LJUDSKO DRUŠTVO 


Filozofi 18. stoljeća prepirali su se oko pitanja je li prije 
bio pojedinac ili je prije bilo društvo. Ovo pitanje liči na 
ono kojim su se u isto vrijeme bavili i biolozi, naime, je li 
prije bilo jaje ili kokoš. Činjenica je da mi svugdje nalazimo 
čovjeka u društvu, i to ne samo na onim stupnjevima kul- 
ture koje još danas zatičemo nego i u društvu pretpovijes- 
nog vremena. Čovjek je mnogo slabije oboružan u borbi 
za opstanak nego životinja: on nema tako oštre zube ili 
kandže, tako čvrst oklop ili brze noge, ali zato posjeduje 
inteligenciju mnogo razvijeniju od životinjske, a inteligen- 
cija je nešto što se može najkorisnije upotrijebiti samo u 
društvu s drugim ljudima. 

Društveni život nije privilegij čovjeka. Nalazimo i živo- 
tinje koje žive u društvima, ali se ljudsko društvo po nečem 
bitno razlikuje od životinjskoga: svjesnom proizvodnjom i 
podjelom rada! Životirje, kao što su mravi ili pčele, poka- 
zuju razvijen »društveni život«, tako da tamo nalazimo i 
podjelu rada. No, podjela rada u životinja ne počiva na 
svjesnoj već na nagonskoj osnovi, pa je poznato da pčela 
prolazi u toku svojeg života kroz razne faze rada u košnici 
i da su te promjene u radu uvjetovane djelovanjem njenih 
žlijezda. Podjela rada uvjetovana je čisto biološkim ili na- 
gonskim uzrocima, pa se stoga ona i zadržava uvijek u istom 
obliku i beskonačno se ponavlja na isti način. Kod živo- 
tinja ne nalazimo napretka i promjene u 
organizaciji podjele rada. Ovo je isključivo svoj- 
stveno ljudskom radu koji nosi u sebi stvaralačko 
obilježje. Stoga životinje imaju vlastitu prirodnu povi- 
jest, povijest uvjetovanu razvitkom samih životinjskih vrsta, 
ali one nemaju društvenu povijest, povijest koja bi bila djelo 


njihova stvaranja. Jedino je homo sapiens stvaralac vlastite 
povijesti kao društvene povijesti. Po tome se on razlikuje 
od svih drugih živih bića. 

Upravo zahvaljujući čovjekovoj sposobnosti da izmisli 
nove načine kako će se bolje prilagoditi prirodi i životnim 
okolnostima, da te zamisli saopćuje drugima i da ih prenosi 
s jedne generacije na drugu, da razvija jednu vrstu kolek- 
tivnog mišljenja i pamćenja, da ulije poštovanje i strah pre- 
ma stečenim iskustvima, razvilo se ono bogatstvo i mnoštvo 
ljudskih izuma, običaja i načina ponašanja koje zovemo 
ljudskom kulturom. Istraživači ljudske kulture utvr- 
dili su da ona predstavlja uvijek jednu tipičnu orga- 
nizaciju, koja odgovara organizaciji i tradiciji neke dru- 
štvene zajednice, a mogli su dosada u toku povijesti, u nje- 
nom vremenu i prostoru, razlikovati oko 3000 različitih kul- 
tura. 

Međutim, ono što je za nas veoma važno i po čemu se 
ljudsko društvo razlikuje od životinjskog jest da u svim 
tim kulturama nalazimo neke osnovne komponente ili na- 
čine ponašanja koji ljudskom društvu daju pečat ljudskog 
ili humanoga: 1. svugdje se ljudi služe nekim tehničkim 
pomagalima da bi djelovali na prirodu i zadovoljili 
svoju potrebu za hranom, krovom i sigurnošću, 2. svugdje 
postoji govor ili izražavanje u simbolima kojima ljudi 
saopćavaju svoje misli i namjere, i prenose +od starijih na 
mlađe stečena iskustva, 3. svugdje nalazimo neke propise 
o muškom i ženskom ponašanju, kako u seksualnom pogle- 
du, tako i s obzirom na odgoj djece, 4. svugdje postoje od- 
ređene predodžbe o životu grupe, o njenoj za- 
visnosti od raznih sila, norme o dobru i zlu, ispravnom i 
neispravnom, te određeni običaji ili ritusi kojima grupa želi 
potvrditi svoju solidarnost ili želju da djeluje na »zle du- 
hove«, i 5. svugdje nalazimo težnju za umjetničkim 
oblikovanjem predmeta i umjetničkim izražavanjem 
pomoću ritma, pjesme, glazbe, slike ili riječi, i s tim u vezi 
određena estetska shvaćanja. 


DUGO PUTOVANJE IZ NOĆI U POVIJEST 


Navikli smo da ljudskom poviješću zovemo samo onaj 
društveni razvitak do čijeg početka seže naše pisano sjeća- 
nje, za koji posjedujemo pisane dokumente i o kojima nam 
nešto saopćavaju najstariji povjesničari ili povijesni spome- 

nici. Za evropske narode već poslije 3 ili 4 tisuće godina 
unatrag počinje pretpovijesno doba, razdoblje o kojem mo- 
žemo samo nagađati i za koje nam se čini da se gotovo nije 
ni razvijalo ili događalo jer nemamo pisanih i ispričanih 
događaja niti određenu predodžbu o nizu događaja i društve- 
nih promjena. Stoga su neki došli do zaključka da su narodi 
bez pisane povijesti, kao što su domoroci po afričkim i 
brazilskim prašumama, pretpovijesni ili »primitivni narodi«, 
što znači prvobitni narodi, dakle, na početku ili prije početka 
povijesnog razvitka. Naravno da je takvo shvaćanje pogre- 
šno. I tzv. primitivni narodi imaju već dugu društvenu 
povijest za sobom, posjeduju kulturu koja je nastala u to- 
ku veoma dugog vremenskog razvoja, a čije nam razvojne 
etape prikazuje paleoetnologija ili paleoantropologija, na- 
uka koja se bavi izumrlim narodima i kulturama. 

Za naše uobičajeno shvaćanje povijest društva nije po- 
vezana ili, točnije, uvjetovana nikakvim biološkim razvitkom 
čovjeka. Međutim, kad ulazimo u naše pretpovijesno doba, 
tada se društveni razvitak i biološki razvitak počinju pove- 
zivati i uvjetovati gotovo kao u životinjskom stanju, mada 
biološki razvitak vremenski daleko prethodi prvim pojava. 
ma ljudske kulture. Tako znamo da je za nastanak homo 
sapiensa od jednog dalekog majmunskog pretka bilo potreb- 
no 400000 generacija ili oko 15 milijuna godina. Prvi pra- 
čovjek koji pokazuje ljudske osobine — tzv. australopitek 
—- pojavio se u starije ledeno doba (pleistocen) prije otpri- 
like milijun godina. Pronađen je u Africi, a pored uspravnog 
hoda i ljudskog zubala, i manjeg mozga, posjedovao je već 
dovoljno razvijene psihičke sposobnosti da bi proizvodio oru- 
đa, doduše još sasvim slučajna i primitivna, kao što su od- 
lomljeni kamen, ostaci kostiju, drvene grane i slično. Vatru 
još nije poznavao, a prvi ju je počeo upotrebljavati prema 
svim znacima njegov nešto mlađi rođak — sinantropus ili 
kineski čovjek prije 700.000 godina. 

Pratimo li razvitak čovjeka i njegove kulture od starijeg 
ledenog doba, vidimo da je on išao paralelno s razvitkom 
obujma rmmozga. Kad se pračovjek osovio na zadnje noge 
i počeo istraživati prostor i odnose u njemu, služiti se smi- 
šljenije rukama i vlastitim tijelom, obujam mozga počeo je 
naglo rasti, a time i čovjekove psihičke sposobnosti. Volu- 
men njegove lubanje ili mozgovne duplje povećao se od ne- 
kih 500 cms (kod gorile) na 1500 cms, koliko ima u prosjeku 
suvremen čovjek. To nam dobro pokazuje tablica na str. 45. 

Australopitek je imao, dakle, lubanju tek nešto veću 
od gorile, ali kod sinantropusa ili kineskog čovjeka, koji se 


već služio vatrom, vidimo osjetljivo povećanje. S pojavom 
neandertalca (»krapinskog čovjeka«), našeg neposrednog 
prethodnika u ledeno doba, lubanja doseže veličinu lubanje 
homo sapiensa, pa čak je i nešto veća. Po veličini njegove 


RAZVITAK VOLUMENA LUBANJE 


Doba Vrsta | M nEnje 
starije ledeno doba PV pona australopitek oko 650 cm3 
dumag: Mmepolegeno 300 oda 000 sinantropus 1050 cm3 
sredina posljednjeg 100 000 do 

ledenog doba 50 000 godina neandertalac 1550 cma 
kraj povlačenja leda 30 000 godina homo sapiens 1500 crs 


lubanje možemo sigurno zaključiti da je već vladao simbolič- 
kom funkcijom, tj. govorom, dakle glavnim sredstvom za 
prenošenje kulture, pa o njoj imamo mnogobrojne nalaze, 
koju paleontolozi nazivaju musterijanskom kulturom. Nje- 
gova ruka posjeduje osobine radne ruke, i on prvi put obra- 
đuje kremeno iverje s obje strane. Glavno mu je oruđe 
ručni klin: grubo, trostrano, na jednoj strani tupo zašiljeno 
oruđe. Kremen je kresao pomoću tog kamenog klina. Stari 
nalazi pokazuju da je posjedovao vjerovanje i kultove, jer 
je mrtve pokapao u grobnice i snabdijevao raznim predme- 
tima, kako je to zahtijevao pogrebni ceremonijal. Naročito 
pomno poslagane medvjeđe lubanje u grobnicama upućuju 
na kult medvjeda i na magijske obrede. S pojavom nean- 
dertalca prethodnici suvremenog čovjeka sasvim su se sigur- 
no odvojili od životinjskog načina postojanja i stvorili prve 
elemente ljudske kulture i društva. 

Od odlomljenog kamena australopiteka do kresanog kre- 
mena kineskog čovjeka prošlo je 400000 godina, a još je 
200 tisuća godina prošlo do musterijanske kulture neander- 
talca, koji je znao na obje strane naoštriti kremen i praviti 
sjekire s drvenom drškom. Još je prošlo više od 50 000 godi- 
na do kulture kromanjonca, za kojeg smo utvrdili da se na- 
lazi na razini suvremenih Eskima prije susreta s našom ci- 
vilizacijom. Kao što vidimo, na početku ledenog doba napre- 
dak se mjerio u stotinama tisuća godina, u staro kameno 
doba u desetinama tisuća, a u novo kameno doba u tisu- 
ćama, dok ga danas mjerimo u dekadama ili čak u godi- 
nama! 

Podaci u navedenoj tablici pokazuju da je suvremeni 
čovjek ili homo sapiens dosta nova pojava, te da je njegova 
povijest u odnosu prema praljudima relativno kratka, jer 
se javlja tek oko 25000 godina prije naše ere. Trebalo je, 
dakle, više od milijun godina da bi se pračovjek s lubanjom 
od 600 cms razvio u čovjeka s lubanjom od 1500 cms. Taj 
prvi homo sapiens pojavljuje se krajem posljednjeg perioda 
ledenog “doba, kad se led počeo povlačiti iz umjerenog poja- 
sa prema polovima Zemlje. Po nalazima u južnoj Francuskoj 
ovaj čovjek nazvan je kromanjonskim čovjekom. Kad bi mla- 
dog kromanjonca od prije 25000 godina obukli u suvremeno 
odijelo i doveli na sveučilište, on se ni po čemu ne bi razli- 
kovao od ostalih studenata, tek bi se isticao nešto višim 
stasom i nešto većom lubanjom (oko 1650 cms). No, takve 
pojedince kojiput, i ne tako rijetko, i kod nas susrećemo! 

Do danas su otkriveni mnogi tragovi i ostaci kulture kro- 
manjonca. Pored kresanih kremena, on je upotrebljavao 
školjke, kosti, rogove i slonovu kost da bi iz njih izrađivao 
udice, strelice, harpune, igle. Pravio je i ukrase od školjki 
i životinjskih zubi. Sjetimo se samo tigrovskih zuba koje još 
i danas upotrebljavaju neka afrička plemena kao veoma 
opasno oružje. Pravio je statuete žena, koje su isticale plod- 
nost, a na spiljama je ostavio vanredne crteže, kao što su 
poznati crteži iz Altamirske spilje. Njegova kultura odgova- 
ra tzv. srednjem kamenom dobu ili mezolitu, a slična je kul- 
turi suvremenih Eskima. Ako se po sličnosti materijalne 
kulture može slobodno zaključivati da postoji i sličnost du- 
hovne kulture, tada bi kromanjonac imao slične običaje, 
kultove, obiteljski i društveni život poput naših suvreme- 
nika, Eskima. 

Razvitak čovjeka i njegove kulture tekao je veoma sporo 
kad idemo vremenski unatrag, a sve se više ubrzava kad 
se primičemo našem vremenu. Sa svakim korakom naprijed 
u pogledu materijalne kulture postoji izvjesno ubrzanje u 
općem kretanju, tako da ono postaje sve brže i brže. 
Ogburn i Nimkoff slikovito prikazuju početke ljud- 
ske civilizacije i napredovanje kulture: 


»Pretpostavimo da smo kulturu pitekantropusa prije 300 000 
godina stavili u ponoć, kao čas početka kulture, a naše suvreme- 
no stanje u podne. Tada svaki sat predstavlja otprilike 25000 
godina. Od kulture pitekantropusa pa do musterijanske kulture 
neandertalca prošlo je 1! sati, dok se kultura kromanjonca jav- 
lja dvadeset minuta prije dvanaest sati. Prošlo je, dakle, jeda- 
naest i po sati u kulturnom napredovanju od pitekantropusa 
do kromanjonca. Dotada je već prošlo nekoliko dana otkad je 
organski život bio na razini velikih antropoidnih majmuna, a ne- 
koliko tjedana po svoj prilici od postanka živih bića. Grci iz 


Periklova »zlatnog doba« udaljeni su od nas svega tri minute. 
A samo nekoliko sekundi poslije našeg podneva televizija će 
biti tako usavršena da ćemo vidjeti sve što se događa na bilo 
kojem mjestu naše planete. Naš posao obavljat će roboti u tvor- 
nicama. Pet minuta nakon podneva superorganski život (kultu. 
ra) mogao bi dobiti takav sjajan razvitak o kakvom mi danas 
nismo sposobni ni da sanjamo. Ljudska misao je potpuno nespo- 
sobna da zamisli kakva bi mogla biti kultura neko pola sata 
nakon podneva, tj. za 12000 godina.« (39) 


OD ŽIVOTINJSKE HORDE DO LJUDSKE ZAJEDNICE 


Ne poznajemo prve oblike društvene organizacije ljudi, 
ali ako postepeno ukidamo ono što je kod čovjeka povijesni 
proizvod — kao što su podjela rada i na inteligenciji zasno- 
vani društveni propisi — tada se u mislima možemo vratiti 
na jedan oblik društvenog života koji liči na životinjsku 
hordu. 


Takvu životinjsku hordu nalazimo kod atropoidnih maj- 
muna kao što su urlikalci. Žive u čoporima ili »klanovima« 
od 20 do 50 jedinki, kojima vlada najjači mužjak. On ima 
prvenstvo u uzimanju hrane i posjedovanju ženki. Svoj je 
položaj stekao u borbi s drugim mužjacima, ali kad ga je 
jednom osvojio, onda mu ga drugi tako lako ili tako često 
ne osporavaju, već se podvrgavaju njegovoj vlasti. I drugi 
jači mužjaci vladaju nad ostalim slabijima i uzimaju sebi, 
već po hijerarhijskom položaju, hranu i ženke, dok oni 
najslabiji bivaju istjerani iz čopora i prisiljeni da kao usa- 
mljenici lutaju sve dok ne uspiju predobiti neku ženku 
za sebe. Ove životinjske horde urlikalaca pokazuju dvije bit- 
ne osobine: 1. predstavljaju teritorijalne grupe, jer su veza- 
ne uz određeno područje koje smatraju svojim i pružaju ot- 
por svakom drugom čoporu urlikalaca koji pokuša da prodre 
u to područje, i 2. žive u obiteljskim grupama poligamnog 
i incestuoznog (rodoskvrnog) tipa, jer mužjak spolno posje- 
duje više ženki svoje generacije, kao i vlastito žensko po- 
tomstvo. Mužjak se ne odnosi naročito »očinski« prema po- 
tomstvu, ali u slučaju opasnosti svi mužjaci zajednički bra- 
ne čitav čopor, sve ženke i mladunčad. 

Da li je i ljudska horda ličila na ovu životinjsku? U ko- 


jem je pravcu išao njezin razvitak? Po čemu se ona počela 
razlikovati od životinjske horde i iz kojih razloga? O svim 

tim pitanjima možemo samo nagađati imajući na umu opće 
uvjete života ljudske horde i početne umne sposobnosti čo- 
vjeka. 

Istaknuti antropolog L. H. Morgan pretpostavio je da 
se ljudska horda nije mnogo razlikovala od životinjske, na- 
ročito što se tiče promiskuiteta!, tj. muškarac je kao 
vođa horde nastavljao spolni život ne samo sa ženama svoje 
generacije već i s majkama i s kćerima, jer razlikovanja 
među generacijama još nije bilo, pa nije postojala niti zabra- 
na incesta. Valja reći da među suvremenim društvima, i oni- 
ma na najprimitivnijem stupnju koje još danas nalazimo, 
kao što su Pigmejci ili domoroci na Andamanskim otocima i 
drugi, ne nalazimo nigdje promiskuitet i svagdje postoji za- 
brana incesta. U svim ljudskim društvima postoje određena 
društvena pravila o seksualnim odnosima, i ova pravila na- 
stoje ukloniti sukobe među generacijama, odnosno među 
mužjacima u pogledu prisvajanja ženki, kao što je to bio 
slučaj kod životinjskih hordi. Nema sumnje da je ljudska 
horda, zahvaljujući svojim višim intelektualnim sposobno- 
stima, mogla lako uočiti i predvidjeti da rivalstvo među 
muškarcima oko žena može samo oslabiti njenu unutarnju 
solidarnost i ugroziti njen opstanak. Životni uvjeti prisilja- 
vali su je na suradnju, a ne na održavanje stalnog sukoba. 
Ono što se u životinjskoj hordi odigrava putem borbe i na- 
gonskim podvrgavanjem jačemu, postalo je kod ljudi stvar 
dogovora ili smišljene akcije, tj. jednog trajnijeg, iako ne 
bezuvjetnog načina ponašanja. 

Dogovor, odnosno poštivanje određenih pravila, koja su 
mogla biti prihvatljiva za sve članove horde, bez većih liša- 
vanja za pojedine njene članove, nalagala je i jedna druga 
čovjekova osobina. Upotreba oruđa, makar i veoma primi- 
tivnih, ali upravo zbog toga pristupačnih svim članovima, 
onemogućila je krutu, životinjsku hijerarhiju, jer sada više 
tjelesna snaga nije bila dovoljna za održavanje straha nad 
drugima. Sjetimo se samo priče o Davidu i Golijatu. Nije 
li David, iako tjelesno mnogo slabiji od Golijata, uspio ubi- 
ti ovoga praćkom, tj. oruđem i spretnošću? Razvitak oru- 
đa nalagao je sporazumijevanje među ljudima i uvođenje 
takvih odnosa i običaja koje će svaki pojedinac nužno po- 
štivati u interesu održanja same horde. Pored krvnog srod- 
stva, govor i zajednički običaji bili su glavno sredstvo pove- 


! Promiskuitet potječe od latinske riječi promiscuitas, što 
znači zbrku, nesređenu mješavinu. U antropologiji se upotreblja- 
va za spolne odnose koji nisu pod kontrolom određenih pravila, 
kao što je slučaj kod životinja 


zanosti i solidarnosti ljudske horde, i po tome se ona počela 
razlikovati od životinjske, u kojoj je glavnu ulogu imao 
nagon i odnosi gole tjelesne snage po »zakonima prirodnog 
odabiranja«, na čije je značenje upozorio Darwin. Potreba 
za dogovorom među ljudima, odnosno za poštivanjem nekih 
zajedničkih gbičaja, postala je s daljnjim usavršavanjem oru- 
đa još veća, a nametnula se pogotovu s razvitkom podjele 
rada, najprije po spolovima i generacijama, a zatim po više 
specijaliziranim sposobnostima. Potonje su se počele razvi- 
jati naročito onda kad je poraslo pučanstvo nakon ratarske 
revolucije. Tada i ljudska horda poprima crte prave ljudske 
zajednice, onakve društvene organizacije koju smo navikli 
nazivati prvobitnom zajednicom. 


PRVA PROIZVODNA REVOLUCIJA U POVIJESTI: 
AGRARNA REVOLUCIJA 


U srednje kameno doba (miolitiku), koje traje od 25 000 
do 10000 godina prije naše ere, dolazi do naglog topljenja 
ledenog pokrivača, koji se ranije bio proširio sve do Fran- 
cuske i Španjolske, a ispod njega pojavile su se široke stepe 
i savane, obitavane mnoštvom životinja, danas već izumrlih 
(mamut, sob, nosorog, divlji konj, spiljski medvjed i dru- 
ge). Čovjek se pretvara u lovca, a lovi naročito pomoću stu- 
pica, lovačkih plotova, jama i drugih metoda. Kameno oru- 
žje je lijepo zašiljeno, a čovjek se služi oružjem od kosti. 
Pojavljuje se i fina koštana igla s uškom. Prevladava lova- 
čka kultura, pa nalazimo mnogobrojne crteže i figurice sa 
životinjskim likovima. Tragovi crteža na spiljskim zidovima 
upozoravaju na magijske obrede u vezi s lovom. 

Prestanak ledenog doba poboljšao je životne uvjete i veo- 
ma utjecao na društveni život čovjeka. Čovjek ne živi više 
u izoliranim skupinama kao prije, već se raspodjeljuje na 
širim teritorijima, kreće se iz jednog kraja u drugi, povezuje 
se i upoznaje s drugim ljudskim zajednicama. Istovremeno 
raste pučanstvo, tako da se broj stanovnika u to vri- 
jeme osjetljivo povećao. Ljudske horde postaju brojčano 
veće i jače, i tako sposobnije da se uhvate ukoštac s prirod- 
nim zaprekama. Ljudska poduzimljivost raste i tada dolazi 
do značajne revolucije u ljudskoj proizvodnji: čovjek pomo- 
ću uzgoja biljaka stavlja pod svoju vlast Sunčevu energiju 

i njenu preobrazbu u hranjivu tvar. Time stvara sigurnije 
uvjete za održanje vlastita života, a isto tako stvara i uvjete 
za uzgoj stoke koju je prije lovio samo kao divljač. 

Gotovo nakon milijun godina, u toku kojih se održavao, 
slično kao i životinja, isključivo pomoću svoje snage i lu- 
kavosti, čovjek prvi put na smišljen i sistematski način pri- 
siljava prirodu da radi za njega. Sunčeva energija zauzela 
je u obliku žetve biljaka centralno mjesto u dobavljanju 
hrane i potisnula lov i sabiranje plodova kao glavne oblike 
samoodržanja. 

Kako je došlo do ove agrarne revolucije? Gdje se prvi 
put počelo uzgajati žito sijanjem ili sadnjom? Ratarska kul- 
tura javlja se prvi put u Mezopotamiji. Dugo vremena sma- 
tralo se da je stari Egipat kolijevka ratarstva, ali su kasnija 
istraživanja pokazala da je Mezopotamija još starija. Tamo 
su postojali dobri preduvjeti za kulturu žitarica: suha kli- 
ma, korištenje gorskih potoka i mogućnost navodnjavanja. 
U grobnicama su pronađeni ječam i pšenica. Tamo su tako- 
đer otkriveni i počeci taljenja bakra — prve upotrebe me- 
iala u našoj civilizaciji. Iskapanja u Ninivi ispod jednog sta- 
rog hrama na dubini od 21 metar iznijela su na danje svje- 
tlo ostatke jedne prastare, tipično ratarske kulture: mnogo 
grnčarije, glinenih lonaca, krhotina i oruđa, s crtežima koji 
pokazuju uzgoj ovce, koze, svinje i rogate stoke. U to vrije- 
me još su pravili srpove od gline, jer je kovina bila nepozna- 
ta. Ne znamo kakvim su jezikom govorili, ali su to bili preci 
starih Sumerana. 

U vezi s ovom prvom privrednom revolucijom u razvitku 
čovječanstva možemo postaviti pitanje koje se takvom zgo- 
dom uvijek postavlja: Tko je prvi došao do tog otkrića, tko 
je došao na »ideju« da se žito sije? Je li to bilo slučajno ot- 
kriće genijalnog pojedinca ili su u njemu prethodili odre- 
đeni već stvoreni društveni uvjeti? Poznati antropolog mark- 
sističke orijentacije, Leslie White [Lesli Vajt], ovako 
odgovara na ovo pitanje: 


»Ne moramo zamišljati da porijeklo poljoprivrede zavisi od 
slučajnog otkrića, kao da je zrno nekog jela, slučajno bačeno, 
najednom poniklo. Čovječanstvo je te stvari poznavalo već tisu- 
ćama godina prije nego što je započelo uzgajati bilje. Znamo 
da primitivni narodi našeg vremena, koji su potpuno bez po- 
ljoprivrede, ipak posjeduju veoma bogata i tačna znanja o flori 
u njihovom kraju. Oni znaju da sjeme tjera, da se osušene biljke 
oporavljaju na kiši, da bolje uspijevaju na jednom nego na 
drugom tlu, i tako dalje. Nijedno pleme u suvremenom svijetu, 
premda je primitivno, nije lišeno velike količine realističkih 
shvaćanja o prirodi i ponašanju biljaka u vlastitom kraju, pa 
možemo stoga zaključiti da je prethistorijski čovjek, mnogo pri- 


je pojave poljoprivrede, posjedovao već lijepo znanje o biljnom 
svijetu svojeg kraja. Porijeklo poljoprivrede nije bilo stoga po- 
sljedica jedne ideje ili otkrića; uzgoj bilja nije tražio nove činje- 
nice ili znanja. Poljoprivreda je bila jednostavno jedan novi 
način odnosa između čovjeka — ili, tačnije, između žene — 
i biljaka.« (47) 


Ovo se ne odnosi samo na otkriće poljoprivrede, već 
možemo reći da svim značajnim društvenim otkrićima pret- 
hodi veća količina društveno nagomilanih predznanja, koja 
u jednom času pojedinci-izumitelji znaju upotrijebiti na nov 
način. Takvih pojedinaca može biti više u isto vrijeme i na 
raznim mjestima. Tako je i drugoj velikoj revoluciji u raz- 
vitku čovječanstva — »industrijskoj revoluciji« — prethodio 
razvitak od gotovo'2 000 godina, sve od početka antičke filo- 
zofije pa do renesanse, za koje su vrijeme ljudi prikupili ve- 
liku količinu znanja o fizikalnim svojstvima prirode i oruđa. 


DRUŠTVENE POSLJEDICE RATARSKE REVOLUCIJE 


Jedna od prvih posljedica uvođenja ratarstva za društve- 
nu organizaciju bio je porast pučanstva, odnosno članova 
određene društvene zajednice. Dok su najstarije ljudske 
skupine živjele kao lovačke horde od lova ili sabiranja plo- 
dova, mijenjale mjesto boravišta, s ratarstvom se čovjek 
počinje vezati uz zemlju, obrađivati je, usavrša- 
vati oruđa za proizvodnju i vršiti smišljenu podjelu rada. 
Sve se to neposredno odrazilo na društvenoj organizaciji 
društvene zajednice. 

Pretpostavlja se da je topljenje leda krajem ledenog doba 
izazvalo sušenje ekvatorijalnih dijelova u Aziji i Evropi, 
što je izazvalo seljenje stanovništva prema vlažnijim i sje- 
vernijim dijelovima. Ovo je pak izazvalo relativnu prenapu- 
čenost i povećanu potrebu za ishranom, te je ova potreba 
prisilila ljude da prijeđu na sistematsku obradu biljaka, 
koje su već upotrebljavali u manjim količinama i sakupljali 
po livadama i prerijama. Pritisak gladnih usta prisilio je 
čovjeka da stavi pod svoju kontrolu uzrast biljaka i stoke, 
a to je dovelo do nove podjele rada i novog načina života. 
U prvom redu društvena se zajednica čvršće veže uz odre- 
đen teritorij i dolaži do intenzivnijeg naseljavanja određe- 
nih teritorija, pogodnih za obradu tla i natopljavanje. Tako 
vidimo kako se stvaraju gusto naseljene oblasti u dolini 

Eufrata i Tigrisa u Mezopotamiji, u dolini Nila u Egiptu, 
uz Ganges i druge rijeke u Indiji, uz velike rijeke u Kini, 
Centralnoj Africi i u visoravnima Andi. Povećana gustoća 
stanovništva i nova podjela rada uvjetovali su i stvaranje no- 
ve društvene organizacije. Tako se nakon plemenske orga- 
nizacije pojavljuje prvi put u povijesti državna organizaci- 
ja koja obuhvaća velik teritorij i velik broj stanovništva. 

Društvena zajednica prije ratarske revolucije i stvaranja 
gradova počiva na srodstvu, na načelima krvnih veza 
i određenih pravila ženidbe. Vrlo je vjerojatno da se homo 
sapiens rano oslobodio stanja promiskuiteta, svojstvenog 
životinjskoj hordi, i uveo određena pravila za spolne veze 
među generacijama i tako onemogućio najbliži incestuozni 
odnos između roditelja i djece, braće i sestara. U to je 
doba ljudska horda izgubila osobine životinjske horde. Isto 
je tako čovjek rano shvatio da se pomoću rodbin- 
skih ili krvnih veza može ojačati položaj 
vlastite grupe, pa je pomoću obaveze da se ženi s 
članom jedne druge grupe, ili egzogamijom, došao u srod- 
ničku vezu s nekom drugom grupom. U početku se egzo- 
gamija (zahtjev za sklapanjem braka izvan vlastite uže gru- 
pe) usko povezuje s endogamijom (obavezom da se brak 
sklapa unutar ylastite šire grupe), jer se egzogamija odnosi 
samo na određenu grupu koja je dio istog ple- 
mena. Na taj se način stvaraju klanovi! kao dijelovi jedne 
više ili nadređene skupine, koja je pleme. Jasno je da pove- 
zivanje među klanovima međusobnim ženidbama jača unu- 
tarnju solidarnost plemena. Dok kod životinja vidimo grup- 
nu solidarnost koja počiva na nagonu, ovdje se nagon svje- 
sno iskorišćuje za jačanje grupne solidarnosti pomoću odre- 
đenih pravila egzogamije. Što su plemena u sabiračkoj ili 
lovačkoj kulturi bila jače izložena napadima drugih pleme- 
na, zbog pljačke i otimanja oko lovišta, to su propisi na os- 
novi incesta i sklapanja bračnih veza bili stroži, pa se i svaki 
njihov prekršaj oštro kažnjavao, katkad i smrću! 

S prijelazom na ratarsku kulturu počinje slabiti i ple- 
menska organizacija na bazi srodstva, jer je usavršena po- 
ljoprivredna proizvodnja pogodovala porastu proizvodnje ko- 
risnih stvari, razvitku obrta i razmjeni dobara među pleme- 


1 Klanovi su kod australijskih plemena grupe koje pripadaju 
istom totemu, tj. istom simboličkom pretku. One nisu teritori- 
jalno ograničene, a mogu prelaziti i granice plemena. Najvažnija 
je osobina klana da se pripadnici jednog klana ne smiju među- 
sobno ženiti, već moraju tražiti bračnog partnera u drugome 
klanu. Tako se među određenim klanovima stvaraju krvne veze. 


nima. Jačanje obrta i razmjene utjecalo je 
na jačanje porodičnog i ličnog vlasništva 
i slabilo utjecaj plemenske organizacije. 
U daljnjoj etapi stvaraju se državne tvorevine. One su mo- 
gle nastati i zavojevačkim pothvatom jednog plemena koje 
pokorava druga i prisvaja sebi privilegirani društveni polo- 
žaj, kao što je bio slučaj s bušmanskim carstvom u Africi, 
ali je njihova stvarna osnova bila ratarska kultura i obrt ko- 
ji se razvija u manufakturu i počinje sve više upotrebljavati 
robovsku snagu. Takav razvitak bio je tipičan za stari Egi- 
pat, Sumer, Grčku i Rim. Ograničimo se, zasada, samo na 
to da naznačimo glavne društvene promjene izazvane ratar- 
skom revolucijom: 


1. Porast pučanstva, zahvaljujući boljim prehrambenim 
mogućnostima, vodi do nove podjele rada ne samo u poljo- 
privredi već i u obrtu. To stvara povećanu proizvodnju i raz- 
mjenu proizvoda i trgovine. Počinju se razvijati pravi trgo- 
vački narodi kakvi su bili stari Feničani ili Grci. Niču putovi 
i veze među raznim narodima koji žive na velikim udalje- 
nostima. 

2. Pojavljuje se privatno vlasništvo, a veze na bazi krvnog 
srodstva plemenskog tipa počinju slabiti, dok jača porodična 
organizacija. Tako su, na primjer, Solonove reforme.u staroj 
Grčkoj pridonijele propasti plemena i učvršćenju društve- 
nih klasa na temelju posjeda i imetka. S privatnim vlasni- 
štvom počinje i klasno raslojavanje društva na robove, 
seljake, trgovce, vojnu aristokraciju. 


3. Umjesto plemenske organizacije javlja se politička 
organizacija u obliku klasne militarističke države, koja na 
sebe preuzima administraciju javnim poslovima i upravlja- 
nje javnim radovima od općeg značenja (održavanje kanala 
i natapanje zemlje u Egiptu i Kini), kao i obranu zemlje 
i zaštitu trgovačkih interesa. Država ratovanjem pribavlja 
sebi ne samo danak od drugih plemena ili naroda već i rađ- 
nu snagu u obliku robova koji su potrebni manufakturama. 

4. Pojavljuju sć posebni društveni slojevi koji se bave 
samo intelektualnim radom. Dolazi, dakle, do izrazite podje- 
le na tjelesni i duševni rad. Dok u plemenskoj društvenoj 
organizaciji nalazimo najviše jednog maga ili šamana, koji 
se bavi religijskim kultom ili magijom, sada se pojavljuje 
sloj svećenika, čitav jedan stalež koji se bavi podjednako 
kultom kao i administracijom ili naukom (počeci astrono- 
mije i predviđanja vremena u starom Egiptu). Pored sveće- 
ničkog staleža pojavljuje se i vojni stalež koji se bavi ra- 
tovanjem. Ratovi pridonose stvaranju velikih državnih tvo- 

revina, održavanju trgovačkih putova, izgradnji velikih utvr- 
đenih gradova i spomenika (egipatske piramide), gomilanju 
bogatstva, a time i razvitku kulture i nauke. 

5. Dolazi do velikih promjena u društvenoj svijesti, jer 
se totemizam gubi, a pojavljuju društvene religije i mitolo- 
gije kao izraz ideologije klasnog društva. Totemizam pred- 
stavlja sinkretičku ili još neizdiferenciranu društvenu ideo- 
logiju, tj. takvu društvenu svijest u kojoj se nerazmrsivo 
isprepleću elementi religije, filozofije, prava, iskustvenih pra- 
vila i spoznaja o prirodi s društvenim običajima ili nepisa- 
nim pravilima. Tek s početkom raslojavanja ili diferencija- 
cijom društvene strukture — stvaranjem klasa, kasta i pro- 
fesionalnih grupa — počinje se raslojavati ili diferencirati 
i sama društvena svijest. Vidimo, dakle, kako određeni pro- 
cesi društvenog razvitka teku podjednako u oblasti društve- 
ne svijesti, kao i u društvenoj organizaciji. Raslojavanje zna- 
či ujedno i propadanje starog plemenskog jedinstva, propast 
»zlatnog doba« društvene zajednice, jer nastaju posebni 
društveni slojevi ili grupe koji imaju svoje posebne i suprot- 
ne interese i bave se samo određenim društvenim poslovima 
— mišljenjem ili kultovima, državnim upravljanjem ili admi- 
nistracijom, trgovinom, proizvodnjom određenih poljopri- 
vrednih ili zanatlijskih proizvoda, itd. 

S obzirom na veoma spor društveni razvitak prije po- 
jave ratarske revolucije, ona predstavlja kvalitetan skok, 
jer je izazvala tako krupne promjene u društvenoj organi- 
zaciji i predočivanju. Izazvane promjene možemo slobodno 
smatrati naglim i iznenadnim, i nema sumnje da su one 
uvjetovale jedan intenzivniji oblik ljudskog stvaralaštva uop- 
će, što je vidljivo na ostacima starih civilizacija, podignutih 
na temeljima ratarske revolucije. Bio je to isto tako dina- 
mičan period u kretanju čovječanstva kao što je danas »in- 
dustrijska revolucija«, čijem vrtoglavom kretanju prisustvu- 
jemo sa sve većom uznemirenošću. 


Pitanja i zadaci 


1. Navedite po čemu se ljudsko društvo bitno razlikuje 
od životinjskoga. Opišite život pčela u košnici i usporedite 
sa životom ljudi u društvu. Koje su razlike? 

2. Nacrtajte sat i ubilježite u njega glavne etape raz- 
vitka ljudske kulture od pitekantropusa do suvremenog 
čovjeka. 


3. Navedite da li postoje još neke sličnosti između čla- 
nova jedne antropoidne životinjske horde i ponašanja čov- 
jeka u grupi. Da li se i suvremeni čovjek može vratiti ili 
sniziti na neke primitivne oblike grupnog ponašanja? Da li 
vam je poznato nešto o ponašanju mladenačkih gangster- 
skih ili »tapkaroških« bandi? 


4. Pročitajte i objasnite kako Morgan zamišlja život u 
ljudskoj hordi, prema F. Engelsu »Porijeklo porodice, pri- 
vatnog vlasništva i države« (Kultura, Beograd 1950). 

5. Opišite glavne posljedice poljoprivredne revolucije za 
društvenu organizaciju. Pročitajte i ispričajte 4. poglavlje o 
»Gospodarstvu« iz knjige. K. Birket-Smith »Putovi kulture« 
(Matica hrvatska, Zagreb 1960). 


6. Jeste li. što pročitali o starim velikim izumrlim kul- 
turama koje su nastale na bazi ratarske revolucije u Mezo- 
potamiji, Egiptu, Meksiku ili Peruu? Ispričajte najzanimlji- 
vije podatke iz 9. poglavlja »Kulturni slojevi i strujanja« 
knjige K. Birket-Smitha »Putovi kulture«, n. d. 

ČOVJEK JE DRUŠTVENO 
I PODRUŠTVENO BICE 


VJEČNI SPOR O »LJUDSKOJ PRIRODI« 
ILI O »PRIRODNOM ČOVJEKU« 


Ljude koji smatraju da je čovjek »po prirodi dobar« sma- 
tramo optimistima; ljude koji smatraju da je »po prirodi 
zao« smatramo pesimistima. Kao što je teško uvjeriti opti- 
miste da je čovjek u osnovi zao, tako je vjerojatno još teže 
razuvjeriti pesimiste u izvornu zloću čovjeka. Taj spor u 
ocjeni »ljudske prirode«, izgleda, postoji od vremena otkada 
se filozofija bavi tim pitanjem, jer ga nalazimo od antičkih 
vremena sve do najnovijeg. Ali, naročito su mislioci u 17. 
i 18. stoljeću bili mnogo zaokupljeni tim pitanjem i opisi- 
vali kakav je čovjek »po prirodi« ili kakav bi trebalo da 
bude u »prirodnom stanju«, u stanju kad još nije bio izlo- 
žen negativnim utjecajima naše civilizacije. 

Neka mišljenja istaknutih mislilaca iz toga vremena po- 
kazuju nam kako su oni bili i ostali podijeljeni u ocjeni 
toga pitanja. Prethodnik Rousseaua, jezuit Mariana 
(1536—1624), idealizirajući »primitivno stanje«, smatra da 
su »primitivni ljudi« jednostavno slijedili zakone prirode, 
pa su stoga bili »iskreni i pošteni; prijevara i laž bile su 
nepoznate. Oni nisu imali društvenih obaveza, jer nije bilo 
bogatih među njima da bi davali u zajam ili laskali moć- 
nima. Ambicije i rat bili su nepoznati, i svi su živjeli miro- 
ljubivo i sretno u istim uvjetima«. Poznati teoretičar dru- 
štvenog ugovora i prosvijećene monarhije, Thomas Hob- 
bes [Tomes Hobz] (1588-—1679), ima sasvim suprotno shva- 
ćanje o primitivnom ili prirodnom stanju čovjeka, jer je 
čovjek, po njegovu shvaćanju, »općenito sklon stalnoj i ne- 
prekidnoj želji za moći i opet za moći, koja iščezava samo 
sa smrću«. Stoga je »rat svakog protiv svakog« prirodno 
stanje čovjeka, i u takvom stanju opće nesigurnosti i bijede 
jedini je izlaz stvaranje društvenog ugovora, po 


kojemu se svaki pojedinac obavezuje da će poštivati zako- 
ne i građanski život pod upravom vlade. Filozof B. Spino- 
za (1670) dijeli mišljenje Hobbesa i smatra da u prirodi 
vlada zakon da »velike ribe proždiru male ribe«, te je tako 
i kod čovjeka prirodni zakon određen željom za moći, a 
ne razumom. Francuski filozof i teoretičar prava C. L. de 
Montesquieu [Monteskjć] (1689—1755) ne dijeli mi- 
šljenje Hobbesa da je rat prirodno stanje ljudi, već smatra 
da je takvo stanje mir zato što je čovjek po prirodi stra- 
šljiv, i stoga će »strah izazvati da se jedan čovjek boji 
drugoga, a kako je takav strah uzajaman, to će oni nasto- 
jati da se brzo udruže«. J. J. Rousseau (1712—1778) 
mnogo je pridonio da se idealizira čovjek u »prirodnom 
stanju« jer je u svojoj »Raspravi o porijeklu i osnovama 
nejednakosti među ljudima« prirodno stanje predstavio kao 
blaženo stanje divljaštva, gdje vladaju prirodni zakoni za- 
snovani na nagonima i gdje svatko teži blagostanju bez štete 
za drugoga, a izopačenost se javlja tek s civilizacijom i nje- 
nim utjecajima, prvenstveno s privatnim vlasništvom i tež- 
njom za stjecanjem bogatstva. Civilizacija za njega znači u 
tom djelu pad iz boljega prirodnog stanja u gore i nepri- 
rodno stanje čovječanstva, pa odatle njegovo propovijedanje 
»povratka prirodi«. 


Mogli bismo navesti još mnoga druga mišljenja, jer su 
se gotovo svi mislioci u to vrijeme bavili pitanjem o »pri- 
rodnom stanju čovjeka« ili o društvenoj prirodi čovjeka, na 
kojoj valja graditi moralna i pravna pravila za njegovo dru- 
štveno ponašanje. Uglavnom možemo razlikovati dvije os- 
novne tendencije: jednu, koja: idealizira prirodno stanje ili 
prvobitnu fazu društvenog razvitka čovjeka s namjerom da 
kritizira postojeće društvene ustanove, i u prvom redu, drža- 
vu kao instrument moći i poretka; drugu, koja slika prirod- 
no stanje u crnim bojama, upravo s namjerom da bi oprav- 
dala postojanje vlasti i države kao faktora reda u ime za- 
jedničkog interesa ili razuma ljudi. 


Danas nam nauka o čovjeku dozvoljava da u društvenoj 
prirodi čovjeka govorimo s manje pristranosti i bez »ideo- 
loških predrasuda«. Naučna spoznaja dozvoljava da zaklju- 
čimo kako je čovjek po prirodi društveno biće, ali se njegova 
društvena priroda razvija tek u društvu, pa može nužno 
primiti i određene nedruštvene ili protudruštvene crte. 

ČOVJEK NOSI UROĐENE DRUŠTVENE DISPOZICIJE 


Moralna rasuđivanja o tome je li čovjek po prirodi do- 
bar ili zao zamaglila su osnovno pitanje — je li čovjek po 
svojim dispozicijama uopće društveno biće, i ako jeste, u 
čemu se izražava ova njegova društvenost. 

Nagonske dispozicije u čovjeka teže je utvrditi nego kod 
životinje, jer se kod životinja one izražavaju uvijek u jed- 
nakim postupcima, dok kod čovjeka nagonsko ponašanje 
podliježe društvenom učenju i okolnostima. Međutim, ipak 
zaključujemo na nagonske dispozicije kod čovjeka onda kad 
ih nalazimo kod svih ljudi; kad stoje u vezi s ljudskim 
sazrijevanjem, tj. kad se razvijaju i opadaju s go- 
dinama; kad raspolažu izvjesnom energijom, koja 
se kod čovjeka, doduše, može potiskivati, ali koja se prila- 
gođava raznim oblicima izražavanja. Neki mislioci smatraju 
da je potiskivanje nagona ono po čemu se čovjek razlikuje 
od životinje, te da je sublimacija nagona preduvjet ljudske 
kulture. 

Jedna od osnovnih društvenih dispozicija čovjeka je nje- 
gova sposobnost saobraćaja ili komunicira- 
nja s drugim čovjekom. Ova sposobnost ima svoju čuv- 
stvenu stranu (u obliku simpatije ili moći uživljavanja 
u doživljaje drugog čovjeka) i svoju motoričku stranu 
(kao sposobnost govora). Znamo da ove sposobnosti imaju 
sjedište u ljudskom mozgu i da se razvijaju nakon rođenja. 
Čovjek u času rođenja nije »tabula rasa« (neispisana plo- 
ča), po kojoj isključivo drugi pišu svoje znakove, već je 
snabdjeven određenim funkcijama koje se spontano bude 
i po određenom redu oblikuju u aktivnom dodiru s okoli- 
nom. 


Za dijete, tek rođeno i u ugodnom raspoloženju nakon 
dojenja, kaže se da se »smješka anđelima«, jer još ne za- 
mjećuje vanjski svijet. Ali nakon trećeg mjeseca, i kasnije, 
ono će se smješkati majci i dojilji, a mrštiti se kad ugleda 
liječnika koji daje injekciju. Osmijeh je samo pratilac ugod- 
nog raspoloženja i izraz spontane simpatije prema osobama 
koje ga izazivaju. No kasnije, on će dobiti značenje znaka 
kojim posvjedočujemo našu simpatiju prema drugom čovje- 
ku i onda kad njegov susret ne izaziva ugodna raspoloženja. 
Smiješak postaje obavezan ili konvencionalan znak da smo 
dobronamjerni prema drugome, pa je u nekim civilizacija- 
ma, kao u japanskoj, postao obvezatan i u veoma neugod- 
nim položajima i susretima. Smiješak je dobio određeno 
društveno značenje, a izgubio svoju neposrednu vezu s čuv- 


stvima. Glasni smijeh je naročito takav da spontano upu- 
ćen drugima teži da bude uzvraćen. H. Bergson je sli- 
kovito opisao društveni značaj smijeha: »Nećemo uživati u 
komici ako se osjećamo usamljeni. Izgleda da smijeh traži 
jeku. Slušajte ga dobro: to nije artikulirani glas, jasan i 
gotov; to je nešto što se želi nastaviti odbijajući se od bli- 
skoga na blisko, nešto što počinje s treskom da bi se na- 
stavilo s grmljavinom, slično kao grom u planini. A ipak 
ovo odbijanje ne smije ići u beskonačnost. Ono može puto- 
vati unutar jednog kruga koliko god želite širokog; krug 
ipak ostaje zatvoren. Naš smijeh je uvijek smijeh jedne 
grupe.« (1) 

Ovo što važi za smijeh, vrijedi podjednako za sva ljud- 
ska čuvstva: ona nas upućuju na drugog čovjeka. I dijete, 
dok je maleno, još ne zna razlikovati vlastito i tuđe čuv- 
stvo: kad jedno dijete zaplače, zaplaču i ostala djeca; kad 
jedno udarimo, zaplaču i ostala; ako se udarilo o stolicu, 
ono će biti zadovoljno uzvratimo li udarac stolici da bismo 
je kaznili! Čuvstva brišu individualne granice, i ljudi su u 
masi skloni dijeliti čuvstvena stanja gubeći kontrolu nad 
svojom individualnošću, bilo da se radi o paničnom bijegu, 
o mističnoj egzaltaciji ili o borbenom jurišu. 

Zarazno djelovanje čuvstava i njihovih izraza navelo je 
neke sociologe, kao što je G. Tarde [Tard], da vide u imi- 
taciji osnovnu polugu socijalizacije čovjeka i društvenog 
života uopće. Nema sumnje da se teško odupiremo imitira- 
nju, naročito kad smo uzbuđeni, pa i onda kad postajemo 
naročito osjetljivi na vlastiti društveni ugled ili prestiž. Ve- 
lik utjecaj mode i pomodarstva, kao i izvjesne histerije ku- 
povanja »uglednih artikala«, nesumnjivo podliježu društve- 
nom imitiranju, ali se ipak imitaciji ne može pripisati bitna 
uloga u društvenom životu, kao što je to želio Tarde.. 


LAKŠE JE ZAPOVIJEDATI NEGO RADITI 


Nije potrebno isticati da je govor urođena dispozicija čo- 
vjeka i da ima golemo značenje za ponašanje čovjeka u dru- 
štvu. Nešto pojednostavnjeno, psihološki, to se može veoma 
lako objasniti: govor pomoću kombinacije nekoliko glasova 
čini ono što je odsutno društveno prisutnim i stavlja s vrlo 
malo napora druge ljude u akciju. Na primjer, dijete dotrči s 
livade i vikne: »Krava je u kukuruzu!«, pa umjesto da je samo 

istjeralo kravu iz kukuruza, odmah će nekoliko odraslih po- 
trčati da urade ovaj posao za njega. Tako je čovjek otkrio da 
riječi omogućavaju jedan veoma ekonomičan način djelova- 
nja. Lakše je reći »donesi mi gibanicu« nego orati, sijati, 
žnjeti i pripremati gibanicu. No, govor je zbog tih svojih oso- 
bina postao također sredstvo dogovora među ljudima i podje- 
le rada, sredstvo za prenošenje ličnih i kolektivnih iskustava 
u veoma skraćenom obliku, i kao takav osnova za misao i 
ljudske izume. 


SPOLNI NAGON, LJUBAV I DRUŠTVENOST 


Neki autori, naročito oni koji smatraju da je obitelj pri- 
rodna ćelija društva, uzimaju spolni nagon kao izvor ljud- 
ske društvenosti. U novije vrijeme popularizirao je ovo shva- 
ćanje osnivač psihoanalize!, S. Freud [Frojd] (1856—1939). 
Spolni nagon neposredno upućuje jednog čovjeka na drugoga, 
muškarca na ženu i obratno, a služi održanju ljudske vrste ili 
grupe. On najneposrednije izražava težnju za samoodržanjem 
svih živih bića. Izvor je neobuzdane privlačnosti među spolo- 
vima, veoma snažnih uzbuđenja i trajnih čuvstava. Kao čuv- 
stvo ljubavi duboko prožima čovjekovu maštu i mišljenje, 
pa nije čudno što je spolni nagon, s čuvstvima koja ga prate, 
bio izložen intenzivnoj socijalizaciji, tako da nema društva 
koje ne posjeduje određene propise i običaje u vezi sa spol- 
nim životom i odnosima među spolovima. Možemo reći, bez 
pretjerivanja, da je upravo spolni nagon bio izložen u ljud- 
skom društvu najintenzivnijoj i najraznovrsnijoj socijalizaciji. 

Čuvstvu ljubavi često prethodi čuvstvo čežnje koje nepo- 
sredno izražava potrebu čovjeka za drugim bićem. J.J. 
Rousseau ovako opisuje mladenačku čežnju: »Bio sam 
uznemiren, rastresen, sanjarski raspoložen; plakao sam, uz- 
disao, želio sam jednu sreću o kojoj nisam imao nikakve 
predodžbe, ali čiji sam osjećao manjak« Ova upućenost 
čovjeka na drugo biće, koja izbija u čežnji, poslužila je filo- 
zofima i moralistima da vide u čuvstvu ljubavi veoma va- 


1 Psihoanaliza ili »dubinska psihologija« je pravac u suvreme- 
noj psihologiji i psihopatologiji koji je istraživao naročito n e- 
svjesne želje, porive i misli, a koje mogu izazvati razne po- 
remećaje. 


žan, ako ne i najvažniji faktor ljudske društvenosti. Tome 
treba pridonijeti sva ona čuvstva nježnosti i požrtvovanja 
što ih žena osjeća za svoj porod, kao i očinsku brigu što 
je doživljuje većina muškaraca. Nije stoga neobično što je 
Freud smatrao da je ljudska društvenost samo jedan oblik 
sublimacije spolnog nagona, i da libido (spolni nagon) daje 
svoju energiju, preobražavajući se kao antički Eros, svim 
drugim društvenim čuvstvima više moralne prirode, na pri- 
mjer, udivljenju za roditelje, zatim za »duhovne roditelje« 
— za učitelje ideja, i, konačno, za određene ideale. No, iako 
je spolni nagon, i čuvstva koja ga prate, sposoban za velike 
i pokatkad neobične metamorfoze, ipak se ne smije iz njega 
izvoditi čitava društvena priroda čovjeka, već je dovoljno 
uzimati ga kao važan element te prirode. Čovjek, naime, 
posjeduje i neke nagonske dispozicije koje ga neposredno 
upućuju na grupni život a nisu spolnog porijekla. 


VEZE ČOVJEKA SA ŽIVOTINJSKOM HORDOM 
JOŠ UVIJEK TRAJU 


Neki filozofi i psiholozi (H. Spencer, MacDougall, Trot- 
ter) pretpostavljaju da čovjek od rođenja nosi neke posebne 
»grupne nagone«, takve koji ga čine zavisnim od grupe, a 
koje su nazvali gregarizmom (od latinske riječi gre- 
gis, što znači krdo). Čovjek bi nosio istu sklonost da se 
udružuje i povezuje sa sebi sličnima, kao i životinje što žive 
u stadu ili krdu. U prilog takve nagonske dispozicije (koja, 
dakako, nije vezana ni uz kakav poseban organ, kao što je 
to slučaj sa spolnim nagonom ili govorom) govorile bi-neke 
dobro poznate činjenice. Na primjer, čovjek se raduje čovje- 
ku kad ga sretne u pustinji, dok lav prolazi ravnodušno kraj 
svojeg rođaka; pati kad je usamljen i čak smatra jednom 
od najtežih kazni zatvaranje u samicu! Nema li čovjek stal- 
nu potrebu da saobraća s drugima, te da šutljive ljude sma- 
tra u nečemu »poremećenima«? Nije li on nepopravljiv brb- 
ljavac, pa uz šutljiva druga zavidi Djevici Orleanskoj koja 
je »čula glasove«! Mnope ljudske reakcije govore u prilog 
Marxove teze da je »čovjek za čovjeka najveća potreba«. 

U prilog shvaćanja da je čovjek »biće krda« govorili bi 
i neki drugi oblici njegova ponašanja. Na primjer, kon- 
formizam — sklonost da se podvrgne pravilima i obli- 


61 


62 


cima ponašanja grupe kojoj pripada. Zaista, već kod živo- 
tinja vidimo kako je konformizam moćan, čak moćniji i od 
spolnog nagona, pa će divlja patka tražiti spolnog partnera 
prije među šljukama, kojima se pridružila, nego među dru- 
gim patkama. Slično se ponaša i magarac koji se pridružio 
krdu konja. Međutim, pored konformizma kao tipično grup- 
ne pojave, imamo kod životinja i vrlo razvijen osjećaj za 
grupnu hijerarhiju, koju je Dionizije Areopagita, ra- 
nokršćanski pisac potkraj 5. st., smatrao svetom ustanovom. 
U krdima vidimo kako neki pojedinci dominiraju, a drugi po- 
slušno prihvaćaju njihovu dominaciju i pokazuju znakove 
izrazite podložnosti tako da hijerarhijski poredak grupe uop- 
će ne dolazi u pitanje. Tek. povremeno, kad vodeći mužjak 
oslabi, pojavljuju se njegovi rivali i obnavlja se borba na 
život i smrt. Osjećaj za hijerarhiju unutar vlastite grupe omo- 
gućio je da se u povijesti održavaju klasna društva s izrazi- 
tom nejednakošću između pojedinih slojeva, i ne samo da se 
održavaju već i da traju stoljećima. Čovjek je općenito sklon 
poštovanju prema moćnim i istaknutim članovima svoje gru- 
pe i spreman da im se divi. Već je filozof R. Descartes [De- 
kart] upozorio da je »divljenje sklonost duše kojom ne samo 
da cijenimo neki predmet već mu se i podvrgavamo s izvjes- 
nim strahom«. Tako možemo shvatiti zašto su ljudi uvijek 
oštro kažnjavali »uvredu veličanstva« ili »svetogrđe« — uv- 
redu nanesenu bogovima, odnosno simbolima kolektivnog ži- 
vota. Kad pripadnik nekog plemena uvrijedi fetiša, prekrši ne- 
ki tabu, tada se odmah svi članovi plemena osjećaju ugroženi 
njegovim prijestupom ili prekršajem, a ne samo on lično. U 
despotskim društvima, s veoma izraženom idealizacijom hi- 
jerarhije i društvenog poglavice, smrt ili ubojstvo potonjega 
može izazvati jaku demoralizaciju kod podanika. To je vjero- 
jatno bio razlog zašto se Miloš Obilić odlučio da ubije Mu- 
rata na Kosovu polju. U demokratskim društvima smrt vođe 
obično ne izaziva takve posljedice, jer se pojedinci u tolikoj 
mjeri ne izjednačuju sa svojim vođom. 

Druga tipična grupna pojava, koja je čovjeku zajednička 
sa Životinjskim krdom, jest netrpeljivost prema 
strancima ili ksenofobija. Pripadnici jednog ple- 
mena ne samo da su nepovjerljivi prema strancu već prema 
njemu izražavaju i neprijateljstvo. Tako je običaj, kad jedan 
domorodac dođe u selo nekog stranog plemena najprije po- 
kuša utvrditi pomoću razgovora da li imaju neke zajedničke 
pretke. Ako član jednog domaćinstva kaže strancu: »Uđi, 
rođače!«, tada se može osjećati siguran, iako mu nije nika- 
kav rođak. Postoji, prema tome, izrazita solidarnost u unu- 


targrupnim odnosima, koja se istovremeno povezuje s ne- 
trpeljivošću u vangrupnim odnosima. I u našem društvu su- 
srećemo članove grupe koji, da bi pokazali kako su solidarni 
s nekom grupom ili društvom, pokazuju izrazito neprijatelj- 
stvo prema članovima neke strane grupe. To je tzv. navijački 
mentalitet! U svakom slučaju, stranac ili pridošlica mora pro- 
ći kroz neki »staž« prije nego što će ga grupa prihvatiti, a 
taj staž je katkad povezan i s provjeravanjima njegove osobe. 


SOCIJALIZACIJA NAGONA, POTREBA I SPOSOBNOSTI 


Čovjek se razlikuje od životinje po tome što njegove na- 
gonske dispozicije nisu vezane uz određeno naslijeđeno po- 
našanje, nego su podložne društvenom učenju — 
preuzimanju uzora iz društvene okoline. Ovo oblikovanje 
ljudskog ponašanja pod utjecajem društvene okoline zove- 
mo socijalizacijom ili podruštvljenjem. 


Zanimljivo je da nisu samo nagoni, koji imaju za predmet 
drugog čovjeka — kao što je spolni nagon — podložni so- 
cijalizaciji, već gotovo i sve osnovne biološke potrebe koje 
su preduvjet samoodržanja jedinke. Uzmimo, na primjer, 
tako elementarne potrebe kao što su glad ili žeđ. Nije li 
čin hranjenja postao neka vrsta obiteljskog obreda od dav- 
nine, tako da služi okupljanju svih članova obitelji i vrši se 
po određenom ceremonijalu?! A da ne govorimo o banketi- 
ma koji se priređuju uglednim gostima ili koji je Platonu 
poslužio za najduhovitije filozofske razgovore! Pri tome, ne 
samo da ljudi na različite načine pripremaju hranu, već je i 
uživaju po određenim pravilima bontona ili »lijepog pona- 
šanja«. Francuski psiholog Paulhan [Pol4n] ovako opi- 
suje ulogu zajedničkog obroka kod čovjeka: 


»Da bismo ocijenili put koji smo prošli od životinje, uspore- 
dimo jarebicu što trči poljem sama ili u jatu i kljuca sama za 
sebe koje zrno tu i tamo sa svjetovnim čovjekom kojemu je ve- 
čera prilika za razgovor, oblačenje i flertovanje, i koji sjedeći u 
toploj i luksuznoj dvorani, u dotjeranom društvu, diskretno i s 
užitkom jede krilo fazana ili srče čašu staroga burgunca, sluša- 
jući pri tome razgovor o nekom glumcu u modi i poklanjajući 
vješt kompliment svojoj susjedi.« (41) 


I neke druge, biološki još neposrednije funkcije, postale 
su stvar socijalizacije. Tako je kod starih Rimljana i po- 

vraćanje nakon obilnih pijanki bio jedan društveni obred, 
koji se nama u više literarnom obliku kao »mučnina« vraća 
tek u Sartreovoj književnosti. Disanje je doista imperativna 
životna potreba, ali je i ono u izvjesnim oblicima postalo 
predmet socijalizacije. Tako se šmrcanje smatra nepristoj- 
nim, a kašljucanje za vrijeme koncerta nepoželjnim, dok je 
zijevanje ili ritmično disanje kao u snu za vrijeme nekog 
učenog predavanja neposredna uvreda! 


Važno je naglasiti, kad se radi o tzv. primarnim biolo- 
škim potrebama, kao što je zadovoljavanje gladi, žeđi ili 
spolnog nagona, da ove primarne potrebe redovito služe za 
zadovoljavanje viših društvenih potreba, 
kao što je potreba za društvom, za isticanjem svoje ličnosti, 
za potvrdom svoje duhovitosti, za pokazivanjem ljepote ili 
bogatstva i slično. Niže potrebe služe kao osnova i povod 
za zadovoljavanje drugih, više ličnih i dubljih ljudskih po- 
treba, tako da je jedna od posljedica socijalizacije ljudskih 
potreba da ih ne nalazimo više u čistom obliku već redo- 
vito povezane s nizom drugih, više intelektualnih i osjećaj- 
nih potreba. Štaviše, jedne kao da služe za podsticanje ili 
oslobađanje drugih. Nakon dobre večere razgovor, pa i služ- 
beni pregovori, teku lakše! U vezi sa socijalizacijom može- 
mo govoriti o jednoj vrlo općenitoj pojavi u zadovoljavanju 
ljudskih potreba, naime da se energija ili užitak u nižim po- 
trebama derivira ili premješta prema višim potre- 
bama. S vremenom ove više potrebe počinju prevladavati, i 
tako postaje razumljivo zašto čovjeku nije svejedno s kim' u 
društvu zadovoljava osnovne potrebe, i zašto smatra starog 
Karamazova izopačenim čovjekom jer je tvrdio da za njega 
»ne postoji ružna žena«! 


POMOĆU LJUDSKIH POTREBA DRUŠTVO 
SEBE POTVRĐUJE 


Mogli bismo pretpostaviti da je do socijalizacije ljudskih 
potreba i nagona došlo manje-više slučajnom igrom usklađi- 
vanja ljudskog ponašanja, koje nije nosilo nikakve naslije- 
đene uzore, već se izražavalo pomoću imitacije ili podražava- 
nja. Nema sumnje da je učenje pomoću imitacije odigralo 
odlučnu ulogu u socijalizaciji. Međutim, socijalizacija se ni- 
je odigrala samo zbog usklađivanja ili uniformiranja čovječ“ 


jeg ponašanja u društvu, jer je i društvo kao cjelina ili kolek- 
tiv nastojalo da kroz određene oblike ponašanja potvrdi 
svoju prisutnost u individualnom ponaša. 
nju ili, s druge strane, čovjek je nastojao da pomoću odre- 
đenih pravila ponašanja ili načina zadovoljavanja svojih po- 
treba pokaže svoju grupnu pripadnost. 


Promatrajmo samo ponašanje ljudi koji ulaze u neki jav- 
ni lokal! Svi su oni tamo nepoznati, ali svaki od njih želi 
svojim ponašanjem označiti kakvoj društvenoj grupi pripa- 
da. Jedan se kreće vrlo dostojanstveno, s odmjerenim i uspo- 
renim pokretima, s naročitim manirizmom u rukovanju pred- 
metima i izražavajući se naročito biranim riječima. Nema 
sumnje da ovaj pojedinac želi istaknuti svoje pripadanje ne- 
koj aristokratskoj grupi. Drugi se ponaša mnogo opuštenije, 
ali s velikim pokretima, pomalo užurbano i vrlo samouvje- 
reno, govoreći pri tome glasno i nebiranim riječima. Lako 
ćemo zaključiti da je to neki poslovni čovjek, kojemu je bo- 
gatstvo glavni izvor samouvjerenja. A što da kažemo o onom 
trećem, namjerno nemarno odjevenom, sa šalom umjesto kra- 
vate oko vrata, s podužom kosom i bradom oko čitava lica, 
koji vrlo nemarno rukuje nožem ili viljuškom kao da mu 
smetaju i služeći se jelom kao da je na nekom pikniku?! Da- 
kako, odmah će prisutni u dvorani reći: i to mi je neki um- 
jetnik! 


Svojom odjećom, gestama, hodom i govorom ljudi nas 
upućuju na pripadanje nekoj grupi. Oni žele posvjedočiti da 
joj pripadaju i onda kad je ona za njih već davno izgub- 
ljena kao za onog grofa u komadu Gorkoga »Na dnu« ili 
za onog boema koji uzaludno čeka na svoju inspiraciju. 


U nekim situacijama društvo veoma pazi na ponašanje 
svojih članova, a u nekim drugima je mnogo liberalnije. 
Općenito možemo reći da je u društvima s veoma nagla- 
šenom tradicijom, koja su manje pokretljiva, kao što 
su feudalna ili seosko-patrijarhalna društva, pritisak društva 
na ponašanje pojedinaca i na održavanje određenih običaja 
mnogo veći. Iz povijesti društvenih običaja znamo da je u 
tom pogledu znalo biti nevjerojatnih pretjerivanja, kao što 
je poznati »španjolski ceremonijal« na španjolskom i drugim 
dvorovima. Na nekadašnjim kineskim i japanskim dvorovima 
povreda ceremonijala mogla je značiti i smrtnu kaznu. 


Oni društveni događaji koji pobuđuju jake emocije posta- 
li su predmet izrazite i strogo utvrđene socijalizacije: rođe- 
nje, ženidba, smrt, porodične svetkovine, biranje poglavice i 
drugi. Poznati istraživač kineske kulture, Granet [Grane], 

opisuje Kineze za vrljeme žalosti u povodu smrti nekog blis- 
kog člana obitelji. Izražavanje čuvstva žalosti u klasičnoj Kini 
strogo je podvrgnuto određenim pravilima ili ritualu, tako 
da ono predstavlja »jedan potanko izrađeni simbolički go- 
vor«, Na veoma strog način propisuje se kako se moraju po- 
našati roditelji, ako je umrlo dijete, za vrijeme žalosti i na 
koji način moraju u pojedinim časovima izražavati žalost. 
Oko njih se uspostavlja neka vrsta karantene, a čitav stil 
života ide za tim da uspori njihov način života. Izvjesno vri- 
jeme oni ostaju usamljeni u pojedinačnim kolibama blizu 
kuće smrti. Ne samo da ne smiju primati posjete nego niti 
saobraćati međusobno. Ostaju obvezani na potpunu šutnju 
i nepokretnost, sustežu se od hrane i održavanja čistoće, ne 
održavaju više veze s javnim životom, ne slušaju glazbu, tako 
da žive u stanju izvjesne tuposti, iz kojeg izlaze samo poste- 
peno s dozvolom zajednice. No, i ovo postepeno izlaženje je 
utvrđeno pravilima, jer se odvija u pet etapa, u kojoj svaki 
put oblače drugu odjeću, tako da se ono može vidjeti i na 
vanjski način. Isto tako su za vrijeme pogreba predviđena 
stroga pravila kako se roditelji moraju ponašati i na koji na- 
čin treba da izražavaju svoja čuvstva. Roditelji učestvuju u 
pogrebu i čekaju izraze saučešća, pri čemu se moraju suzdr- 
žavati od izraza žalosti. U času same sahrane roditelji moraju 
izražavati svoju žalost pomoću određenih gesta, strogo ri- 
tualno određenih, čija složenost znatno nadilazi psihofizio- 
loške reflekse, a predviđeni pratioci imaju pravo da ih upo- 
zoravaju na sve slučajne nepravilnosti koje nehotice počine. 
Ovi gestovi sastoje se od dodira, skokova, udaraca o grudi, 
tužbalica za koje je točno predviđen u svim detaljima oblik, 
broj, vrijeme i mjesto kad ih treba izvesti. Naravno, preci- 
zan opis svih detalja oduzeo bi nam suviše mjesta. 


Nije teško zaključiti da su ovdje oblici socijalizacije na- 
metnuti pojedincima ne toliko zbog nekog usklađivanja ljud- 
skog ponašanja ili razvitka ljudske mašte koliko zbog pot- 
vrde utjecaja i autoriteta ljudske grupe nad samim pojedin- 
cima. Društveni ceremonijali imaju prisilno obilježje, a to 
se najbolje vidi po tome što je njihovo kršenje, iako nije po 
vezano s bilo kakvom materijalnom štetom za druge članove 
društva, izloženo društvenim sankcijama, od kojih je najbla- 
ža javni prezir prema prekršitelju ili »neodgojenom čovjeku«. 


Za primitivna društva značajno je da u njima prevladava 
društveno određivanje ponašanja u onim potrebama koje su 
povezane s jakim emocionalnim životom: rađanje, pogreb, 
ženidba, dok se, naprotiv, u našem »modernom društvu« 


ponašanje čovjeka u vezi s nagonskim i čuvstvenim životom 
nastoji načiniti sve više privatnom stvari svakoga pojedinca. 


Kako da objasnimo ovu promjenu u stavu društva prema 
socijalizaciji potreba? Razlog je vrlo jednostavan: u svakom 
društvu običaji služe potkrepljivanju i utvrđivanju društve- 
ne solidarnosti pojedinca s grupom, ali dok u primitivnijim 
društvima tu ulogu preuzimaju više primarne biološke po- 
trebe, u društvu s razvijenom podjelom rada ovu ulogu ima 
sama zavisnost jednog pojedinca od drugog uslijed podjele 
rada. Podjela rada i specijalizacija poslova rađa sve veću 
međuzavisnost članova društva, tako da nije potrebno jačati 
grupnu zavisnost čisto običajnim ili moralnim, u širem smi- 
slu, sredstvima. Za seosku patrijarhalnu porodicu veoma je 
važno da se svi članovi velike porodice istovremeno nađu za 
obrokom i da izražavaju poštovanje prema glavi porodice, 
dok to u gradskoj porodici u industrijskom društvu više nije 
važno, i svatko dolazi na ručak kako stigne i gdje stigne. 


Dok se u primitivnijim društvima društvo više koristi 
emocionalnim faktorima da bi učvrstilo svoj utjecaj u ži- 
votu pojedinaca, dotle u društvu s razvijenom podjelom rada 
postoji racionalizacija sredstava prinude u 
obliku zakona, pravila ili jednostavno razumskog rasuđiva- 
nja. No, kako je ova prinuda redovito vrlo velika, to se po- 
jedincu barem ostavlja da slobodno može lično ili privatno, 
bez prisutnosti društva, zadovoljavati svoje emocionalne i 
nagonske potrebe. No, i u ovaj privatni život pojedinca dru- 
štvo je sklono da se upliće u momentima veće društvene ne- 
sigurnosti, krize, ratova ili revolucija, kad se javlja veća po- 
ireba za isticanjem kontrole društva nad ponašanjem poje- 
dinca. 


ŠTO JE ZAJEDNIČKO U RAZNIM KULTURAMA 


S obzirom na činjenicu da ljudsko ponašanje podliježe 
socijalizaciji, te da za oblike socijalizacije ne postoje neki 
predviđeni uzori, a niti neki posebni razlozi, nameće nam 
se misao kako mora postojati velika raznolikost u ponaša- 
nju pripadnika različitih društava i kultura. Takva raznoli- 
kost doista postoji, i vidjeli smo da su antropolozi dosada 
razlikovali oko tri tisuće različitih kultura. No, takva velika 
raznolikost još ne znači da društvo nije poklonilo pažnju raz- 
vitku određenih društvenih potreba i načina ponašanja, 
koje možemo naći u svim društvima. Ova činjenica upućivala 

bi nas da, i pored velike raznolikosti, postoji nešto zajed. 
ničko ili općenito u raznim kulturama. Postoje neke 
dispozicije, potrebe i sklonosti u ljudi koje sebi traže odre- 
đene oblike društvenog izražavanja, i one kao takve dolaze 
do izražaja u najrazličitijim društvima. Koje su to zajedničke 
crte ili manifestacije u raznim kulturama? 

Poznati antropolog G. P. Murdock (36), izučavajući 


najraznovrsnije kulture i društva na raznim stupnjevima ra- 
zvitka, daje pregled društvenih običaja i ustanova koje mo- 


žemo naći u svim društvima, prošlima i sadašnjima: 


a) 


odnos prema sebi 
lična imena 

ukrašavanje tijela 
ukrašavanje kose 


kozmologija 

magija 

praznovjerje u liječenju 
mitologija 


stidljivost u odnosu gatanje 
prema prirodnim tumačenje snova 
funkcijama eshatologija! 
obučavanje čistoće zabranjena jela 
higijena razna natprirodna bića 


atletski sportovi 


pojmovi o duši 
lakovjernost o sreći 


b) odnos prema drugome brojke 
pozdravljanje medietaa 
darovanje 
gostoljubivost d) društvene ustanove 
udvaranje vlada 
posjećivanje zakon : 
zbijanje šale prava vlasništva X 
suradnja u radu pravila nasljeđivanja 
poštovanje razlika po dobi krivične kazne 
etiketa ue u društvenom 
i položaju : 
SE Eljske slave pravila stanovanja 
zabrana incesta srodničke grupe 
seksualna ograničenja jezik 
običaji u vezi s pubertetom trgovina, 
običaji za trudnoće religiozni ritusi 
briga nakon poroda odgoj djece 
odbijanje od sisanja etika . 
žalovanje kuhanje : 
pogrebni običaji vrijeme obroka 
rodbina ženidba 
porodiljstvo |, 
c) odnos prema prirodi kontrola rađanja ljudi 


pravljenje oruđa 


folklor 


pravljenje vatre igre 

stanovanje ples. 

kontrola vremena muzika B 
kalendar dekorativna umjetnost 


1 Eshatologija znači učenje o »posljednjim ciljevima svijeta«, 
o »posljednjem sudu« i slično. Upotrebljava se naročito u teolo- 

Kad razmotrimo pobliže ove običaje i ustanove što ih na- 
lazimo u svim društvenim organizacijama, vidimo da neke od 
njih predstavljaju izrazitu socijalizaciju osnovnih 
bioloških potreba čovjeka (poštovanje razlika u 
dobi, geste, igre, stidljivost u odnosu prema prirodnim funk- 
cijama, porodiljstvo, odbijanje od sisanja, briga za porod, 
itd.); druge su u vezi s organizacijom ljudske zajednice 
(suradnja u radu, obiteljske slave, etiketa, vlada, zabrana in- 
cesta, pravila nasljeđivanja, vrijeme obroka, srodničke grupe, 
lična imena, prava vlasništva, razlike u društvenom statusu, 
itd.); treće se odnose na društvenu svijest ili način pre- 
dočavanja društvene egzistencije (kalendar, 
kozmologija, gatanje, tumačenje snova, eshatologija, prazno- 
vjerje, mitologija, brojke, natprirodna bića, religiozni ritusi, 
pojmovi o duši, kontrola vremena, itd.); a četvrte se u naj- 
širem vidu odnose na stvaralačke ili kulturnedje- 
latnosti čovjeka (dekorativna umjetnost, folklor, pra- 
.vljenje vatre, pozdravljanje, zbijanje šale, jezik, magija, ža- 
lovanje, pravljenje oruđa, itd.). 


Svi ovi oblici ljudske djelatnosti ili društvenog ponaša- 
nja podliježu socijalizaciji i predmet su određenog društvenog 
napredovanja. No, neke od tih djelatnosti više su biološke pri- 
rode (zabrana incesta ili poštovanje razlika u dobi) i manje 
su izložene onome što nazivamo društveno napredovanje ili 
povijesni razvitak. Naprotiv, neke druge su, i to one koje 
ulaze u stvaralačke djelatnosti i načine predočavanja, vezane 
mnogo više uz opći napredak u ljudskoj svijesti (nauci) i 
praksi (tehnologiji), pa se neposredno odražavaju u društve- 
noj organizaciji. Tako u primitivnim društvima na organiza- 
ciju društva utječu više biološki faktori i običaji s njima po- 
vezani, dok na organizaciju naprednih ili razvijenih društava 
utječe više sama proizvodnja sredstava za život. Posljedica je 
toga, kao što smo spomenuli, da razvijeno društvo vrši manju 
kontrolu nad biološkim funkcijama i one prestaju biti toliko 
predmet društvene kulture, a postaju sastavni dio 
lične kulture. 

SOCIJALIZACIJA COVJEKA IDE U SMJERU 
UNIVERZALNE KULTURE 


Na primitivnijem stupnju društvenog razvitka ljudi su 
imali manje mogućnosti da društveno saobraćaju, jer su i 
sredstva društvenog saobraćaja bila nedovoljno razvijena. 
Tako je moglo doći do stvaranja relativno samostalnih, za- 
tvorenih ili »čistih« kultura. S razvitkom trgovine i saobra- 
ćajnih sredstava (putova i brodova) kulture se sve više is- 
prepleću i jedni narodi preuzimaju razne običaje od drugih. 
Takve običaje i shvaćanja oni prisvajaju i asimiliraju, pri 
čemu kultura jednog društva ostaje uvijek manje-više pove- 
zana cjelina, što nam dozvoljava da govorimo o posebnoj 
kulturi jednog naroda ili jedne epohe. 


Nema, dakle, kulture koja bi bila djelo jednog jedinog 
naroda, i sve nacionalističke izjave o kulturi kao isključivom 
izrazu »duše jednog naroda« pogrešne su i mistifikatorske. 
Tako se antropolog R. Linton lijepo narugao onom ame- 
ričkom građaninu koji veliča »američki način života«, uvje- 
ren da je taj način djelo — američkog naroda. On upozora- 


kultura i naroda: 


»Naš solidni američki građanin budi se u krevetu koji je iz- 
građen prema uzorku, čije je porijeklo s Bliskog istoka, ali 
koji se izmijenio u sjevernoj Evropi prije nego što je prenesen 
u Ameriku. On odmiče sa sebe pokrivač od pamuka, koji je 
bio udomaćen u Indiji, ili od lana, udomaćenog na Bliskom is- 
toku, ili od ovčje vune, koja je također uzgojena i udomaćena 
na Bliskom istoku, ili čak od svile, čija je upofreba otkrivena 
u Kini. Svi su ovi materijali istkani ili ispredeni pomoću postup- 
ka izmišljenog na Bliskom istoku. Tada navlači svoje mokasine, 
koje su izmislili Indijanci u šumama istočne Amerike, i ide u ku- 
paonicu, čija je konstrukcija mješavina evropskih i američkih 
izuma novijeg datuma. On oblači pidžamu, odjeću izmišljenu u 
Indiji, i pere se sapunom, što su ga otkrili stari Gali. Nakon to- 
ga se brije, što je jedan: mazohistički ritual koji, izgleda, vuče 
svoje porijeklo od starih Sumerana ili Egipćana. 

Vrativši se u spavaonicu uzima svoje odijelo s jednog stolca 
južnoevropskog tipa i počinje se oblačiti, Oblači hlače čiji oblik 
potječe od kožnog odijela nomada iz azijskih stepa, oblači cipele 
od kože, štavljenje, koje su pronašli stari Egipćani, i koje su 
oblikovane po jednom uzorku iz klasične mediteranske civiliza- 
cije, te stavlja oko vrata"šarenu svijetlu traku od tkanine, koja 
je ostatak šala, što su ga preko ramena nosili Hrvati u 17. stoljeću. 
Prije nego što će doručkovati, baca pogled kroz prozor, čije su 
staklo pronašli stari Egipćani, pa ako pada kiša, stavit će gumene 
galoše koje su otkrili Indijanci u centralnoj Americi, i uzeti ki- 
šobran što su ga izmislili u jugoistočnoj Aziji. Na glavu stavlja 
šešir od pusta, također od materijala koji su izmislili u azijskim 
stepama. 


Na putu za doručak zaustavlja se da bi kupio papir koji pla- 
ća novcem, jednim starim indijskim izumom. U restoranu se su- 
sreće s čitavom serijom posuđenih elemenata. Njegov tanjur je 
načinjen od vrste keramike, pronađene u Kini, njegov nož je 
od čelika, što su ga prvi put proizveli u južnoj Indiji, njegova 
viljuška je sredovječni talijanski izum, a njegova kašika je deri- 
virani oblik rimskog originala. Započinje doručak jednom naran- 
čom, koja potječe iz istočnog Mediterana, komadom dinje, što 
potječe iz Perzije, ili komadom lubenice, što potječe iz Afrike. 
Zatim uzima kavu, načinjenu od jedne biljke iz Etiopije, i šećer 
s vrhnjem. Vrhnje potječe od udomaćene krave i od ideje da se 
ona muze, na što su naišli na Bliskom istoku, dok je šećer prvi 
put načinjen u Indiji. Nakon voća i kave on prelazi na vafle, 
vrstu keksa koju su izmislili Skandinavci pekući ih od žita, od- 
nosno pšenice, uzgojene u Maloj Aziji. Preko vafla prelijeva 
slatko od javorovine, koje su izmislili Indijanci u šumama isto- 
čne Amerike. Kao nuzgredno jelo može još uzeti jaja od jedne 
vrste ptica, udomaćenih u Indokini, ili tanki narezak mesa jedne 
životinje, udomaćene na Bliskom istoku, a koji je usoljen i po- 
sušen na osnovi postupka što su ga izmislili u sjevernoj Evropi. 

Kađ je naš prijatelj završio s jelom, htjet će zapušiti, što je 
običaj američkih Indijanaca, pušeći biljku uzgojenu u Brazilu, 
stavljajući je u lulu koja potječe od Indijanaca iz Virginije, ili 
smotavši je u obliku cigarete koja potječe iz Meksika. Ako mu 
10 nije dosta, može pokušati još jednu cigaru koju su nam s 
Antila prenijeli Španjolci. Ako pušeći čita još i dnevne novosti, 
odštampane slovima što su ih izmislili u Njemačkoj, pa ako pri 
tome čita novosti o nemirima u svijetu, on će kao dobar konzer- 
vativni građanin zahvaliti jednom hebrejskom božanstvu na in- 
doevropskom jeziku što je 100%-tni Amerikanac.« (25) 


Pitanja i zadaci 


1. Smatrate li da je čovjek po prirodi dobar ili zao? 
Pokušajte obrazložiti svoje mišljenje. 

2. Kako valja suditi o nejasnom izražavanju misli ako 
je funkcija govora da služi saobraćaju među ljudima? Mo- 
žete li objasniti čemu služi nejasno izražavanje u umjet- 
ničkom govoru, ako takav poznajete? Pročitajte poglavlje 
O nadrealizmu u »Psihologiji građanske lirike« R. Supeka 
(Matica hrvatska, Zagreb 1952). 

3. Ako postoje uspjeli i neuspjeli oblici socijalizacije ljud- 
skih nagona, da li biste mogli nabrojiti neke niske i ne- 
ke plemenite ljudske strasti? 

4. Nabrojite što je zajedničko u raznim društvenim kul- 
turama. 

5. Navedite pisca i njegovo djelo koje po vašem mišlje- 
nju opisuje običaje i život ljudi u nečemu različitih od nas. 
Što vas je naročito iznenadilo u njihovim običajima i za- 
što? 

6. Što smatrate da je općenito ili univerzalno u kulturi 
jugoslavenskih naroda, a što smatrate da je posebno ili 
individualno? 

POKRETAČKE SILE 
DRUŠTVENOG RAZVITKA 


STVARALAČKI NAPOR ČOVJEKA 
DA OVLADA UVJETIMA SVOJEG ŽIVOTA 


Dugo su se vodile diskusije među misliocima, naročito u 
ranijim stoljećima, da li razvitak društva pokreću ideje ili 
prirodni kozmički zakoni, da li je on uvjetovan voljom veli- 
kih ljudi ili kretanjem masa, da li je promican ratovima i 
stvaranjem države ili otkrićima i tehničkim razvitkom, Da- 
nas postoji sve veća suglasnost da je glavna pokretačka snaga 
stvaralačko djelovanje čovjeka na uvjete vla- 
slitog života, istodobno na prirodu i na društvo, što se mo- 
že šire nazvati proizvodnjom života, s jedne strane, 
i proizvodnjom sredstava za život, s druge 
strane. Rezultat je proizvodnje života i njegovih sredstava da 
se ljudsko društvo sve bolje prilagođava ganjskim uvjetima 
života time što ovladava sve više prirodnim silama i što, stje- 
čući vlast nad vanjskim uvjetima života, mijenja svoju unu- 
tarnju strukturu ili organizaciju. Radi se, dakle, o dva procesa 
koji se međusobno usko uvjetuju. 

Ljudi, kao i sva druga živa bića, vode borbu za samo- 
održanje na dva načina: 1. da se množe kao organizmi, da- 
kle pomoću čisto kvantitativnog povećanja, 2. razvijanjem 
viših oblika svojeg postojanja, dakle kvalitativnim promje- 
nama. Taj proces uočavamo i u razvitku samoga ljudskog 
društva, koje se u toku povijesti istovremeno povećava po 
broju svojih članova i usavršava po složenosti svoje unu- 
tarnje organizacije. 

Usavršavanje ljudi kao vrste ima za cilj što bolju prila- 
godbu na okolinu i ovladavanje okolinom, što možemo shva- 
titi tako da su organizmi stvoreni kao sistemi koji prikup- 
ljaju vanjsku energiju, te se njihova životna moć povećava 
sa sposobnošću sve većeg prikupljanja i 
preobražavanja vanjske energije u priro- 


di. To usavršavanje ostalo je kod životinje vezano jedino 
uz usavršavanje samog organizma i njegovih organa, dok je 
kod čovjeka dobilo tehnološki oblik: čovjek se po- 
čeo služiti oruđem i zahvaljujući inteligenciji — sposobnosti 
da izmišlja i usavršava svoja djelovanja na okolinu — nje- 
gova moć nad prirodom rasla je sve više da bi danas do- 
segla kozmičke razmjere. Ono što nazivamo napretkom kul- 
iure, u najširem smislu, upravo je ovo usavršavanje ljud- 
skih postupaka u preobrazbi prirodne energije i tomu od- 
govarajuće društvene organizacije. Potonja, dakako, ne služi 
samo ovom osnovnom cilju, naime stjecanju sredstava za odr- 
žanje vrste, već i razvitku raznih potreba koje čovjek nosi 
u sebi kao svestrano i inteligentno stvaralač- 
ko biće. 

Ako pobliže razgledamo u čemu se sastoji stavljanje pri- 
rodne energije pod ljudsku kontrolu, vidjet ćemo da je čo- 
vjek uspio, zahvaljujući vlastitom radu, prisiliti druga živa 
bića — njihovom domestikacijom (konj, krava, itd.) — i 
same prirodne procese (Sunčeva energija u biljkama, voda 
u rijekama, vjetar u vjetrenjačama, para u parnim kotlovi- 
ma, itd.) da rade za njega. Oslanjajući se samo na svoju 
radnu energiju, čovjek ne bi daleko dotjerao, jer on lično 
raspolaže samo jednom desetinom konjske snage, pa je u 
»motornom pogledu« sasvim nejako biće! U najprimitivni- 
jim kulturama morao se oslanjati samo na vlastitu snagu 
i vještinu (u sabiračkoj ili lovačkoj kulturi) i na snagu dru- 
gih ljudi, koje je u obliku robova sveo na domaće životinje. 
Vidjeli smo da je s ratarskom revolucijom, koja znači smiš- 
ljeno kontroliranje Sunčeve energije, načinio prvi velik ko- 
rak u vladanju nad prirodnim silama, i to se odmah odrazilo 
na njegovoj društvenoj organizaciji. Drugi velik korak pred- 
stavlja industrijska revolucija, koja je počela krajem 18. st. 
i još se uvijek nalazi u stalnom i sve bržem razvoju. 


RAZVITAK SREDSTAVA ZA PROIZVODNJU 


Ako uzmemo da je prethodnik suvremenog čovjeka počeo 
upotrebljavati oruđe, u obliku toljage ili tupog klinastog ka- 
mena, prije kojih milijun godina, tada je do prve proizvod- 
ne revolucije (ratarske) proteklo 990 000 godina, za koje vri- 
jeme vidimo veoma malen napredak u razvitku proizvodnih 
sredstava. U toku čitavog ranijeg perioda tehnološki napre- 
dak čovjeka sastojao se u tome što je prešao od otklesavanja 

kremena na njegovo poliranje. Tek s pojavom bakra, bronce 
i željeza prije deset milenija njegov se alat usavršava po for- 
mi i efikasnosti. Raniju epohu razvitka proizvodnih snaga 
obilježava upotreba vlastite mišićne energije za pokretanje 
oruđa. Tek je domestikacija životinja u neolitiku značila po- 
jačanje u izvorima energije. Oko 3000 godina prije naše ere 
u Mezopotamiji su pronašli kola s kotačima i tako usavršili 
vuču s volovima i magarcima. Malo zatim su Hiksi, kao no- 
madski osvajači, doveli konja, koji je Egipćanima poslužio 
prvi put za vuču pluga. 

Stari su Egipćani, izgleda, bili također prvi koji su se 
znali koristiti vodenom energijom tako što su stvorili prvi 
oblik vodenice (vodenog mlina s kamenim žrvnjevima), a 
stari Rimljani su vodenu energiju zamijenili konjskom i 
robovskom, dok su stari Anglosaksonci upotrebljavali ma- 
garce za mlinove. Vjetrenjače su se pojavile u Engleskoj tek 
830. godine naše ere. U toku srednjeg vijeka vidimo kako se 
usavršava upotreba vjetra i vode kao izvora energije, pa se 
u 13. stoljeću prvi put upotrebljavaju vjetrenjače za piljenje 
drva. U isto vrijeme i Germani počinju upotrebljavati vode- 
nicu za pokretanje čekića na nakovnju. Iako je korištenje vo- 
dom i vjetrom značilo velik napredak, ipak u toku čitavog 
iog vremena glavni izvor radne energije ostaju ljudski mišići. 


Napredak geometrije i mehanike dozvolio je čovjeku da 
od renesanse nadalje obraća sve više pažnju izgradnji raz- 
nih mehaničkih strojeva, koji najprije većinom 
služe u ratne svrhe (katapulti i baliste) ili kao igračke (raz- 
ni automati), ali koji se sve više počinju upotrebljavati i u 
proizvodnji. Svi strojevi počivaju na šest osnovnih načela. 
Pored kotača, kojeg je čovjek potpuno sam izmislio, jer nije 
imao za njega uzor u prirodi, nalazimo još upotrebu poluge, 
kolotura, šiljka, zavrtnja i kose plohe. Ova osnovna oruđa 
kombiniraju se u strojevima na razne načine. 


Strojevi su došli do svojeg punog izražaja tek onda kad 
je čovjek naučio da se koristi prirodnim izvorima 
energije. Životinje, vjetar i voda predstavljaju također 
prirodne izvore energije, a jednim dijelom i robovi, ali se 
njihove radne mogućnosti ne mogu usporediti s otkrićem 
i upotrebom ugljena, koji služi za pokretanje parnih stroje- 
va, nafte, koja služi za motore s unutarnjim izgaranjem, ili 
elektrike, koja pokreće razne vrste dinamo-motora. Još i da- 
nas su glavni izvori energije hrana (za ljude i životinje), ug- 
ljen i nafta, koji su svi odreda preobražena Sunčeva ener- 
gija. No, samom Sunčevom energijom čovjek se još nije 
naučio koristiti, iako Sunce za tri dana daje više energije 


nego što iznosi sva energija, uračunavši i nuklearnu, kojom 
ljudi danas raspolažu. 


S iskorištavanjem ugljena i nafte, a dakako i elektrike, 
počinje doba mašinizma. Njegovo rođenje pada u vri- 
jeme otkrića parnog stroja, za što je zaslužan J. Watt 
(1769). Za pogon parnog stroja ili za loženje parnih kotlova 
počeo se upotrebljavati najviše ugljen, jer se drva nisu po- 
kazala tako korisna (ugljen ima mnogo veću kaloričnu vri- 
jednost). Od toga vremena ljudi usavršavaju strojeve koji 
im služe kao izvor radne energije. Oni imaju po- 
gonsku ulogu, tj. zadaću da pokreću druge strojeve ili na- 
prave za proizvodnju ili saobraćaj. Među pogonskim moto- 
rima najveće značenje imaju: parni stroj, parna turbina, vo- 
dena turbina, benzinski stroj (strojevi s unutarnjim izgara- 
njem), dizl-stroj i razni strojevi na mlazni pogon. Ovi stro- 
jevi i pogonska sredstva (koja se koriste najviše ugljenom i 
naftom) postali su danas glavni izvori proizvodne energije. 
Tako su, na primjer, još 1850. godine konji, mazge i magarci 
davali u proizvodnji tri i po puta više energije nego ljudi i 
minerali zajedno, a 1910. godine još samo nešto ispod polo- 
vine sveukupne energije. Međutim, danas ljudi i životinje 
predstavljaju samo još neznatan izvor energije u industrijski 
najrazvijenijim zemljama. Ako ovu energiju pretvorimo u 
ljudski rad, tada je svaki građanin (ne samo muškarac nego 
i žena) imao 1935. godineu SAD sedamdeset »robova« 
u svojoj službi. A danas u zemljama s rezervama nuklearne 
energije, kao što su Sovjetski Savez i SAD, po svoj prilici i 
preko stotinu »robova«. To nekada nisu imali ni robovlasnici, 
ni grofovi, ni kneževi! Vidimo, dakle, kako je čovjek uspio 
goleme izvore prirodne energije staviti pod svoju kontrolu 
i upotrijebiti za proizvodnju korisnih stvari. A taj proces na- 
gle industrijalizacije još uvijek napreduje, i to ubrzanim tem- 
pom. Sjetimo se da je od početka iskorištavanja životinjske 
energije, vjetra i vode do industrijske revolucije prošlo oko 
5000 godina, a od industrijske revolucije do danas tek oko 
200 godina, ali je za ovo kratko vrijeme načinjen takav na- 
predak s kojim se onaj za proteklih 5000 godina ne može 
usporediti. 


Pored konstrukcije strojeva i iskorištavanja prirodnih iz- 
vora energije čovjek je naučio u doba industrijalizacije, za- 
bvaljujući naglom razvitku nauke i posebno kemije, da pre- 
obražava materiju. Dok je u srednjem vijeku čovjek 
dugo sanjao kako će preobraziti željezo u zlato, u čemu nije 
uspio ni do danas, ipak je do sada došao do mnogo drago- 
cjenih preobrazbi tvari, tako da danas svakodnevno kemijski 

preobražava nekih 7000 proizvoda. U posljednjih 25 godina 
samo je benzin i zemni plin poslužio za oko 2500 raznih ke- 
mijskih proizvoda što se upotrebljavaju u industriji i životu. 
Čovjek je počeo proizvoditi i umjetne materije koje mu služe 
u svakodnevnom životu i koje u mnogočemu pokazuju bolja 
svojstva od prirodnih, kao što su plastične materije ili ke- 
mijska vlakna za tekstil. Čovjek se sve više okružio proizve- 
denim stvarima .i materijama, tako da suvremeni čovjek 
živi sve više u jednoj »tehničkoj sredini«, 
koja se veoma razlikuje od »prirodne sre- 
dine«. Čovjek nije samo zavladao svojom prirodnom okoli- 
nom nego ju je i humanizirao, prilagodio svojim ljudskim 
potrebama. 

Industrijska revolucija predstavlja drugi velik skok u po- 
vijesti ljudske proizvodne moći. To najbolje vidimo ako in- 
dustrijsku proizvodnju usporedimo s poljoprivrednom, koja 
je do toga doba bila osnovni izvor društvene snage i bogat- 
siva. U evropskim zemljama oko 1800. godine poljoprivredna 
proizvodnja iznosila je 2/3 od ukupne proizvodnje, a na pre- 
rađivačku ili manufakturnu proizvodnju otpadalo je svega 
1/6 od ukupne vrijednosti, tako da je u nacionalnom dohotku, 
ako uzmemo da je on bio 1 jedinica, 4 otpadalo na poljopri- 
vredu, 1 na »industrijsku« proizvodnju, a 1 na trgovačke, 
intelektualne i administrativne usluge. Ali u toku stotinu go- 
dina ti se odnosi veoma mijenjaju, tako da 1925. godine u 
SAD poljoprivredna proizvodnja predstavlja samo 10% od 
ukupnog narodnog dohotka, a u Francuskoj 1938. samo oko 
25%. U svim industrijski razvijenim zemljama ona se spušta 
postepeno u ovom stoljeću ispod 20%, dok se vrijednost in- 
dustrijskih proizvoda stalno povećava. Prema proračunima F. 
Hilgarda (16) industrijska proizvodnja se udesetostru- 
čila u svijetu od 1870. do 1938. godine. Iz priložene tablice vidi 
se da su najviše napredovali oni narodi koji su 1870. godine 
bili najzaostaliji. 

INDEKSI INDUSTRIJSKE DJELATNOSTI U SVIJETU 
(1913 = 100 za sve zemlje, prema Hilgardu) 


| 1871—75. | 1881—85. |  1926—29. | 1936—38. 
Čitav svijet 22,4 30,4 138,9 185,0 
Francuska 41,3 130,6 118,2 
Rusija (SSSR) 18,8 134,9 TI43 
Japan 289,8 528,9 
Južnoafrička Unija 447,0 998,8 
SAD 14,8 163,6 166,6 
Engleska 49,0 24,3 92,6 121,5 
Indija 57,3 146,6 2384 


Ako promatramo _ razvitak ljudskih otkrića, 
koja su se neposredno odrazila na razvoju proizvodne mo- 
ći i opće kulture, primijetit ćemo da su ona išla sa sve ve- 
ćim ubrzanjem, tako da na grafikonu predstavljaju eksponen- 
cijalnu krivulju. Izgleda da ova krivulja predočuje određenu 
zakonitost razvitka ljudske kulture na području proizvod- 
nih snaga. One se razvijaju isto tako nužno kao i druge pri- 
rodne pojave, pa stoga govorimo o zakonima razvoja pro- 
izvodnje kao »prirodnim zakonima«. Međutim, ovaj se raz- 
vitak veoma razlikuje od drugih prirodnih procesa, jer, u 
njima ne vidimo takvu krivulju ubrzanog i vrtoglavog aku- 
muliranja elemenata kao što je slučaj s ljudskim otkrićima. 
Ovaj bismo zakon mogli prevesti: Što više znamo o prirod- 
nim silama, to brže idemo naprijed! Čovjek je svoj napre- 
dak u spoznavanju prirode stavljao sve umješnije i sve efi- 
kasnije u službu iskorištavanja prirodnih sila. 


KRIVULJA EKSPONENCIJALNOG RASTA LJUDSKIH OTKRIĆA 

Značajni izumi i otkrića od 1000. do 1900. god. U prvim stolje- 
ćima posljednjeg milenija zabilježeno je manje od deset zna- 
čajnih otkrića, dok ih je u posljednjem stoljeću bilo više od 
dvije tisuće. Čak ako je i bilo propušteno nekoliko važnijih 
otkrića u ranijim stoljećima, ipak postoji značajno ubrzanje. 
Ova su otkrića i izumi, dakako, samo jedna faza kulture, ali 
ona upozoravaju na proces uzrasta za sve kulture. 

lako se na tablici ne vidi, najintenzivniji razvitak indu- 
strijalizacije od 1865. do 1946. godine bio je u SAD gdje se 
proizvodnja povećala za 40 puta, pučanstvo za tri puta, a 
proizvodnja po glavi za 11 puta. Međutim, Sovjetski Savez 
nakon oktobarske revolucije pokazuje intenzivniji tempo, koji 
nadilazi američki. Naglo povećanje industrijske proizvodnje 
danas je postalo svjetski proces, jer su i najzaostalije zemlje 
u Africi i Aziji krenule putem industrijalizacije. Naglom raz- 
voju industrije naročito pridonosi razvitak suvremene nauke. 


PORAST PUČANSTVA I VEĆA GUSTOĆA DRUŠTVA 


Demografija, nauka koja se bavi izučavanjem pučanstva, 
ukazuje na drugu bitnu zakonitost društvenog razvoja: 
usporedo s razvitkom proizvodne moći dru- 
štva raste i njegova gustoća, tj. povećava se broj 
njegovih članova, a to znači da raste sveukupno pučanstvo 
jedne zemlje. 


Ako istražujemo razvitak pučanstva od najstarijih vre- 
mena do danas, utvrdit ćemo da je u najstarije doba bilo 
vrlo malo ljudi, odnosno praljudi, te da se ljudska masa u 
početku vrlo sporo razvijala, a u novije vrijeme sve brže, 
tako da dobivamo sličnu eksponencijalnu krivulju kakvu 
smo utvrdili u slučaju ljudskih izuma. Pretpostavlja se da 
je u staro kameno doba ili paleolitiku živjelo najviše neko- 
liko tisuća, a u mlađem paleolitiku najviše nekoliko stotina 
tisuća ljudi. Zato su ? nalazi iz tog vremena veoma rijetki. 
Ovaj mali broj ljudi glavni je uzrok zašto se u to vrijeme tako 
sporo razvijala ljudska kultura. Međutim, u novije kameno 
doba, ili u neolitiku, dolazi do već spomenutih promjena u ob- 
radi zemlje i domestikaciji životinja i tada vidimo prvu »de- 
mografsku revoluciju«, tj. nagli skok u broju pučanstva. Lju- 
di, koji su dotada najviše lutali, sada se čvrsto vežu uz tlo 
i stvaraju sjedilačke civilizacije i razvijeniju podjelu rada. 
Ako uzmemo primjer prethistorijske Francuske, koja je bila 
veoma dobro paleografski ispitana, tada krajem paleolitika 
(oko 10000 godina prije naše ere) nalazimo tamo oko 50 000 
ljudi, ali već u slijedećih 6 000 godina pučanstvo se udeseto- 
stručilo i popelo na 500 000 ljudi, a za slijedećih 1000 godi- 
na ponovo se udesetostručilo, što se može pripisati samo in- 
tenzivnijoj obradi zemlje, tako da je broj stanovnika u Fran- 
cuskoj oko 3 000 godina prije naše ere iznosio otprilike 5 mi- 
lijuna ljudi. 


I u nekim drugim starim civilizacijama vidimo u to vri- 
jeme osjetljiv porast pučanstva. Tako je stari Egipat za fa- 
raona Ramzesa III dosegao 7 milijuna stanovnika, a stara 
Grčka u Periklovo vrijeme 3 milijuna; isto tako je i stara 
Italija za vrijeme cara Augusta imala 6 milijuna ljudi. U Ev- 
rOpi se stanovništvo povećalo za vrijeme seobe naroda, kad su 
se nomadski narodi počeli pretvarati u sjedilačke, a to znači 
u ratarske, tako da u Evropi stanovništvo stalno rasle, iako 
su ga kuga, glad i ratovi znali često veoma smanjiti. Pretpo- 
stavlja se da je stanovništvo u Evropi iznosilo 1650. godine 
nekih 100 milijuna stanovnika. Početkom industrijske revo- 
lucije dolazi do drugog naglog skoka u pučanstvu 
ili do druge demografske revolucije, što nam lijepo pokazuje 
tablica: 


PORAST STANOVNIŠTVA U NOVOM VIJEKU (U MILIJUNIMA) 


1650. 1900. 1920. 


1940. | 


1750. | 1800. | 1850. 


Evropa 


Arlja 
Afrika 100 100 95 100 125 140 153 235 
Simona 
erika 1 6 15 39 106 143 183 25% 

Južna 

Amerika 6 6 8 20 38 64 89 134 
Australija 

s Oceanijom 2 2 2 2 6 8 10 


515 | 704 | 815 | mer | 1595 | 1815 | 2iso | 2783 


Ova tablica pokazuje da se stanovništvo Evrope u po- 
sljednjih 400 godina upetostručilo zahvaljujući industrijskoj 
revoluciji, a do naglog skoka dolazi naročito oko 1800. go- 
dine. Taj se utjecaj nije očitavao u istoj mjeri na nekim 
drugim kontinentima, kao što su Afrika ili Oceanija (u Af- 
rici tek u posljednje vrijeme), pa ne vidimo nagli porast sta- 
novništva, Ali zato je tako nagao skok uočljiv naročito u Sje- 
vernoj Americi, gdje je industrijalizacija dobila najintenziv- 
niji oblik. 

Da li takav porast može ići i dalje istim tempom? Pri- 
jeti li zemlji prenapučenost? Vidjeli smo da je jedan od os- 
nivača demografije, Malthus, tvrdio da postoji stalni su- 
višak živih bića nad izvorima hrane, iz čega bi slijedilo da 
postoji stalni suvišak živih bića koji je osuđen na smrt od 
gladi ili od međusobnog istrebljivanja. Ovaj zakon, međutim, 

nije se pokazao sasvim točan. Radi se o tome da se s razvit- 
kom ljudskog društva i same proizvodne tehnike sve više os- 
vajaju razne površine i prirodni izvori za prehranu ljudi, če- 
mu pomaže naročito razvoj same nauke (na primjer upo- 
treba umjetnih gnojiva). Ali, postoji još i drugi razlog: kul- 
turni razvitak izaziva jednu vrstu samoregulacije u ljudskom 
množenju. Na primitivnijem stupnju razvoja ljudi ne vrše 
nikakva ograničavanja u pogledu rađanja žene, jer je vijek 
žene kratak, a smrtnost djece vrlo velika. Međutim, s raz- 
yitkom životnog standarda ljudi žive duže, a djeca mnogo 
manje umiru. Struktura porodice se mijenja, tako da ona 
postaje u odnosu prema djeci više individualistička, tj. rodi- 
telji se intenzivnije bave djecom kao malim ličnostima, a to 
ne bi bilo moguće kad bi imali mnogo djece. Stoga se kultur- 
no razvijene porodice ograničavaju na dvoje ili troje djece. 
Tako se porast stanovništva u najrazvijenijim zemljama, u 
industrijskom i kulturnom pogledu, počeo smanjivati u po- 
sljednjim decenijama. Prema tome, zahvaljujući napretku i 
kulturi, čovječanstvu ne prijeti onakva prenapučenost kakvu 
je pretpostavljao Malthus. Time, naravno, otpadaju i nasilna 
sredstva za otklanjanje ljudskog suviška, a u prvom redu 
ratovi. 


PODJELA RADA — TEMELJ RAZVITKA 
DRUŠTVENE ORGANIZACIJE 


Ni nevjerojatni napredak proizvodnih snaga ni veliko po- 
većanje pučanstva, koje sačinjavaju suvremena društva, ne 
bi bilo moguće bez jedne osnovne društvene pojave, po ko- 
joj se ljudsko društvo bitno razlikuje od životinjskog, a to 
je podjela rada. Doduše, podjelu rada nalazimo tako- 
đer u pčelinjacima i termitnjacima, ali kod životinja je ona 
uvjetovana posve nagonskim ili biološko-nasljednim fakto- 
rima, dok je kod čovjeka uvjetovana svrsishodnošću 
same proizvodnje. Tako je čovjek podjelu rada stal- 
no prilagođavao potrebama same proizvodnje, a i sama po- 
djela rada utjecala je stalno na razvitak proizvodnih sila čo- 
vjeka, jer je pojedincima dozvolila da se u određenoj vrsti 
posla specijaliziraju itako potpuno razviju svoje spo- 
sobnosti za određeni posao, a to znači i svoje izumilačke ili 
stvaralačke sposobnosti. Stoga vidimo kako s porastom pro- 


izvodnje i sve većom podjelom rada raste i sve veći broj 
raznih izuma, što dalje unapređuje ljudsku proizvodnju. 

Razlikujemo dvije osnovne vrste podjele rada: 1. dru- 
štvenu podjelu rada, i 2. manufakturnu ili 
tehnološku podjelu rada. U prvom slučaju radi 
se o podjeli rada unutar čitavog društva, i to prvenstveno na 
razne vrste poslova ili tipova proizvodnje, dok se'u drugom 
slučaju radi o podjeli posla unutar proizvodnje jednog te is- 
tog proizvoda, kao što je podjela rada u jednoj tvornici koja 
proizvodi igle ili automobile, a gdje svaki radnik vrši tek je- 
dan dio posla, potrebnog za proizvodnju cijelog proizvoda. 

Prva podjela rada kod ljudi vršila se iz bioloških razloga, 
slično kao i kod životinja, po spolovima ili po uzrastu. Žene 
su obavljale drugačije poslove nego muškarci zbog različite 
tjelesne konstitucije. Isto tako su druge poslove obavljala dje- 
ca, odrasli ili starci zbog različitog stupnja razvoja tjelesne 
snage ili vještine. Takvu podjelu rada nalazimo već u najpri- 
mitivnijim oblicima ljudske zajednice — u hordi ili u klanu. 
S razvitkom ratarstva dolazi do već izrazitije društvene po- 
djele rada, iako žene češće obavljaju poljoprivredne poslove, 
a muškarci stočarske. Zajedno s razvojem ratarstva pojavlju- 
je se i razvoj obrta i manufakture, što je dovelo do prve ve- 
like društvene podjele na selo i grad, koju vi- 
dimo u antičkim državama. 

Nastajanje gradova neposredno je rodilo neka posebna 
društvena zanimanja ili profesije, kao što su bili činovnici, 
vojnici, svećenici, filozofi i učenjaci, pored već postojećih 
obrtnika i trgovaca. Tako je podjela na grad i selo uvjeto- 
vala i veoma značajnu društvenu podjelu rada na umni i 
tjelesni rad. Stvaranje jednog sloja koji se bavio samo 
umnim radom pogodovalo je napretku nauke i naučnih ot- 
krića, a time i stvaranju tehnike. Otkrića su utjecala ne samo 
na usavršavanje proizvodnje nego i na stvaranja novih zva- 
nja, dakle na daljnju podjelu društvenog rada. Stoga Marx 
kaže: »Koliko su razvijene proizvodne snage jedne nacije, po- 
kazuje najočiglednije stupanj do kojeg je razvijena podjela 
rada. Svaka nova proizvodna snaga — ukoliko nije samo kvan- 
titativno proširenje dosad već poznatih proizvodnih snaga (na 
primjer, krčenje tla) — povlači za sobom dalje usavršavanje 
podjele rada«. (28) 

Manufakturna ili tehnološka podjela rada javlja se na vi- 
šem stupnju razvoja tek s pojavom manufakturne proizvod- 
nje, koja je zamijenila obrtničku proizvodnju. U manufak- 
iurnoj podjeli svaki proizvođač obavlja samo jedan dio radnih 
postupaka, koji su potrebni za proizvodnju nekog proizvoda. 

Utemeljitelj klasične političke ekonomije, A. Smith [Smit] 
(1723—1790), prei je opisao nastanak manufakturne podjele 
rada u Engleskoj, koja je nastala tako da je jedan vlasnik dao 
različitim obrtnicima najprije da kod kuće rađe pojedine di- 
jelove kočije, a tada ih je smjestio sve zajedno u zajedničke 
prostorije, iz čega se rodila tvornica. Otada se veoma raširio 
tvornički sistem rada, koji u sebi uključuje manu- 
fakturnu podjelu rada. Sve veća mehanizacija i racionaliza- 
cija proizvodnog procesa dovela je do sve većeg mrvljenja 
radnih postupaka, tako da se broj operacija ili gesta u serij- 
skoj proizvodnji sveo na svega nekoliko radnih gesta, koji se 
stalno ponavljaju. To je tzv. razmrvljeni rad. 


Za čovjeka kao proizvođača podjela rada imala je isto- 
vremeno pozitivan i negativan učinak. Pozitivan se ogleda 
u tome što čovjek, koji se specijalizira u jednom poslu, mo- 
že postići bolje poznavanje i veću vještinu u njegovu izvr- 
šavanju. Negativan u tome što istodobno ona može dovesti 
i do jednostranosti, koja postaje štetna za čovjeka kad se 
radi o beskonačnom ponavljanju posve mehaničkih gesta, 
gdje više nikakav napor mozga i ljudska invencija nisu po- 
trebni. Međutim, gledamo li specijalizaciju poslova u društve- 
nim razmjerima, vidjet ćemo da se, usprkos povećanoj us- 
pješnosti u radu ljudi, izučeni samo u određenim poslovima 
i navikli samo na svoje »usluge« teže snalaze u novim situaci- 
jama, u većoj su mjeri lično zavisni od društvene organizacije, 
pa i pored veće zavisnosti od drugih teže razumijevaju tuđi 
posao i »tuđe brige«. Rađa se veća mogućnost nesporazuma 
među ljudima i općenito otežavaju se njihove međusobne ve- 
ze i sporazumijevanje. Nastaju društvene pregrade među lju- 
dima, jer ljudi ostaju zatvoreni u svoje interese i zvanja, pa 
se stvara ono što najopćenitije zovemo »cehovskim duhom« 
— sklonost pojedinaca da se kreću samo u okvirima svoje 
profesionalne grupe ili društvenog sloja i da zatvaraju oči 
pred problemima i životom drugih zanimanja i društvenih 
slojeva. Klasni odnosi samo još pojačavaju ove pregrade i po- 
teškoće u sporazumijevanju. Sputani svojim posebnim inte- 
resima i ograničeni svojim uskim profesionalnim vidokru- 
gom, ljudi se sve više oslanjaju na društvenu organizaciju kao 
takvu i ona postaje glavno sredstvo posredovanja među lju- 
dima, a sve manje traže neposredne lične dodire. To, narav- 
no, pogoduje u visoko razvijenim društvima pojavi biro- 
kratizma, odnosno prevlasti onih društvenih organizacija 
i »aparata« koji imaju posredničku ulogu u društvu. 

Razvitak proizvodne tehnike i veće specijalizacije stavljao 
je sve više težište na spretnost i inteligenciju, a manje na mi- 


šićnu snagu. To je dovelo do toga da je i ona prvobitna podje- 
la rada po spolovima u velikoj mjeri iščezla. Tako statistike 
u najnaprednijim zemljama pokazuju da u više od 500 razli- 
čitih zanimanja, tj. gotovo u svima, nalazimo i muškarce i 
žene. Doduše, u nekima veoma prevladavaju muškarci, kao 
u rudarstvu, a u nekima žene, kao u čuvanju djece. 


Koje su glavne posljedice podjele rada u suvremenom 
društvu? U prvom redu veoma velik broj različitih 
zanimanja. Američki rječnik s nazivima zanimanja (iza- 
šao 1942. godine) sadrži 22028 definiranih zanimanja, koja 
se doduše mogu svesti na otprilike 8000 poznatih. Kao što 
vidimo, to je doista velik broj i govori jasno o značenju 
podjele rada u suvremenom društvu. Drugo, velik broj zani- 
manja zahtijeva i posebno školovanje u najrazli- 
čitijim tipovima škola, tako da školovanje, koje često traje 
i dvadeset godina, postaje bitna ustanova suvremenog dru- 
štva. Treće, školovanje daje pojedincima u društvu razli- 
čite kvalifikacije, tako da duže školovanje predstav- 
lja normalno i višu kvalifikaciju, što se također odražava i 
u boljem ekonomskom položaju, odnosno u višim plaćama. 
Školska naobrazba postala je jedna od prvih vrijednosti 
u suvremenom društvu, jer od nje zavisi podjednako dru- 
štveni ugled kao i bolji ekonomski dohodak. Četvrto, poto- 
nje je rodilo izvjestan duh takmičenja i težnje 
za napredovanjem od niže prema više kvalificiranim 
zanimanjima, tako da niže kvalificirani pojedinci prirodno 
teže tome da dođu do viših kvalifikacija. To rađa u društvu 
rasprostranjenu težnju za mijenjanjem vlastitog društvenog 
položaja u smislu društvenog uspinjanja, što sociolozi zovu 
vertikalnom pokretljivošću. 

Tablica na str. 84. pokazuje nam da se u Jugoslaviji pro- 
ces industrijalizacije nakon rata naglo razvija. On ne zadire 
samo u strukturu zanimanja već i u s tim najuže povezanu 
strukturu školovanja. Kako industrijske zemlje trebaju na- 
ročito visokokvalificirane kadrove, to nam upada u oči da 
broj učenika koji pohađaju visoke škole raste neusporedivo 
brže od broja onih koji pohađaju osnovne škole. Tako se 
broj onih koji pohađaju osnovne škole od 1939. godine do 
danas jedva udvostručio, pri čemu imamo na umu i sma- 
njen broj nepismenih i povećan broj učenika s obzirom na 
porast čitavog pučanstva, dok se broj studenata od 1939. 
do 1962. godine povećao za gotovo šest puta. 

Moderno industrijsko društvo razlikuje se od tradicional- 
nih društava, feudalnog ili antičkog tipa, upravo po toj ras- 
prostranjenoj ljudskoj težnji za napredovanjem u pogledu 

NAPREDAK INDUSTRIJE I ŠKOLSTVA U JUGOSLAVIJI 
OD 1939. DO 1962. GOD. 


Industrijska proizvodnja 


Indeksi Elekiro- 
industrijske Prdivosnja energlja 
proizvodnje (u 000 t) (u milijuni. 
(1939 = 100) ma KWh) 

1939 100 235 1173 
1946 79 202 1 150 
1947 121 3lt 1 453 
1948 150 368 2 061 
1949 167 41 2 214 
1950 172 428 2 408 
1951 166 434 2 550 
1952 164 442 2 700 
1953 183 515 2 982 
1954 2U8 616 3 440 
1955 242 805 4 340 
1956 266 887 5 048 
1957 311 1 046 6 252 
1958 345 1119 7 356 
1959 391 1 299 8 106 
1960 451 1 442 8 928 
1961 483 1 532 9 924 
1962 516 1 595 11 275 


Broj škola i učenika u pojedinim školama 


Broj škola Broj učenika 


1938/39. 9190 1 470 973 
1954/55. 14 442 1 918 407 
1956/57. 14 297 2 174 672 
1958/59. 14 342 2 426 920 
1960/61. 14 527 2 164 369 


Srednje škole za nastavni kadar 


1938/39. 37 4 268 
1954/55. LI 21 799 
1956/57. 82 20 983 
1958/59. TI 23 648 
1960/61. 91 27 950 


Fakulteti 


1938/39. 20 16 491 
1956/57. LJ 60 246 
1958/59. 55 78 904 
1961/62. 88 112 005 


školovanja i s tim povezanog društvenog položaja. Ova ten- 
dencija još je više izražena u socijalističkom nego u kapita- 
lističkom društvu, gdje očinski imetak ponekad stvara pa- 
razitski i rentijerski mentalitet, koji se sastoji u »uživanju 


ili trošenju već stečenoga«. Možemo dodati da se danas 
općenito smatra da je ono društvo demokratičnije koje do- 
zvoljava lakše vertikalno uspinjanje svim članovima društva, 
dakle, koje je otvoreno prema višim i bolje kvalificiranim 
položajima, bilo da osigurava podjednake uvjete školovanja 
za sve, bilo da ne stvara »kastinske pregrade« među pojedi- 
nim profesionalnim slojevima. Iako, na primjer, buržoasko 
društvo u načelu daje »podjednaku šansu napredovanja svim 
svojim članovima«, u praksi postoje veoma jake pregrade 
među pojedinim društvenim slojevima i profesijama, tako 
da je ono praktički veoma suženo. 


KLASNA BORBA I DRUŠTVENE REVOLUCIJE 


Privredna revolucija dovela je do raslojavanja prvobitne 
zajednice. Razvitak obrta i razmjene bio je osnovni uzrok 
stvaranju privatnog vlasništva. Bogatstvo koje su pojedinci 
gomilali kroz razmjenu služilo je za kupovanje zemlje, ro- 
bovske radne snage ili za održavanje vojnih plaćenika i 
pljačku tuđeg dobra. Tako su imućniji postali vrlo brzo i 
moćniji, pa se stvorio jaz među društvenim slojevima. Ro: 
dila se eksploatacija čovjeka od strane čovjeka — roba od 
robovlasnika, kmeta od vlastelina, proletera od kapitalista. 
Ljudi nisu nikad prihvaćali nejednakopravnost i nosili su 
u sebi mutno sjećanje na nekadanju prvobitnu zajednicu, 
kojoj su sada dali oblik religijske zajednice i vjerovanja u 
jedan »drugi, bolji svijet, gdje su svi ljudi braća«. Vjera ih 
je tješila kad su se osjećali nemoćni; a kad je pobuna protiv 
poniženog položaja rasla, tada su se laćali oružja i dizali 
ustanke. Takve su ustanke podigli vođa robova u Rimskom 
Carstvu — Spartakus, vođa hrvatskih kmetova — Matija 
Gubec ili vođa ruskih proletera — Lenjin. Ustancima su po- 
robljeni nastojali izmijeniti društveni poredak i ponovo uve- 
sti ravnopravnost i jednakost među ljude. No, takve pobu 
ne i ustanci imali su izgleda da uspiju samo kad su za to 
postojali zreli povijesni uvjeti. Kada su povijesni uvjeti 
zreli da pobuna protiv nejednakosti uspije? To je pitanje na 
koje je dao odgovor osnivač naučnog socijalizma — K. Marx. 

Marx i Engels, pisci prvog programa revolucionarne ak- 


cije proletarijata, »Komunističkog manifesta«, kažu da je 
sva ljudska povijest bila povijest klasnih borbi, te da u kla- 


85 


86 


snoj borbi valja vidjeti osnovni pokretač ljudske povijesti. 
Klasna borba postoji kao antagonizam među društvenim 
klasama i poprima različite oblike — idejne, ekonomske i 
političke. Klasna borba može dovesti do stvarne promjene 
društvenog sistema, a to znači do promjene odnosa među 
društvenim klasama kad za to postoje određeni objektivni 
uvjeti koji neposredno zavise od razvoja proizvodnih sna- 
ga. »Na izvjesnom stupnju svojeg razvitka dolaze materi- 
jalne proizvodne snage društva u protivurječnost s postoje- 
ćim odnosima proizvodnje, ili, što je samo pravni izraz 
za to, s odnosima vlasništva u čijem su se okviru dotada 
kretale. Iz oblika razvijanja proizvodnih snaga ti se odnosi 
pretvaraju u njihove okove. Tada nastupa epoha socijalne 
revolucije.« (Marx, 29) 


Tako su, na primjer, zemljoposjednički odnosi u feuda- 
lizmu onemogućavali slobodno kretanje radne snage sa sela 
u grad i slobodno ugovaranje posla, jer su to kretanje one- 
mogućavali feudalci. Stoga je buržoazija, koja je tada već 
bila u ekonomskom pogledu glavna društvena snaga, izvla- 
stila aristokrate. Na isti način je proletarijat u socijalisti- 
čkoj revoluciji izvlastio buržoaziju sredstava za proizvodnju. 
Bez obzira na to da li je takva revolucija krvava, tj. pove- 
zana s otvorenom borbom, ona znači osvajanje vlasti u 
društvu od strane revolucionarne klase i radikalnu izmjenu 
društvenog poretka. U toj izmjeni ne radi se samo o eko- 
nomskim odnosima već o svim vidovima društvenog života, 
o političkim, pravnim, idejnim i kulturnim odnosima. Upra- 
vo zbog toga što klasna borba, kao i revolucija, utječe na 
ekonomske, pravne i idejne odnose u društvu, smatramo da 
je ona snažna poluga povijesnog kretanja. 


Marx ne smatra da je klasna borba vječni pokretač ljud- 
skoga društva. Kao što je nastala raslojavanjem prvobitne 
zajednice, tako će i iščeznuti sa socijalističkom revolucijom 
koja uspostavlja besklasno društvo. Kako Marx smatra da 
je pravi smisao ljudskog postojanja društvena zajednica na 
bazi ravnopravnosti i jednakosti ljudi, to on čitavu povijest 
klasne borbe — koja, u stvari, predstavlja sveukupnu našu 
pisanu povijest — smatra samo »pretpoviješću«. Koji je 
stvarni smisao ove »pretpovijesti« čovječanstva, odnosno po- 
vijesti klasne borbe? Stvarni smisao je u tome da se jedan 
dio ljudskog društva koristio drugim dijelom društva samo 
kao prirodnom osnovom ili prirodnom snagom da bi ostva- 
rio vlast nad prirodnim uvjetima postojanja. Drugim rije- 
čima, to znači da u času socijalističke revolucije čovječan- 
stvo raspolaže takvom moći nad prirodnim uvjetima svojeg 


postojanja, odnosno nad prirodnim silama, da može omo 
gućiti svakom čovjeku život dostojan čovjeka, život u skla- 
du sa stvaralačkim dispozicijama svakog pojedinca. 


RATOVI I TAKMIČENJE MEĐU NARODIMA 


S. Freud je upozoravao da čovjek nosi u sebi priro 
đene agresivne tendencije, koje ga čine borbenim i rato- 
bornim, pa da je potrebno ove prirođene tendencije podvrći 
jakoj kontroli odgoja i kulture kako bi se one suzbile. On 
je doista pretpostavljao da se ovim tendencijama može, po- 
moću sublimacije, dati jedan više miroljubiv oblik, pa ih 
čovjek može iživjeti u polemikama, književnim dramama ili 
socijalnim satirama. Ch. Darwin je također smatrao 
da je rat oblik borbe za samoodržanje među živim bićima, 
pa je na osnovi njegove teorije austrijski sociolog L. Gum- 
plovitz [Gumplovic], predstavnik tzv. socijalnog darvi- 
nizma, razvio teoriju da su ratovi i borba među narodima 
i rasama nužna pojava, i kao takvi osnovni pokretači dru- 
štvenog razvitka. Ovakva shvaćanja preuzeli su njemački 
i talijanski fašisti. Međutim, Darwin i Freud nisu smatrali 
da čovjek mora svoje agresivne tendencije nužno iživjeti, 
tj. da ne može pokoriti sebi svoje nagonske porive, već su 
smatrali da čovjek, kao razumno biće, može vladati svojim 
nagonskim porivima i da u čovjeku postoji niz drugih ten- 
dencija, dovoljno snažnih da potisnu ratoborne. Prema tome, 
ratovi nisu nikakva nužna pojava ljudske nagonske prirode, 
pa za njihovo objašnjenje valja potražiti društvene razloge, 
više kulturne ili ekonomske prirode. S time se danas slaže 
većina društvenih mislilaca. 

U prvom redu valja reći da rat nije univerzalna pojava 
među primitivnim ili nepismenim narodima ako pretpostavi- 
mo da je u njih uloga nagonskih faktora mnogo jača nego 
kod visoko civiliziranih naroda. Ima naroda na sasvim pri- 
mitivnom stupnju razvoja, koji uopće ne znaju za rat. 
Tako se, na primjer, poznati polarni istraživač Rasmussen 
uvjerio da Eskimi uopće ne znaju što je rat, i oni su se 
veoma čudili kad im je pričao da u Evropi narodi vode rat. 
Oni nisu mogli shvatiti zašto jedan narod želi uništiti drugi. 
Među pretpismenim narodima, od kojih znamo za 500 do 
1000, a koji predstavljaju redovito male zajednice, rat nije 
normalna pojava, pa ga istaknuti antropolog Kroeber 

[Kreber] uopće ne spominje kao posebnu pojavu kad opi- 
suje ove narode. Vojni budžeti i stalna vojska postali su 
sastavni dijelovi tek našeg »civiliziranog društva«. 


Postoje sasvim miroljubiva plemena koja suzbijaju čak 
i svaku pojavu takmičenja među mladićima, kao što ima 
i izrazito ratobornih plemena kakva su bila poznata ranije 
među američkim Indijancima ili afričkim crncima. Među 
tim, kod njih u ratu ne sudjeluje normalno više od 50 
ljudi, a skupine od 100 ratnika već su iznimno velike. Pa 
i motiv rata kod tih naroda drugačije je prirode. Redovito 
se radi o istjerivanju članova drugog plemena koji su pro- 
drli na njihov teritorij — teritorij je sastavni dio plemenske 
organizacije — bilo zbog lova ili zbog pljačke. Razlog ratu 
nije stalno izvlačenje neke ekonomske koristi. Naprotiv, 
češći razlog je želja za slavom, jer se mladića koji se odli- 
kovao u ratu slavi kao hrabrog i muževnog. Postoje i neki 
religijski običaji, kao što je prisvajanje tuđe »mane« (du: 
še) ubijanjem protivnika, koji idu u prilog ratničkim po- 
hodima. Takve je opisala literatura kod »lovaca na ljudske 
glave« ili na skalpove. 


Rat kao sredstvo proširenja društvene, političke i eko- 
nomske moći javlja se tek sa stvaranjem povijesnih dru- 
štava, s velikim antičkim carstvima — egipatskim, asirskim, 
perzijskim, rimskim i drugima. Ovdje se već radi o dru 
štvu s razvijenom manufakturnom proizvodnjom, koje upo- 
trebljava robove za rad, pa vodi ratove da bi došlo do ro- 
bova, bavi se razvijenom trgovinom i nastoji osigurati po- 
morske i zemaljske putove za svoje trgovce i robu; ima 
razvijen državni aparat, pa želi proširiti svoj teritorij radi 
ubiranja danka i poreza. Rat postaje normalno sredstvo po- 
litičke i ekonomske ekspanzije. P. Sorokin nabrojio je 
967 međudržavnih ratova od 500. prije naše ere do 1925. 
godine poslije naše ere, ali takvi ratovi nisu više kratko- 
trajni upadi, kakvima se bave primitivna plemena, već svaki 
traje barem polovinu godine. Naravno, od toga vremena 
ratovi postaju sastavni dio ekonomske politike pojedinih 
država. Države nastoje povećati svoju ekonomsku moć radi 
ratovanja ili se služe ratom da bi povećale teritorij i kon- 
trolu nad određenim ekonomskim područjem. Dolazi do po- 
jave imperijalizma — zavojevačkih naroda i domina- 
cije nad drugim narodima. No, dok je u starim državama 
rat osnovna poluga imperijalizma, i zato neki sociolozi, kao 
Spencer, ova društva i njihove vlade nazivaju militaristič 
kima, dotle u kapitalizmu osnovni motiv postaje ekonomska 
ekspanzija radi izvoza robe i kapitala, a ne radi prisvajanja 


tuđih proizvoda ili zlata, kao što je bio slučaj sa španjol- 
skim konkvistadorima, pa govorimo o kapitalistič- 
kom imperijalizmu. 

Naša je najčešća predodžba,o ratovima kao o silama ra- 
zaranja ili uništavanja, dakle o pojavama koje koče nor- 
malan razvitak društva. I, doista, ratovi su često ukočili 
normalan razvitak društva. Tako je provala barbara zako- 
čila razvoj rimske civilizacije za mnogo stoljeća, a isto 
tako je tridesetogodišnji rat u Njemačkoj veoma zakočio nor- 
malni ekonomski i kulturni razvitak Njemačke, koja zbog 
toga u toku čitavog 19. stoljeća, pa i kasnije, igra izrazito 
reakcionarnu ulogu u evropskoj politici. No, ratovi su po- 
sredno, upravo zbog toga što su postali sastavni dio držav- 
ne politike, utjecali i na razvoj društva, jer su državnici 
poticali nauku i izume radi jačanja tehničke moći, pa su 
se tako već Leonardo da Vinci, Galilej i drugi renesansni 
fizičari, a da ne spominjemo tužnu priču o atomskim fizi- 
čarima u toku drugog svjetskog rata, bavili naučnim otkri- 
ćima u ratne svrhe. 

No, ono što je još više poticalo razvitak društva, nije 
toliko bio sam rat, koliko strah od tuđe prevlasti i premoći, 
pa su narodi ulagali velike napore da sebe ekonomski i kul 
turno ojačaju kako bi mogli odoljeti vanjskim pritiscima. 
Klasičan primjer takvog razvoja je Japan, koji je tisućama 
godina živio u nepokretnoj i tradicionalističkoj kulturi, a 
kad su jednog dana (1862) pred Jokohamom zagrmjele ame- 
ričke topnjače, on je naglo izmijenio svoj način života, pri- 
hvatio kapitalizam, za kratko vrijeme dostigao evropske 
države i uvrstio se među najjače industrijske zemlje. Tako 
nagli obrat mogla je izazvati samo težnja jednog velikog 
i vitalnog naroda da se suprotstavi pritisku izvana. Ta 
težnja igra danas veliku ulogu u oslobodilačkim pokretima 
kolonijalnih ili poluzavisnih naroda, koji stoga kreću pu- 
tem industrijalizacije i modernizacije svojeg društva. 

Međutim, rat je kao sredstvo uništenja ljudi danas, 
uslijed destruktivne snage suvremenih razornih sredstava, 
kao što su atomske i hidrogenske bombe, doveo do svo- 
je negacije. Rat je postao činjenica »totalnog uništenja«, 
i stoga nema sumnje da će sukobi i dodiri među narodima pri- 
miti isključivo oblik miroljubivog takmičenja. Razvitak razor- 
nih sredstava pokazuje nam onu istu pravilnost kao i kod 
ostalih ljudskih izuma. S razvojem nauke razorna sred- 
stva sve su više jačala, tako da su danas prestala biti »sred- 
stva borbe među državama« i mogu još jedino biti »sred- 
stva za uništenje čovječanstva«. 


89 


90 


RAZVITAK UBITACNOG DJELOVANJA PROJEKTILA 
(prema Cornell Hartu, 1957) 


Maksimalni 
doseg u km 


Smrtonosna 


Tip projektila zona u km? 


od 1000000 g, prije n. e. do otprilike 200 000 


g. pr. nm. e.: kamen, bačena kljača, koplje 0,0005 
period između koplia 1 strijele 0,008 
period između 75 000 g. pr. n. e. # 10000 pr. 

n. e.: luk i strijela 0,22 


od oko 500 g. pr. n. €. do 1453. poslije n. e.: 
katapult i balista 


top 
top 
raketa 


1830. obalna artiljerija 6 
1859. Armstrongov tip puške 188,8 
1900. obalna artiljerija 528,0 
1910. obalna artiljerija 829,4 
1912 obaina artiljerija 1044,6 
1915. Zeppelinov let na London 


321 824 
avioni bombarderi 


627 91 
prosječna tormacija bombardera 4,507 129 
bombarderi 11,249 287 
bombarderi 33,113 939 
bombarderi 44,526 260 
bombarderi 115,192 996 
bombarderi 176,613 468 
bombarderi na mlazni pogon 504,281 936 


Najsigurniji pokazatelj razorne moći ratnih sredstava je raz- 
vitak projektila. Povijest nam pokazuje: kako je domet njihove 
ubitačne moći stalno rastao, tako se širila i zona njihova dje- 
lovanja. Tablica nam pokazuje razvoj povećanja njihova do- 
meta, kao i maksimalne zone njihova ubitačnog djelovanja. 


Povijesni razvitak projektila pokazuje nam da se njihova 
ubitačna moć povećava s velikim ubrzanjem. Sve od starog ka- 
menog doba do otkrića katapulta na početku novog vijeka nji- 
hov domet je zavisio od snage ljudskih mišića. Mehanička snaga 
topova koji su bili upotrijebljeni u opsadi Carigrada (1453) po- 
većala je njihov doseg tek na kojih kilometar i po. Tek upotre- 
ba kemijske energije u artiljeriji, raketama i avionima mnogo 
je povećala njihovu ubitačnu moć i danas, s modernim rake- 
tama i satelitima i atomskim nabojima, učinila njihovu zonu 
djelovanja praktički neograničenom. Nijedna udaljenost, nije- 
dno mjesto na kugli zemaljskoj nije više izvan njihova dosega. 
Grafikon na str. 91. sasvim točno pokazuje da je čitava površina 
Zemlje obuhvaćena djelovanjem razornih sredstava već 1950. 
g. »Totalni rat« koji je još u toku drugoga svjetskog rata ob- 
javio Hitler, vjerujući da će pobijediti svoje protivnike, danas 
bi doista postao totalno uništenje čovječanstva. 


RAZVITAK SMRTONOSNOG DJELOVANJA PROJEKTILA 


6 1090000 
5 100000 
E 
še 10008 
o 
2 


kvadratne milje 


0 1 
1750 1800 1850 1900. 1950 
godine 


IDEJE I IDEOLOGIJE 


Francuski sociolog G. Tarde [Tard] (1843—1904) sma- 
trao je da čitavim društvenim životom vladaju dvije psiho- 
loške pojave: imitacija i invencija. Imitacija je pasivno pre- 
uzimanje načina ponašanja ili mišljenja jednog člana dru- 
štva od drugoga pa, stoga, vodi do sličnosti među članovima 
društva. Invencija je, naprotiv, poremetnja u imitaciji, a 
događa se kad pojedinac pronađe neki nov, originalan, neu- 
običajen način ponašanja ili mišljenja. Imitacija bi bila 
osobina mase, a invencija sposobnost pojedinca. Kad poje- 
dinac u veselom raspoloženju uzvikne: »Prijatelji, imam 
ideju!«, to znači da misli nešto na što drugi nisu pomislili 
i što će izmijeniti donekle njihov način ponašanja ili miš- 
ljenja. 

Kako, međutim, svi ljudi nisu podjednako intelektualno 
obdareni, možemo pretpostaviti da su za značajne ili velike 
izume osposobljeni samo oni najinteligentniji. Ako u jed- 
nom pučanstvu, po krivulji normalne raspodjele!, uzmemo 
gornju desetinu populacije, što sačinjava otprilike 0,8% od 
ukupnog broja, i ako pretpostavimo da se izumioci rađaju 
samo u toj gornjoj desetini, tada u jednom narodu, koji bro- 
ji 170 milijuna (kao SAD i SSSR nešto ranije), mora biti 
oko 1400000 izumilaca. Ako bismo uzeli gornju četvrtinu, 
tada bi ih bilo oko 11 milijuna. Iako nije sigurno da su za 
izume sposobni samo ovi s najvišom inteligencijom, isku- 
stvo pokazuje da u jednoj zemlji ni izdaleka nema toliko 
izumilaca, i da su izumioci u raznim granama društvenog 
života mnogo rjeđi. Znači da se ne smijemo osloniti samo 
na biološke faktore kad govorimo o izumilačkim sposobno- 
stima ili o značenju »ideja« u društvenom životu, nego valja 
prije svega imati na umu neke izrazito društvene faktore. 
Sposobnost čovjeka da stvara društveno korisne izume za- 
visi od nekih društvenih uvjeta. Koji su to uvjeti? 

Jedan je od prvih uvjeta da već postoji određe- 
na materijalna i duhovna kultura ili, drugim 
riječima, povijesno iskustvo već nagomilanih kulturnih do- 
bara, znanja i ideja, i društvena potreba za dalj- 
njim izumima i njihovom primjenom. Najbolji pri- 
mjer toga vidjeli smo u slučaju s ubrzanjem u iznašašćima 
u obliku eksponencijalne krivulje (na ranije prikazanom 
grafikonu na str. 77). Industrijsko društvo i kapitalizam, 
za razliku od ranijih društvenih formacija, pogodovali su 
razvitku proizvodnih snaga i izuma, pa ih nisu samo podr- 
žavali već i stimulirali. Ovaj »duh kapitalizma« dobro opi- 
suje Marx: 


»Kao što na kapitalu zasnovana proizvodnja stvara, s jedne 
strane, univerzalnu industriju — tj. višak rada, rad koji stvara 
vrijednost — tako se, s druge strane, pojavljuje sistem opće eks- 
ploatacije prirodnih i ljudskih osobina, sistem opće korisnosti, 
čijim se nosiocem pojavljuje i sama znanost, kao i sve tjelesne 
i duhovne osobine... Priroda tek sad postaje čisti predmet za 
čovjeka, čista stvar korisnosti; prestaje biti priznata kao sila 
po sebi; i teorijska spoznaja njenih samostalnih zakona izgleda 
samo kao lukavstvo da bi sebi podredila ljudske potrebe, bilo 


! Krivulja normalne raspodjele, također nazvana i Gaussova 
krivulja, ima oblik zvona. Ona sadrži veoma značajan statisti- 
čki zakon koji, veoma pojednostavnjeno, govori o tome da će se 
u jednom velikom broju slučajno uzetih uzoraka iz neke mase 
predmeta ili organizama mnogo češće grupirati prosječne vrijed- 
nosti ovih uzoraka oko središne vrijednosti čitave skupine nego 
na krajnjim vrijednostima, što i uvjetuje krivulju u obliku zvona. 


kao predmet potrošnje bilo kao predmet proizvodnje... Kapital 
je vođen ovom svojom tendencijom preko svih nacionalnih gra- 
nica i predrasuda, kao i preko obožavanja prirode, i prevazišao 
je u određenim granicama samozadovoljno i zakočeno zadovo- 
ljavanje postojećih potreba i reprodukciju starih načina života. 
On je prema svemu tome destruktivan i stalno revolucionaran, 
obarajući sve zapreke koji bi kočile razvitak proizvodnih snaga, 
proširenje potreba, raznolikost proizvodnje, te eksploataciju i 
razmjenu prirodnih i duhovnih snaga.« (30) 


No, ako nam takvo stalno proširivanje proizvodne moći 
čovjeka i njegovih sposobnosti, pomoću nauke i tehnike, 
danas izgleda sasvim prirodna pojava, sjetimo se da su prvi 
osnivači suvremene nauke, još prije tri ili četiri stotine 
godina, kao Giordano Bruno ili Campanella, bili spaljeni 
na lomači zbog nauke ili prisiljeni da se odreknu naučnog 
ideala, kao Galilei, jer su se sukobili sa svijetom koji je 
propovijedao religijsku nepomičnost, a ne naučno kretanje 
i pokretanje ovog svijeta! Onaj isti ideal za koji se danas 
dodjeljuju Nobelove nagrade bio je prije nekoliko stoljeća 
najteži zločin i vodio je ljude na stratište. Ono što nam da- 
nas izgleda potpuno prirodno, nekad je bio teški prekršaj 
Nije li, dakle, jasno da za duh otkrića i napredak nauke 
nije dovoljno imati razvijen mozak nego da su za to po- 
trebni i sasvim određeni društveni uvjeti koji pogoduju 
otkrićima i naučnom napretku. Takve uvjete u punoj mjeri 
ostvaruje tek buržoasko i socijalističko društvo, dok su ra- 
nija društva bila izrazito tradicionalistička i neprijateljski 
raspoložena prema svemu novatorstvu i novim običajima. 


Postoje, dakle, razne društvene pregrade koje se odupiru 
napredovanju ideja ili ljudskih spoznaja. Te pregrade mogu 
biti objektivne prirode, kao što je općenito slab razvitak 
proizvodnih snaga i materijalne kulture, koji onemogućuje 
visok stupanj podjele rada i time naučna otkrića. One mogu 
biti i subjektivne prirode, kao što je prevlast religije i praz- 
novjerja, što se suprotstavlja nauci i naučnom napredova- 
nju. Ali ne manju zapreku predstavljaju društveni običaji 
i navike, koje se odupiru svakoj promjeni. 

Na niskom stupnju kulturnog razvitka običaji usmjera- 
vaju inventivnost jednog naroda samo u određenom, jedno- 
stranom smjeru. Tako su Pueblo Indijanci stvorili mnoge 
vrste plesova, jer su plesu pridavali veliku vrijednost; pa 
se i njihova inventivnost trošila na njegovo usavršavanje. 
Naprotiv, australijska plemena pridavala su veliku vrijed- 
nost religijskim ceremonijama, pa su u tom pogledu razvila 
najraznovrsnije totemističke svečanosti i običaje. Stari Grci 
pridavali su veliku važnost filozofiji i umjetnosti, pa su u 


93 


94 


njoj došli do savršenstva, a stari Rimljani pravnim norma- 
ma, te su udarili temelje suvremenog evropskog prava. Nema 
sumnje da je u svim ovim slučajevima naročita usmjerenost 
kulture jednog naroda, uz nadarenosti koje su u njemu po- 
čivale, omogućila velikim duhovima da dođu do izražaja i 
stvore kulturne tekovine od trajne vrijednosti. Propast takvih 
kultura pruža nam istovremeno dokaz da za procvat jedne 
kulture nije dovoljan opći razvitak proizvodnih snaga, koje 
su u to vrijeme bile podjednako razvijene širom svijeta, nego 
i sretan stjecaj niza drugih društvenih okolnosti koje dozvo- 
ljavaju da stvaralačke ličnosti razviju do kraja svoje spo- 
sobnosti. 


Istina je da povijesne okolnosti stvaraju velike ljude, ali 
samo veliki ljudi daju povijesti pečat određene kulturne 
epohe ili velikih dostignuća. Odnos između ljudi s idejama i 
društva s materijalnim uvjetima dakle je dijalektički, jer 
se oba faktora međusobno uvjetuju. Stoga svako društvo 
ima onakvu kulturu kakvu zaslužuje. 


Međutim, ovdje valja imati na umu da ne samo određe- 
ni društveni uvjeti omogućuju idejama i kulturnim djelima 
da dođu do »procvata« već i ideje mijenjaju društvene uvje- 
te i organizaciju. Da bi ideje postale takve pokretačke snage 
društva, moraju prožeti određene društvene grupe ili klase, 
koje su u tom času pokretači društvenog razvitka. Takve 
ideje koje prožimaju društvene grupe u akciji, i to prven- 
stveno u akciji za promjenom društvenih odnosa ili društve- 
ne organizacije, zovemo ideologijama. Društvo koje 
je po svojim unutarnjim odnosima antagonističko, kao što 
je slučaj s klasnim društvom, pokazuje i antagonističke ideo- 
logije ili idejne tendencije, iako vladajuća klasa daje pečat 
svoje. ideologije čitavome društvu. Stoga revolucionarne kla- 
se nastoje suprotstaviti ideologiji vladajuće i reakcionarne 
klase (kakva je bila aristokracija uoči građanske revolucije 
ili građanska klasa pred socijalističkom revolucijom) vlasti- 
tu ideologiju koja ujedno predočuje ili zastupa budući dru- 
štveni poredak ili ideal. Kad »ideja prožme masu, ona po- 
staje velika snaga« (Lenjin), i stoga ideološka borba pred- 
stavlja jedan od snažnih pokretača društvenog razvitka. Ona 
predstavlja ne samo sredstvo mobilizacije ljudi za obaranje 
jednog društvenog poretka već i temelj za izgradnju novog 
poretka. 

Kad je Lenjin za vrijeme pobune radnika i seljaka 1905. 
godine u carskoj Rusiji stao na gledište da buržoaskom re- 
volucijom u Rusiji mora rukovoditi proletarijat, kako bi od- 
mah pripremio prijelaz u socijalističku revoluciiu, njegovo 


mišljenje bilo je najprije njegovo lično mišljenje. Ali, 
on je za ovo mišljenje uskoro pridobio najrevolucionarnije 
pojedince iz radničkog pokreta, koji su dugo bili ma 
njina u odnosu prema menjševicima ili više oportunisti- 
čki raspoložene radničke voće. No, zahvaljujući svojoj da- 
lekovidnosti, naučnoj i političkoj analizi događaja i genijal- 
nom predviđanju, on je uspio da u toku prvog svjetskog 
rata pridobije sve više pristalica i da u listopadu 1917. go- 
dine skrene revolucionarne mase putem soci- 
jalističke revolucije. To je najsjajniji primjer u novijoj po- 
vijesti kako jedna ideja može postati golema sila kad pro- 
žme mase. Valja imati pri tome na umu da su mnogi istak- 
nuti teoretičari socijalizma u Lenjinovo doba, kao što su 
bili Plehanov, Rosa Luxemburg, Kautsky i drugi, stajali 
na gledištu da socijalistička revolucija ne može pobijediti 
u jednoj relativno zaostaloj zemlji kakva je bila carska Ru- 
sija. Zar ne bismo mogli sličan primjer navesti i s borbom 
Tita za socijalističku revoluciju u Jugoslaviji za vrijeme 
NOB-a, iako je Staljin stajao na stanovištu da jugoslavenski 
proletarijat nije sposoban da je sam provede! 


Pitanja i zadaci 


1. Potražite i navedite gustoću stanovništva u pojedinim 
jugoslavenskim republikama prema podacima iz Statistič- 
kog godišnjaka. Utvrdite i relativnu veličinu porodice u po- 
jedinim krajevima i obrazložite zašto je negdje veća, a 
negdje manja. 


2. Pročitajte i referirajte o značenju i ulozi podjele rada 
u društvenoj proizvodnji prema Marxovom »Kapitalu«, sv. 
I, glava 12. i 13. 


3. Što je to »cehovski duh« u pojedinim strukama i kako 
je do njega došlo? Jesu li vam poznati neki primjeri takvog 
»cehovskog duha« kod nas? 


4. Pročitajte prvo poglavlje »Komunističkog manifesta« 
i objasnite iz čega proizlazi neminovnost socijalističke re- 
volucije. 


5. Objasnite koje su sve pokretačke snage društvenog 
kretanja. Imaju li antagonistički društveni odnosi isto zna- 
čenje za razvitak socijalističkog društva, kao što imaju za 
razvitak kapitalističkog društva? 


6. Pokušajte odgovoriti što obilježava duh industrijskog 
društva u odnosu prema proizvodnim snagama i napredo- 
vanju ljudi. Po čemu se razlikuju kapitalizam i socijalizam 
u tome pogledu? 

DRUŠTVENE GRUPE 
OBITELJ, PLEME I NAROD 


REPRODUKTIVNE I FUNKCIONALNE GRUPE 


Društveni karakter čovjeka može se očitovati samo kad 
se ljudi udružuju. Oblici udruživanja mogu biti veoma raz- 
ličiti, i njihova različitost pokazuje do koje je mjere ljud- 
ska društvenost udarila pečat posebnim načinima ljudskog 
udruživanja. Udruživanje kao ljudska potreba očituje se kao 
čuvstvo povezanosti ili solidarnosti među članovima. Ova 
čuvstva nisu u svim grupama podjednako razvijena i nema- 
ju isti značaj. Tako će pokušaj da se neka grupa rasturi, 
zabrani ili negira, pojedinac doživjeti jednom kao neposred- 
no ugrožavanje svojeg života, a drugi put će se prema tome 
odnositi gotovo sasvim ravnodušno. To, dakako, zavisi od 
toga koliko se pojedinac izjednačuje sa svojom grupom, ali 
načini izjednačavanja s grupom zavise upravo od ioga ka- 
kvu ulogu ima određena grupa u životu čovjeka. Tako mo- 
žemo razlikovati u najširem vidu one ljudske grupe koje 
služe neposrednom samoodržavanju ljudi ili njihovoj život- 
noj reprodukciji, a koje pojedinci doživljuju kao svoje ži- 
votne zajednice. Takve grupe nazivat ćemo reproduktiv- 
nim grupama ili životnim zajednicama. 


Drugu vrstu ljudskih grupa predstavljaju one koje su 
nastale kao posljedica društvene podjele rada, pa se pojav- 
ljuju unutar društvene cjeline kao njezin dio, a uvjetovane 
su određenim poslovima ili interesima koje takvi ljudi ima- 
ju u društvu. Takve grupe čine činovnici, obrtnici, trgovci, 
ali i posebna zanimanja (liječnici, inženjeri, šumari, obu- 
ćari, slastičari itd.) koja stvaraju svoje posebne profesio- 
nalne organizacije. Nije teško predvidjeti da takvih grupa 
u jednom društvu može biti više ili manje već prema razvi- 
jenosti podjele rada u tom društvu. Ove se grupe udružuju 
na osnovi posebnog interesa, koji nije opći društveni 
interes održavanja društvene zajednice, već samo obrana 


posebnih grupnih interesa unutar čitavog društva. Takve 
grupe nazivat ćemo funkcionalnim grupama ili 
interesnim grupama, jer se redovito udružuju na 
osnovi određenog zajedničkog interesa. 


Jasno je da su životne grupe povezane nekim dubljim, 
više nagonskim i čuvstvenim vezama, dok su funkcionalne 
grupe povezane samo određenim interesima. To, naravno, 
ne znači da pojedinci ne mogu držati više do svojih posebnih 
interesa nego do čitave društvene zajednice i žrtvovati inte- 
rese životnih grupa za interese posebnih grupa. Među ži- 
votne grupe ubrajamo obitelj, pleme ili narod, a 
u širem smislu, naročito danas kad su razorna sredstva do- 
bila planetarni opseg, i čitavo čovječanstvo. Sad je 
jasno da neki pojedinac može zbog interesa svojeg zanima- 
nja — nauke ili religije — žrtvovati interes obitelji, a tako- 
đer da trgovci mogu zbog interesa svoje profesije raditi pro- 
tiv interesa svojeg naroda. Postoje razni oblici protivu- 
rječnosti između životnih i interesnih grupa. Ipak u kri- 
tičnim momentima razvitka jednog društva, kao u slučaju 
rata ili velike prirodne nesreće, vidimo kako se u ljudima 
javljaju neke dublje veze životne solidarnosti, i kako se tope 
one granice među ljudima koje stvaraju posebni interesi. 

Slično kao funkcionalne grupe i životne grupe podliježu 
određenom društvenom razvitku. U prvobitnoj hordi poro- 
dica ima gotovo iste granice kao i sama horda, a u plemenu 
se ona već izlučuje, dok se u ratarskim kulturama, u toku 
raspadanja plemena, stvaraju porodične zadruge, a njihovo 
ujedinjavanje na širem teritoriju predstavlja narod. No, u 
svim tim grupama postoji naročita unutarnja solidarnost i 
vezanost uz svoju grupu, koju nazivamo etnocentriz- 
mom, a o čemu ćemo nešto više reći u vezi s nacionaliz- 
mom. 

Za životne grupe karakteristično je da mogu rasti od 
porodice do čitavog plemena i naroda. I, obratno, one mogu 
postepeno iščezavati od naroda na pleme, kao što se odi- 
gralo sa starim Astecima, ili se, pak, pleme može svesti samo 
još na jednu porodicu i tako iščeznuti. To je tužna priča o 
»posljednjem Mohikancu«. Porast jedne životne grupe rađa 
u pojedincima uvijek osjećaje moći i ekspanzije, dok pro- 
padanje izaziva čuvstva potištenosti i samoubilačke tenden- 
cije. Tako su se neka polinezijska plemena, pod navalom 
zapadne civilizacije (a slično se odigralo i s američkim In- 
dijancima nakon velikih poraza koje su doživjeli), jednostav- 
no rastopila pod utjecajem apatije, jer im ni vlastito raz- 
množavanje i borba za opstanak nije više bila draga. U kri- 

tičnim momentima za opstanak jedne reproduktivne grupe, 
žene uvijek pokazuju pojačanu tendenciju za rađanjem dje- 
ce, ali kad zavlada malodušnost i apatija, onda se više niti 
ovaj nagonski poriv za samoodržanjem ne pojavljuje. 


PRIMARNE I SEKUNDARNE GRUPE 


Uslijed raslojavanja društva pojedinac u suvremenom 
društvu pripada uvijek većem broju grupa. Njegovo učesitvo- 
vanje u takvim grupama nije, međutim, podjednako intim- 
no. S obzirom na način kako pojedinac učestvuje u pojedi- 
noj grupi, razlikujemo veoma shematski primarne i sekun- 
darne grupe. Primarne grupe odlikuju se intimnim odnosi- 
ma, a sekundarne grupe ne sadrže takve intimne odnose, za- 
to što članovi u prosjeku ne stoje u neposrednim intimnim 
odnosima, pa se i ne poznaju, kao što je to slučaj u velikim 
stručnim ili političkim organizacijama. U potonjem slučaju 
ljudi se ujedinjuju na osnovi određenog programa, a ne lič- 
ne privlačnosti. 

Osnovna obilježja primarnih grupa su ova: 1. lični do- 
diri, 2. nespecijaliziran karakter udruživanja, 3. relativna 
stalnost veza, 4. manji broj uključenih osoba i 5. relativna 
intimnost među članovima. 

Osnovno je obilježje primarnih grupa da se pojedinac 
kao individuum ili ličnost osjeća gotovo potpuno otvoren u 
njima, što i obilježava intimne odnose, pa takve grupe veo- 
ma utječu na razvitak ličnosti, jer jedan pojedinac utječe 
na drugoga i služi kao uzor svojim prijateljima ili rođacima. 
Ovo rađa mnogo veće stapanje među članovima, odnosno 
mnogo veće izjednačavanje članova s grupom. Postoji jedan 
doživljaj cjeline koji se najbolje izražava zamjenicom »mi«, 
jer u sebi uključuje veliku simpatiju i velik stupanj identi- 
fikacije s grupom. Pojedinac dijeli sve grupne doživljaje 1 
ona je za njega značajni izvor osjećanja i djelovanja. To 
ne znači nužno da primarna grupa počiva samo na simpatiji 
i ljubavi među njenim pripadnicima. Među njima može po- 
stojati i takmičenje i protivurječnosti. Ali ako pojedinac koji 
je ambiciozan nastoji da zauzme određeno mjesto u mislima 
drugih članova, tada duh cjeline ili »zajednički duh« prisilja- 
va pojedinca da u takvoj grupi nađe pravu mjeru svojeg po- 
našanja. 

Kao primjere primarnih grupa najčešće susrećemo obi- 
telj, dječje i omladinske grupe (izv. mladenačke klape ili 


bande), školske grupe, susjedstvo u manjim mjestima i u 
selima, kao i razne vrste manjih zajednica ili prijateljskih 
kružoka među odraslima. Takve grupe su univerzalne jer ih 
nalazimo u svakoj dobi i u svim društvima. Mcđutim, u prvo- 
bitnim zajednicama prevladava primarna grupa, jer je mala 
po broju članova koji žive povezani u svakodnevnim djelat- 
nostima. Dječaci i mladići oživljuju često ovaj »klanski« ili 
»plemenski« mentalitet, žive u veoma čvrsto i intimno pove- 
zanim grupama. Roditelji ili nastavnici uzalud koji put poku- 
šavaju raspršiti grupe, ali one se većinom same, raspadaju 
kad pojedinci ulaze u bračne ili profesionalne odnose i po- 
činju se intenzivnije baviti svojim posebnim ili javnim in- 
teresima. 

Pod utjecajem urbanizacije i industrijalizacije došlo je 
do raspadanja primarnih grupa kao oblika društvenog ži- 
vota u teritorijalnim zajednicama — selo, skupine kuća, za- 
druga, pleme, itd. Pojedinci su se usamili, izolirali od pri- 
marnih grupa, i pretopili najvećim dijelom u sekundarne gru- 
pe profesionalnog, političkog ili kulturnog oblika (kao razne 
vrste »publika« u kazalištima, kinematografima ili nogomet- 
nim igralištima). Ali najprije da kažemo nešto o sekundar- 
nim grupama! 


Sekundarne grupe nastaju kao posljedica udruživanja na 
osnovi posebnog društvenog interesa u društvima s velikim 
brojem članova, pa prema tome i s razvijenom dru- 
štvenom podjelom rada. Već smo spomenuli razna 
profesionalna udruženja, koja zatičemo najčešće u raznim 
sindikatima, a čiji je cilj društvena zaštita profesionalnih 
interesa. U takva udruženja ljudi ulaze na osnovi posebnog 
mteresa, koji predstavlja samo jedan dio njihova društvenog 
Života, pa su to nužno samo djelomična idi parci- 
jalna udruženja u odnosu prema ljudskoj ličnosti. 
Ljudi pristupaju i određuju svoje odnose u takvim udruže- 
njima na osnovi određenog programa akcije ili 
statuta udruženja. Stoga im lične veze i nisu toliko važne 
koliko poštivanje programa i izvršavanje određenih ciljeva. 
Takve su sekundarne organizacije u suvremenom društvu 
političke stranke, u koje pojedinac ulazi na osnovi progra- 
ma takve stranke, a ne toliko zbog veza s njenim rukovodio- 
cima. Takve su veze, uostalom, u današnjim masovnim poli- 
tičkim strankama nemoguće. Drugačije je bilo još na počet- 
ku prošloga stoljeća kad su političke stranke bile više za- 
vjereničke grupe nego masovne organizacije, pa je lična po- 
vezanost bila isto toliko važna kao i program akcije. Danas 
je čest slučaj da pojedinac glasa na izborima za svojeg pred- 

stavnika u skupštini, a da nikad nije s njime govorio, da ga 
nikad nije ni vidio, pa da niti ne poznaje njegove lične osobi- 
ne. Važno je glasaču da će on zastupati određeni program 
koji izražava mišljenje gotovo svih članova stranke. Narav- 
no da su sekundarne organizacije, zbog toga što imaju kao 
sredstvo posredovanja među svojim članovima samo odre- 
đeni program i organizacioni aparat koji predstavlja »opću 
volju«, a ne počivaju na međusobnim ličnim dodirima i po- 
znanstvima, mnogo više podložne birokratskim tendencijama. 


Raspadanje nekih primarnih grupa pogodovalo je razvi- 
janju nekih drugih takvih grupa. Tako je raspadanje susjed- 
stva i seoskih zajednica, uslijed urbanizacije i kapitalističko- 
«industrijskog usamljivanja ljudi, dovelo do toga da se još 
jače zbije porodica kao primarna zajednica. To naročito važi 
za građansku porodicu, dok je proleterska bila izložena go- 
tovo potpunom rasulu. Prvo je rodilo onaj poznati »egoizam 
građanskih porodica«, što nema svoj uzrok samo u privat- 
nom vlasništvu već i u izdvajanju iz društvene sredine, od- 
nosno u sužavanju primarne grupe na usku porodičnu grupu. 
Ovaj društveni proces dozvolio je psihoanalitičarima da upo- 
zore kako je građanska porodica naročito pogodno tlo za raz- 
ne neurotičke poremetnje i za stvaranje »ličnosti s komplek- 
sima«. Ekonomska neravnoteža, svojstvena kapitalističkom 
društvu, stvorila je određenu porodičnu neuravnoteženost, pa 
je pisac Raynaud [Rejn6ć] mogao napisati da su djeca bila 
sretna kad su napuštala takve domove i odlazila na selo. »No- 
vo zlo se pojavilo: neuroza«, kaže on. »Nikad majke nisu bile 
više razdražljive, nesnosnije, više sklone da muče svoju oko- 
linu. Madame Lepic nije nikakva iznimka. Nikada očevi nisu 
bili toliko razoružani pred zahtjevima svojih supruga, toliko 
izloženi premorenosti i neurasteniji. Siromašna djeca, osuđe- 
na na izolaciju i mučeništvo!« (44) 


GRUPA JE VIŠE NEGO ZBROJ POJEDINACA 


U suvremenoj sociologiji veoma se razvilo ispitivanje 
»malih grupa« ili mikrosociologija. Do toga su do- 
vela neka veoma značajna otkrića o ponašanju pojedinaca u 
grupi i o ponašanju grupa kao takvih. Znalo se već odavno 
da čovjek nema samo doživljaj svojega Ja ili tuđega Ti, tj. 
doživljaj o svojoj ili tuđoj individualnosti, nego da u njemu 
postoji i veoma jako doživljavanje Mi — ličnog izjednača- 


vanja s jednim skupom ljudi. Znalo se također da to izjed- 
načavanje dovodi katkada do potpunog brisanja vlastite in- 
dividualnosti i do potpunog utapanja u ljudskoj grupi. Ta- 
kva stanja bila su opisana u ekstatičkim plesovima primi- 
tivnih naroda, u nekim mističkim religioznim stanjima, pa 
i u ponašanju gomila u kazalištu ili u borbi. Međutim, tek 
je suvremena socijalna psihologija i sociologija,na osnovi 
veoma točnih zapažanja utvrdila niz tipičnih pojava kako 
se čovjek ponaša kao član grupe. Neke sociologe to je čak 
potaklo na to da shvate sociologiju kao »znanost o grupa- 
ma«, ali je to očito suviše usko određivanje sociologije, jer 
se ona, kao što ćemo vidjeti, bavi svim društvenim siste- 
mima. 


Čovjek je društveno biće i nije čudno što on kao član 
neke grupe zadovoljava niz svojih društvenih potreba: za 
razgovorom, izmienom čuvstava, igrom ili suradnjom, za 
isticanjem vlastite ličnosti ili obožavanjem tuđe ličnosti. Ta- 
ko je kao jedna od prvih pojava uočeno da grupa »pospje- 
šuje« ili »olakšava« izražavanje pojedinca, da ona na njega 
djeluje kao »društveni stimulator«. Pojedinci koji su inače 
šutljivi postaju u grupi brbljavi, oni koji su stidljivi u grupi 
postaju agresivni (mladići koje nazivamo »polu-jakima« dr- 
sko dobacuju na ulici samo kad su u grupi!). Grupa ne samo 
da pospješuje obično ljudske porive za jelom ili pićem, za 
igrom ili isticanjem svoje ličnosti nego ona često oslobađa i 
potisnute porive za rušenjem društvenih normi i autoriteta 
(destruktivno ili sablažnjivo ponašanje) ili za primitivnim 
identifikacijama s društvenim idolima (mladenačke histerije 
s »bitlsima«, fanatizirane gomile sportskih navijača ili poli- 
ličkih istomišljenika). Grupa oslobađa društveno izražava- 
nje pojedinca i on se lakše identificira s drugim čovjekom, 
lakše prima njegove izraze i brže se prenosi u njega, tako da 
se govori o pojavama povećane sugestibilnosti ili o poveća- 
noj sklonosti imitacije pojedinaca u grupi. Razumije se, svi 
pojedinci nisu toliko podložni utjecajima grupe; pored veli- 
kog broja onih koji lako padaju pod njezin utjecaj postoje i 
oni koji joj pružaju izvjestan otpor i koji se čak koji put po- 
našaju suprotno njenim očekivanjima. 


Tako smo naišli na još jednu pojavu koja je tipična za 
ponašanje pojedinca u grupi,ato je konformizam. On 
se očituje u tome što član grupe nesvjesno usvaja načine 
ponašanja drugih u grupi, što se brzo prilagođuje njihovim 
očekivanjima, što brzo prihvaća grupna pravila, pa se tim 
pravilima pokorava ne samo kad je u društvu s ostalima 
nego čak i onda kad je udaljen od svoje grupe. Upravo ova 

sklonost grupnom konformizmu uzrok je tome da ne može- 
mo predvidjeti ponašanje pojedinca u grupi, ako samo pola- 
zimo od poznavanja njegove ličnosti, jer se on u grupi poči- 
nje ponašati ne na osnovi vlastitih dispozicija ili pravila nego 
na osnovi onih koje mu grupa nameće. Koliko je pojedinaca 
izjavljivalo, kad su učinili neki prekršaj, da to sami nikad 
ne bi bili sposobni uraditi da ih na to nije »navelo društvo« 
u kojem su se našli! Isto nam je tako koji put nerazumljivo 
zašto neki pojedinac, kao član grupe, zauzima stav koji on 
inače kao pojedinac ne zastupa. To je i razlog zašto ne mo- 
žemo predviđati ponašanje pojedinca polazeći od njegove 
individualne psihologije već moramo imati na umu i mo- 
guće uloge koje on ima u nekoj grupi ili organizaciji. 


Zato i govorimo da je grupa više nego običan zbir poje- 
dinaca! Grupu moramo uzimati kao svojevrsnu cjelinu s 
njenim posebnim svojstvima. Grupa, doduše, ne sadrži ništa 
što ne bismo mogli naći u individualnoj psihologiji, ali su 
učinci međuličnih odnosa u grupi toliko složeni da oni daju 
rezultantu koju ne možemo predvidjeti polazeći od pojedi- 
naca. »Ova složenost proizlazi iz činjenice što se članovi komi- 
teta (ili bilo koje psihološke grupe) nalaze u dinamičkim ve- 
zama jedni s drugima točno onako kao što su zbog gravitacije 
planeti u Sunčevu sistemu u dinamičkom odnosu jedni pre- 
ma drugima. Ponašanje jednog pojedinca utječe na ponaša- 
nje svih drugih: ovi učinci odjekuju na drugome, koji opet 
utječe na ostale, i sav taj kompleks učinaka odražava se si- 
gurno na svakom članu grupe. Slijediti sve te bezbrojne učin- 
ke u ponašanju svakog člana uzetog pojedinačno praktički 
očito je nemoguće iako je to teorijski dokučivo za jedan »bo- 
žanski duh« ili za najsuptilnije elektronske strojeve za raču- 
nanje.« (Krech i Crutchfield) 

Zato je interes istraživača za psihologiju pojedinca u gru- 
Pi prešao na ponašanje same grupe, pa je uočeno da svaka 
grupa ima neku svoju unutarnju strukturu ili organizaciju: 
mrežu međuljudskih odnosa u kojima su neki više istaknuti, 
a drugi više zapostavljeni (jedni više u centru pažnje, a drugi 
više na periferiji), jedni imaju više moći i predstavljaju vo- 
đe grupe, drugi imaju manje utjecaja i predstavljaju vođene, 
i da ti odnosi mogu biti bolje ili slabije povezani, čvršći ili 
labaviji, od čega zavisi moral ili unutarnja povezanost grupe, 
i tako dalje. Vidjelo se da ova unutarnja organizacija grupe 
zavisi od vrsta grupa (drugačija je ona u školskim kolekti- 
vima, a drugačija u tvornici ili u vojsci), a i od vrsta aktiv- 
nosti (pojedinac koji je »vođa« ili »vrlo popularan« u svojoj 


grupi za neku sportsku aktivnost bit će sasvim po strani i vr- 
lo malo popularan ako se radi o učenju ili političkoj aktivno- 
sti). Kad se uvidjelo da ponašanje pojedinca zavisi u velikoj 
mjeri od obilježja samo grupe ili njenoga morala, tada su se 
počele veoma intenzivno izučavati razne vrste grupa u škola- 
ma, dječjim vrtićima, tvornicama, uredima, vojnim formaci- 
jama i tako dalje. Razvila se nova grana sociologije, koja se 
naziva »sociometrija« ili »grupna dinamika«. 


Opisat ćemo ukratko kako je došlo do otkrića »grupnog 
faktora« u industrijskoj sociologiji. 

U poznatoj američkoj tvornici električnih uređaja, Wes- 
tern Electric, sociolozi s Harvardskog sveučilišta vršili su 
pokuse u vezi s proizvodnošću rada. Istraživači su uzeli šest 
djevojaka koje su radile na sastavljanju telefonskih releja 
i odijelili ih u posebnoj sobi za kontrolu pokusa. One su 
radile tipičan mehanički posao uz zajednički stol. Otprilike 
svake minute jedna bi djevojka završila relej i bacila ga u 
žlijeb koji je bilježio njezin uradak, tako da je stroj bilježio 
satni, dnevni i sedmični uradak. U sobi se nalazio i proma- 
trač koji je bilježio sve značajnije momente za vrijeme rada. 
On je bio savjetnik i prijatelj djevojaka. Nastojalo se da 
uvjeti rada budu normalni, samo su se sistematski uvodile 
neke promjene da bi se vidjelo kako one utječu na pove- 
ćanje ili smanjenje radnog učinka. Evo tih promjena i uči- 
naka u toku 12 sedmica: 


Razdoblje 1. i 2. Uobičajeni, normalni uvjeti: radni tjedan od 
48 sati, a radi se i subotom; nema odmora za vrijeme rada. Sva- 
ka dievojka proizvede otprilike 2 400 releja tjedno. 

Razdoblje 3. Uvodi se sistem grupnog plaćanja po učinku. Uči- 
nak je porastao, kako se i očekivalo. 

Razdoblje 4. Uvedena su dva odmora po 5 minuta. Učinak je 
povoljno porastao. 

Razdoblje 5. Odmori su produženi na 10 minuta. Učinak se 
naglo povećava. 

Razdoblje 6. Pokušalo se sa šest odmora od 5 minuta. Djevoj- 
ke su se tužile da im to lomi ritam rada. Učinak je nešto opao. 

Razdoblje 7. Broj odmora je smanjen na dva. Za vrijeme jed- 
nog odmora dijeljen je topli obrok na račun poduzeća. Učinak je 
porastao. 

Razdoblje 8. Uvjeti jednaki kao u razdoblju 7, ali je radni tje- 
dan skraćen za pola sata. Učinak se naglo povećao. 

Razdoblje 9. Uvjeti jednaki kao u razdoblju 8, ali je radni dan 
skraćen još za pola sata. Učinak je ostao jednak. 

Razdoblje 10. Isti uvjeti, samo je radni dan produljen za je- 
dan sat. Ponovno se radi 8 sati dnevno. 

»Jesu li djevojke bile obeshrabrene zbog gubitka jednog sata 
slobode? Nisu. Tjedni učinak je ponovo porastao! Istraživači su 

čupali sebi kosu. Njihove hipoteze su se rušile. Neka sila koju 
nisu mjerili još je uvijek podizala učinak. I tako su nakon po- 
kušaja sa slobodnom subotom u toku 12 tjedana (razdoblje 11) 
uz nalaz da je učinak ostao nepromijenjen počeli pripremu za 
najveći pokus. 


U razdoblju 12 uklonili su sva poboljšania radnih uvjeta, tako 
da nije bilo odmora ni toplog obroka na račun poduzeća. Radni 
tjedan ponovo je iznosio 48 sati. Prema svim pravilima zdravog 
razuma i uprave tvornice to je djevojkama trebalo slomiti duh 
i smanjiti učinak. Umjesto toga učinak se popeo na rekordnu ra- 
zinu od 3000 releja po djevojci.« (St. Chase) 


U eksperiment se umiješao jedan tajanstveni X, koji je 
rušio sve pretpostavke, i taj X nije bilo teško, na kraju, 
istraživanja odrediti. Bili su to stavovi i osjećaji 
koje su djevojke imale za svoju grupu i za 
rad koji su u grupi vršile. Činjenica da su istraživači s Har- 
vardskog sveučilišta (E. Mayo, F. J. Roethlisberger, W. J. 
Dickson) odabrali ovih šest djevojaka za eksperiment stvo- 
rilo je kod njih osjećaj izvjesne važnosti, a osim toga prema 
njima su se odnosili s više pažnje nego u mamutskoj tvornici. 
U svakodnevnom dodiru s promatračem i povremeno s istra- 
živačima rodio se u njima prijateljski stav prema njima i že- 
lja da im ugode. Takvi i slični stavovi stvorili su naročit os- 
jećaj solidarnosti među djevojkama te se svaka od njih tru- 
dila da bude u skladu s htijenjem čitave grupe. Ova izrazito 
društvena i grupna nastojanja postala su jači faktor od svih 
vanjskih eksperimentalnih uvjeta. Tako se u industriji ot- 
krilo značenje »ljudskog faktora«, u stvari »grupnog faktora«, 
te se na proizvodnju nije više gledalo samo s gledišta utroška 
ljudske radne snage nego i sa stanovišta ljudske zajednice. 
Zaključak industrijskih sociologa bio je slijedeći: 

»Svaka tvornica ima dvije glavne funkcije: ekonomsku, 
tj. proizvodnju dobara, i socijalnu, tj. stvaranje i raspodjelu 
zadovoljenja među ljudima pod njenim krovom. Pretežan 
dio istraživanja stručnjaka za efikasnost bio je posvećen pro- 
izvodnoj funkciji, a vrlo malo socijalnoj, sve dok se u ekspe- 
rimentu u Hawthornu (tvornica u kojoj je izvršen opisani 
eksperiment, op. autora) nije otkrilo da su ove funkcije ne- 
razdvojive. Ako ljudska organizacija tvornice nije u ravno- 
teži, ni jedan sistem efikasnosti u svijetu ne može poboljšati 
učinak.« (Miller i Form)! 


! Vidi opis čitavog eksperimenta u knjizi D. €. Miller i W. H. 
Form, Industrijska sociologija, izd. Panorama, Zagreb 1966, 1. 
poglavlje. 


Tako je ispitivanje proizvodnih grupa dovelo do otkrića 
uloge i značenja socijalne organizacije, odnosno mreže me- 
đuljudskih odnosa. Nije teško bilo nakon toga zaključiti da 
se grupna povezanost i solidarnost najbolje razvija onda kad 
proizvođači sami preuzimaju razne odgovornosti u proizvod- 
nji. Tako je u mnogim zapadnim kapitalističkim zemljama 
pokušano da se radnici uvedu u su-odlučivanje uor- 
ganizaciji poduzeća (u Njemačkoj, Engleskoj, Francuskoj i 
drugima). Međutim, iako uvođenje radnika u su-odlučivanje 
u poduzeću znači izvjesnu socijalizaciju samog poduzeća, vi- 
djelo se da se radnici skeptički odnose prema ovome svojem 
pravu tako dugo dok stvarni vlasnici tvornica ostaju kapita- 
listi ili država. Zato su mnogi progresivni istraživači zaključili 
da je rješenje u davanju tvornica na upravljanje radnim ko- 
lektivima, dakle u radničkom samoupravljanju. 
Otada je interes za radničko samoupravljanje u Jugoslaviji 
porastao u čitavu svijetu. 


PORODICA — NAGONSKA ILI DRUŠTVENA TVOREVINA 


Jedno često pitanje koje sasvim liči na ono: je li prvo 
bilo jaje ili kokoš, jest i pitanje o tome je li porodica po- 
stojala prije ili poslije društva i je li ona »prirodni temelj 
društva«, kao što tvrde neki filozofi? Nauka danas odgovara 
na to pitanje isto tako kao i na prvo, naime da je pogrešno 
postavljeno. I društvo i porodica su se razvijali. Kad ih uz- 
memo u njihovu današnjem obliku, veoma se razlikuju, ali 
ako idemo njihovom korijenu, tada te razlike sve više išče- 
zavaju i postaje sve teže upotrebljavati kako pojam društva 
tako i pojam porodice. Vidjet ćemo da se već sam način pre- 
dočivanja društvenih odnosa kod primitivnih ljudi veoma 
razlikuje od našega, a tako se isto razlikuju i njihove društve- 
ne ustanove. Izučavanje porodice otežano je i time što je to 
ona grupa u kojoj živimo najduže i vrlo intenzivno, što ona 
vrlo rano usađuje određena shvaćanja, pa nas ponajviše i 
opterećuje raznim predrasudama. Poznato je u društvenim 
naukama da je najteže uočavati ono što je čovjeku najbliže, 
te da je potrebna izvjesna čuvstvena i intelektualna distanca 
kako bismo jasnije sagledali određen odnos. Kad je u pitanju 
porodica, najbolje je razmotriti njenu evoluciju u toku dužeg 
perioda povijesnog kretanja. 

U najširem vidu porodica mora osigurati ove faktore: 

a) reprodukciju vrste, odnosno osiguranje potomstva spol- 
nim množenjem; 

b) stalno zadovoljavanje spolnog nagona (u normalnim 
uvjetima); 

Cc) zadovoljavanje niza ekonomskih i kulturnih obaveza u 
odnosu među bračnim drugovima, kao i u odnosu roditelja 
prema djeci. 

Sve ove osnovne funkcije stvar su društvene organizaci- 
je, te se načini njihova izvršavanja mijenjaju prema društve- 
nim promjenama u samoj strukturi. Iako na prvi pogled iz- 
gleda da nagonska strana predstavlja glavni sadržaj ovog dru- 
štvenog odnosa, ona je podložna, kao i svi drugi nagoni, od- 
ređenim društvenim zahtjevima. Postoji niz pojava koje go- 
vore protiv toga da se isključivo ističe nagonska strana. 

Tako smo, na primjer, skloni da porodičnu zajednicu iz- 
jednačujemo s bračnom zajednicom ili s užom rodbinskom 
zajednicom u koju ubrajamo roditelje i djecu, eventualno 
djedove i bake, jer takvu porodicu danas kod nas najčešće 
nalazimo. Međutim, iskustvo pokazuje da porodica ne obu- 
hvaća samo članove koji stoje u krvnom srodstvu, 
jer bližim rođacima smatramo i one s kojima smo ušli u 
srodstvo na osnovi ženidbe ili udaje, dakle i bližu ženinu 
ili muževljevu rodbinu, iako među njima ne postoje nikakve 
krvne veze. Osim toga članovima porodice smatramo i one 
koji su to postali adoptiranjem, tj. kad porodica po- 
Sini ili pokćeri strano lice. Kod nekih plemena adoptiranje 
je veoma rašireno, pa se smatra čak pravilom da prijatelji 
međusobno izmijene djecu adoptiranjem, koja samim tim 
činom postaju prava djeca. 

Dakle, ljudi ne stavljaju težište na krvne veze, nego se 
porodično srodstvo ostvaruje pomoću posebnog čuvstva pri- 
padanja, koje LL Lćvy-Bruh1 kod primitivnih plemena 
naziva »mističnim«, a što, u stvari, znači da imaju predo- 
džbu jedne spiritualne supstancije koja moćnije veže lju- 
de nego same krvne veze. Ne možemo reći da primitivna ple- 
mena ne znaju što su to krvne veze, jer ljudi koji se bave 
stočarstvom imaju o tome vrlo točne predodžbe. No, oni nji- 
ma ne pridaju odlučujuće značenje. Doduše, domoroci na 
Trobrianskim otocima nemaju jasnu predodžbu o tome kako 
se vrši oplodnja u fiziološkom pogledu i smatraju ulogu 
oca sporednom. Kod njih sva djeca dobivaju imena tote- 
ma kojemu pripadaju, tako da se njihovo srodstvo određuje 
klanskom životinjom, a ne očinstvom! štoviše, smatraju da 
totemska životinja prenosi svoja svojstva na članove klana, 


pa pripadnike klana krokodila smatraju okrutnima, a klana 
kazuara brzima, i sl. Očito je da pripadnici jednog plemena 
ili klana dobivaju karakterna svojstva ne prema svojem ocu 
nego prema plemenu ili klanu kojemu pripadaju. To je svoj- 
stveno »plemenskom mentalitetu«, gdje se pojedinac više iz- 
jednačuje sa svojom širom grupom nego s porodicom. 

Kod mnogih plemena u Australiji, u Južnoj i Sjevernoj 
Americi porodični su odnosi podvrgnuti plemenskim odno- 
sima, pa se nazivi unutar porodice ne razlikuju od naziva 
što se upotrebljavaju za sve muškarce ili žene. Tako djeca 
nazivaju sve odrasle muškarce »očevima«, a sve odrasle že- 
ne »majkama«, a isto tako naziv »brat« i »sestra« nose svi 
članovi plemeha koji pripadaju istoj generaciji. To je zavelo 
L.H. Morgana da pretpostavi kako u takvim plemenskim 
zajednicama postoji promiskuitet, tj. potpuno izmiješani spol- 
ni život među članovima iste generacije. Dakako, to nije slu- 
čaj! Rađi se o tome da grupa kao društvena tvorevina pot- 
puno prevladava u mišljenju nad pojedincima, pa ona stvara 
pojmove i nazive za određene kategorije svojih članova, a nc 
za pojedince. Tako se dobiva utisak kao da djeca ne znaju 
tko su im stvarni roditelji. 

U stvari, sistem rodbinskih veza kod primitivnih pleme- 
na mnogo manje počiva na krvnim vezama nego na potre- 
bama društvene klasifikacije. Tako ćeoni svrstati 
rođake i nerođake u određene klase i grupe, koje su važnije 
od stvarnog položaja po krvnom srodstvu. Isto tako u staroj 
Kini nalazimo da se pojam »majke« upotrebljava za čitavu 
jednu grupu žena, i taj pojam ne označuje ženu koja nas je 
rodila, već onu koja među ženama uživa najveće poštovanje, 
otprilike kao »majka božja« kod kršćana! Isto se tako i po- 
jam oca proteže i na stričeve, i ne samo na stričeve već i na 
muškarce koji nemaju nikakve krvne veze s ocem. Dcsljedno 
i pojam sina obuhvaća sve nećake. Rodbinski nazivi, kao što 
upozorava poznati istraživač Kine Granet, nemaju individual- 
no već globalno značenje jer obuhvaćaju čitavu dru- 
štvenu kategoriju ili klasu pojedinaca. 


ZABRANA INCESTA, ENDOGAMIJA I EGZOGAMIJA 


Što znači zabrana incesta? Znači zabranu sklapanja bra- 
kova među najbližim rođacima. Međutim, kod svih plemena 
i u svim bračnim ili porodičnim sistemima što ih nalazimo 107 

kod primitivnih društava nije uvijek jednako određeno što 
će se smatrati bliskim ili najbližim, a što dalekim rođakom. 
I u ovom slučaju nije stvarna krvna veza onaj najvažniji 
kriterij na koji obično pomišljamo. U početku se zabrana in- 
cesta, doista, odnosi na najbliže rođake -— na spolne odnose 
između roditelja i djece ili između braće i sestara, ali kasnije, 
u klanskom uređenju, ona se proširujena svu »braću« i na 
sve »sestre«, a to su svi pripadnici jedne generacije unutar 
klana. U tom slučaju njima ne preostaje drugo nego da se 
žene izvan svojeg klana, da traže svoje bračne partnere kod 
pripadnika drugog klana. Tako nastaje egzogamija ili 
sklapanje brakova izvan vlastite društvene grupe. Kad se čla- 
novi jednog plemena žene unutar svoje grupe, to nazivamo 
endogamijom. 

Nema sumnje da je do egzogamije došlo iz posve eko- 
nomskih i socijalnih razloga: jedna grupa je brzo uvidjela 
da je sigurnija i jača ako ima veći broj »rođaka«, tj. ako 
živi u rodbinskim vezama s nekom drugom grupom. U ple- 
menskim organizacijama vidimo da postoje i određena pra- 
vila za egzogamiju, koja se očituje u tome što pripadnici jed- 
nog klana traže sebi bračne partnere kod pripadnika drugog 
klana, i to uvijek istog klana, tako da ovakva dva klana funk- 
cioniraju kao dvije polovine. Ng, ima i mnogo komplicirani- 
jih rođačkih sistema, u kojima se mi Evropejci ne bismo uop- 
će snašli. To je slučaj kad se zabrana incesta prenosi i na 
bratiće, pa je brak dozvoljen samo među bratićima u drugoj 
generaciji ili među tzv. ukrštenim bratićima. U ovom slučaju 
članovi jedne generacije nekog klana stalno traže sebi part- 
nere, ne uvijek u istom klanu, nego naizmjenično u raznim 
klanovima. Tako se postiže da svi klanovi u jednom plemenu 
dolaze u vrlo isprepletene rođačke veze, a opet ne postoji slo- 
bodno ili individualno odabiranje partnera u klanu koji poje- 
dinac zamisli. Prema tome, vidimo da su neke veze ne samo 
dozvoljene već se smatraju i obvezatnima, pa se egzogamija 
pretvara u izvjesnu endogamiju, jer se pojedinac smije ženiti 
samo s pripadnikom određenog klana, odnosno socijalne gru- 
pe. I ovaj primjer lijepo pokazuje kako u sklapanju brakova 
i stvaranju porodice krvne veze imaju sporedan značaj, a glav- 
nu ulogu neka društveno-klasifikatorska načela koja, u stvari, 
služe jačanju same plemenske organizaci- 
je. Interes društvene zajednice ide uvijek ispred interesa 
pojedinca! I stoga društvena grupa kao cjelina u velikoj mje- 
ri pokriva porodičnu organizaciju, koja se još jasno ne izdva- 
ja iz čitavog sistema jer mu ostaje podložna. 


PORODICA SE SVE VIŠE INDIVIDUALIZIRA 


Promatramo li razvitak porodice od najranijih vremena 
do danas, jasno uočavamo da je ona u početku bila u veli- 
koj mjeri izjednačena s klanskom ili plemenskom grupom, 
koja je određivala pravila u sklapanju brakova, odnosno u 
odabiranju bračnih drugova. U toku vremena porodica se 
sve više izdvajala iz društvene organizacije, ističući bliže krv- 
ne ili rođačke veze, da bi se u najnovije vrijeme pojavila 
kao bračna zajednica s užim porodičnim krugom 
oko sebe. Ovaj proces možemo označiti kao postepeno izdva- 
janje porodice iz šire društvene organizacije i kao sve veću 
individualizaciju! u pogledu sklapanja brakova, odnosno iz- 
bora bračnog druga. Zanimljivo je da ovaj proces ide uspo- 
redo s raspadanjem prvobitne zajednice, s iščezavanjem pri- 
marnih zajednica i stvaranjem sekundarnih zajednica ili raz- 
vijenog drušiva. Možemo ga lako uočiti ako razmotrimo ne- 
koliko osnovnih tipova porodice koji se javljaju u toku dru- 
štvenog razvitka. Uzet ćemo samo neke najizrazitije tipove 
jer je porodična organizacija veoma raznolika. 


a) Klanska porodica jedan je od najstarijih oblika porodi- 
čne organizacije. U čistom obliku nalazimo je danas još sa- 
mo kod nekih australijskih plemena. Iako su bračne veze naj- 
češće monogamne, porodične su podređene klanskoj organi- 
zaciji. Ono po čemu se jedan klan prepoznaje u prvom je re- 
du zajedničko ime koje nose svi članovi klana. Njegovi 
članovi imaju, dakle, rodovsko ime, ali nemaju individual- 
nog imena. Ovo je novije otkriće. Klan predstavlja pravu 
»supstanciju« zajednice jer predstavlja zajedničku krv, za- 
jednički život, zajedničku dušu ili manu i zajedničko potom- 
stvo. Ime pripada, u stvari, klanskom pretku, od kojega svi 
ostali potječu. U klanskoj organizaciji postoji materin- 
sko pravo, tj. potomstvo se računa po materinskoj liniji, 
ali to ne znači da postoji kod njih i matrijarhat (vla 
davina žena), jer u većini slučajeva muškarci vladaju pleme- 
nom. No, ima dosta australijskih plemena kod kojih se po- 
tomstvo računa po muškoj liniji. 


Srodstvo se ne određuje po krvnim vezama ili užim po: 
rodičnim vezama, nego po pravilu egzogamije koje važi pod- 


* Proces individualizacije znači da se pojedinac ili društvena 
grupa sve više izdvajaju i po svojim funkcijama i po svijesti 
iz društvene cjeline s kojom su u početku stopljeni. 

jednako za sve članove klana. Kako je upravo kod tih ple- 
mena razvijena ženidba s članovima drugog klana, to su i 
porodične veze klanskog karaktera, a ne porodičnog. Kad 
se klan raspao, uslijed razvitka poljoprivrede, stvarale su 
se u njemu potklase (četiri ili osam), koje su također imale 
pravo da se žene samo s određenim klasama u drugom kla- 
nu. Zar nije ovdje porodična organizacija postala sasvim kon- 
vencionalna? No, uslijed brojčanog rasta klanova i uslijed 
sve veće složenosti takvih pravila ona se s vremenom raskli- 
mala, a to znači dala je povoda da se rodbinske veze počnu 
stvarati polazeći od individualne porodice. 


b) Zadružna porodica ili velika porodica. — S obzirom na 
utopljenost individualne porodice u društvenoj grupi, klan- 
skoj je porodici slična zadružna porodica ili ve- 
lika porodica. Nju nalazimo u čitavom indoevropskom 
svijetu, a veoma se dugo zadržala upravo kod nas, Slavena. 
Ovaj tip porodice liči na klansku po tome što svi članovi po- 
rodice nose isto ime, što su svi članovi jedne generacije brat- 
ski udruženi u odnosu prema zajedničkom pretku, a sam 
predak zauzima naročito mjesto kao patrijarh, dok je kult 
predaka u klanskim porodicama rijedak. Značaj zajedničkog 
pretka prenosi se na najstarijeg člana porodice. On rukovodi 
svim poslovima porodice i zajedničkim imetkom. Ne postoji 
nasljeđivanje u okviru »velike porodice«, jer je ona vječna, 
pa se jedino pojedine porodice unutar nje same obnavljaju. 
Ovaj tip porodice nalazimo u Pendžabu (Indija), kod Eski- 
ma za vrijeme zime i kod Južnih Slavena. Takva porodica 
stanuje u velikoj kući, koja je prostorno raspodijeljena za 
pojedine obitelji, a čitavo kućanstvo organizirano je na kolek- 
tivnoj osnovi. Može brojiti i više od 60 članova. Potomstvo 
se računa po materinskoj ili po očinskoj liniji, ili po obadvije. 
Potomstvo po materinskoj liniji razvijeno je naročito kod 
sjeveroameričkih Indijanaca ili kod Malajaca, a vidi se ođ- 
mah po značenju koji zauzima u obitelji ujak ili brat od maj- 
ke, čija su prava veća od očevih. Ujak je pravi zaštitnik djece 
i stara se o njihovu odgoju. Kod nekih naroda muž ima veoma 
ograničena prava, ostaje kod svoje obitelji, a posjećuje ženu 
samo noću. Na Kavkazu mora se čak sakrivati kad ide u po- 
sjete svojoj ženi. Kod Skita i nekih arapskih plemena postoji 
poliandrija — mnogomuštvo, a na Tibetu žena ima pravo da 
se uda za više braće, koja je dijele i pokoravaju joj se. Kod 
Južnih Slavena porodica ima više patrijarhalno obilježje i po- 
tomstvo se računa po muškoj liniji. 


c) Prava patrijarhalna porodica ne postoji kod Slavena već 
je nalazimo u čistom obliku kod starih Rimljana, gdje je i 
poslužila za tip takve porodice. U njoj najveći autoritet, mo- 
ralni i zakonski, uživa otac obitelji — pater familias. Rimska 
porodica okuplja, pored oca i žene, i svu djecu do njihove 
smrti (kćeri do udaje), a i nekrvne rođake — robove i kli- 
jente. Otac ima pravo da prizna dijete kao svoje kod rođenja 
ili ne, da otpravi ženu, da oženi sina ili uda kćer, da osloba- 
đa robove i adoptira nove članove porodice. Ima također pra- 
vo da odredi ženi tutora u času smrti. Vlasnik je čitave imo- 
vine, žena i djeca ne posjeduju ništa, čak i miraz pripada 
mužu. Sve što žena može steći za vrijeme braka pripada mu- 
žu. Sin se nalazi u istom položaju: sve što privredi, pripada 
ocu. Otac je nosilac i sudbene vlasti u porodici, pa može čak 
kažnjavati i raspolagati životom i smrću svojih članova (ius 
Vitae necisque), i nikakva društvena vlast ne može mijenjati 
njegove odluke. Žene su smatrali općenito manje vrijedni- 
ma, a jedine slobodne žene bile su hetere — javne ljubavnice. 
Žena nije imala pravo na rastavu, pa čak niti kao udovica ni- 
je mogla raspolagati sobom. Ovaj tip porodice nije bio tipičan 
samo za Rim, jer ga nalazimo u grčkim gradovima i među 
Arapima u sjevernoj Africi. Isti tip porodice nalazimo i na 
Dalekom istoku. Možemo reći da je ovaj tip porodice preuze- 
la u velikoj mjeri kršćanska religija, koja smatra ženu manje- 
vrijednom i »izvorom grijeha«, a također i feudalizam ili ari- 
stokracija, pa su tek trubaduri s kultom »djevice« i feudal- 
nih »gospi« sentimentalno rehabilitirali položaj feudalne žene. 
Buržoaska revolucija značila je prvi korak da se ženi skinu 
okovi religiozne i socijalne potlačenosti i stvori porodica mo- 
derna tipa. 


d) Modernu porodicu, što je nastala nakon građanske revo- 
lucije, a dobila svoju konačnu fizionomiju u toku industrija- 
lizacije, koja je ženu sve više uvlačila u rad i javne službe, 
nalazimo tek u suvremenoj porodici. Nazivamo je brač- 
nom porodicom. 


Radi se o individualnoj porodici čija je jezgra bračni par 
i njihovo potomstvo. Dok su se u više patrijarhalnoj poro- 
dici djeca »ženila u nečiju kuću«, sad se ona žene tako da 
ostavljaju svoju kuću — stvaraju vlastiti dom. Građansko 
pravo dalo je braku karakter slobodnog ugovora između dvi- 
je strane, koje slobodno raspolažu svojom voljom i svojim 
izborom, pa imaju pravo i da ga raskinu, iako crkveno pravo 
ne priznaje rastavu jer ona predstavlja narušavanje sakramen- 
ta — vječne obaveze. Po građanskim zakonima ne samo muž 

već i žena može posjedovati porodični imetak, a isto tako i 
djeca mogu biti posjednici neke imovine kojom raspolaže 
porodica, jer je »privatno vlasništvo« neotuđivo i »prirodno 
pravo« svakog pojedinca. U slučaju rastave žena odnosi onaj 
dio koji je unijela u porodicu, a muž odgovara pred sudom 
ako je loše raspolagao ženinom imovinom. Isto tako otac ne- 
ma više neograničena prava raspolaganja djecom i kažnjava- 
nja, već je za odgoj djece odgovoran pred državom. Na taj 
način društvo uzima sebi pravo da vrši određenu kontrolu 
nad odgojem djece. Znamo da je rani kapitalizam dozvolja- 
vao bezdušnu eksploataciju ženskog dječjeg rada, ali je kas- 
nije, pod pritiskom javnog mnijenja i socijalističkog pokre- 
ta, zabranio roditeljima dječji rad i slobodno raspolaganje 
djecom. Bezdušnu eksploataciju djece u prvoj polovini 19. 
stoljeća lijepo je opisao Dickens u svojim romanima. 


Stvaranje bračne porodice odgovara istovremeno proce- 
su sve veće društvene podjele rada i definitivnom raspada- 
nju svakog oblika zajednice, tako da se tzv. primarne orga- 
nizacije u njemu svode na porodicu, odakle povećani poro- 
dični individualizam!. Porodica se doista sužava na bračne 
drugove i njihovo potomstvo, pa i krvne veze imaju veće 
značenje. Konkurentsko obilježje građanskog društva i stva- 
vanje raznih »bolje i gore stojećih slojeva« dalo je građan- 
skoj porodici još više zatvoreno obilježje. Kako se odnosi 
s izvjesnim nepovjerenjem prema drugima, neki su je — s 
obzirom na ovaj mentalitet — nazvali »klanskom porodicom«, 
imajući na umu neprijateljstvo koje klanovi goje prema tu- 
đincima i naglašenu unutargrupnu solidarnost. Ovaj sebični 
karakter građanske porodice gubi se u socijalizmu, jer išče- 
zava privatno vlasništvo kao baza egoizma, ali to ne znači da 
se mijenja sama struktura obitelji. Bračna porodica u soci- 
jalizmu doživljuje više određenu moralnu promjenu u odno- 
sima među njenim članovima nego neke promjene u unutar- 
njoj organizaciji i formalnim pravima njenih članova. Socija- 
lističko društvo dosljednije sprovodi one promjene koje se 
već odigravaju u građanskom društvu — ravnopravnost žene 
u ekonomskom i političkom pogledu, društvenu brigu nad 
pravilnim odgojem djece, osiguranje za starost itd. 


1 U društvenim doktrinama individualizam se suprotstavlja 
etatizmu, tj. ističe prava i vrijednost pojedinca ili privatnog ži- 
vota nasuprot državnom ili kolektivnom životu. 


ŠTO SE DOGAĐA S PORODICOM 
U »PRIJELAZNOM PERIODU« 


Industrijalizacija izaziva sve veću urbanizaciju stanovni- 
štva, koja u najrazvijenijim zapadnim zemljama (Nizozem- 
ska, Belgija, Engleska) iznosi gotovo 80%, a u našoj zemlji 
već je dosegla otprilike 35%. (Kod nas još dobar dio indu- 
strijskih radnika stanuje na selu, pa tako samo u Zagreb 
svakog jutra putuje oko 45000 ljudi.) Za život porodice in- 
dustrijalizacija znači: 

— Novu podjelu rada među članovima porodice; dok se 
na selu vršila podjela rada unutar same porodice, sada se 
ona vrši izvan porodice na radnim mjestima u tvornicama i 
uredima, pa stoga na seosku porodicu ekonomski život dje- 
luje kao centripetalna sila (kao ono što povezuje), dok u gra- 
du djeluje kao centrifugalna sila (kao ono što razlabavljuje 
i raspršuje). To se najbolje vidi već po samim ručkovima u 
seoskoj i gradskoj porodici: u prvoj svi ručaju zajedno i ru- 
čak je neka vrsta »obiteljskog obreda«, a u gradu ruča svaki 
član gotovo uvijek za sebe, onako kako stigne s posla ili idu- 
ći na posao. 

— u gradskim kućerinama gubi se vrijednost 
susjedstva i uopće sitnomještanskih zajednica, koje po- 
vezuju porodice u manjim mjestima, tako da jedna porodica 
u izvjesnom smislu kontrolira život druge porodice. 

— Na selu i u malim mjestima društveni život, 
razonoda i lični dodiri odigravaju se većinom u okviru 
porodice (razne slave!), dok se u gradovima razonoda 
stvara najviše po poduzećima ili po javnim ustanovama za 
razonodu (kino, kazalište, ples, itd.), što također pridonosi 
gubitku porodične kohezije. 

— Nabijen život po gradskim kućerinama bez prostora, 
zraka i sunca, s djecom koja se često prepuštena sebi igra- 
ju po prometnim ulicama, bez polja i bašča, bez drveća za 
penjanje, itd., u stvari ne pridonosi boljoj povezanosti po- 
rodica već prije njihovoj izolaciji. 

— U gradu je izbor bračnog druga otežan, 
jer se ljudi teže upoznaju, podliježu raznovrsnijim utjecaji- 
ma, i kasnije stječu ekonomsku samostalnost. 

— Nova podjela rada utječe ina izmjenu odnosa 
u porodici: otac gubi crte patrijarhalnog gospodara po- 
rodice i postaje samo njezin član; žena se u većoj mjeri dru- 
štveno i ekonomski osamostaljuje, pa često ima na sebi i 
brigu oko »porodičnog budžeta«, tako da je koji put više op- 
terećena obvezama u javnom i porodičnom životu nego muš- 
karac, 

— Pod utjecajem industrijalizacije dolazi do opada- 
nja veličine porodice jer se broj djece smanjuje. 
Dok u seoskom pučanstvu porodica prosječno dosiže i 6 do 
7 članova (naročito u krajevima gdje još nije toliko prodro 
utjecaj industrijalizacije i gradskog života), u gradu se po- 
rodica sve više sužava na dvoje ili troje djece (tzv. sistem dvo- 
je djece), tako da ona u prosjeku ne prelazi više od 4 člana. 
Ovo je dovelo i do toga da su veze među članovima porodice 
postale prisnije, jer se jedan član porodice više bavi 
drugim, muž ženom ili roditelji djecom, pa su tako i među- 
sobni odnosi intenzivniji. 

— Veća anonimnost ličnog života u gradu po- 
goduje izvjesnoj idealizaciji bračnog i privatnog života. Dok 
u seoskoj zajednici svatko poznaje čovjeka sa svim njegovim 
dobrim i lošim stranama, pa se čovjek kao ličnost osjeća usko 
povezan sa svojom okolinom, u gradu čovjek ostaje manje- 
više nepoznat, utopljen kao stranac ili samac u gomili. Ali 
ne samo da gradska gomila usamljuje pojedinca već ga isto 
toka usamljuje krajnja podjela rada i birokratizam velikih 
poduzeća ili društvenih ustanova, u kojima se osjeća kao spo- 
redni kotačić, koji svaki drugi može zamijeniti. Čovjek želi 
biti nezamjenjiv. Ako to ne može postati u društvenom životu, 
tada to nastoji biti kao ljubavnik, muž ili otac. Otuda i po- 
stavljanje većih zahtjeva sa strane bračnih drugova, podjed- 
nako muškaraca kao i žena, u suvremenom bračnom životu. 
Ali povećani zahtjevi u privatnom životu, kad čovjek ne nalazi 
dovoljno snage i oslona u društvenom životu, vodi i do većih 
razočaranja i trvenja u privatnom životu, pa se tako može 
objasniti i povećan broj rastava brakova u gradovima. 


— Veća anonimnost života u gradu, međutim pogodu- 
je također i nezakonitim oblicima seksu- 
alnog života i prostituciji, što kod ne malog bro- 
ja pojedinaca stvara katkada privremenu ili stalnu zamjenu 
za normalni bračni život. 


Svi ovi procesi doveli su do povećanog individu- 
alizma u bračnim i porodičnim odnosima, 
pa se može reći da on djeluje kao sila koja čovjeka čvršće 
veže uz porodični i bračni život, iako mnogi društveni utje- 
caji idu prema raspršavanju bračnog i porodičnog života. 
Shvaćanja koja su smatrala da će moderni život u buržoas- 
kom ili socijalističkom društvu dovesti do iščezavanja poro- 
dičnog i monogamnog bračnog života, kao stalnog oblika, 
u ime »slobodne ljubavi« ili preuzimanja brige za djecu sa 
strane društva, pokazala su se pogrešna. Naprotiv, kako je 


suvremeni čovjek veoma zauzet poslovima izvan kuće, on 
želi da mu dom služi ne samo kao mjesto »odmora za rat- 
nike« već i kao oslonac u društvenim neprilikama i utočište 
nesputanog i intimnog razgovora. Kako ga suvremena grad- 
ska mašinska, birokratizirana i tehnokratizirana civilizacija 
čini samo kotačićem ili »brojkom u masi«, on nastoji oči- 
tovati svoju individualnost, ljudsku punoću i mnoge neispu- 
njene želje u porodičnom životu, ukoliko to ne radi u kru- 
gu prijatelja. Tako porodični i bračni život postaje za većinu 
gradskog stanovništva kompenzacija za beznačajni ili nela- 
godni život u zvanju. Ta je pojava mnogo izrazitija u buržo- 
askom nego u socijalističkom društvu. No, u jednom i u dru- 
gom slučaju industrijska i urbanizirana civilizacija unosi 
mnoge nove crte, mnoge nove težnje i nemire, mnoge nove 
probleme i potrebe u porodični život. Kako su promjene 
koje doživljujemo nagle, to se i svi ti procesi i konflikti jače 
odrazuju na porodici, pa stoga i govorimo u sociologiji o 
»porodici prijelaznog perioda«. 


OD PLEMENA DO NARODA 


Najrazvijeniji oblik društvene organizacije primitivnih 
naroda je pleme. Neki nazivaju ova plemena »prirodnim na- 
rodima« za razliku od »kulturnih naroda«, jer takvi narodi 
žive u bližoj vezi s prirodom, a takva bliža veza ogleda se 
i u tome što je njihova društvena organizacija prvenstveno 
uvjetovana vezama srodstva, onako kako ih oni za- 
mišljaju, a ne vezama na ekonomskoj podjeli rada. 

Pleme predstavlja, kao što smo rekli, najviši oblik dru- 
štvene organizacije koja počiva na vezama srodstva. No, 
vidjeli smo na prošlim stranicama da su pojmovi srodstva 
ili rodbinski odnosi više uvjetovani određenim načinima 
društvene klasifikacije i stvaranjem ženidbenih veza (putem 
egzogamije) nego stvarnim rodbinskim ili krvnim vezama. 
S obzirom na činjenicu da je porodica u primitivnijim za- 
jednicama još u velikoj mjeri utopljena u društvenoj za- 
jednici, pojedinci bi imali velikih poteškoća da odrede svoje 
stvarne rodbinske veze unutar jedne relativno male zajed- 
nice, jer bi se one tako ispreplele da nitko ne bi točno znao 
u kakvom je srodstvu s drugim. Rekli smo da su ljudske 
skupine najprije utvrdile neka pravila da se brakovi skla- 
paju uvijek s jednom drugom skupinom. Tako su nastali 
klanovi ili rodovi (gensi), koji su stajali u međusobnim 

ženidbenim vezama. Iz toga su se stvorila bratstva ili [ra- 
irije. Pojedini rodovi ili klanovi bili su inače u društvenom 
i ekonomskom pogledu sasvim samostalne jedinice, manje- 
-više zatvorene društvene zajednice, a jedina veza s drugim 
klanom bili su ženidbeni odnosi. Naravno da su ti odnosi s 
vremenom poprimili i izvjesne ekonomske oblike — razmje- 
na proizvoda, i društvene oblike — pomaganje u nekim za- 
jedničkim poslovima — lov na bizone ili obrana od zajed- 
ničkih neprijatelja. Klanovi su koji put tipične lokalne 
grupe, vezane uz određen teritorij, iako veoma rijetko 
napučen, kao što je slučaj s mnogim afričkim crnačkim 
hordama ili u šumama Južne Amerike ili Malajskog polu- 
otoka. Njihov broj ne prelazi više od 100 pojedinaca, a vrlo 
rijetko doseže 200. Takve grupe na svojem nižem stupnju 
razvitka, dok se bave lovom i sabiranjem plodova, imaju 
očinsko pravo, egzogamne su i patrilokalne. Na višem stup- 
nju razvitka, kad se počinju vezati uz zemlju i kad broj 
njihovih članova raste i posjeduje višak proizvoda za zamje- 
nu, tvore lokalne zajednice, stvaraju i širu organizaciju uje- 
dinjavanjem većeg broja rodova ili fratrija u pleme. 


Pleme predstavlja prve začetke političke organizacije pr- 
vobitnih zajednica, iako takva zajednica nije čvrsta u poli- 
tičkom pogledu. Međutim, među klanovima se razvijaju od- 
ređeniji odnosi, koji počivaju na pravilima međusobne že- 
nidbe, na međusobnom posjećivanju, darivanju ili razmjeni, 
a u slučaju ratnih sukoba članovi jednog plemena pošteđuju 
se međusobno, dok se neprijatelji ne štede. Isto se tako 
među članovima jednog plemena ukida primitivni zakon 
krvne osvete (ius talionis), dok se on vrši između pripad- 
nika raznih plemena. Koji put dolazi do nešto čvršće politi- 
čke organizacije, kao kod Indijanaca Cheyenna, tako da neki 
klan ima rukovodeću ulogu ili se iz njega bira vrhovni po- 
glavica, dok poglavice ostalih klanova čine jednu vrstu vi- 
jeća. Ipak je takva politička organizacija decentralizirana i 
sav se život kao u posebnim zajednicama provodi po klano- 
vima. 


Primjer s krvnom osvetom pokazuje da u jednom ple- 
menu postoji posebna solidarnost koja ne važi ni prema 
jednoj drugoj društvenoj skupini, a to je vrsta krvne soli- 
darnosti — obaveza prema samoodržanju vlastite zajednice. 
Rodbinske veze izgledaju kao najdublje veze među ljudima. 
To se vidi i po tome što kad se unutar razvijenijih plemen- 
skih organizacija počinju odvajati neke posebne organizaci- 
je, kao što su tajna društva na religijskoj ili ratni- 
čkoj osnovi, one stvaraju posebna »bratstva« i povezuju se 


pomoću obreda koji ističu krvno bratimstvo ili bratimlje- 
nje. Još su i kršćanski religijski redovi zadržali nazive »bra- 
ta« i »sestre« za međusobno oslovljavanje! Time se ukazuje 
na blisku rodbinsku vezu kao dublju ljudsku vezu. Ovo 
nam jasno pokazuje da pleme (kao uostalom i njegovi sa- 
stavni dijelovi, bratstva i klanovi ili rodovi) predstavlja 
tipičnu životnu ili reproduktivnu zajednicu. 

Pleme u svojem najrazvijenijem obliku predstavlja prije- 
lazni oblik od klana, kao uske srodstvene zajednice, prema 
uarodu, koji predstavlja teritorijalnu zajedni 
cu, tj. zajednicu gdje su obilježja srodstvene organizacije 
iščezla i pojavila se neka druga. Narod se javlja kao repro- 
duktivna ili životna zajednica u toku procesa koji 
prvobitnu zajednicu pretvara u razvijeno 
društvo, tj. u razvijenu društvenu organizaciju na os- 
novi podjele rada, klasnih odnosa i s posebnim društvenim 
ustanovama. Iako je ovaj proces za razvitak društva od 
najvećeg značenja, nekim se sociolozima događa da — govo- 
reći o društvu —— nemaju potrebu da govore o narodu, pa 
tu kategoriju potpuno ispuštaju iz svojeg sistema. Međutim, 
pojava narodne pripadnosti i nacionalizma pokazuje da se 
radi o važnoj društvenoj kategoriji. 


Na koji se način pleme pretvorilo u narod, odnosno u 
višu društvenu organizaciju koja pretpostavlja teritorijalno, 
ekonomsko i kulturno jedinstvo jednog naroda? 


O tome smo već naprijed nešto rekli kad smo govorili o 
društvenim promjenama izazvanim ratarskom revolucijom. 
Sad ćemo spomenuti samo one društvene procese koji vode 
do oblikovanja naroda u suvremenom smislu. U prvom redu 
to je ujedinjavanje više plemena, tako da se bira jedan 
natpoglavica i jedno stalno vijeće poglavica. Oni tvore sada 
stalno političko tijelo. Uz takvo tijelo može doći i do obli: 
kovanja stalne vojske, što se redovito događa kad se jedno 
pleme zavojevanjem nametne srodnim ili stranim plemeni- 
ma, pa se iakva politička vlast odmah poveže s davanjem 
danka ili poreza. No, ovakve tvorevine ostaju još uvijek veo- 
ma labave jer su vezane uz lokalne ekonomske zajednice. 
Ovakva tvorevina počinje jačati kad se počnu razvijati obrt 
i trgovačka razmjena između pojedinih zajednica i kad se 
stvaraju unutarnja tržišta. Pored organiziranog za- 
nata u to vrijeme pojavljuju se lokalni ili regionalni sajmovi. 
Stvara se sitna i krupna trgovina kao izvor posebnih boga- 
tijih slojeva i zameci klasnog društva. Put iz prvobitnih 
zajednica vodio je u robovlasničko društvo, kao u zemljama 
oko Sredozemlja, ili u feudalno društvo, kao što je bio 

slučaj sa Slavenima i Germanima. Ono što je značajno u 
vezi sa stvaranjem naroda, i što neki sociolozi smatraju od- 
lučnim, jest podjela na selo i grad. 


U gradovima se koncentrira glavna moć društva, ekonom- 
ska i politička, i oni postaju organizacioni centri novog 
društvenog uređenja. Takav je, na primjer, centar grčki 
polis koji, zahvaljujući trgovini i razvitku brodarstva, 
dobiva potpuno dominantni položaj u odnosu prema selu i 
poljoprivrednom pučanstvu, koje pretvara u posebnu klasu 
s ograničenim pravima u odnosu prema slobodnim građa- 
nima. S nastankom društva, kao klasne tvorevine, i naroda, 
kao pokušaja ujedinjavanja lokalnih plemenskih zajednica 
u višu cjelinu, dolazi i do razlike između građana i seljaka. 
Građani (u Rimu »populus romanum«) nosioci su nove na- 
rodne svijesti, jer oni nameću svoj govor kao službeni na- 
suprot mnogobrojnim lokalnim dijalektima, stvaraju zajed- 
nički novac i zajedničko zakonodavstvo, koje se proteže do 
onih granica dokle seže njihova politička vlast. Naravno 
da među raznim gradovima ostaje konkurencija, što otežava 
proces narodnog ujedinjavanja, a takav je slučaj bio u an- 
tičkoj Grčkoj, pa su tek stalne najezde i veliki porazi u 
ratovima prisilili Grke da misle o sebi kao o zajedničkom 
narodu. 

Što je prema tome bitno u stvaranju jednog naroda? U 
prvom redu rodovske i plemenske veze na bazi krvnog srod- 
stva počinju se gubiti, jer i sam porast pučanstva onemogu- 
ćava kontrolu i primjenu egzogamije, pa se stvara indivi- 
dualna porodica. Umjesto krvne veze uspostavlja se terito- 
rijalna veza na osnovi ekonomske i političke kontrole zem- 
lje na kojoj živi neka etnička skupina, 

Drugo, pošto je iščeznula rodovska organizacija, počinje 
se stvarati politička organizacija društva u obliku jedne cen- 
tralne vlasti s posebnim organizacijama za upravljanje dru- 
štvenim poslovima, za proizvodnju i razmjenu robe (cehovi 
i trgovci), kao i materijalna sila vlasti u obliku vojske (oru- 
žje nose ili privilegirani slojevi ili najamnici). Takva cen- 
tralna organizacija vlasti nema još onu povezanu i čvrstu 
strukturu kakvu dobiva u građanskom modernom društvu, 
već je dosta labilna i lokalni faktori imaju velik utjecaj. 
Tako su stari Grci, iako su imali razvijenu društvenu svi- 
jest da pripadaju istom narodu, ostali razbijeni na veći 
broj manjih državica koje su međusobno ratovale. Tek su 
Rimljani, iako nisu ni izdaleka bili tako narodno jedinstve- 
ni, uspjeli centralizirati vlast podredivši je jednom jedinom 
gradu (polisu) — Rimu. 


Treće, stvaranje narodne zajednice povezano je i sa stva- 
ranjem jednog narodnog jezika, odnosno prevladavanjem 
mnoštva lokalnih dijalekata. Ovaj proces stvaranja jedin- 
stvenog narodnog jezika, koji se održao do današnjih dana 
kao jedna od bitnih osobina narodne cjeline, bio je uvjeto- 
van podjednako političkim (stvaranje centralne administra- 
cije) kao i kulturnim faktorom (stvaranje narodne književ- 
nosti), o čemu nam najljepše govori antička Grčka. Među- 
tim, faktor zajedničke kulture gubi na značenju u vrijeme 
feudalizma kad vladajući slojevi nastoje svoju klasnu raz- 
liku označiti i posebnim govorom, često sasvim stranim na- 
rodnom govoru (slučaj s latinskim u srednjem vijeku). 

Četvrto, stvaranje nove društvene organizacije s razvije- 
nom vlašću, proizvodnjom, razmjenom (unutarnjim i vanj- 
skim tržištem) i stalnom vojskom uvjetovalo je i pojavu 
ratova, koji dobivaju sada izrazito ekspanzionističko obilje- 
žje (dominacija radi pljačke i nabavljania robova), ali isto- 
vremeno uvjetuju i porast društvene solidarnosti ugroženih 
pučanstava. Ta se pojačana unuiarnja solidarnost očituje 
u isticaniu zajedničkog porijekla (kult predaka ili heroja) 
i time zajedničkog etničkog pripadanja na osnovi vlastite 
povijesti. Tipičan primjer razvitka etničke društvene svije- 
sti o zajedničkom porijeklu i zajedničkoj sudbini u antikna 
vremena pokazuju Hebreji, koji su sačuvali svoju narodnu 
Svijest i onda kad su bili teritorijalno raspršeni, tako da je 
židovski nacionalistički pokret u obliku cionizma oživio, 
na osnovi predaje, nakon dvije tisuće godina! Toj se društve- 
noj svijesti pridružila kao podrška često i sama religija. iako 
ne bezuvjetno u svim slučajevima. U zapadnoevropskim zem- 
ljama katolicizam je prije išao za brisanjem narodnih gra- 
nica, što je odgovaralo strukturi feudalizma u tim krajevi- 
ma, nego za njihovim naglašavanjem. 


NAROD, NACIJA T NACIONALIZAM 


U povijesti, pa prema tome i u sociologiji, pokazalo se 
korisnim razlikovanje naroda i nacije. Kakva je razlika iz: 
među ove dvije društvene pojave? Je li uopće opravdano 
razlikovati ova dva pojma, koja neki pisci razlikuju samo 
s obzirom na stupanj organiziranosti, pa bi nacija bila jed- 
nostavno organizirani narod, a nacija bez društveno-političke 
organizacije ostaje samo narod? 

U stvari, nacije nisu drugo do narodi koji su dosegli od- 
ređeni stupanj političkog razvitka i organizacije, a takva or- 
ganizacija, kao i svijet takve organizacije uvjetovana je, 
dakako, nekim općim povijesnim procesima, u kojima su 
csnovnu ulogu odigrali ekonomski procesi. O čemu se radi? 
Nije slučajno što se pojava nacije veže uz poja- 
vu građanskog društva ili buržoaske revolucije. 
Francuska revolucija, kao uostalom svaka građanska revo- 
lucija, nastupa protiv privilegija feudalaca u ime nacije, 
pa se nacija ističe istovremeno kao i ideal i načelo novog 
državnopolitičkog uređenja. Građanska klasa mobilizirala je 
protiv feudalaca i njihovih privilegija čitav narod, a to su 
bili podjednako seljaci po grofovskim imanjima, kao i rad- 
nici po industrijskim radionicama. Narod je bio također i 
treći stalež ili buržoazija. Ostali — tj. aristokrati, kraljevi, 
popovi -— bili su samo parazitska izraslina na narodnom 
tijelu. Revolucionarno rušenje feudalnih privilegija vrši se 
u ime čitavog naroda i njegovih općih i neotuđivih ili »pri- 
rodnih prava«, koja su proklamirana u »Povelji o ljudskim 
pravima«, a u kojima se ističe jednakost i ravnopravnost 
svih građana pred zakonima, i pravo da mogu slobodno ras- 
polagati sobom, kao i slobodno sklapati ugovore — kako 
u procesima razmjene, tako i u procesima radnih odnosa. 
Isto takvo »prirodno pravo« je i privatna svojina i slobodno 
raspolaganje njome, bez obzira na to je li ta svojina neko 
dobro ili vlastita radna snaga. 


Narod se pojavljuje, dakle, u građanskoj revoluciji kao 
skup pojedinaca s jednakim zakonskim pravima, pa kako 
je osnova građanskog društva privreda na bazi privatne 
svojine, to i s određenim političkim pravima, Politička kate- 
gorija naroda izražena je, dakle, kao nacija u Rousseau- 
ovom shvaćanju: ustav jedne zemlje mora izražavati »opću 
volju naroda«, tj. svi građani imaju pravo da biraju i da 
budu birani u političke organizacije zemlje. Kako stvarno 
jedinstvo jednog naroda pretpostavlja jednakopravnost pri- 
padnika tog naroda, to tek građanska revolucija ostvaruje 
političko jedinstvo naroda i narod postaje kao nacija nosilac 
državne svijesti. Narod je u feudalizmu bio samo objekt 
političke vlasti, a sada postaje subjekt. Zato od toga vre- 
mena svaki narod smatra da ima pravo sam sebi određivati 
državno uređenje, pa prema tome i granice tog uređenja, 
prvenstveno u teritorijalnom pogledu. Nastaje učenje o 
pravu naroda na samoopredjeljenje. Otada 
se u Evropi i u drugim zemljama javljaju nacionalni pokre- 


ti za oslobođenjem onih naroda koji su još živjeli u feudal- 
nim okovima drugih etničkih grupa ili vladajućih klasa. Iskr- 
sava poznato nacionalno pitanje. 


Kad govorimo o preobrazbi naroda u naciju, valja imati 
na umu da je razvitak doveo do dominantne uloge građanske 
klase, zahvaljujući obrtu, industriji i trgovini. Proizvodnja 
roba na industrijskoj osnovi postaje osnovna ekonomska 
snaga društva, Stvara se još razvijenije unutarnje i vanjsko 
tržište. Dolazi do povećane društvene podjele rada, porasta 
pučanstva, do još većeg jačanja državne i stvaranja stalnih 
stajaćih vojska, do državnih budžeta, socijalnog zakonodav- 
siva u vezi s radnim uvjetima, prosvjetom i zdravljem gra- 
đana. Stvara se mnogo veća unutarnja zavisnost društvenih 
grupa i pojedinaca jednih od drugih i time, naravno, veća 
unutarnja solidarnost društva, koju Durkheim naziva organ- 
skom, za razliku od mehaničke, kakva je postojala u starim 
antičkim društvenim tvorevinama, kad se društvo lako ras- 
padalo na svoje sastavne dijelove. Možemo stoga reći da je 
pojava nacije rezultat određenog demografskog (po- 
rast gustoće pučanstva), ekonomskog (razvitak podje- 
le rada i unutarnjeg i vanjskog tržišta), političkog 
(stvaranje nacionalnih država s građansko-demokratskim po- 
retkom) i kulturnog (buđenje svijesti o zajedničkom 
jeziku i kulturnoj narodnoj tradiciji) zgušćavanja. 
Kako svi ovi procesi imaju svoj ekvivalent u društvenoj 
svijesti, to je svijest o narodnoj povezanosti i zajedničkom 
porijeklu sada došla do svoje pune samosvijesti ili, da se 
izrazimo kao Hegel ili Marx, narod koji je prije postojao 
samo »po sebi«, sad je, kao nacija, počeo postojati i »za 
sebe«, tj. sa sviješću da mu kao »prirodnoj tvorevini« za- 
konski pripada i državno-politička individualnost. 


Kao što se ni jedan proces u ljudskoj povijesti ne odi- 
grava po nekoj šabloni i na mehanički način, ni stvaranje 
nacija nije se izvršilo tako da su se već postojeće etničke 
grupe pretvorile u državnotvorne nacije. Uvijek ima odstu- 
panja od općih tendencija. I u ovom procesu različite etni- 
čke skupine stvorile su na zajedničkom teritoriju jednu na- 
ciju, ili su pak neke etničke grupe prigrlile kao svoju naci- 
ju državu u kojoj prevladava tuđa etnička grupa, na primjer, 
lorenski Nijemci francusku naciju. Paradoksalno je da su 
koji put takve manjinske etničke grupe veći nacionalisti od 
većinskih grupa! 


121 


122 


ETNOCENTRIZAM I NACIONALIZAM 


Mada je građanska revolucija objavila, kao »prirodna 
prava« čovjeka, jednakost ljudi bez obzira na njihovo dru- 
štveno porijeklo, ravnopravnost pred zakonima i slobodu 
savjesti i mišljenja, ona je istovremeno objavila kao »pri- 
rodno pravo« i pravo vlasništva nad sredstvima za proiz- 
vodnju, koje se uvuklo kao crv u jabuku, pa je taj crv 
brzo rastočio sva ostala »prirodna prava«. Brzo se pokazalo 
da privatno vlasništvo znači i pravo na eksploataciju tuđe 
radne snage, pa dosljedno tome i društvenu i klasnu nejed- 
nakost, da ravnopravnost pred zakonima predstavlja samo 
slobodu radnika da »slobodno« ulazi u radne i najamne 
odnose ili da crkne od gladi, a sloboda mišljenja pretvorila 
se u progon socijalističkih i komunističkih mislilaca. Istu 
sudbinu doživjelo je i pravo samoopredjeljenja ili »prirodno 
pravo« svakog naroda da sam sebi određuje svoi državni 
poredak i granice, jer je buržoazija, pošto je izvojevala na- 
cionalnu slobodu za sebe, nastojala da je oduzme drugim 
narodima. S nacionalizmom, kao ideologijom građanske kla- 
se kojom se ističu prava jednog naroda na vlastitu državu, 
rodio se odmah i imperijalizam — pravo na tlačenje drugih 
naroda. 

Koji je pravi korijen nacionalizma? Etnocentrizam — 
odgovara suvremena sociologija. Etnocentrizam je riječ srod- 
na egocentrizmu, a ima i srodno značenje. Etnocenirizam ne 
znači samo da se pojedinac izjednačuje s interesima i nači- 
nom mišljenja svoje društvene grupe ili naroda već da je 
istodobno nesposoban da se uživi i shvaća kao opravdane 
interese i način mišljenja drugih društvenih grupa ili na: 
roda. Otuda, dakako, proizlaze različite predrasude na račun 
drugih naroda, nepovjerenje prema tuđim i stranim ljudi- 
ma, pa i mržnja kad se pojedinac osjeća — kao pripadnik 
nekog naroda — zapostavljen ili ugrožen. I što se više poje- 
dinac, kao član svoje društvene zajednice ili naroda, osjeća 
ugrožen izvana, to je spremniji da se s njome izjednačuje 
i da, konačno, žrivuje i svoj život za nju. Takvo ponašanje 
postoji otkad postoji i ljudsko društvo, od najstarijih, pret- 
povijesnih vremena. 

Etnocentrizam, kao i egocentrizam, predstavlja jednu vr- 
stu društvene sebičnosti jer nije sklon tome da usvoji ono 
etičko načelo: što ne želiš sebi, ne čini drugome! Ili onaj 
Kantov etički imperativ: ponašaj se tako da bi tvoje pona- 
šanje moglo postati zakon za sve ljude. Etnocentrizam je, 
naprotiv, sklon tome da idealizira vlastitu zajednicu, da 


potcjenjuje ili ocrnjuje tuđu, onu kojoj ne pripada. U njemu 
prevladavaju više primitivni porivi, svojstveni ljudskoj hor- 
di, koji su se sačuvali i u plemenskoj organizaciji, a koji se, 
evo, ponovo javljaju s nacionalizmom. 

Ono što je svojstveno etnocentrizmu, a što se očituje i u 
nacionalizmu, jest osjećaj ili vjerovanje pojedinaca da su 
nekako organski, dubljim nagonskim porivima ili »krvnim 
vezama« povezani sa svojom društvenom grupom ili naro- 
dom. Budući da se ovo zajedničko pripadanje kod primiliv- 
nih naroda projicira i u prirodu, to postoji i osjećaj neke 
iskonske ili nagonske veze sa svojom »rodnom grudom«, 
pa se tako idealizira i zemlja ili domovina koju obitava vla- 
stita etnička grupa. Romantički pjesnik V. Hugo je rekao: 
»Ne može se živjeti bez kruha, ne može se živjeti niti bez 
domovine!« Veza s rodnom grudom shvaća se kao sveta, 
pa se ljudi koji negiraju takve veze nazivaju »iskorijenjeni- 
ma«, »renegatima« ili »izdajicama«, već prema prilikama. 

No, dok je ljubav prema vlastitoj zemlji ili narodu sama 
po sebi plemenito čuvstvo, u nacionalizmu ono nužno ima 
drugu stranu medalje. To nije normalno proširenje ljubavi 
od naroda i na čovječanstvo, već očitovanje neprijateljstva 
i mržnje prema drugim narodima, dakle, ograničavanje i su- 
žavanje jednog normalnog društvenog poriva. Ta mržnja 
prema drugim narodima samo je preobrazba vrlo primitiv- 
nih nagonskih reakcija, koje nalazimo još kod ljudskih i 
majmunskih hordi, naime da svako približavanje stranaca 
smatraju ugrožavanjem vlastite egzistencije. To se čuvstvo 
izražava u ksenofobiji — mržnji prema svim stranci- 
ma, koji se smatraju samo »pridošlicama«, »uljezima«, »do- 
tepencima«, »tuđincima« i »strancima« koji nisu »naši«, pa 
to mogu postati tek nakon podužeg vremenskog i društvenog 
staža. Vidimo da su ljudi skloni tome da povezuju određenu 
solidarnost s vlastitom grupom s netrpeljivošću prema dru- 
gim grupama. Nacionalizam u velikoj mijcri iskorištava ova 
primitivna dvosmislena ili ambivalentna čuvstva, pa ne sa- 
mo što nacionalistički političari siju mržnju prema drugim 
narodima već se političari uopće vole služiti upozoravanjem 
na »vanjsku opasnost«, tj. provoditi izvjesnu »obranašku« 
ili izolacionističku politiku kako bi učvrstili i disciplinirali 
redove vlastitih pristalica ili vlastitog naroda. 

Nacionalizam se, dakle, obilno koristi nekim starim grup- 
nim nagonima kod čovjeka koji dobivaju oblik vjerovanja 
u krvnu srodnost ili zajedničko porijeklo članova zajedničke 
grupe — kao mana kod plemena ili kao »narodna duša« kod 
suvremenih naroda — pa je uloga »nadahnutih narodnih 

vođa« da u ime te »narodne duše« politički djeluju protiv 
drugih naroda. No, isto se tako zadržalo i primitivno vjero- 
vanje da nasilno prisvajanje mane ili »duše« tuđeg naroda 
jača vlastiti narod. Tako se i kanibalizam javlja kod primi- 
tivnih plemena kao želja da se jedenjem prisvoji ili asimi- 
lira mana, odnosno životna snaga protivnika. Kasnije se ova 
mana ili životna snaga simbolički prinosi u obliku krvnih 
žrtava vlastitim bogovima. Tako su stari Asteci prilikom 
posvete hrama u Huiztilopochtli, 1486. godine, masakrirali 
70 000 robova, pripadnika tuđih plemena, da bi njihova srca 
kao žrtvu prinijeli svojem bogu. Religija i rat često su usko 
povezani, i religija je uvijek blagoslivljala oružje ratnika da 
bi bolje ubijalo protivnike. U prirodi etničke i nacionalisti- 
čke agresivnosti ostalo je vjerovanje da se treba »napiti ne- 
prijateljske krvi« kako bi se postalo moćan i nepovrediv. 
Činjenica je da su hrvatski i srpski nacionalisti, ustaše i 
četnici, najčešće klali, a nisu samo strijeljali ili vješali žrtve, 
i da ih to nije smetalo da se nakon toga mole bogu. 

U svim nacionalističkim ideologijama nalazimo najčešće 
dvije riječi koje dobro sažimaju osnovne vrijednosti nacio- 
nalista i istovremeno upućuju na neke veoma primitivne 
nagone: »krv i tlo« (»Blut und Boden« kod njemačkih na- 
cionalsocijalista!). U tom duhu je i poznati autor »Propasti 
Zapada«, i veliki ideolog njemačkog fašizma, O. Spengler 
[Špengler], opisao da je nacionalist viši tip čovjeka, tj. 
čovjek-zvijer, dok ostali manjevrijedni ljudi, koji nisu nacio- 
nalistički i ratnički raspoloženi, pripadaju vrsti »čovjeka- 
-biljoždera«! 

Kad govorimo o nacionalizmu, moramo imati na umu da 
nacionalizam nije jedina ideologija građanske klase, kao 
što ćemo kasnije vidjeti, jer ona zastupa i izvjestan univer- 
zalizam, a time i kozmopolitizam, tj. svjetsku kultu- 
ru koja odgovara u ekonomskom pogledu postojanju svjet- 
skog tržišta. Nacionalizam je ideologija samo najreakcionar- 
nijeg djela građanske klase, najčešće sitne buržoazije, ali 
kojoj građanska klasa u raznim stupnjevima pribjegava kad 
god vodi agresivnu politiku. 

»Ja imam dvije domovine; jednu u kojoj sam se rodio, 
drugu koju sam zavolio«, rekao je veliki pjesnik Goethe, 
a nakon njega mnogi kulturni stvaraoci i politički borci. 
U stvari, svaki čovjek ima dvije domovine, iako je ona koju 
je zavolio najčešće ona u kojoj se rodio. Zavolio je da bi 
joj dao dostojno mjesto među drugim narodima, oplemenio 
je vrijednostima kojima teže svi progresivni ljudi, oni koji 
imaju domovinu i oni koji je nemaju. No, danas više nego 


ikada njegova druga domovina mora biti čitav ljudski rod, 
jer je sada, u doba totalnog rata i atomske smrti, ukidanje 
suprotnosti i neprijateljstva među narodima i blokovima po- 
stalo pitanje života ili smrti ljudi bez razlike. 


Pitanja i zadaci 


1. Objasnite razliku između reproduktivnih i funkcional- 
nih grupa, kao i razliku između primarnih i sekundarnih 
grupa. Kuda biste svrstali porodicu, a kuda sindikat s obzi- 
rom na obje vrste grupa? 


2, Na koji se način razvijala porodica do danas? Što je 
to endogamija, a što egzogamija? Tko je u povijesti imao 
pravo da vrši incest i iz kojih razloga? 


3. U čemu se sastoji suvremeni »porodični individuali- 
zam«? Koje su funkcije postale društvene, odnosno koje 
je funkcije porodica izgubila u našem društvu pri prijela- 
zu iz seoske porodice u gradsku? Pročitajte iz knjige Vere 
S. Erlich »Porodica u transformaciji« (Naprijed, 1964) po- 
ana O »Patrijarhalnom poretku« i »Transformacija po- 
rodice«. 


4. Koja je razlika između plemena i naroda? Pročitajle 
i referirajte o obilježjima plemenske organizacije i o na- 
činu života jugoslavenskih naroda iz »Historije jugoslaven- 
skih naroda«, II dio, poglavlje »Oblici narodnog života« 
(Školska knjiga, Zagreb 1960). 


5. Koja je razlika između naroda i nacije? Kako je na- 
stao narod? Što je to nacionalizam? Opišite nacionalističke 
pokrete iz naše novije povijesti. Kakva je veza između na- 
cionalizma i fašizma? 


6. Pročitajte Lenjinovu knjigu »Pravo nacija na samo- 
opredjeljenje«, Izabrana djela, tom II, knjiga 2, i navedite 
glavne ideje. Objasnite odnos između proleterskog interna- 
cionalizma i građanskog kozmopolitizma. 

DRUŠTVENE GRUPE 
SLOJ, KLASA I DRŽAVA 


ZAKON PROGRESIVNE DIFERENCIJACIJE DRUŠTVA 


Poznati filozofski predstavnik evolucionizma, Herbert 
Spencer (1820—1903), uspoređivao je razvitak društva s 
razvojem žive tvari ili organizma i našao među njima neke 
sličnosti. Jednostanični organizmi, kao što su amebe ili pa- 
rameciji, posjeduju vrlo jednostavnu strukturu, bez razvi- 
jenih organa i specijaliziranih funkcija, pa se sve bitne ži- 
votne funkcije odvijaju unutar jedne te iste stanice. Tek s 
umnožavanjem stanica počinje postepeno i diferencijacija 
pojedinog tkiva, organa i funkcija, jer se pojedine stanice 
specijaliziraju samo za neke poslove — vidne za gledanje, 
živčane za prenošenje živčanih impulsa ili mišićne za vršenje 
radnje. Dolazi tako do podjele uloga, poslova i funkcija unu- 
tar organske cjeline. Međutim, sa specijalizacijom pojedinih 
stanica i stvaranjem raznih organa stvara se i potreba za 
što boljom koordinacijom pojedinih organa i za povezano- 
šću u djelovanju čitavog organizma, pa se stvaraju posebni 
organi koji imaju takvu funkciju koordinacije ili integra- 
cije organizma, a to su živčane stanice, ganglije i mozak. 
Prema tome, sam proces diferencijacije orga 
nizma prati istovremeno i povećavanje 
unutarnje povezanosti. U tom smislu, zaključuje 
Spencer, razvitak živih bića, a dosljedno i društva, ide od 
početnih, više homogenih ali slabo povezanih struktura, pre- 
ma više heterogenim ili razvedenima, ali bolje povezanima 
ili integriranima. Slično vidimo i u razvoju društva: pleme 
još ne pokazuje razvijene društvene funkcije s odgovaraju- 
ćim ustanovama ili institucijama, već se svi poslovi odvijaju 
unutar njega, a vrše ga svi članovi. Međutim, u razvijenom 
društvu podjela rada je povećana, a kao neposredna poslje- 
dica podjele rada je veća specijalizacija u poslovi- 


ma, pa se stvaraju posebne struke i ustanove koje obavljaju 
posebne poslove. Istovremeno postoji i veća potreba za 
unutarnjom razmjenom tvari ili proizvoda i za koordina- 
cijom društvenih poslova, zbog čega nastaju ustanove koje 
isključivo imaju ulogu da povezuju društvo i upravljaju za- 
jedničkim poslovima, kao što su vlada, administracija i 
sredstva saobraćaja (pošta, telegraf, radio, televizija). 

Što je jedno društvo razvijenije i složenije, to i pojedine 
ustanove postaju razvijenije i složenije. Dovoljno je, na pri- 
mjer, da uđemo danas u neki sekretarijat za zdravstvo, 
pogledamo čime se sve ovdje bave i s kojim sve ustanova- 
ma u društvu održavaju vezu, i usporedimo to sa situacijom 
od prije stotinu godina, kad se za zdravstvo brinuo jedan 
ili nekoliko viših savjetnika! 

Prema tome, u razvoju društva jasno uočavamo da opći 
razvitak ide u ovom smislu: društvo napreduje s obzirom 
na volumen ili na broj članova koje sadrži, tj. gustoća pu- 
čanstva postaje sve veća. Ono dobiva na sve većoj razno- 
likosti i razvedenosti uslijed podjele rada i sve veće speci- 
jalizacije funkcija i društvenih uloga. Ono dobiva na sve 
većoj povezanosti uslijed potrebe da se društveni poslovi 
usklade po načelu ekonomičnosti i koordiniraju putem po- 
sebnih ustanova i razvijanjem unutardruštvenih saobraćaj- 
nih veza i drugih komunikacija. I, konačno, uslijed napretka 
proizvodnih snaga i sve veće efikasnosti u djelovanju, kao 
i uslijed sve veće racionalizacije u povezivanju i vršenju 
raznih poslova, društvene ustanove postaju sve točnije i 
uspješnije. Zahvaljujući napretku nauke, društvo raspolaže 
s mnogo većim izvorima energije, ali se tom energijom isto- 
dobno koristi na mnogo uspješniji i ekonomičniji način, 
što je upravo dokaz bolje društvene organizacije. 

Međutim, postoje i neke bitne razlike između razvitka 
organizma i ljudskog društva. Prvo, u društvu je svaki čo- 
vjek nosilac svijesti i izvor društvene akcije, i dosljedno, 
u društvu jedinke nikad nisu tako podređene cjelini kao 
što je to slučaj u organizmima. Ovo uvjetuje i jedan suprot- 
Ni proces, naime sve bolja organizacija i unutarnja poveza- 
nost društva teče istovremeno sa sve većom individua- 
lizacijom u djelovanju pojedinaca. 

Drugo, dok u organizmu cjelina gospodari dijelovima, 
što organizmu osigurava izvjestan sklad i harmoniju među 
njegovim organima (dijelovima), dotle u ljudskom društvu 
mnogo više dolaze do izražaja razne suprotne i protivurječ- 
ne tendencije. Tako u razvitku društva ne dolazi do izražaja 
samo sve bolja prilagodba na vanjske uvjete i bolja inle- 

gracija društvenih funkcija nego također vidimo i anta- 
gonističke procese što se očituju kao borba među 
društvenim grupama ili klasama. Zato u društvu razvitak 
ne ide postepeno, već dolazi do radikalnih ili revolucionarnih 
promjena. 

Treće, organizam u svojoj organizaciji posjeduje čvr- 
stu hijerarhiju u kontroli funkcija, i kad se 
oštete centralni dijelovi, kao u slučaju povrede centralnog 
živčanog sistema, dolazi do paralize ostalih dijelova ili, čak, 
do smrti čitavog organizma. U društvu, naprotiv, uloga cen- 
tralnih funkcija nije tako bezuvjetna, mada njihovo loše 
djelovanje može zakočiti život čitavog društva. U društvu 
su pojedini dijelovi mnogo samostalniji, pa se može vršiti i 
određena decentralizacija funkcija, a da ona ne šteti poveza- 
nosti cjeline. Štoviše, vidjet ćemo da država, kao bitni organ 
povezivanja društva putem vlasti ili nasilja, predstavlja samo 
prolaznu etapu u razvoju društva, i da ona može odumri- 
jeti, a da društvo time nije osuđeno na veće poremetnje u 
normalnom funkcioniranju. Drugim riječima, u društvu ne 
postoje ustanove s permanentnim funkcijama, već se fun k- 
cije mogu prenositi i na druge organe i di 
jelove društva. 


PODJELA RADA — UZROK DRUŠTVENE SLOJEVITOSTI 


Prva velika društvena podjela rada na selo i 
grad imala je kao neposrednu posljedicu i druge oblike 
društvene podjele rada. Tako su se već u antičkom polisu 
vrlo brzo izdvojili — kao posebni društveni slojevi — sve- 
ćenici, vojskovođe, državni upravljači, trgovci, vlasnici ma- 
nufaktura, obrtnici, slobodni građani i robovi, dok je selo 
ostalo manje raslojeno, iako je i tamo počelo razlikovanje 
slobodnih, poluslobodnih i zavisnih seljaka. 

Početno raslojavanje društvene zajednice bilo je pove- 
zano i s veoma značajnom podjelom na duhovni 
i tjelesni rad. Kako je u ondašnjim uvjetima tjelesni 
rad bio veoma težak i naporan, a predstavljao je biološku 
i ekonomsku osnovu za postojanje viših društvenih slojeva, 
to su ovi pomoću sile i zakona osigurali sebi društvene 
privilegije u rukovođenju društvenim poslovima. Nestale 
su pregrade među pojedinim slojevima, koje su dobile veo- 
ma krut oblik u kastinskom sistemu, a nešto slobodniji u 
klasnom sistemu. Zapravo, kruti kastinski odnosi bili su 


povezani s izrazitom društvenom nepokretnošću 
jer nije postojala potreba da se radna snaga slobodno pre- 
lijeva iz jednog društvenog sloja u drugi. Kad se, na pri- 
mjer, društvena proizvodnja zaustavila u svom napredova- 
nju, što je bio slučaj u srednjem vijeku, i težište proizvod- 
nih snaga palo na selo, dok je grad imao manje značenje 
za život vladajuće klase — aristokracije, klasne pregrade 
dobile su kruti feudalni oblik (staleži ili korporacije, ce- 
hovski sistem, itd.). Feudalizam u svojoj organizaciji i na- 
činu života pokazuje veliku nepokretnost i prevlast tradicije. 
Međutim, s razvojem industrije i stvaranjem kapitalističkog 
društva razvija se i društvena pokretljivost. Ona uvjetuje 
izvjesnu demokratizaciju u društvenim pregradama, iako 
razlike u bogatstvu postaju još veće. 

Industrijska revolucija utjecala je na daljnju diferenci- 
jaciju društva jer je uvjetovala postanak mnogih novih za- 
nimanja, za koje smo vidjeli da prema nekim popisima 
sadrže više od 20000 naslova. Istovremeno je isti razvitak 
uvjetovao da neka zanimanja, pa i čitavi društveni slojevi, 
budu izloženi relativnom propadanju. To je danas slučaj 
sa seljaštvom koje brojčano postaje sve manje, dok činov- 
ništvo brojčano raste. Ovdje jasno vidimo kako razvoj i 
promjene u zanimanjima uvjetuju i promjene u društvenim 
slojevima, jer u suvremenom društvu seljaštvo i činovni- 
šivo predstavljaju dva različita društvena sloja. 

Na pojavu društvenih slojeva u industrijskom društvu 
utječu ovi momenti: a) razvitak društvene podjele rada, b) 
opće i stručno obrazovanje, c) dohodak ili osobna primanja u 
poslu, d) ugled samog zanimanja, i e) posjedovanje sredsta- 
va za proizvodnju ili korištenje tuđom radnom snagom. 

a) Evo primjer kako je tehnički razvitak utjecao na dru- 
štvenu podjelu rada. O tome imamo najranije podatke za 
SAD. (V. tablicu na 130. str.) 

U ovom primjeru statistika je podijelila sva zanimanja 
na primarna (poljoprivreda), sekundarna (rudarstvo i pre- 
rađivačka industrija) i iercijarna (slobodne profesije, či- 
novnici, namještenici uslužnih službi). U ovoj podjeli pod 
prvom kategorijom misli se prvenstveno na seljake, u dru- 
goj na radnike, a u trećoj na namještenike i slobodne pro- 
fesije. Tablica pokazuje progresivni pad prve kategorije, us- 
pon i relativni pad druge kategorije te stalni uspon treće 
kategorije. 

Ova tablica jasno govori o tome da s opadanjem poljo- 
privrednih zanimanja opada i seljačko stanovništvo, a stalno 
raste broj gradskog stanovništva. U tom stanovnišivu na- 


129 


130 


mještenici se brže umnožavaju od radnika. To ne znači da 
opada industrijska proizvodnja, već da uslijed mehanizacije 
i automatizacije relativno opada broj zaposlenih radnika. 
Danas u automatiziranim i poluautomatiziranim pogonima 
100 radnika proizvodi onoliko koliko je prije proizvodilo 


RAZVITAK LJUDSKIH ZANIMANJA POD UTJECAJEM TEHNIKE U SAD 
OD 1820. DO 1960. GODINE 
(prema Colinu Clarku) 

500 radnika. U najrazvijenijim zemljama nalazimo posljed- 
njih decenija ne samo smanjivanje ili rast čitavih društve- 
nih slojeva, kao što su individualni srednji seljaci ili nekva- 
lificirani radnici, već iste promjene i za različita zanimanja. 
To nam pokazuje ova tablica: 


ZANIMANJA U PORASTU I OPADANJU 
(prema J. S. Grayu, Psihologija primijenjena na ljudske poslove, 1954) 


U porastu U opadanju 
naučno istraživanje nekvalificirani rad 
industrijska kemija trgovina (malog tipa) 
avljacija kućna posluga 
inženjerstvo (svih vrsta) poljoprivređa u vezi s ishranom 

električno skupljanje otpadaka 
ztrojarsko stočarstvo 

kemijsko željezničarska zanimanja 
poljoprivredno 

svjetlo 1 ogrjev 


zanimanja kao što su 
medicina 
nastava 
uzgoj djece 
rukovanje personalom 
mehaničarske usluge 
činovnička zanimanja 
(svih vrsta) 
državna uprava 
kvalificirani 1 polukvalificirani 
rad 


Kako možemo objasniti stalan porast tercijarnih, odno- 
sno intelektualnih i uslužnih zanimanja? Možemo pretposta- 
viti da je ljudska potrošnja u ishrani konstantna, pa je 
uslijed napretka u proizvodnji broj ljudi koji se bave po- 
ljoprivredom morao pasti. Isti je slučaj i s proizvodnjom 
industrijskih dobara, jer i porast životnog standarda ima 
svoje granice! Međutim, čovjek kao da ima sve veću žeđ 
za uslugama i: raznim oblicima razonode, pa ova potreba za 
uslugama ide od dostavljanja mlijeka u kuću do jezičnih 
icčajeva, a da ne govorimo o turističkim ili brijačkim uslu- 
gama, o kinu, simfonijskim koncertima, proizvodnji filmova 
itd. Turizam je u nekim zemljama postao prva industrijska 
orara. A film ne zaostaje mnogo za njim. 


b) i c) Suvremeno društvo, s razvijenom podjelom rada 
i tehnologijom, traži raznovrsne i mnogobrojne stručnjake, 
pa je školovanje ljudi postalo velika društvena potreba i 
stalna društvena ustanova. Nekad je obrazovanje bilo stvar 
privatnih učitelja, a bavljenje naukom pasija usamljenih 
čudaka! Danas obrazovanje i naučni rad počivaju na velikim 
i brojnim društvenim ustanovama. Društvo, naravno, daje 
poticaj ljudima da se stručno uzdižu. Kako svako obrazo- 
vanje znači ulaganje društvenih sredstava u čovjeka, to je 
prirodno da se rad onog stručnjaka koji ima višu kvalifi- 
kaciju bolje plaća. Nekada je intelektualni rad bio predmet 
velikog ugleda i privilegija samo uskog sloja društva. Još 
na početku industrijalizacije, koja se ubrzano razvija u 
ioku 19. stoljeća, vidimo da su razlike u plaćama između 
intelektualnih i manuelnih zvanja veoma velike. Te razlike 
u plaćama zovemo »ekonomskim škarama«, Međutim, u su- 
vremenom društvu postoji opća tendencija da se te razlike 
između intelektualnih i manuelnih zvanja smanje. Tako sta- 
tistički podaci pokazuju da je raspon plaća u najčešćim za- 
nimanjima sve manji. Na primjer, kod nas u Jugoslaviji 
najviše plaće nisu prosječno veće od 4 do 5 puta od naj- 
nižih. Neke visokoindustrijalizirane zemlje pokazuju tenden- 
Ciju da smanjuju visinu plaća u intelektualnim zvanjima 
kako bi spriječile prevelik odljev stanovništva u ova zvanja, 
jer se još uvijek smatraju društveno »višima« i nekako »bo- 
ljima«. Zanimljiva je usporedba u razvitku realnog dohotka 
između najvišeg državnog činovnika u Francuskoj (državni 
savjetnik) i kvalificiranog američkog radnika. 

RAZVITAK REALNOG DOHOTKA FRANCUSKOG DRŽAVNOG 
SAVJETNIKA I AMERIČKOG KVALIFICIRANOG RADNIKA 

Ova tablica pokazuje jasno da je još na početku ovog 
stoljeća francuski državni savjetnik imao približno pet puta 
veću plaću, a da ga je za pedeset godina američki radnik 
prestigao. Naravno, njega nije prestigao francuski kvalifici- 
rani radnik, ali se razlika među njima također veoma sma- 
njila. 

d) No, ne utječu sama stručna sprema i dohodak na po- 
ložaj čovjeka u društvu. Postoje uglednija i manje ugledna 
zvanja. Taj ugled zavisi djelomično od društvene ideologije 
(često malograđani smatraju kapitalista veoma uglednom 
osobom, a socijalisti nečasnom), a djelomično od duhovnog 
i stvaralačkog obilježja pojedinih zanimanja. Na ugled ne- 
kog zanimanja nesumnjivo utječe njegovo značenje za dru- 
štvenu zajednicu, pa su društveni vladari ili rukovodioci 
uvijek imali naziv »uglednika«. Isto tako utječe rijetkost 
i potražnja za nekim zanimanjima. Majstori nekih naročito 
rijetkih zanata i takvih koji zahtijevaju veliko umijeće i 
iskustvo veoma su cijenjeni, na primjer modelari za metalne 
odljeve, crtači za nove krojeve odjeće, duboresci, draguljari 
i slični. I danas takvi obrtnici nose naziv »majstora«, koji 
se u istom smislu upotrebljava i za umjetnike. Ispitivanja 
su pokazala da u ocjenjivanju ugleda onih zanimanja u ko- 
jima dolazi do izražaja naročita sposobnost ljudi, postoji 
približno isti kriterij u vrlo različitim zemljama, kao što 
su Velika Britanija, Njemačka, SAD, Sovjetski Savez ili 
Japan. 


UGLED POJEDINIH ZANIMANJA 
(Prema C. C. Northu i P. K. Hattu, 1947. za SAD) 


| Zanimanje rodovi Zanimanje Kodovi 
sudac vrhovnog suda 96 novinar 74 
liječnik 93 električar 73 
guverner države 93 kvalificirani mašinist 73 
diplomat 92 knjižničar 68 
profesor univerziteta 90 trgovački putnik 68 
naučni radnik 89 policajac 67 
arhitekt 86 poštar (dostavljač) 66 
kemičar 86 tesar 65 
dentist 86 mehaničar u garaži 62 
pravnik 86 brijač 59 
psiholog 85 namještenik u dućanu 58 
| inženjer 84 kuhar u restoranu 54 
! pilot aviona 83 pjevač u noćnom klubu 52 
| < sociolog 82 rudar 49 
biolog š1 taksi-šofer 49 
muzičar u simfonijskom B1 lučki radnik 47 
orkestru posluživač u baru 44 
pisac novela 80 vratar 42 
ekonomist 179 čistač ulica 34 

učitelj 78 čistač cipela 3 


(Bodovi na ovoj ljestvici označuju samo rang, ali ne i apso: 
lutnu ocjenu ugleda pojedinih zanimanja tako da se ne može 
reći da je, na primjer, inženjer dva puta ugledniji od vratara.) 


Na kraju ovog izlaganja možemo postaviti pitanje što 
je društveni sloj. 

Riječ sloj odnosi se, očito, na raspodjelu ljudi u društvu. 
Raspodjela može biti dvostruka: horizontalna i vertikalna. 
Pod horizontalnom raspodjelom mislimo redovno na terilo- 
rijalnu ili regionalnu podjelu. Npr. svi seljaci rade oiprilike 
isti posao i imaju, otprilike, veoma široko uzeto, sličan po- 
ložaj, a možemo ih razlikovati prema krajevima u kojima 
žive (gorštački, ravničarski, uz more, uz rijeke, itd.). Takva 
raspodjela nema nikakve veze s pojmom sloja. Sloj pretpo- 
stavlja vertikalnu raspodjelu ljudi u društvu, a to znači pre- 
ma njihovu položaju s obzirom na hijerarhijski karakter 
društvene organizacije. 

Obilježja kojima određujemo hijerarhijski položaj ljudi 
mogu biti vrlo jednostavna ili složena. Kad su ta obilježja 
jednostavna, onda obično govorimo da su slojevi više umjet. 
ne ili statičke prirode. Na primjer, ako sve ljude u društvu 
podijelimo po godinama rođenja, ili po visini rasta, ili po 
visini primanja, itd. Kod takvih su slojeva uinjetne upravo 
granice između pojedinih slojeva, tj. hoćemo li ljude, s ob- 
zirom na dob, podijeliti npr. u klase od po tri, po pet ili 
po deset godina. To je prilično svojevoljna raspodjela. Sli- 
čno je ako ih raspoređujemo samo po prihodima. I tako 
dalje. 

Ako, međutim, uzmemo više obilježja, i to takva koja 
takav sloj određuju kao nešto realno, a ne umjetno, onda 
su to stvarni društveni slojevi. Na primjer, u jednoj klasi 
možemo redovito razlikovati više slojeva. Spomenuli smo 
seljake: ako ih raspodijelimo s obzirom na veličinu posjeda, 
osnovnu djelatnost, veličinu obitelji, obrazovanje, proizvod- 
nju za tržište, dobit ćemo slojeve koje nismo samovoljno 
raspodijelili, nego koji u društvu postoje i međusobno se 
razlikuju: seljačku sirotinju ili bezemljaše, »srednjake« i 
seoske bogataše. 


Takvu raspodjelu na slojeve koji odgovaraju stvarnoj 
društvenoj diferencijaciji i koji uvjetuju razlike u društve- 
nom ponašanju možemo naći u svim društvenim klasama, 
zatim u različitim društvenim organizacijama masovnog ka- 
raktera (»elita«, »rukovodeći sloj« i »mase«). 


KLASA I KLASNE SUPROTNOSTI 


Postoji dobar broj sociologa u kapitalističkim zemljama 
koji klasni položaj čovjeka izvode iz njegova po- 
ložaja u zanimanju, tj. s obzirom na stručnu spremu, ugled 
i, naročito, s obzirom na visinu dohotka što ga jedno zani- 
manje pribavlja pojedincu. Vidjeli smo da se zanimanja, u 
skladu s takvim shvaćanjem, mogu razvrstati uz jednu ver- 
tikalnu liniju na kojoj nema nekih oštrih prekida, da bi se 
i klasni odnosi razlikovali samo po stupnju i, dosljedno, ne 
bi postojali neki posebni antagonistički odnosi među kla- 
sama. Takvo shvaćanje, gdje se razlike među društvenim 
klasama mogu razlikovati samo po stupnju ličnih dohodaka, 
naobrazbe i društvenog ugleda, smatramo pogrešnim. Njemu 
se suprotstavlja marksističko shvaćanje koje stoji na gledi- 
štu da se odnosi među klasama ne razlikuju samo po stup- 
nju učestvovanja u zajedničkim društvenim obilježjima, kao 
što su naobrazba, dohodak, ugled ili bilo koje drugo, nego 
da među samim klasama postoje suprotnosti kako u 
interesima tako i u društvenom položaju. Osnovno značenje 
u tim suprotnostima među društvenim klasama ima vlasni- 
štvo nad sredstvima za proizvodnju koje se pojavljuje kao 
privatno vlasništvo. 


NASTANAK PRIVATNOG VLASNIŠTVA 


Osnovna briga čovjeka u pretklasnim društvima bila je, 
dakako, briga za samoodržanjem pomoću proizvodnje. Ali, 
njegova osnovna briga nije bila da stekne bogatstvo na taj 
način da sebi prisvoji tuđe plodove rada. Njega je zanimalo 
u prvom redu kako pojedinac učestvuje u zajedničkoj pro- 
izvodnji, kako se odnosi prema zajednici i prema vlastitom 
radu. Zato još kod starih autora, kao što su Cato ili Brutus, 
čitamo kako razmišljaju o tome koji način vlasništva stvara 
najbolje građane. 

Čovjek se u povijesti pojavljuje kao biće zajednice. On 
se reproducira i održava u okviru svoje društvene zajednice, 
pa je društvena zajednica — pleme ili općina — i prvi po- 
sjednik njegovih izvora prehrane i sredstava za proizvodnju. 
Prvobitni uvjeti proizvodnje, kao što ističe Marx, ne mogu 
biti prvobitno i sami proizvedeni, odnosno rezultat proizvod- 
nje, već se oni pojavljuju kao jedinstvo živih i 
djelatnih ljudi s prirodnim uvjetima nji 
hove razmjene tvari s prirodom. Stoga i nije 
potrebno objašnjavati zašto prvobitno postoji zajedničko 
prisvajanje prirode i njena preradba, već se traži objašnje- 
nje kako je došlo do odvajanja čovjeka od prvobitnih zajed- 
ničkih načina prisvajanja prirode. Kako je čovjek, koji je 
prirodno bio upućen da surađuje s drugim čovjekom i dijeli 
S njime plodove zajedničkog rada, počeo prisvajati sve za 
sebe, kako je došlo do toga da neki ljudi posjeduju osnovna 
sredstva za proizvodnju — zemlju i strojeve — a drugi samo 
golu radnu snagu? Potpuno odvajanje čovjeka od prvobitnih 
prirodnih uvjeta proizvodnje, kao kolektivne proizvodnje, 
predstavlja dugi povijesni proces, i to je odvajanje dokraja 
provedeno tek u kapitalizmu. 

Vidjeli smo u prethodnim poglavljima da s ratarskom 
revolucijom dolazi do većeg porasta proizvodne moći ljudi, 
a time i do jednog viška proizvoda koji služi za 
razmjenu. Tek određeni višak proizvoda i stvaranje raz- 
mjene omogućuju da se proizvodi počinju gomilati u nečijim 
rukama, kolektivnim ili individualnim. Istovremeno gomila- 
nje viška proizvoda rađa mogućnost nasilnog prisvajanja 
tuđeg proizvoda ili pljačku. 

No, kako je pljačka mnogo nestalniji oblik obogaćivanja, 
to se ubrzo uvidjelo da je nasilno prisvajanje tuđe radne 
sposobnosti ili rada pravi izvor stvaranja viška proizvoda, 
pa dosljedno i bogatstva. Stoga se prvi i najgrublji oblik 
prisvajanja tuđeg rada vrši u obliku robovskog rada, gdje je 
čovjek postao prirodni izvor radne energije, kao i stoka, 

i predstavlja tuđi, anorganski uvjet društvene reprodukcije. 
Društvo se koristi jednim dijelom vlastitog društva ili jed- 
nim dijelom ljudi kao biološkom osnovom svojeg postojanja, 
kao dijelom prirode koji kao izvor rada stoji potpuno na 
raspolaganju, bez ikakvih zakonskih ograničenja. Rob je vla- 
sništvo robovlasnika, ali ne u obliku unajmljene radne sna- 
ge, nego kao rad sam, kao živo biće, kao instrumentum vo- 
cale — oruđe koje govori. On kao takav može podjednako 
pripadati nekoj plemenskoj zajednici, nekoj porodici ili ne- 
kom pojedincu. 

Kada govorimo o nastanku privatnog vlasništva kao izvo- 
ru klasnih suprotnosti, nemamo na umu onaj oblik vlasni- 
štva što se odnosi na lično korišćenje nekim upotrebnim 
predmetima, kao što su vrč, lopata, krevet ili košulja, već 
na ono vlasnišivo koje je izvor nasilnog prisvajanja tuđeg 
rada, koje je uzrok eksploatacije čovjeka čovjekom. To su 
zemlja i oruđe za proizvodnju. 

U odnosu prema svojini postoji bitna razlika između 
primitivnih i civiliziranih društava. U prvima su odnosi svo- 
jine podređeni društvenim odnosima, a u drugima su dru- 
štveni odnosi podređeni odnosima svojine. Odnosi svojine 
u primitivnim društvima služe učvršćivanju i povezivanju 
društvene zajednice, a u civiliziranim društvima odnosi svo- 
jine služe razdvajanju društva na klase i usamljivanju po- 
jedinaca u društvenoj zajednici. Socijalizam se javlja kao 
nastojanje da se negativne strane civiliziranog društva na 
bazi privatne svojine uklone i konačno prevladaju. 

Kod primitivnih naroda prevladava osjećaj grupnog jedin- 
stva i, kao što je pokazao L. Lćvy-Bruhl, osjećaj mistič- 
kog učestvovanja u grupnom životu i grupnim simbolima. 
Taj oblik učestvovanja u grupnom životu odnosi se i na 
svojinu, upotrebu raznih predmeta, na običaje, tako da su 
odnosi vlasništva posredovani mističkom vezom između po- 
jedinca i posjedovane stvari. Osnovni oblik takva posjeda 
je zemlja, koja pripada plemenu i koja ima svoje određene 
granice. Zemlju ne posjeduje samo pleme već i duhovi 
umrlih predaka. Tako kod afričkih Bakulu članovi klana 
posjeduju zemlju, šume, rijeke, obrađuju zemlju, beru plo- 
dove, love i ribare, ali zemlju čuvaju mrtvi preci. Živi i 
mrtvi čuvaju zemlju, pa su klan i zemlja jedno nedjeljivo 
jedinstvo. U takvom slučaju ne može biti pravog otuđivanja 
zemlje i prodaje vlastitog posjeda. Bijeli kolonizatori često 
su dolazili u žestoke sukobe s primitivnim plemenima jer 
nisu shvaćali da im oni ne mogu prodati svoju zemlju, čak 
niti onda kad bi im se to ekonomski isplatilo! 


Pored zemlje čitavoj grupi pripadaju i pokretna dobra. 
U Australiji se čitav klan koristi oružjem, čamcima, mre- 
žama za ribolov. Na Salomonskim otocima, kad se jedan 
čovjek vrati s rada kod bijelaca, svu svoju zaradu predaje 
zajednici jer se preko njega čitava zajednica uposlila kod 
bijelca. Grupa zarađuje nadnicu, pa je ona i dijeli među 
sve članove klana. U primitivnih plemena prevladava komu- 
nistički oblik posjeda. 

Međutim, ovi komunistički oblici posjeda, što se odnose 
kako na zemlju i razna oruđa za obradu, tako i na same 
članove grupe, odnosno na njihovu radnu snagu, ne isklju 
čuju ličnu svojinu. Postojanje kolektivnog vlasništva 
ne isključuje osobno vlasništvo. U ovo se ubrajaju obično 
stvari koje je proizveo sam pojedinac — oružje, sjekira, 
strijela i luk, razni ukrasni predmeti. Ti su predmeti, u stva- 
ri, nedjeljivi od njegove osobe i predstavljaju samo proširenje 
njegove vlastite ličnosti. Stoga je potrebno ovdje govoriti o 
osobnom vlasništvu, a ne o privatnom vlasništvu, kako ga 
shvaćaju civilizirani narodi, jer se privatno vlasništvo može 
bez štete za našu ličnost otuđiti, dok to nije slučaj s ličnim 
vlasništvom kod primitivaca. Neki predmeti postali su dio 
njegove vlastite ličnosti i on se može od njih odvojiti jer je 
mistički s njima vezan. Na ponudu stranca on će odgovoriti 
kao naše dijete: »Ja bih ti to rado dao, ali toje moje.« 

Tako je svojina, ukoliko je lična, dobila obilježje nečeg 
neotuđivog i svetog. Dovoljno je da neki domorodac okruži 
s malo trave ili nekim drugim ličnim znakom drvo u šumi, 
iz kojeg želi izraditi čamac, pa da ono postane zabranjeno 
ili tabu za druge. Oni koji bi pokušali da otmu njegovu 
stvar, boje se da će doći pod utjecaj njegovih zlih duhova 
i da će im se dogoditi neka nesreća. Duhovi čuvaju svojinu 
svakog čovjeka. Zato se svojina, koja nije kolektivna, ne 
može nasljeđivati, nego se pokopa zajedno sa svojim mrtvim 
vlasnikom. Ako se neke stvari i prenose na nasljednika, 
to je redovito povezano s određenim obredima, jer nasljed- 
Nici prenose u sebi i duh svojih predaka. U nekim narodi- 
ma, kao u staroj Indiji, i ženu smatraju ličnom svojinom 
muža, te je nakon njegove smrti spaljuju na lomači. Kršćani 
su u srednjem vijeku spaljivali vještice, ali su ih prethodno 
proglasili »đavoljim zaručnicama«! 


Kad su se nakon ratarske revolucije raspadale plemen- 
ske organizacije, počeo se cijepati i kolektivni posjed. U 
lom raspadu najprije se stvara porodični posjed, a 
zatim, kao viša faza, privatni posjed. U antičkim državama 
možemo lijepo promatrati prijelaz od porodičnog vlasništva 

na individualno ili privatno, jer se svaki odrastao građanin 
pojavljuje kao pravna osoba pa biti građanin znači istovre- 
meno imati pravo na posjed i raspolagati njime. Kategorija 
posjedovanja ili imanja postaje bitna za društveni položaj 
čovjeka. 

Antička porodica u staroj Grčkoj ili Rimu isto je tako 
nedjeljiva zajednica živih i mrtvih kao što je to pleme 
kod primitivnih naroda. Porodica je vezana uz zemlju na 
kojoj podiže oltar precima, a kad je oltar jednom postav- 
ljen, njega se više ne smije premještati. Tamo se osniva 
obiteljsko ognjište i ugrađuje obiteljski grob. Obitelj je pri- 
svojila zemlju sahranjujući u nju svoje mrtve. Ona se za- 
uvijek ukorijenila na tome tlu. Otada zemlja koju obitava 
postaje neotuđiva. Granice koje ograđuju kuću, oltar i zem- 
lju su svete: postoji »bog granice ili međe« (Terminus). 


S osvajanjem novih zemalja, ili kolonizacijom, zemlja 
se počinje dijeliti na obitelji, i to jednom zauvijek, bacanjem 
kocke, onako »kako su odlučivali bogovi«. Sudbina mora 
odlučiti o vlasništvu jer zemlja ne pripada živoj porodici, 
već njenim precima. I kod Rimljana postoji kult predaka, 
čiji duhovi čuvaju kuću i zemlju (lari) ili hranu (penati), 
pa se kod selidbe napuštaju lari, a nose sa sobom penati. 
Sin koji čuva kult predaka baštinik je čitave imovine, tako 
da je imovina na neki način nepokretna; ona ostaje obitelj- 
ska. Vlasništvo se ne odnosi samo na zemlju već i na žive 
stvari, na ljude, koji kao robovi ostaju ili svojina zemlje 
i ne mogu biti odvojeni od zemlje (kao i kmetovi u feu- 
dalizmu) ili su svojina jedne osobe, te mogu biti prodani 
i prijeći od jednog gospodara drugome. 

Razvitak proizvodnje i trgovine doveo je do raspadanja 
obiteljskog vlasništva i stvaranja privatnog ili individual- 
nog. Odlučnu ulogu odigrao je u tome razvitak novčane 
privrede koji je potisnuo u drugi plan zemljišnu svo- 
jinu, a istaknuo značenje dragocjenih metala i novca. S 
novčanom privredom pojavile su se kamate, krediti i hipo- 
teke na zemlju, rodilo se zelenaštvo. Zemlja, koja je ranije 
bila neotuđiva, postala je sada predmet novčane eksploata- 
cije i prodaje, jednako kao i druga roba, kuća, stoka i dra- 
gocjenosti. Tada se rađa i testament — pravo da se imovina 
individualnom odlukom posjednika ili glave obi- 
telji prenese na bilo koju drugu osobu. Obiteljska 
imovina iščezla je u tom času, a rodila se individualna ili 
privatna imovina. Rodio se novi oblik svojine, koji je po- 
služio u Napoleonovom kodeksu, izgrađenom na »rimskom 
pravu«, kao temelj kapitalističkom društvu. 


STVARANJE PARAZITSKIH KLASA I KLASNA BORBA 


Jedan od osnivača naučnog socijalizma, F. Engels, 
objasnio je nastanak privatnog vlasništva i klasne borbe u 
svom djelu »Porijeklo porodice, privatnog vlasništva i drža- 
ve«. On pokazuje kako je razvitak razmjene dobara, zahva- 
ljujući napretku obrta i manufakturi, stvorio jedan posred- 
nički sloj koji se postavio kao neophodna veza između dva 
proizvođača, istodobno iskorištavajući jednoga i drugoga. 
Stvorio se parazitski sloj koji je prisvojio golema bogatstva. 

Dok se razmjena između plemena vršila na osnovi tram- 
Pe — proizvod za proizvod, i poštujući neka kolektivna na- 
čela razmjene, sad se kao glavni posrednik proizvedenih 
vrijednosti javlja kovani novac, jedno novo sredstvo koje 
dozvoljava posjedniku novca da drži proizvođača u svojoj 
šaci. Novac je univerzalna roba ili »roba robe, koji u laten- 
tnom obliku sadrži sve ostale robe i posjeduje magičnu 
moć da se pretvori po volji u bilo koju željenu i poželjnu 
stvar; onaj koji ga posjeduje postaje svjetski gospodar pro- 
izvodnje; a tko ga je imao prije svega? Trgovac«. (Engels, 7) 

Nakon kupovanja robe pomoću novca slijedi posuđivanje 
novca, dolaze kamate i zelenaštvo. Otada i zemlja postaje 
roba, pa su rimski bogataši nakupovali goleme površine 
zemlje — latifundije, iz kojih su izvlačili rentu. Jer »tek 
što je uvedena (privatna) zemljišna svojina, izumljena je 
također i hipoteka«. Kakve su bile posljedice toga? Engels 
odgovara: »S proširenjem trgovine, novca i zelenaštva, ze- 
mljišnog vlasništva i hipoteke, koncentracija i gomilanje 
bogatstva u rukama jedne malobrojne klase naglo je na- 
predovalo, a istovremeno došlo je do osiromašenja masa i 
povećanja broja siromašnih.« Taj razvoj vidimo jasno za 
vrijeme Solona u Ateni, kad se ukida porodično vlasništvo 
i uvodi privatno. Isti proces odigrao se i u Rimu. 

S raspadanjem starih plemenskih i zemljoposjedničkih 
zadruga, sa sve izrazitijom polarizacijom društva na bogate 
i siromašne, tj. na one koji se naglo obogaćuju, dok drugi 
ekonomski propadaju, vidimo nastanak i klasnih borbi, otvo- 
renih društvenih sukoba između onih koji posjeduju zemlju 
ili novac — »beati possedentes«! — i onih koji su lišeni 
posjeda. Tako već stari grčki povjesničar Polibije, crta- 
jući povijest drevne Atene, upozorava da je osnovni uzrok 
građanskih ratova i raznih pobuna i sukoba među slojevima 
društva klasne prirode. On kaže da se u svakom građanskom 
ratu radi o tome da se izvrši nova raspodjela bogatstva. A 
i Aristotel upozorava da se u borbi između političkih stra- 

naka radi »više o dobitku nego o častima«. Čitava povijest 
Atene od V do II stoljeća prije naše ere pokazuje kako se 
demokracija kvari uslijed pohlepe trgovaca i posjedničkih 
slojeva. Demokracija se s bogatašima na čelu pretvorila u 
oligarhiju. Isto tako i konzuli Rimskog Imperija nastoje što 
više opljačkati podjarmljene narode. Iako su rimski patri- 
ciji dovlačili bogatstvo u Rim iz podjarmljenih provincija i 
velikodušno znali rasipati novac dajući plebsu »kruh i igre«, 
ipak to nije spriječilo osiromašenje širokih slojeva. Tako 
Tiberije Gracchus živo opisuje bijedu naroda: 


»Divlje životinje imaju svoj brlog; a ljudi koji se bore i umiru 
za Italiju ne mogu računati ni na zrak ni na svjetlo. Bez doma 
i zaklona oni lutaju sa svojim ženama i svojom djecom po 
zemlji. Vojskovođe ih varaju kad ih pozivaju da se bore za svoje 
grobove i svoje domove. Da li postoji i jedan jedini među nji- 
ma tako brojnima koji ima kućni oltar i grob gdje počivaju 
njegovi preci? Oni samo ratuju, oni samo umiru da bi sačuvali 
tuđi sjaj. Nazivaju ih gospodarima svijeta, a nemaju u vlasni- 
štvu niti grude zemlje.« 


Tiberije Gracchus bio je umoren 133. godine prije naše 
ere, a istu sudbinu doživio je i njegov brat Gaj 121. god. 
prije naše ere. Ne dugo zatim slijedila je i prva velika po- 
buna robova, koju je predvodio energični Spartakus 
čitave dvije 'godine od 73—71, ali je i ona bila ugušena, a 
osveta vladajućih slojeva pokazala je svu svoju poznatu 
okrutnost — 6000 živih robova bilo je pribijeno na križeve. 
Znak križa postao je simbol pobijeđenog i razapetog čovje- 
ka, ali ipak nije uspio spriječiti klasnu borbu i otvorene 
pobune koje su u toku duge povijesti slijedile jedna za dru- 
gom sve do našeg vremena. 


KLASA, KASTA i STALEŽ 


Kao i mnoge diskusije o razvitku ljudskog društva koje 
su pogrešno postavljene, tako je, vjerojatno, i diskusija oko 
pitanja: jesu li prvi oblici raslojavanja društva u suprotne 
ili antagonističke slojeve bile kaste ili su to bile klase. Očito 
je da su negdje od početka prevladale kaste, a negdje dru- 
štvene klase, što je zavisilo od posebnih okolnosti pod ko- 
jima se jedno društvo raslojavalo. 

Na primjer, lako je predvidjeti da će podjarmljivanje 
nekog plemena s razvijenom ratarskom privredom od stra- 
ne nekog drugog ratničkog plemena, više stočarskog tipa, 


dovesti do političke i socijalne prevlasti ratnika, te da će 
se takvo pleme ograditi od podjarmljenoga kao poseban 
sloj u obliku kaste. Kasta će se pojaviti sasvim nuž- 
no jer će plemenska organizacija jednog i drugog na bazi 
krvnog srodstva, s pravilima endogamije unutar plemenskih 
granica i s identifikacijom oko svojeg plemenskog jedinstva, 
ići u prilog stvaranju kaste, dakle ne samo jednog socijalno 
privilegiranog društvenog sloja nego i biološki strogo raz- 
dvojenog zabranom međusobnih ženidbenih veza. 

Naprotiv, raslojavanje jedne plemenske organizacije, kao 
što je gentilna organizacija kod starih Grka, gdje do pojave 
različitih slojeva dolazi uslijed društvene podjele rada unu- 
tar istog plemena, te do raslojavanja na selo i grad, na 
seljake, zanatlije, trgovce i aristokraciju, dovest će u prvom 
redu do klasnih odnosa. Pravila krvnog srodstva, koja 
dozvoljavaju ženidbu među pripadnicima raznih slojeva, i 
dalje važe, pa će takva klasa biti otvorena grupa za raz- 
liku od kaste koja ostaje zatvorena. U jednom i u drugom 
slučaju odlučujuću riječ imaju one veze koje su obilježene 
jakim čuvstvima plemenske vezanosti, s odgovarajućim vje- 
rovanjima i religijskim kultovima. Tek kad ove veze, na bazi 
vjerovanja i religije, počinju slabiti, a ekonomske i socijalne 
suprotnosti jačati, stari antički oblici demokracije se gube 
i dobivaju sve više obilježja zatvorenih grupa, pa i čitavo 
društvo više obilježje feudalne organizacije. U nekim anlič- 
kim društvima oblici feudalne organizacije prethode demo- 
kratskoj, a u nekim drugima demokratski feudalnoj. Narav- 
no, kako se radi o robovlasničkom društvu, a robove nala- 
zimo u manjem opsegu već u plemenskoj organizaciji, to 
robovi od početka imaju društveni položaj posebne i sasvim 
bespravne društvene kaste, jer su srodstvene veze s robo- 
vima isključene, ukoliko ne dođe do adoptiranja roba u 
rodovsku ili obiteljsku organizaciju gensa. 


Pokušajmo sada odgovoriti na pitanje što je to društve- 
na klasa. Odgovorit ćemo najprije negativno, naime, kazat 
ćemo što ona nije. Marx je u svojim radovima pokazao da 
klasa nije ni kasta, ni stalež, ni korporacija ili ceh, ni pro- 
fesija, ni društveni rang; da se ona ne zasniva niti na bogat- 
stvu, niti na dohocima, niti na veličini plaće, niti na životnom 
standardu ili načinu života, iako utječe na ova obilježja. Po 
čemu ćemo, dakle, prepoznati jednu društvenu klasu? 

U prvom redu po njenom položaju u društve- 
noj proizvodnji. Klasa je prije svega »skup osoba 
koje imaju istu ulogu u proizvodnji, i koje u procesu pro- 
izvodnje održavaju iste odnose s drugim osobama« (Marx). 

Položaj u proizvodnji znači odnos prema sredstvima pro- 
izvodnje i prema vlastitom radu. Tako je kapitalist čovjek 
koji raspolaže sredstvima za proizvodnju, a unajmljuje tu- 
đi rad, dok je radnik čovjek koji ne posjeduje sredstva za 
proizvodnju već samo svoju golu radnu snagu, pa je stoga 
prisiljen da je unajmljuje. Već smo vidjeli da osobni dohodak 
ne može biti osnovni kriterij u određivanju klase, jer je 
osobni dohodak kvalificiranog američkog radnika veći od fran- 
cuskog državnog savjetnika, a ipak je prvi član radničke 
klase, dok je državni savjetnik član one klase koju Marx 
zove »rukovodilačko-tehnobirokratskom«. 

Drugi je moment koji određuje klasu društveni, pravni 
odnos prema sredstvima za proizvodnju. Tako je kapitalist 
vlasnik tvornice, strojeva i sirovina za proizvodnju, a rad- 
nik raspolaže samo svojom radnom snagom. Radniku su 
sredstva rada, kao i čitav proizvod njegova rada, otuđeni 
i on nema prava da njima raspolaže, pa niti da utjeće na 
vlastitu proizvodnju. 

Treći je moment, koji proizlazi iz prva dva, da položaj 
jedne klase u proizvodnji određuje i njenu društvenu ulo- 
gu u organizaciji proizvodnje, raspodjeli dohodaka i načinu 
potrošnje. Tako kapitalist prisvaja višak radnikova rada, 
koji dijelom pretvara u kapital, a dijelom troši za svoj 
užitak, dok je radnik eksploatiran i ne odlučuje o društve- 
nom iskorištavanju proizvoda, kao ni o čitavoj ekonomskoj 
politici. Društvena uloga čini od kapitalista vladajuću kla- 
su, a od radnika obespravljenu i potlačenu. 

Četvrti je moment, koji logički proizlazi iz prethodnoga, 
da položaj ljudi u proizvodnji i raspolaganje sredstvima 
proizvodnje ili društvenom raspodjelom određuje i njihovu 
političku moć ili društveni utjecaj na bazi društvene moći. 
To dozvoljava kapitalistu da iskorišćuje koliko god može, 
do krajnjih granica, najamni rad, a radniku da vodi borbu 
protiv iskorištavanja, da mu pruža otpor. Stoga su odnosi 
klasa nužno antagonistički. 


Peti moment koji je važan, a na koji se često zaborav- 
lja, jest da društvena klasa ne posjeduje samo određenu 
ulogu u društvenoj podjeli rada već da ona raspolaže i 
određenom društvenom sviješću. Ona ne može vršiti od- 
ređenu društvenu ulogu ako ne posjeduje svijest o svojoj 
ulozi, svojem društvenom položaju, svojim društvenim i 
političkim interesima. Na planu šire društvene svijesti ili 
»općeg interesa« jedna se klasa može, više ili manje, izjed- 
načavati sa sviješću druge klase, ili, što proizlazi iz prvoga, 
sa sviješću čitavog društva. 


Tako je buržoaska klasa, pored svojih posebnih interesa 
u borbi protiv aristokracije, istakla i »opća prirodna prava 
čovjeka«. Isto tako i radnička klasa, sve dok dijeli iluzije 
buržoazije ili utopističkih socijalista, sve dok nije shvatila 
da ima revolucionarnu ulogu u društvu, da njeno vlastito 
oslobođenje mora značiti istovremeno i oslobođenje čitava 
društva, tj. prevladavanje klasnih i eksploatatorskih odnosa 
uopće, sve dok nije postala klasno svjesna, postoji 
samo kao »klasa po sebi«, a ne kao »klasa za sebe«. Klasna 
svijest je, prema tome, bitni moment u društvenom konsti- 
tuiranju radničke klase. Tek pomoću klasne svijesti i njoj 
odgovarajuće ideologije radnička se klasa počinje radikalno 
suprotstavljati buržoaziji i zastupati interese svih radnih 
ljudi. Ona postaje nosilac novog društva. Upravo po ovom 
posljednjem momentu razlikuje se klasa od kaste. 


U čemu je, dakle, razlika između kaste i klase? Kasta, 
podjednako kao i klasa, proizlazi iz društvene podjele rada 
na određenom stupnju razvitka i načina kako se raspolaže 
izvorima i sredstvima proizvodnje kao i samom raspodjelom 
proizvoda. Ali kasta se oblikuje u jednom društvu izrazito 
statičkom, koje nastoji ekonomske, socijalne i političke pre- 
grade među društvenim klasama načiniti što kraćima tako 
da onemogući prelaženje iz jedne klase u drugu. Kaste se 
društveno reproduciraju unutar samih sebe, jer se pripad- 
nici jedne kaste ne smiju ženiti izvan nje. Kasta je, dakle, 
izrazito zatvorena grupa, koja je u religijskom i 
socijalnom pogledu zadržala mentalitet plemenske ili gentil- 
ne grupe! Naprotiv, klasa je otvorena grupa, i ona 
nije samo otvorena prema drugim klasama, jer propali 
kapitalist može sasvim slobodno postati proleter, već je 
ona otvorena i prema čitavom društvu. Kla- 
sa ne želi ostati zatvorena u sebe kao posebno društvo u 
društvu, već teži da predstavlja u socijalnom, idejnom i 
moralnom pogledu čitavo društvo. Takvu ambiciju ima pod- 
jednako buržoazija kao i proletarijat. Moderne klase, za 
razliku od antičkih, otvorene su prema čitavome društvu 
i nastoje biti čitavo društvo. One stalno nastoje da se iz 
svog posebnog klasnog položaja preliju u čitavo društvo! 
Za radničku klasu takvo pretvaranje u čitavo društvo — u 
socijalističko ili komunističko — pretpostavlja najprije po- 
larizaciju društvenih snaga, odnosno klasnu borbu 
između vladajuće buržoazije i revolucionarnog proletarijata. 
Uloga je klasne borbe da izazove polarizaciju (političku i 
ideološku) društvenih klasa i ostalih društvenih slojeva (dru- 
gih klasa, kao što je seljaštvo, ili međuklasa, kao što je 


143 


144 


sitna buržoazija, ili frakcija pojedinih klasa, kao što su 
»radnička i činovnička elita« ili »poštena inteligencija«), što 
predstavlja preduvjet društvenog revolucionarnog preobra- 
žaja. U tom smislu Marx je rekao da je »revolucionarna kla- 
sa kao takva najveća proizvodna snaga«! 

Iz takvog shvaćanja društvene klase proizlazi da su kla- 
sni sukobi ili antagonizmi neizbježne pojave u društvu. Po- 
vijest govori o tome da samo putem revolucionarnih prevra- 
ia u društvu dolazi do novih društvenih tvorevina u pogledu 
osnovne  socijalno-ekonomske organizacije  (robovlasničko 
društvo, feudalizam, kapitalizam, socijalizam). Tako postaje 
razumljivo zašto su klase i klasni interesi pravi nosioci po- 
litičke borbe i temelj političkih stranaka u suvremenom dru- 
štvu. Svaka klasa nastoji osvojiti glavno sredstvo društvene 
kontrole i vlasti — državu. 

Kao što pojam kaste vežemo uz pojam azijskog feuda- 
lizma, naročito onoga koji se razvio u Indiji, tako pojam 
staleža vežemo uz evropski feudalizam. Feudalno društvo 
je društvo staleža, što znači takvih klasnih slojeva u dru- 
štvu koji nisu toliko zatvoreni jedni od drugih kao kaste, 
niti su toliko otvoreni jedno prema drugome kao klase u 
građanskom društvu. 

Kako možemo razlikovati stalež od klase, a kako, od 
kaste? Sva ta tri pojma izražavaju naročitu podjelu rada u 
društvu, a istovremeno i određene privilegije u korištenju 
društvenog viška rada. Prema tome i za klase, i staleže 
i kaste karakteristična je hijerarhijska organizacija društva. 
Postavlja se pitanje kako društvo odražava te razlike u hije- 
rarhijskom položaju, kakvim se sredstvima služi da bi ih 
održalo. Kod kasta ima značajnu ulogu religija koja propi- 
suje razlike među njima. U evropskom feudalizmu tu ulo- 
gu ima politika, tj. zakonski regulirana prava koja se temelje 
na neposrednoj političkoj moći kojom pojedini staleži ras- 
polažu. Politička moć, tj. sredstva za fizičku prinudu (kao 
što su vojska, policija, sudstvo), u građanskom klasnom 
društvu pripada samo državi. Međutim, u feudalnom dru- 
štvu tim sredstvima raspolaže vladajući stalež, koji sam 
uzdržava vojsku, a raspolaže osim vojnom vlašću i sudač- 
kom (»kadija te tuži, kadija ti sudi«!). To znači da je poli- 
tička ili državna vlast u staleškom društvu u službi pojedi- 
nih staleža, a nije »opće dobro«, kao u građanskoj demo- 
kraciji. Privilegije u posjedovanju i prisvajanju viška rad& 
određuju se političkim, a ne ekonomskim sredstvima, kao 
u kapitalističkom društvu, gdje svi po zakonu i ustavu imaju 
pravo na privatno vlasništvo. 


Zato razni staleži u feudalnom društvu, kao seljaci, obrt- 
nici (organizirani u cehove), trgovci, plemstvo, svećenici, 
imaju stanovita prava i dužnosti koji su utvrđeni zakonom 
i političkom silom, a raspolaže njima neposredno vladajuća 
klasa. Građanska klasa, organizirana u »slobodnim gradovi- 
ma«, također raspolaže određenim slobodama i političkom 
(vojnom i sudskom) silom, svakako ne u onoj mjeri kao 
plemstvo ili aristokracija. 


Staleži su od kasta preuzeli endogamiju — sklapanje 
brakova unutar istog staleža — i zabranu miješanja s dru- 
gim staležima. Te su zabrane vrijedile naročito za aristo- 
kraciju, za »plemenitu krv«, a mnogo manje za građansku 
i seljačku klasu. Razlog je i taj što jedino aristokratski sta- 
lež stječe rođenjem svoj položaj, dok ga obrtnici, trgovci 
i seljaci stječu svojim radom, svojim zanimanjem. Zanima- 
nju se, međutim, pridaje veliko značenje, gaji se posebna 
tradicija i vanjski simboli (zastave, grbovi), po kojima se 
razlikuju pojedina zanimanja organizirana u cehove. 


Statični i zatvoreni karakter staleža prema klasama do- 
lazi do izražaja i u staleškoj svijesti kao osjećaju pripadno- 
sti svojem staležu, u pravilima ponašanja koja su svojstve- 
na tom staležu i naročitom osjećaju ponosa i časti. 


NASTANAK I RAZVITAK DRŽAVE 


Kad govorimo o državi, imamo obično na umu dva bitna 
obilježja: a) organiziranu vlast nad društvom, najčešće u 
obliku vlade ili vladara, i b) političku i vojnu kontrolu nad 
određenim teritorijem omeđenim granicama. Ne valja iz- 
jednačavati ova dva momenta. Istina je da kontrola nad 
samim društvom znači ujedno i kontrolu određenog terito- 
rija jer je društvo vezano uz teritorij. Zato se u povijesti i 
susrećemo s izjavom da su »vladari međusobno podijelili 
ovu zemlju«, a ta se izjava susreće s izjavom da su »vlasto- 
dršci međusobno podijelili vlast«. No, postoje plemena koja 
imaju vrlo dobro organiziranu vlast, ali nemaju određen 
teritorij. Kako je sva povijest civiliziranog društva poveza- 
na s ratovima, koji se vode oko zaposjedanja teritorija, to se 
duboko usjekao pojam države kao teritorija određenog 
granicom. 

Pokušajmo najprije odgovoriti: Kako je nastala država 
kao organizirana vlast u društvu i kakva je zapravo njezina 
uloga? 

Kod primitivnih plemena ne nalazimo nikakvu organizi- 
ranu vlast, već se plemenski poglavica bira prema potrebi. 
Kod crnačkog plemena Masai poglavicu biraju samo kad 
idu u lov na lavove ili na koji drugi veći poduhvat, pa je 
funkcija poglavica privremena i ograničena. Slično vidimo 
kod Bušmana u Africi i kod mnogih drugih polinezijskih 
plemena. Poglavica se redovito bira onda kad je pleme 
ugroženo. Ako su opasnosti izvana trajnije, plemena se udru- 
žuju i u tom slučaju biraju zajedničkog poglavicu. Pored vr- 
hovnog poglavice postoji i vijeće plemenskih poglavica. Vr- 
hovni poglavica je samo vojskovođa i nema druge društvene 
vlasti. Tako se, na primjer, u Homerovoj Ilijadi Agamemnon 
pojavljuje kao vojskovođa udruženih grčkih plemena, a ne 
kao kralj. Tek se kasnije vojskovođa ili vrhovni poglavica 
počinje pretvarati u stalnu vlast. On tada dobiva i neka reli- 
gijska obilježja. Kod starih Inka u Peruu došlo je također 
do stvaranja države udruživanjem plemena. Zapravo je jed- 
no pleme oružjem podredilo sebi druga plemena, a svom 
poglavici dalo natprirodna obilježja kako bi bio uvažavan 
i od drugih plemena. No, sve takve veće društvene tvorevine 
na plemenskoj osnovi ostale su veoma nestabilne, jer se 
ekonomski život i dalje odvijao unutar samog plemena, pa 
su lako propadale. 


Država nije nastala kao trajna organizacija putem 
zavojevanja, silom nametnuta izvana od nekog zavojevačkog 
plemena ili naroda, kao što su mislili neki filozofi, već ona 
nastaje s razvitkom proizvodnih snaga, društvenom podje- 
lom i stvaranjem društvenih klasa. Nastaje uslijed raspada- 
nja stare plemenske ili gentilne organizacije. Stvaranje unu- 
tarnjeg i vanjskog tržišta, trgovine i metalnog novca, odi- 
grali su u tom procesu odlučujuću ulogu. Ovaj proces ovako 
opisuje Engels: 


»S proširenjem trgovine, s novcem i novčanim zelenaštvom, 
sa zemljišnom svojinom i hipotekom brzo je rasla koncentra- 
cija i centralizacija bogatstva u rukama malobrojne klase, po- 
red njih sve veće osiromašenje masa i sve veća masa siromaha. 
Nova aristokracija brzo je po bogatstvu potisnula u pozadinu 
staro plemensko plemstvo (u Ateni, u Rimu, kod Nijemaca), 
ukoliko se već od ranije nije poklapala s njime. Istovremeno 
s tom podjelom ljudi na klase prema bogatstvu ogromno je 
porastao, naročito u Grčkoj, broj robova (u doba procvata u 
Ateni je bilo 95000 građana i 360000 robova), čiji je prinudni 
rad činio podlogu na kojoj se uzdizala nadgradnja čitavog dru- 
štva. 


Pogledajmo sad što se u tom društvenom preokretu dogodilo 
sa starim gentilnim uređenjem! Ono je bilo nemoćno prema 
novim elementima koji su izrasli bez njegovog sudjelovanja. 
Pretpostavka je za njegovo postojanje bila da su članovi gensa 
ili plemena stanovali zajedno na istom području naseljenom 
isključivo njima Toga odavno više nije bilo. Gensovi i plemena 
svuda su izmiješani, svuda su među građanima živjeli robovi, 
šitćenici, stranci. Nastanjenost, koja je stečena tek krajem sred- 
njeg stupnja barbarstva, bila je neprekidno kršena pokretljivo- 
šću i mijenjanjem mjesta boravka, što je opet bilo uvjetovano 
trgovinom, promjenom zanimanja i razmjenom imanja. Članovi 
gentilnih tijela nisu se više mogli sastajati radi upravljanja 
zajedničkim poslovima; samo su se još nekako otpravljale neva- 
žne stvari, kao religijske svetkovine. Pored potreba i interesa, 
za koje su gentilna tijela bila pozvana i sposobna da se brinu, 
nastale su — uslijed preokreta privrednih odnosa i promjene 
društvene strukture koja je odatle proizašla — nove potrebe 
i interesi, koji su starom gentilnom uređenju bili ne samo stra- 
ni nego su se s njim sukobljavali u svakom pogledu. Interesi za- 
natlijskih grupa, koje su nastale podjelom rada, i posebne po- 
trebe grada nasuprot selu, iziskivali su nove organe; ali svaka 
od tih grupa bila je sastavljena od ljudi najrazličitijih gensova, 
fratrija i plemena, ona je obuhvaćala čak i strance; stoga su se 
ti organi morali obrazovati izvan gentilnog uređenja, pored nje- 
ga, a time i protiv njega. — A taj sukob interesa očitovao se, 
opet, u svakom gentilnom tijelu, dostižući svoj vrhunac ujedi- 
njavanjem bogataša i siromaha, zelenaša i dužnika, u istom 
gensu 1 u istom plemenu. — Uz to je došla masa novog stanov- 
ništva, stranog gentilnom uređenju; ono je moglo, kao u Rimu, 
postati moćno u zemlji. a pri tom je bilo isuviše brojno da bi 
postepeno bilo primljeno u rodove i plemena krvnog srodstva. 
Prema toj masi stajale su gentilne organizacije kao zatvorene, 
povlašćene korporacije; prvobitna, samonikla demokracija pre- 
tvorila se u mrsku aristokraciju. — Najzad, gentilno uređenje 
je izraslo iz društva koje nije znalo ni za kakve unutrašnje su- 
protnosti, te je i bilo prilagođeno samo takvom društvu. Ono 
nije imalo nikakva prinudna sredstva osim javnog mnijenja. 
Međutim, ovdje je nastalo društvo koje se usljjed svih svojih 
ekonomskih životnih uvjeta moralo pocijepati na slobodne lju- 
de i robove, na eksploatatorske bogataše i eksploatirane siroma- 
he, društvo koje ne samo što nije moglo da pomiri te suprotno- 
sti već ih je moralo sve više zaoštravati. Takvo društvo moglo 
je postojati samo u neprekidnoj otvorenoj međusobnoj borbi 
tih klasa ili pak pod vladavinom neke treće sile koja je, pri- 
vidno stojeći iznad antagonizma klasa, sprečavala njihov olvo- 
Teni sukob i dopuštala da se klasna borba rješava u najboljem 
slučaju na ekonomskom polju, u takozvanom zakonskom obliku. 
Gentilno uređenje je preživjelo. Ono je bilo uništeno podjelom 
rada i njenim rezultatom — rascjepom društva na klase. Njega 
je zamijenila država.« (7) 


Nasuprot plemenskoj organizaciji društva država se po- 
javljije kao društvena organizacija s ovim osobinama: 1. 
Državljani se ne dijele po krvnom srodstvu (klanovima ili 
gcnsima) već po područjima (općinama ili kotarevima ili 

pokrajinama), jer su područja postala stalna, a građani po- 
kretljivi. 2. Moć društva otuđuje se od njega u obliku javne 
vlasti, koja više nije istovjetna sa stanovništvom, a vlast se 
oslanja na vojnu silu koja, sastavljena od građana, služi za 
držanje robova u pokornosti, a kao žandarmerija, sastavlje- 
na od robova, služi za održavanje reda među građanima. 3. 
Država se uzdržava ubiranjem poreza i stvara svoje novčane 
fondove, zaključuje zajmove i stvara državne dugove, tj. 
intervenira u novčano gospodarstvo svojih građana. 4. Za 
upravljanje vlašću i ubiranje poreza stvara se poseban apa- 
rat činovnika koji postoje kao organi društva iznad dru- 
štva, tj. počinje se stvarati poseban sloj birokracije, koji 
nastoji prisvojiti autoritet države za sebe. 5. Kako je država 
nastala iz borbe među klasama, ona predstavlja u prvom 
redu vlast vladajuće klase, jače i bogatije, pa služi obrani 
interesa vladajuće klase. Kako su »u većini povijesnih dru- 
štava državljanima priznata prava u srazmjeri s njihovom 
imovinom, time je neposredno rečeno da je država organi- 
zacija imućne klase za zaštitu od klase koja nema ništa«. (7) 


Pitanja i zadaci 


1. U kojem se smislu vrši sve veća diferencijacija dru- 
štvene strukture? Po čemu se sve veća razvedenost društva 
u toku razvitka razlikuje od razvedenosti jednog organi- 
zma? (Potražite potanje objašnjenje o ovome u R. Supek: 
H. Spencer i biologizam, Matica hrvatska, Zagreb 1964.) 

2. Kakva je razlika između društvene i tehnološke po- 
djele rada? Opišite društvenu i tehnološku podjelu rada na 
primjeru naše zemlje. Kakve su bile posljedice drušivene 
podjele rada na razvoj društva? Kakve su bile posljedice 
tehnološke podjele rada za razvitak čovjeka-proizvođaća? 
(Pročitajte u vezi s time i odjeljak o »Otuđenju rada« u 
ovoj knjizi ili knjigu G. Friedmanna, Razmrvljeni rad, Na- 
prijed, Zagreb 1961.) 

3. Kako se stvaralo privatno vlasništvo? Što o tome kaže 
F. Engels u svojoj knjizi »Porijeklo porodice, privatnog 
vlasništva i države«? 

4. Što je to društvena klasa? Po čemu se ona razlikuje 
od društvenog sloja, staleža i kaste? Protumačite Lenjino- 
vu definiciju klase prema njegovom članku »Velika inici- 
jativa« (Izabrana djela, knjiga II, Kultura, 1950). X 

5. Na primjeru klasne borbe u našoj ili svjetskoj povi- 
jesti pokušajte objasniti njene uzroke. 

6. Objasnite nastanak države prema već spomenutom 
Engelsovom djelu. Analizirajte stav o suvremenoj državi 
u Programu SKJ. 


OBLICI DRUŠTVENE SVIJESTI 
OD TOTEMIZMA DO NAUKE 


KOLEKTIVNA SVIJEST I INDIVIDUALNA SVIJEST 


Krajem prošlog stoljeća došlo je do žive diskusije među 
leoretičarima ljudskog društva o odnosu mase preina poje- 
dincu, odnosno o odnosu kolektivne svijesti prema indivi- 
dualnoj. Veliku popularnost stekli su spisi francuskog pisca 
G. Le Bona o »Psihologiji gomile« (1895), koji je stao 
na gledište da je gomila niža društvena pojava koja čovjeka 
srozava jer se ponaša u skladu s nekim nižim nagonskim 
porivima i ukida njegove više racionalne sposobnosti. Kako 
je Le Bon bio reakcionarno raspoložen, on je naročito u re- 
volucivnarnoj gomili vidio pojavu provale niskih i životinj- 
skih nagona. Tako je jedan od njegovih nešto starijih suvre- 
menika i poznati teoretičar larpurlartizma, Thćophil Gaut- 
hier, usporedio revolucionare sa zvijerima koje je zaborav- 
ljivi krotitelj pustio iz kaveza. Sam Le Bon smatra da su 
mase nesposobne da unapređuju ljudsko društvo. »Da su 
mase, kaže on, često razmišljale i da se njih pitalo za nji- 
hove neposredne interese, ne bi se vjerojatno nikakva civi- 
lizacija razvila na našoj planeti, i čovječanstvo ne bi imalo 
povijesti.« (19) On smatra da je masa uvijek nešto što uma- 
njuje kritičke sposobnosti pojedinca i slaže se s onom izre- 
kom pjesnika Schillera, koju je kazao na račun svojih su- 
narodnjaka Nijemaca: »Kad se uzme svakog zasebno, on 
pokazuje dovoljno mudrosti i inteligencije. Uzmite ih, među- 
tim, in corpore (u cjelini), vi ćete tek imati posla jedino 
s budalama« A Mme Roland izjavila je na istu temu: »Kad 
se ljudi udružuju, uha se produžuju.« 

Jasno je da su svi antikolektivistički stavovi uvjetovani 
politički antidemokratskim shvaćanjima. Naravno da su oni 
teoretičari koji su bili više demokratski i socijalistički ori- 
jentirani zastupali shvaćanja koja su išla više u prilog masa. 

Međutim, uvidjelo se vrlo brzo da je potrebno o odnosu 
mase i pojedinca, odnosno o odnosu kolektivne i individual- 
ne svijesti raspravljati bez političkih i moralnih predrasuda. 
Treba objektivno sagledati kako se ponaša čovjek kao dio 
mase, a kako kao izolirani pojedinac. Sociologija i socijalna 
psihologija bavile su se mnogo masovnim ili kolektivnim po- 
javama i pokazale da su spomenute predrasude na račun 
kolektivnih pojava neodržive, te da s »aristokratskim prezi- 
rom prema gomili« ne možemo daleko doći u ispitivanju 
društvenih pojava. 

Kao što su reakcionarna shvaćanja u gradskom društvu 
dovela do toga da se ističe krajnji individualizam i odba- 
cuje značenje mase za društveni napredak, tako su više 
demokratske tendencije u građanskom društvu uvjetovale 
sasvim suprotna shvaćanja, naime da se prava priroda dru- 
štvenog života sastoji od kolektivnih tendencija ili kole k- 
tivne svijesti, te da je individualna svijest od ma- 
njeg značenja, ili, pak, samo jedan deriviran ili preobražen 
oblik kolektivne svijesti. Vidjeli smo da je već ranije jedan 
od osnivača sociologije, A. Comte, izbacio iz svojeg sistema 
psihologiju, jer je smatrao da se bavi samo »individualnim 
i subjektivnim doživljajima« i suprotstavio joj sociologiju 
kao nauku koja polazi od objektivnih i kolektivnih stanja. 
Treba reći da je u evropskoj misli poslije Hegela postojala 
jaka struja koja je suštinu društvenog života tražila u jed- 
noj vrsti više svijesti, kao što je »objektivni duh oličen u 
državi«, »narodni duh« ili »narodna duša« kod njemačkog 
teoretičara Lazarusa i Steinthala [Štajntal], ili »grupni na- 
gon« kod engleskih evolucionista H. Spencera, MacDougalla 
ili Trottera. No i ova je struja dovela do izvjesnih pretjeri- 
vanja, koja se ogledaju u potcjenjivanju individualnog fak- 
tora i individualne svijesti. 


Jedan od najistaknutijih teoretičara »kolektivne svijesti« 
je E. Durkheim. Pod kolektivnom sviješću on misli »na sve- 
ukupnost vjerovanja i čuvstava koji su zajednički prosjeku 
članova jednog društva«. Individualne svijesti zavise od ko- 
lektivne svijesti, jer kad se pojedinci udružuju, dolazi do 
novih pojava koje ne možemo izvesti iz individualnih svije- 
sti tako da je kolektivna svijest jedno psihičko biće s vla- 
stitom individualnošću. »Grupa misli, osjeća i djeluje sasvim 
drugačije nego što bi radili njeni članovi da su usamljeni. 
Pa, ako polazimo od potonjih, ništa nećemo shvatiti što se 
događa u grupi.« (5) Međutim, ono što je značajno za »ko- 
lektivnu svijest« jest činjenica da ona nije isto što i »pro- 
sječna svijest svih članova društva«, već da jeona mnogo 


bogatija od svake pojedinačne svijesti. Ona je inten- 
zivnija i uvjet stvaralaštva jer je stvarni nosilac dru. 
štvenih ideala. Kad individualne svijesti dolaze u me- 
đusobni dodir i »aktivno djeluju-jedna na drugu, tada se 
iz njihove sinteze izlučuje psihički život nove vrste«, kojega 
obilježuje naročita čuvstvenost, egzaltiranost, kolektivno vre- 
nje, iz kojeg su oduvijek proizlazili ideali. Kolektivna svi- 
jest je za Durkheima bogatija, jer društveni dodiri među 
individualnim svijestima djeluju stimulativno i stvaraju na- 
ročita uzbuđenja na kojima počivaju društveni ideali. Ko- 
lektivne predodžbe nose obilježje neke prisile ili obaveze 
u svijestima pojedillaca, pa društvena pravila, religijske ili 
pravne prirode, djeluju kao snažan regulator društvenog po- 
našanja pojedinaca. Društvo stoga živi u pojedincima kao 
vrsta njihove više svijesti i kao snaga koja djeluje kroz njih. 

Valja reći da ove Durkheimove ideje odgovaraju onim 
shvaćanjima što su ih istakli razni sociolozi i filozofi kad 
upozoravaju da ljudi posjeduju »svijest o zajedničkom bi- 
ću« (Marx i Feuerbach), o »zajedničkoj svijesti« (Small 
[Smol]), o »grupnom duhu« (MacDougall) ili »svijest o Mi« 
(Vierkandt [Firkant]). Neki autori, a među njima i Durk- 
heim, bili su skloni više tome da vide u kolektivnoj svijesti 
neku višu spiritualnu prirodu ljudi koja prožima individu- 
alne svijesti i nužno ih sebi podređuje. Otuda se rađa opas- 
nost da se kolektivna svijest kao »viša« i premoćnija  su- 
protstavi individualnoj i upadne u neka »totalistička« shva- 
ćanja o potpunoj podređenosti pojedinca određenom dru- 
štvenom poretku. Takva shvaćanja očito idu na ruku kon- 
zervativnim i antirevolucionarnim političkim koncepcijama. 


Neki su autori počeli smatrati »kolektivnu svijest« kao 
višu prirodu društva, tj. kao nešto metafizičko i božanstve- 
no, pa su od nje načinili »društvenu dušu«, a nacionalistički 
i rasistički raspoloženi autori »nacionalnu dušu« ili »Volks- 
geist«. To je išlo na ruku potpunom podvrgavanju pojedinca 
društvu i negiranju značenja ličnosti u društvu i povijesti 
uopće, pa su kritički raspoloženi autori upozorili da se ko- 
lektivna svijest ne može suprotstaviti individualnoj svijesti 
kao viša »istina« ili nadređena »društvena kategorija«, već 
da među njima postoji odnos dijalektičke samostalnosti i 
prožimanja. Između individulane svijesti i ko- 
lektivne svijesti postoji izvjesna interak- 
Cija, tj. mogućnost suprotstavljanja kao i 
neophodnost prožimanja. Kolektivna svijest se os- 
tvaruje samo u pojedincima i ne može postojati izvan njih, 
iako ona u obliku tradicije i nagomilanog kolektivnog isku- 

stva nadilazi neposredne nosioce aktuelne društvene svijesti. 
Stoga M. Mauss i G. Gurvitch, nakon Marxa, govore o kolek- 
tivnoj i individualnoj svijesti kao »totalnim društvenim po- 
javama«, jer samo idući od pojedinca možemo doći do či- 
tave kolektivne svijesti i, obratno, idući od kolektivne svijesti 
možemo doći do ličnosti. Radi se o dva vida ili dvije per- 
spektive iste društvene stvarnosti, ali koji ne postoje kao 
dvije strane iste plohe, već kao dinamičke sile, istodobno 
posebne i općenite. Marx je ovaj odnos, koji razrješava staru 
raspru između individualizma i kolektivizma na planu dru- 
štvene svijesti, izrazio ovako: 


»Stoga koliko god je čovjek bio poseban individuum, a 
njegova sposobnost ga upravo čini individuumom i stvarnim in- 
dividualnim bićem zajednice, on je isto toliko totalitet, 
idealni totalitet, subjektivno postojanje zamišljenog i doživlje- 
nog društva za sebe, kao što u stvarnosti postoji u isti mah kao 
percepcija i stvarni duh društvenog postojanja i kao totalitet 
čovjekovog ispoljavanja života.« (28) 


Samo tako možemo shvatiti zašto je pojedinac stvarala- 
čka ličnost u društvenom razvitku, zašto ideje jednog velikog 
teoretičara mogu revolucionarno prožeti mase i zašto poje- 
dinac koji se iz početka ravnodušno odnosi prema društve- 
nom kretanju nužno biva njime ponesen i postaje njegov 
sudionik i član. To nam objašnjava zašto pojedinac, premda 
je samo jedan dio društva, nosi u sebi moralnu odgovornost 
za čitavo društvo u kojemu živi, pa se etički i kritički odno- 
si prema svakom konkretnom pojedincu i prema društvu 
kao cjelini. 

Međutim, u svim društvenim područjima života nije zna- 
čenje kolektivne i individualne svijesti podjednako. Tako da u 
religiji prevladavaju više određeni oblici spiritualizirane ko- 
lektivne svijesti, a u umjetnosti više oblici individualne svi- 
jesti. No, vidjet ćemo da postoji opći zakon razvoja dru- 
štvene svijesti, koji se ogleda u sve većoj individu 
alizaciji društvene svijesti čovjeka. 


NEDIFERENCIRANA ILI SINKRETIČKA DRUŠTVENA 
SVIJEST: TOTEMIZAM 


Ljudi su imali od najranijih vremena svoje povijesti svi- 
jest o grupnoj pripadnosti ili o zajedničkom biću, o nečem 
što ih povezuje i nadmašuje kao pojedince. No, oni su imali 


veoma velike poteškoće da o tome stvore apstraktne i odgo- 
varajuće pojmove, jer je čovjek veoma teško uspijevao da 
na objektivan i racionalan način predoči društvene intuicije 
koje je naslijedio od životinjske horde. O tome, uostalom, 
svjedoči i mukotrpno stvaranje naučnog pogleda na društve- 
nu prirodu čovjeka. 


Nije čudno što se prva svijest javlja u obliku animisti- 
čkih predodžbi i životinjskih kultova — kult medvjeda još 
u staro kameno doba! — koji postaju simboli jedinstva ljud- 
ske skupine. Nema sumnje da su se“ideje o zajedničkoj po- 
vezanosti čovjeka splele oko čitavog kompleksa nejasnih pre- 
dodžbi u vezi s porijeklom ljudske skupine, oko njena 
trajanja i nadživljavanja (predodžbe o supstanciji koja pret- 
hodi i koja nadživljuje pojedince, koja je u neku ruku bes- 
mrtna), te u vezi s idejama zaštite i očuvanja života kako u 
raznim vjerovanjima i propisima s reprodukcijom skupine, ta- 
ko i u pogledu raznih ritusa oko svladavanja prirode i na- 
bavke hrane. 

Najizrazitiji skup takvih vjerovanja, čije nam najranije 
Porijeklo nije poznato, ali koje potječe iz mlađeg kamenog 
doba, jest totemizim. Totemizam je najnerazvijeniji ob- 
lik društvene svijesti. U njemu se isprepleću još neizdiferen- 
cirani oni elementi koje danas nalazimo kao religiju, moral, 
filozofiju i nauku (u obliku magijskih postupaka!). Radi se 
O skupu vjerovanja koja su od životnog značenja za organi- 
zaciju i održanje društvene skupine, jer se u njoj razna vjero- 
vanja usko povezuju s raznim propisima i zabranama, po- 
moću kojih društvo kontrolira ponašanje pojedinaca. 

Svoje zajedničko porijeklo i svoju zajedničku 
neumrlu prirodu primitivni su ljudi predočavali posredstvom 
konkretnih simbola, kao što su životinje, biljke ili mrtve stva- 
ri, iako su životinje najčešće. Tako se može zaključiti da su 
Već u pretpovijesno doba (u doba Aurignaca) lovci predo- 
čivali svoje porijeklo od životinjskih predaka, što se vidi po 
grobnim nalazima mamutovih kostiju, ptičjih lubanja i je- 
lenskih rogova, kao i po odgovarajućim crtežima. I sve do 
danas u klanskoj organizačiji plemena pojedini klanovi nose 
imena životinja, što je naročito tipično za australijska ple- 
mena. Ne samo što, na primjer, nose ime medvjeda ili ken- 
gura već se odnose sa strahopoštovanjem prema tim životi- 
njama, ne smiju ih ubijati i jesti njihovo meso. Ubiti totem- 
sku životinju isto je što i ubiti vlastitog pretka ili zaštitnički 
duh svojeg klana! Postoji suštinska veza između članova kla- 
na i totemske životinje, pa kada južnoamerički Borero kažu: 
»Borero su papige«, oni ne misle samo na slikovito već na 

stvarno jedinstvo; oni su uvjereni da su Borero istovremeno 
i papige na isti način na koji Parižanin tvrdi da je Francuz. 
Tek s tom razlikom što pod nacijom Francuz pored duhovnog 
ili kulturnog jedinstva misli naročito na teritorijalno jedin- 
stvo, dok se totemizam, izgleda, razvio najviše kod onih ple- 
mena koja nisu bila teritorijalno učvršćena, pa su se pripad- 
nici jednog plemena pretežno prepoznavali po pripadnosti 
totemu, a ne po pripadnosti zemlji. 


Da totem izražava utjelovljeni duh predaka, vidi se i po 
ovoj izjavi Bušmana: »Zmiju koja leži blizu groba mi ne 
ubijamo, jer ona je naša druga osoba, naša. umrla osoba, 
zmija mrtve osobe.« Totemska se životinja, kao oličenje pre- 
daka, prenijela i na vođe plemena koji postaju utjelovljenje 
predaka. U tom svojstvu počinju se smatrati poglavice ple- 
mena posvećenima ili svetima. To se sačuvalo i u starim egi- 
patskim dinastijama. Tako su prvi faraoni bili božanstva, a 
nosili su naziv skorpiona ili orla. U plemenu Winnebago totem- 
ska životinja govori članovima plemena ovako: »Ja sam sušti- 
na iz koje mali (ljudi) čine svoja tijela.« Kod njih postoji 
legenda o nastanku čovjeka koja kaže: Stvoritelj je stvorio 
muškarca i ženu i zapitao ih kroz što oni žele proživjeti, i 
oni su rekli »gušter«. Gušter je postao njihova totemska živo- 
tinja i ujedno simbol zajedničkog bića. Da postoji veza izme- 
đu neposrednog života pojedinca i njegova nadživljavanja u 
zajedničkom biću, vidi se i po tome što neki urođenici na sa- 
mrtnoj postelji nastoje oponašati pokrete totemske životinje 
kako bi se što prije izjednačili s njom nakon smrti. 


Kako su u plemenskoj skupini srodstveni odnosi bili bitni 
dio društvene organizacije, to je totemizam služio i za regula- 
ciju egzogamskih odnosa: pripadnici klana orla obvezatno su 
se ženili s pripadnicima klana zmije. Totem je služio za pre- 
poznavanje njihove srodstvene pripadnosti, jer organizacija 
porodice to nije jasno omogućavala. Kad se ruše granice egzo- 
gamije i dolazi do stapanja više klanova, nalazimo koji put da 
jedno pleme ima više totema. Isto totemsko porijeklo očituje 
seu politeizmu starih Grka, koji je također nastao sa- 
kupljanjem plemenskih bogova u jednu veliku porodicu. U toj 
preobrazbi dolazi, dakako, do antropomorfiziranja 
ili davanja ljudskih osobina starim totemskim božanstvima. O 
tome svjedoči iskonsko značenje imena bogova, pa je tako 
Zeus značio »obasjano nebo«, Dionizije još nosi obilježje i ob- 
lik bika ili se pokazuje s rogovima na glavi, Demetra s konj- 
skom grivom na šiji, dok je Minerva prikazivana kao sova, a 
Pan s kozjim nogama, itd. Sve su to tragovi totemizma, kakvih 
u starim mitologijama nalazimo u izobilju. Mitologije i ne 


predstavljaju drugo nego fazu personalizacije — davanje lič- 
nih ljudskih osobina totemskim životinjama, fetišima i bezlič- 
nim simbolima. Do ovog procesa davanja čovjeku sličnih cr- 
ta dolazi u onoj fazi kad se na vlasti društva pojavljuju auto- 
krati — faraoni, despoti, carevi. I u kršćanstvu nalazimo 
tragove totemizma, pa se stari kršćani prepoznaju pomoću 
simbola ribe. Krist se često prikazuje kao jagnje, a i svaki 
evangelist ima svoju simboličnu životinju. Totemizam obara 
teoriju o »urođenoj ideji boga«. 


Dok socijalni i pravni značaj totemizma dolazi do izra- 
žaja u raznim zabranama (tabui) i propisima u pogledu brač- 
nih i imovinskih odnosa, kao i odnosa prema društvenoj orga- 
nizaciji, dotle se religijsko obilježje totemizma ogleda naro- 
čito u totemističkim kultovima. Potonji ukazuju na kontinui- 
tet religioznih običaja i na njihovo društveno porijeklo. Tako 
su veoma karakteristične totemističke svečanosti. Streh- 
low i Gillen opisali su svečanost Intichiume 
kod australijskog plemena Arunte. Ona se slavi u času dolas- 
ka proljetnih kiša koje nagovještavaju početak plodnog doba 
nakon duge suše. Kiša u to doba kao pod udarom čarobne pa- 
lice pretvara suhu i spaljenu australijsku zemlju u bujnu i 
raskošnu bašču punu bilja i životinja. — I ova nagla pre- 
obrazba prirode snažno uzbudi i pokrene čitav život austra- 
lijskih plemena. Sama svečanost dijeli se u dvije faze, jednu 
koja ima čisto magijsko obilježje, a očituje se u rasipanju 
prašine s totemskog kamena radi jače oplodnje čitave okolne 
Prirode, i drugu, koja ima tipično religijsko obilježje. Prije 
druge faze plemena s velikom pažnjom i strogošću poštuju 
razne zabrane u pogledu ishrane, odnosa sa suplemenjacima 
i ženama, kao i s totemskom životinjom — način života koji 
veoma podsjeća na korizmu kod kršćana. Dirnuti u to vrije- 
me u svetu totemsku životinju težak je prekršaj i oštro se kaž- 
njava. Kad su nadošle kiše, pristupa se najvažnijem dijelu 
rituala. On se sastoji u žrtvovanju totemske životinje i u za- 
jedničkom ručku. Na primjer, jedan klan plemena Arunta, 
čiji je totem gusjenica — witchetty, sabire gusjenice, prži ih, 
samelje njihovu prašinu i jede je. Drugi klan, čiji je totem 
kengur, hvata kengure, dijeli i jede njihovo meso. Mašću ken- 
gura članovi klana pomazuju svoje tijelo vjerujući da će ih 
to zaštititi od raznih bolesti i povreda. To je jedino vrijeme u 
godini kad Arunte imaju pravo ubijati i jesti meso svetih ži- 
votinja. Prvi biva počašćen poglavica, a zatim svi članovi ple- 
mena. 

Koji je smisao ovog žrtvovanja totemske životinje? Čla- 
novi klana vjeruju da su jedući tijelo totemske životinje 


155 


156 


upili u sebe i snagu koju ona u sebi sadrži, a koja nije dru- 
go nego snaga i besmrtnost samog plemena. Oni se nakon 
ovakve svečanosti osjećaju preporođeni i ojačani, te s više 
samopouzdanja i sigurnosti nastavljaju svoj život, često pun 
raznih opasnosti. Oni su uvjereni da su sada postali više 
zaštićeni od povreda i smrti. Nije teško uvidjeti da se smi- 
sao totemske svečanosti sačuvao i u kršćanskoj pričesti, 
gdje Krist-jaganjac govori: »Jedite tijelo moje i pijte krv 
moju.« Nakon pričesti kršćani se osjećaju »preobraženi« — 
osjećaju čudnu prisutnost božjeg tijela u sebi i postaju si- 
gurniji i smireniji. Oni su na simboličan način uspostavili du- 
hovnu vezu sa svojim precima, sa svojom neumrlom plemen- 
skom suštinom, koja se sada zove bog. 


Da totemske svečanosti predstavljaju vrstu stapanja poje- 
dinca s njegovom višom »generičkom suštinom«, kao što 
će kasnije reći filozof Feuerbach, dolazi naročito do izražaja 
u totemskim plesovima koji svršavaju s krajnjom eg- 
zaltacijom i orgijanjem. Doveden do najvišeg stu- 
pnja zanosa, čovjek sebe više ne prepoznaje, osjeća se »vo- 
đen i pod vlašću neke izvanjske sile koja ga prisiljava da 
misli i radi drugačije nego kad je normalan, čini mu se da 
je postao novo biće« (Durkheim). Istu egzaltiranost, koja je 
svojstvena totemskim svečanostima, nalazimo i kasnije u 
orfičkim i ranokršćanskim misterijama, kao i u kasnijim 
»crkvenim proštenjima«, gdje se mističko utapanje pojedin- 
ca u masi stapa i miješa s erotičkim porivima. Tako i kršćan- 
ska mističarka, sveta Terezija od Foligna, najvatrenijim ero- 
tičkim rječnikom govori o svojem duhovnom »zaručniku Kri- 
stu«! Religijski kultovi uvijek su u sebi sadržavali, pored obo- 
žavanja simbola zajedničkog plemenskog ili društvenog bića 
— boga, i veliku dozu sublimirane erotike. Nagon za samo- 
održavanjem javlja se ovdje u dva različita simbolizirana 
oblika — u više društvenom i u više čulnom i nagonskom 
obliku. 


RELIGIJA — OSNOVNI OBLIK MISTIFICIRANE 
DRUŠTVENE SVIJESTI 


Raspadanjem gentilne organizacije društva, pojavom vla- 
dajuće klase i rastvaranjem prvobitne zajednice u klasno- 
-eksploatatorsko društvo dolazi i do stvaranja posebnog dru- 


šivenog sloja koji na sebe preuzima predočenje i kult »za- 
jedničkog bića« ili boga. Taj novi sloj je svećenstvo. Pojava 
svećenstva predstavlja i prvu veliku podjelu društva na du- 
hovni i manuelni rad. Svećenstvo u početku, pored čisto reli- 
gioznih i ritualnih funkcija, preuzima na sebe i administra- 
tivno-državne, kao u starom Egiptu, i magijske, baveći se 
proricanjem i djelovanjem na prirodne sile, kao što su bili 
rimski auguri. U početku je magija, kao nastojanje čo- 
vjeka da posebnim postupcima utječe na prirodne procese, 
sastavni dio religije, ali se religija postepeno oslobađa ma- 
gijskih elemenata, naročito onda kad se pojavljuje nauka. 
Suvremene monoteističke religije progone vračeve i mage 
kao oblik lakovjerja, stran religiji, mada se religija nikad nije 
sasvim oslobodila magijskog elementa, što najbolje pokazuju 
molitve i žrtve radi izbjegavanja neke nesreće ili blagoslivlja- 
nja polja i plodova! Magija postaje polazna točka za razvitak 
nauke, pa su tako magijski i astrološki interesi egipatskih 
svećenika doveli i do prvih početaka nauke — astronomije. 


Dok je primitivac živio u naivnoj i neposrednoj vezi sa 
svojim totemskim silama, s pojavom klasnog društva jav- 
ljaju se svećenici kao isključivi posrednici između božan- 
stva i ljudi. Ta se posrednička uloga najprije odnosi na sa- 
mog nosioca društvene vlasti — faraoni, satrapi, carevi isto- 
dobno su i bogovi. Da bi vlast i društvena nejednakost 
bila podnošljivija, vladarima se daju božanska svojstva. Ta- 
ko dolazi do stapanja religije i vlasti u obliku teokracije 
—- vladavine vladara-bogova. 

Prisvajanje kontrole nad društvenom zajednicom značilo 
je istovremeno i prisvajanje kontrole nad zajedničkim »dru- 
štvenim bićem«, odnosno nad kultom zajedničkog bića od 
strane vladara i svećenika. Posredovanje toga kulta ujedno 
znači i njegovo udaljavanje ili otuđivanje od obespravljenih 
ljudi. Ljudi sada mogu doći u vezu s božanstvom samo mi- 
lošću vladara i svećenika, koji imaju pravo i da ih izopće iz 
duhovne zajednice ili ugroze »prokletstvom«, i to ne samo 
u slučaju povrede religijskih zabrana ili fetiša (tabu) već i u 
slučaju nepokornosti vladarima. Kult zajedničkog bića po- 
staje sada sredstvo vladanja nad ljudima u ime njihova vla- 
stitog zajedničkog bića, njima oduzetog i otuđenog. Ovdje je 
religija doslovno prigrabila misaonu utrobu svakog pojedinca 
i prikovala je za zlatne kotače carske kočije! Dok je primiti- 
van čovjek, zamišljajući da u prirodi djeluju čovjeku slične 
sile, snabdjevene voljom i namjerama (animizam), nastojao 
raznim običajima i postupcima da utječe na njih, sada posre- 
dovanje s »duhovima« preuzima svećenstvo, a magija se pro- 

goni kao »svetogrđe«. Također se gubi aktivna uloga ljudi u 
religijskim svečanostima, kakve su bile totemističke, i ljudi 
postaju manje-više pasivni promatrači ceremonije kojem ru- 
kovodi povlašćeni sloj svećenika. Dodir sa »svetim« i »posve- 
ćenim« stvarima pripada otada samo »upućenima«, pa se stva- 
ra jaz između »posvećenih« i »laika«. Dok je još kod starih 
Rimljana svaki pater familias imao pravo da neposredno pri- 
donosi žrtvu bogu i vrši religijski obred, sada sebi ovo pravo 
prisvajaju isključivo svećenici. Stvara se crkva kao posebna 
društvena institucija. 


Zašto naglašavamo ovaj moment? Zato što je i sama re- 
ligija, kao skup vjerovanja u odnosu prema »zajedničkom 
biću«, doživjela duboke promjene. Ona je izgubila plemen- 
sko i lokalno obilježje i dobila više opći ili univerzalni oblik. 
Grci su nastojali, na primjer, zadovoljiti religijskim osjeća- 
jima pripadnika svih grčkih plemena, a i drugih naroda, i 
stavljali su u hramove njihove bogove, pa čak i lik »nepozna- 
tog boga«, da ne bi slučajno nekog zaboravili i povrijedili. 
S monoteizmom »nepoznati bog« potiskuje sve ostale i po- 
javljuje se kao jedini »pravi bog« u jednom apstraktnom 
i nepredočljivom obliku. Filozofska spekulacija pretvara sim- 
bol zajedničkog bića iz početnog, antropomorfnog lika u ra- 
cionalni pojam, ali snabdjeven veoma jakim afektivnim i mi- 
stičnim vezama čovjeka kao društvenog bića. 

Doduše, i nova, više apstraktna i univerzalna, monotei- 
stička religija nosi jake tragove sjećanja na nekadašnju sret- 
niju i pravedniju društvenu zajednicu ljudi, pa se to sjećanje 
odražava u motivima o raju ili o »zlatnom dobu«, iz kojeg su 
ljudi pali u prokletstvo robovlasničkog društva. Religija tu- 
mači ljudsku egzistenciju kao pad od iskonski sretnog stanja 
ili kao »ispaštanje« za neki fiktivni grijeh koji je, međutim, 
kao patnja i nepravednost stalno prisutan i uči ljude rezigni- 
ranom eshatološkom vjerovanju u drugi, bolji i pravedniji 
Svijet, kojemu prethodi »posljednji sud«. Zemaljska drama 
dobiva u religiji svoje spiritualno tumačenje, služi kao kom- 
penzacija za razdrto društveno biće čovjeka, kao utjeha i po- 
misao na drugi bolji svijet »iza groba«, koji će ponovo ostva- 
riti prvobitnu (rajsku) zajednicu ljudi — za one, dakako, koji 
će ovaj zemaljski život podnositi bez pobune i u pokornosti. 
Kakva je bila socijalna situacija i kako se stvarala kršćanska 
religija u starom Rimu živo opisuje Engels: 


»Od kakvih su se ljudi regrutirati prvi kršćani? Poglavito od 
umornih i natovarenih pripadnika najnižih slojeva naroda... u 
gradovima od propalih slobodnih ljudi svakojakog soja... na- 
ročito od robova; na latifunđijama Italije, Sicilije, Afrike. od 


robova; u seoskim okruzima provincija od sitnih seljaka, koji 
su sve više padali u dužničko ropstvo. Neki zajednički put k 
oslobođenju svih tih elemenata apsolutno nije postojao. Za sve 
njih je raj kao nešto izgubljeno ležalo iza njih; za propalog slo- 
bodnog čovjeka negdašnji polis, grad i država u isto vrijeme, 
u kome su njegovi preci živjeli kao slobodni građani; za zarob- 
ljenog roba vrijeme prije podjarmljivanja i ropstva; za sitnog 
seljaka uništeno, gentilno društvo i zajednička svojina zemlje. 
Sve je to srušila nivelišuća gvozdena pesnica rimskog osvaja- 
ča... A svaki otpor pojedinih malih plemena i gradova protiv 
ogromnog Rimskog Imperija bio je bezizgledan, Pa gdje je tu 
bio izlaz, spas za zasužnjene, ugnjetene i osiromašene, zajedni- 
čki izlaz za sve te različite grupe ljudi s tuđim ili čak suprot- 
nim interesima? (6) 


Na društveni korijen religije ukazao je prvi L. Feuer- 
bach (1804—1872), koji je upozorio da čovjek u religiji 
predočuje svoje zajedničko društveno biće, ali u izokrenu- 
tom, otuđenom obliku. »Pojedinačni čovjek za sebe ne 
posjeduje bit čovjeka niti u sebi kao moralnom 
niti u sebi kao misaonom biću. Bit je čovjeka 
sadržana samo u zajednici, u jedinstvu čovjeka s 
čovjekom« »Ljudski osjećaj zavisnosti jest razlog 
religije a predmet ovog osjećaja, ono od čega je čovjek za- 
visan i osjeća se zavisnim, nije prvotno ništa drugo do pri- 
roda.« »Tvrdnja da je religija čovjeku urođena i prirodna 
jest kriva ako se religiji uopće podmeće predodžba teizma 
tj. pravog vjerovanja u boga, no potpuna istina, ako se pod 
religijom ne razumijeva ništa drugo, do osjećaj ovisnosti .. .« 
»Životinje su bile čovjeku neophodna, nužna bića; od 
njih je zavisila njegova ljudska egzistencija. A ono od čega 
zavisi život i egzistencija čovjeka, to mu je bog. Ako kršćani 
ne obožavaju više prirodu kao boga, proizlazi to samo iz toga 
što prema njihovu vjerovanju ne zavisi njihova egzistencija 
od prirode, već od volje jednog od prirode različitog bića.« 
»Religija je, barem ona kršćanska, odnošenje čovjeka 
prema samome sebi ili točnije: prema svojoj 
biti, no odnošenje prema svojoj bitikao prema nekoj 
drugoj biti. Božanska bit nije ništa drugo 
do ljudska bit ili bolje: bit čovjeka, lišena ograda indi- 
vidualnog, tj. stranog, tjelesnog čovjeka, opredmećena, tj. 
promatrana i obožavana kao neka druga 
svoja, od njega različita bit. Sva su određe- 
nja božanske biti zato određenja ljudske biti.« »No čovjek 
opredmećuje u religiji svoju vlastitu tajnu bit. Mora se, dakle, 
pokazati da je ova suprotnost, ovo dvojstvo boga i čovjeka, s 
kojim započinje religija, dvojstvo čovjeka s vlasti- 
tom biti.« (8) 

Očito je da Feuerbach nalazi ključ za tumačenje religije 
u odvajanju čovjeka od njegove vlastite ljudske biti, koju 
zamišlja kao jedinstvo čovjeka s drugim čovjekom. Ovo je 
razdvajanje izvedeno u jednom periodu povijesnog razvitka, 
i taj se period obilježava razbijanjem ljudske zajednice i 
stvaranjem egoističnih odnosa među ljudima, kakvi se rađaju 
u klasnom društvu. Čovjek se povlači u svoju privatnu egzi- 
stenciju jer ne može u javnoj, društvenoj egzistenciji ostva- 
riti ideal društvene zajednice. Religija pogoduje odvajanju 
čovjeka od društvene zajednice i stvaranju posebne privatne 
egzistencije. Feuerbach to slikovito izražava: »Gdje se čovjek 
zatvara u kuću, tamo on zatvara i svoje bogove u hramove.« 


Objašnjenje religije valja stoga tražiti u društvenim od- 
nosima među ljudima. Na to je energično ukazao Marx. Uz- 
rok nastanka religije valja potražiti u nečovječnom društvu, 
koje nužno rađa mistificiranu svijest o suštini ljudske zajed- 
nice. »Ova (kapitalistička) država, ovo (klasno) društvo pro- 
izvodi religiju, izopačenu svijest o svijetu, jer 
je ono izopačen svijet. Religija je opća teorija ovoga svijeta, 
njegov enciklopedijski kompendijum, njegova logika u popu- 
larnom obliku, njegov spiritualistički point d'honneur (pita- 
nje časti), njegov entuzijazam, njegova moralna sankcija, nje- 
gova svečana dopuna, njegov opći razlog utjehe i opravdanja. 
Ona je fantastično ostvarenje ljudskog bića, jer 
ljudsko biće ne posjeduje istinsku stvarnost. Dakle, bor- 
ba protiv religije je posredno borba protiv onoga svije- 
ta čija je duhovna aroma religija. 


Religijska bijeda je jednim dijelom izraz stvarne bi- 
jede, a jednim dijelom protest protiv stvarne bijede. Re- 
ligija je uzdah potlačenog stvorenja, duša svijeta bez srca, 
kao što je i duh bezdušnih prilika. Ona je opijum naroda. 


Ukidanje religije kao iluzorne sreće naroda zahtjev 
je njegove stvarne sreće. Zahtjev da napusti iluzije o 
svom stanju jest zahtjev da napusti stanje u kome 
su iluzije potrebne. Kritika religije je, dakle, u klici 
kritika doline suza, čiji je oreol religija... Zada- 
tak je povijesti, dakle, pošto je ižčezao onostrani 
svijet istine, da uspostavi istinu ovoga svijeta. 
Prije svega zadatak je filozofije, koja stoji u službi po- 
vijesti, pošto je demaskiran sveti oblik otuđenja, da de- 
maskira otuđenje u njegovim nesvetim oblicima. Kriti- 
ka neba pretvara se time u kritiku zemlje, kritika reli- 
gije u kritiku prava, kritikateologije u kri 
tiku politike.« (26) 


1z navedenih Feuerbachovih i Marxovih stavova proizlazi 
da je religija: 

1. izraz zamišljenog, fantastičnog predočivanja biti sa- 
mog čovjeka ili zajedničkog (generičkog) bića, koje u tote- 
mizmu posjeduje oblik naivnog i animističkog projiciranja 
vlastite biti u prirodu i životinje, dok u religiji poprima više 
apstraktni oblik boga kao sile iznad čovjeka, od koje je čov- 
jek potpuno zavisan, kao što je zavisan i od volje vladajuće 
klase u klasnome društvu; 


2. izraz otuđenog zajedničkog bića u natprirodnom i du- 
hovnom obliku, jer je stvarna zajednica ljudi podvojena, raz- 
drta, prožeta nepomirljivim suprotnostima, koje mnogo više 
izražavaju društvenu nego prirodnu bijedu čovjeka; 

3. sredstvo pomoću kojega čovjek posredstvom boga us- 
postavlja vezu s bogom, tj. sa zamišljenom i izgubljenom za- 
jednicom, s drugim čovjekom uopće, pa je kao takva religija 
za njega izvor utjehe; 

4. odnos čovjeka prema bogu koji nužno ostaje dvojak ili 
podvojen, jer, s jedne strane, čovjek od boga traži ljubav 
i zaštitu, koje nema na zemlji, a, s druge strane, plaši se kaz- 
ne zbog »grijeha«, odnosno zbog nepokornosti i moguće po- 


bune protiv autoriteta i vlasti, jer »je svaka vlast od boga 
dana«; 


5. potreba koju će čovjek imati sve dotle dok bude živio 
u poniženom i neslobodnom stanju, sve dotle dok bude is- 
ključen iz društvene zajednice, nasilno ili dobrovoljno, i tra- 
žio zaklon u privatnom životu. 

Kritika religija postaje tako nužno kritika društvenog 
poretka, pa kritiku neba valja zamijeniti kritikom zemlje. 
Isto tako i prosvjetiteljsku borbu protiv religije, kao misti- 
ficirane svijesti, valja zamijeniti borbom protiv konkretnih 
društvenih odnosa koji rađaju misticifiranu svijest. Religija 
je samo odraz nečovječnog stanja, pa će stvaranje novog 
čovječnog humanističkog poretka na temelju ravnopravno- 
sti i poštovanja ljudske ličnosti omogućiti da religija kao mi- 
stificirana svijest ugasne sama od sebe. 


PRAVO: DRUŠTVENO PRAVO I INDIVIDUALNO PRAVO 


Pravne činjenice su izrazito društvene pojave, pa je Durk- 
heim smatrao da pravo i pravni odnosi u sebi uključuju 
društvene norme koje vrše prisilu na pojedince ili 

stvaraju obaveze u individualnoj svijesti, čime dolazi najviše 
do izražaja društvena priroda čovjeka. Pravo je društvena 
pojava par excellence, jer pravne norme više nego religija, 
više nego govor ili umjetnost, otkrivaju intimnu prirodu gru- 
pe, pa stoga pravo i pravni odnosi najbolje otkrivaju ili zr- 
cale društvenu strukturu i odnose u nekom društvu. 


Međutim, ne valja uzimati pravne odnose nezavisno od 
proizvodnih odnosa, jer se pravo temelji: na načinima proiz- 
vodnje i prisvajanju proizvedenih dobara. Lako ćemo se slo- 
žiti s Marxom da »pravne odnose i političke oblike ne može- 
mo shvaćati same po sebi niti ih možemo objasniti po navod- 
nom općem razvitku ljudskoga duha«. Pravni odnosi u svojoj 
osnovi predstavljaju nadgradnju ili superstrukturu proizvod- 
nih odnosa, što važi naročito za svojinske odnose. 


U početku ljudi nisu imali određenu svijest o pravnim 
odnosima kao takvima, već su ovi bili uključeni u religijska 
pravila. Tako u starim zakonicima, kao što je Manuov, na- 
lazimo niz propisa, sasvim stranih modernom pravnom du- 
hu, ali koji imaju religijsko značenje. Takve propise nalazi- 
mo i u evropskom kanonskom pravu (razne vrste »grešnih 
činova«!). Ne samo da su pravni propisi u početku povezani 
S religijskima već su nerazmrsivo upleteni u običaje i vje- 
rovanja ljudi, tako da se pisano pravo tek postepeno izdva- 
jalo iz kolektivnih vjerovanja. 


U najstarijim zakonicima ne daju se razlozi za neku od- 
redbu, pravo se ne obrazlaže, već se ono poziva na božanstvo. 
Kod starih Rimljana obiteljsko pravo bilo je dio religije i 
poglavar obitelji mogao se samovlasno služiti svojim pra- 
vima. Religijski karakter prava vidi se i po magijskim pos- 
tupcima pri utvrđivanju krivice, gdje se često putem poseb- 
nih postupaka prepušta bogovima da odrede je li netko kriv 
ili ne. Takvo pravo izriču ljudi »upućeni« ili »posvećeni«, kao 
što su kraljevi, šamani, brahmani, svećenici i slični. Takvo 
»nepravično« obilježje prava vidi se i u njegovoj čisto forma- 
lističkoj primjeni: »U primitivnom pravu, piše Fustel de Cou- 
langes [Fistel de Kulanž], slovo ne znači sve; nije potrebno 
tražiti smisao ili duh zakona... Njegova je snaga u svetim ri- 
ječima koje ga sačinjavaju.« Neke formule kod rasprave mo- 
raju biti izrečene doslovno da se ne izmijeni ni jedna riječ, 
inače je čovjek izgubio proces. Često se radi o ritmičkim ri- 
ječima, koje se mehanički izgovaraju kao magične formule, s 
nejasnim smislom, bez obzira na to na kakav se sadržaj od- 
nose. Pravni postupak kod primitivnih naroda pun je takvih 
magičnih formula. One pokazuju da se čovjeku ne sudi na os- 


novi racionalnog rasuđivanja, nego u ime viših sila koje po- 
stupaju po slučaju ili »sudbini«. 

Zašto se u starinskom pravu zanemaruje stvarno ocje- 
njivanje individualne odgovornosti i ne nastoji razumski od- 
rediti stupanj krivnje? Razlog je u tome što predmet prava 
nije pojedinac nego čitava grupa. U odnosima među 
plemenima obavezu, odgovornost ili sankciju ne preuzima 
pojedinac već čitavo pleme. Ono odgovara za dugove svojeg 
člana, ono otkupljuje zarobljenika, plaća troškove kad je 
njegov član izabran za neku društvenu službu, ono čitavo 
plaća krvlju ako je njegov član ubio pripadnika drugog ple- 
mena. Kad je član plemena okrivljen, onda ga na sud ispra- 
ćuje čitav klan ili gens. Na taj način klan posvjedočuje svoju 
fizičku solidarnost sa svojim članom. Krvna osveta ili ven- 
detta počiva također na ovoj kolektivnoj solidarnosti grupe 
s pojedincem. Krvna osveta je izvršena i onda kad nije ubijen 
pravi krivac, nego bilo koji član drugog plemena ili gensa. 
Čitava grupa plaća krvarinu ako se o njoj zavađena plemena 
sporazume. Svaki član grupe osjeća se obaveznim da izvrši 
krvnu osvetu sve dok se njegova grupa osjeća oštećenom. 
Jasno je da u takvim primitivnim shvaćanjima još ne može 
biti govora o individualnoj odgovornosti i individualnom 
pravu. 

Prema tome, postavlja se pitanje kako se pravo in- 
dividualiziralo, jer suvremeno pravo poznaje samo 
individualnu odgovornost i ne može treća osoba odgovarati za 
krivca. 

Individualno obilježje prava očituje se najjasnije u su- 
vremenom shvaćanju ugovora, prema kojem po- 
jedinac dobrovoljno i svjesno prihvaća određenu obavezu i, 
dosljedno, u slučaju neizvršavanja obaveze sam pojedinač- 
no snosi posljedice ili sankcije. Takvo svaćanje individualne 
odgovornosti i obaveze pojavilo se tek vrlo kasno u pravnim 
odnosima. U početku, kao što smo vidjeli, pravo proizlazi iz 
grupnog položaja čovjeka, tako da ono što obavezuje poje- 
dinca nije njegova slobodna odluka, već njegov položaj u 
klanu, porodici ili profesiji. Ugovorne veze u toj fazi ne raz- 
likuju se od plemenskih ili srodničkih veza; one znače uče- 
stvovanje pojedinca u nečem što nadilazi njegovu slobodnu 
volju. 

Tek s razvitkom trgovine i razmjene na novča- 
noj i robnoj osnovi, kad se pojavljuju trgovci, počinje se 
stvarati pojam o ličnoj obavezi, koja počiva na strogo određe- 
nim vrijednostima i protuvrijednostima. Roba se razmjenju- 
je za istu vrijednost novca, novac za istu vrijednost robe, a 

individualne obaveze za istu količinu protuobaveza. Tek kad 
se obaveze počinju mjeriti vanjskim, novčanim ili kvantitativ- 
nim odnosima, kad se pojedinci u razmjeni počinju cjenkati 
oko vrijednosti onoga što nude ili potražuju, kad se pojedi- 
nac javlja kao onaj koji utvrđuje vrijednost svoje- 
ga proizvoda ili rada, pojavljuje se i pojam slobodne vo- 
ljei samostalnog odlučivanja, pa prema tome i 
individualnog obavezivanja u društvenom ugovoru. Istina je 
da u početku razmjenu vrše plemena i klanovi, da odlučujuću 
ulogu igraju obaveze više religijske nego materijalne prirode, 
ali se istovremeno već počinje javljati svijest o stvarnim ekvi- 
valentima vrijednosti, a sa stvaranjem posebnog sloja trgov- 
ca ili razmjenjivača i pojam individualne obaveze i individu- 
alne volje u prihvaćanju obaveze. Naročito je kreditno po- 
slovanje i davanje novca ili radne snage u zajam stvorilo po- 
jam o dobrovoljnosti ugovora, iako često nema pravog ekvi- 
valenta, jer povjerilac u antičkom društvu može prodati u 
ropstvo dužnika koji nije ispunio svoje obaveze, ili njegovu 
djecu. 

Ono što obilježuje primitivno pravo također je pojava da 
nema prave mjere ili odnosa između lične 
odgovornosti i sankcija koje se primjenjuju u 
slučaju prijestupa ili nezavršavanja obaveze. Utvrđivanje 
stvarne lične ili subjektivne odgovornosti plod je novijeg 
društvenog razvitka. U toku povijesti kod raznih naroda 
vidimo kako se ne smatra odgovornim samo odrastao i nor- 
malan čovjek, već se sankcije primjenjuju i na djecu, lu- 
đake, lešine, životinje, pa čak i na mrtve stvari. Tako Pla- 
ton u svojim »Zakonima« kaže: »Ako jedna neživa stvar 
(osim groma — jer se grom smatrao Zeusovom voljom, op. 
autora) ubije čovjeka uslijed vlastitog pada ili zato što je 
čovjek pao na nju, najbliži rođak uzet će za suca jednog 
od susjeda da bi uklonio sramotu sa svoje obitelji; stvar 
će biti bačena izvan granica.« Isto tako, kao što smo vidjeli, 
predmet sankcije nije samo pojedinac, već čitava grupa, kao 
u slučaju krvne osvete. Tako se u Bibliji (Knjiga Jozue, VII) 
opisuje kako su Jozua i Izraelci kaznili Achana jer je dirnuo 
u zabranjene stvari: »Jozua i čitav Izrael s njime uzeše Acha- 
na, novac, kabanicu, šipku zlata, sinove i kćeri Achanove, nje- 
gove volove, njegove magarce, ovce, šator i sve što mu je 
pripadalo... Kamenovali su ih i spalili ognjem.« 


Sankcije su nosile u staro vrijeme obilježje odmazde 
a ona nije pogađala samo krivca već i sve s njime bliže 
povezane. Stoga su u slučaju nekog prekršaja i svi bližnji 
bili predmet religijskih ritusa pročišćavanja. Ovaj nejasni 


i difuzni pojam krivnje i odgovornosti pokazuje kako ljudi 
još slabo luče pojedince kao nosioce akcije i volje, 
već ih smatraju samo sredstvima nekih sila koje kroz njih 
djeluju i pogađaju čitavu okolinu. Tako se u slučaju nekog 
zločina čitava društvena okolina osjeća ugrožena od tih sila, 
pa valja izvršiti osvetu u bilo kojem obliku — na krivcu ili 
na nekom drugom ili čak na otkupnom janjetu — kako bi 
se uklonila prijetnja koja visi nad svima. 

Dok se u trgovačkim i novčanim ugovorima najprije is- 
ključilo religijsko i magijsko shvaćanje grupne odgovorno- 
sti, dotle se u krivičnim djelima, kao što su zločini, sveto- 
grđa ili ubojstva vladara ono najduže zadržalo. U izvjesnim 
oblicima sve do naših dana. Za političke prijestune sankcije 
su se primjenjivale na čitavim obiteljima i u najnovije vri- 
jeme. Prema tome, proces individualizacije pravne odgovor- 
nosti nije tekao u toku povijesti u svim oblastima podjed- 
nako brzo. 


Deklaracija o pravima čovjeka iz 1793. go- 
dine načinila je od vlasništva prirodno i neotuđivo pravo 
čovjeka i dala pojedincu »slobodnu volju« da sklapa ugovo- 
re i snosi lično-pravne posljedice. To se pravo proširuje na 
sve odrasle ljude, muškarce i žene. Otada i radnik ulazi u 
najamni odnos s kapitalistom na osnovi slobodnog i ličnog 
ugovora. Pojavljuje se kao »slobodan čovjek« ili slobodan 
prodavač svoje radne snage. Ulazi u ugovor s kapitalistom sa- 
svim »slobodno«, jer može isto tako i da ne uđe, odnosno da 
pod nekim mostom umre ođ gladi! 


Potrebno je razlikovati individualizaciju pravne odgovor- 
nosti, koja se sastoji u objektivnom utvrđivanju lične ili 
subjektivne krivnje u nekom prijestupu, od pravnog in- 
dividualizma. Potonji ističe, u duhu ekonomskog 
liberalizma, samo pojedinca kao nosioca pravne odlu- 
ke i volje, a zanemaruje da i društvene organizacije mogu 
biti »pravne osobe«, tj. da i one mogu preuzimati odgovor- 
nosti za svoje članove. U posljednje se vrijeme s pojavom 
kolektivnih ugovora u radnim odnosima u kapitalističkim 
zemljama, s kolektivnim ugovorima između raznih organiza- 
Cija i društava za osiguranje, s pojavom međunarodnih oba- 
veza, pa i suđenjem čitavim organizacijama zbog zločina pro- 
tiv društva, kao što je bio slučaj sa suđenjem nacionalsoci- 
jalistima zbog »genocida«, sve više pojavljuju kolekiiv- 
no pravo i kolektivne obaveze. Očito je da in- 
dividualizacija prava ne znači uklanjanje kolektivnih prava, 
već njihovo međusobno nadopunjavanje. 

MORAL — DOBROVOLJNA DRUŠTVENA OBAVEZA 


Poput prava i moral je u početku bio podređen, odno- 
sno uključen u religijske i totemističke predodžbe, pa je 
njegova osnovna osobina bila podređenost pojedinca društve- 
nim pravilima ponašanja. Za suvremenog čovjeka sasvim je 
razumljivo shvaćanje da se sjedište njegova moralnog rasu- 
đivanja nalazi u njegovoj moralnoj savjesti, u jednoj vrsti 
pounutrenog autoriteta, u njegovoj intimnosti, mađa se sam 
predmet moralnog rasuđivanja i njegovo vrhovno mjerilo 
često nalazi izvan pojedinca u obliku drugog čovjeka, čovje- 
čanstva ili boga. 

Moralni :napredak čovjeka sastojao se upravo u tome da 
je za etičke norme i sudove tražio izvor sve više u vlastitoj 
etičkoj svijesti ili savjesti, dakle da je interiorizirao 
izvore etičkog prosuđivanja, dok je istovremeno stalno pro- 
širivao sam predmet svoga moralnog prosuđivanja od svoje 
uže klanske, plemenske, porodične ili nacionalne grupe do 
čitavog čovječanstva. U razvitku morala vidimo jedan pri- 
vidno protivurječni proces: sve veći individualizam 
u pogledu izvora ili ličnog kriterija etičkog prosuđivanja i 
sve veći univerzalizam s obzirom na sam predmet eti- 
čkog odnošenja, jer svaki čovjek ili čitavo čovječanstvo pod- 
jednako postaju predmet etičkog prosuđivanja, odnosno ista 
etička načela ili »imperativi«, da se izrazimo Kantovim poj- 
mom, važe za sve ljude. Znamo da se, usprkos takvoj općoj 
tendenciji u razvoju moralne svijesti, ta zakonitost ne oči- 
tuje bezuvjetno. Fašisti su u nedavnoj prošlosti postavili 
načelo da ona etička načela koja važe za vlastitu socijalnu 
grupu ili naciju ne važe i za druge ljude, pa je dozvoljeno s 
drugim ljudima postupati onako kako je zabranjeno postu- 
pati s vlastitima. O tome smo već nešto rekli kad smo govo- 
rili o etnocentrizmu. 

Po čemu se moral razlikuje od religije i prava? Prije sve- 
ga, on nije povezan s posebnim društvenim grupama ili orga- 
nizacijama koje imaju zadatak da ga podržavaju, provode ili 
brane, iako je veoma intenzivan dio društvene svijesti čov- 
jeka, i nalazimo ga u svim drugim oblicima, kako u samoj 
religiji ili pravu, tako i u politici, proizvodnji, profesional- 
nim aktivnostima, pa i u umjetnosti. Moral nema, dakle, po- 
sebne društvene organe, iako on prožima sve oblike i okvire 
društvenog života. On je isto toliko kolektivan kao i indivi- 
dualan u svojim pobudama i primjenama. 

Kad je moral više vezan uz tradiciju društvene grupe i 
odnose među ljudima, nazivamo ga običajima ili mo- 


ralnim običajima. Običaje definiramo u širem smi- 
slu kao »načine života, navike, predrasude, ponašanja koja 
se razlikuju kod raznih naroda i u raznim stoljećima«, dok 
moralnim običajima u užem smislu smatramo »navike kako 
se odnosima prema dobru i zlu u životnom vladanju« (Lit- 
trć). Ono po čemu se jedan običaj, a posebno moralni običaj, 
razlikuje od prava jest činjenica da je pravo uvijek povezano 
s određenim društvenim sankcijama, čvrsto utvrđenim, dok 
moral povlači za sobom neorganiziraneidi- 
fuzne sankcije, koje se očituju u javnom mnijenju, kao 
prijekor ili prezir. Čovjeka kojega smatramo nemoralnim iz- 
bjegavamo u našim bližim ili intimnim vezama, udaljujemo se 
od njega ili ga izoliramo, a to su postupci koji i te kako utje- 
ču na ponašanje ljudi, iako nisu povezani s kaznenim ili nov- 
čanim sankcijama. Pored krivičnih i ekonomskih postoje i 
socijalne sankcije. One se očituju u javnoj ili intimnoj osudi 
nekog čovjeka, koji time biva »isključen iz nečijeg društva«, 
a, kao što znamo, pojedinci su na ovu vrstu sankcija često 
mnogo osjetljiviji nego na zatvorske ili novčane kazne! 


Radi se o tome da se etičke norme u svakom društvu 
vežu uz određene ideale ili uzore. Čovjek općenito teš- 
ko podnosi u svojoj blizini drugog čovjeka koji osporava ili 
ruši njegov ideal ili uzor zato što je ideal, kao što kaže sama 
riječ, izraz idealiziranja, dakle uljepšavanja i uzdizanja iznad 
prosjeka onoga čemu čovjek teži. On uključuje u sebi izvje- 
stan napor ili težnju, često nedostižnu, ali kojoj se pojedinac 
obraća i za koju se koji put uporno bori. Tako čovjek koji 
ruši njegov ideal postaje odmah i njegov neprijatelj, onaj s 
kojim se hvata ukoštac, kojega želi razuvjeriti ili obratiti. 
Durkheim je dobro uočio da je ideal nešto što proizlazi 
iz prirode samog društva: »Jedno društvo ne može sebe niti 
stvarati niti obnavljati, a da istovremeno ne stvori jedan ide- 
al. To stvaranje nije za njega neka vrsta nuzproizvoda koji 
ga samo upotpunjuje; to je čin pomoću kojega se ono stvara 
i rastvara.«« Kad se pitamo o čvrstini ili solidarnosti jedne 
grupe, uvijek postavljamo pitanje: kakav ima moral? A kad 
vidimo da u njoj povezanost i solidarnost slabi, govorimo o 
pojavama demoralizacije. 


U tom vidu moral nije samo prosuđivanje onoga što je 
dobro ili zlo, kad je već nešto učinjeno. Moral se ne odnosi, 
kao neki apstraktni sudac, samo na već učinjene postupke. 
Moral se, naprotiv, izražava kao težnja, kao individualni i 
kolektivni napor da se ostvari jedno poželjno društveno sta- 
nje. Zato se u moralu ne samo presuđuje već i dopušta, 

ohrabruje, trpi, savjetuje i predlaže. Ideal ne postoji kao 
obaveza za sve ljude, već je često privilegij manjeg broja 
ličnosti. Na primjer, ideal mudraca, heroja, sveca, umjetnika 
-— demiurga, revolucionara ili jednostavno poštena čovjeka. 

Izvjesni etički ideali ili norme bliži su nekim društvenim 
grupama, a neki opet drugima. Ne postoji jedinstveni dru- 
štveni moral, već u istome društvu, naročito klasno razvije- 
nome, redovito nalazimo pored općeg morala i mo- 
ral određene grupe ili klase. Etički ideali poje- 
dinih klasa se razlikuju. Tako, na primjer, možemo utvrditi 
kako seljaci teže višem tradicionalističkom moralu, koji crpe 
svoje vrline iz prošlosti i patrijarhalnog ideala. Buržoaska 
klasa ima jedan više finalistički moral, koji vrlinu pronalazi 
u uspješnosti i korisnosti djelovanja (čovjek koji ne uspije 
u svojem poslu je »propalica«!). Srednji slojevi, koji su se 
pomirili s podjelom rada i relativnom nepokretljivošću svo- 
jeg društvenog položaja, razvijaju moral zasnovan na duž- 
nosti. (Taj je moral naročito tipičan za birokraciju ili činov- 
ništvo!) Radnička klasa posjeduje moral koji je naročito 
okrenut budućnosti, stvaranju novog poretka i rušenja sta- 
roga. 

Dovodeći razne tipove morala, tj. prevladavajućih vrijed- 
nosnih sistema, i izuzimajući ono što je »općeljudsko« u mo- 
ralu, G. Gurvitch [Gurvič] (14) razlikuje osam tipova 
morala: 1. tradicionalni moral, 2. finalistički moral, 3. moral 
vrlina (koji teži stalnom usavršavanju pojedinaca u ime jed- 
nog sistema vrlina koji varira prema društvima), 4. moral na 
bazi moralnog prosuđivanja, 5. imperativni moral (koji po- 
čiva na moralnim normama što se strogo primjenjuju u ne- 
kim organizacijama, crkvenim, političkim ili profesionalnim), 
6. moral koji počiva na idealnim težnjama (tu se misli na 
ideale lične, kao što su biti mudrac, revolucionar, umjetnik, 
mag, patrijarh, jogi, itd.), 7. moral težnji (koji se temelji na 
onome što je poželjno, kao što je ostvarenje određenog dru- 
štvenog stanja) i 8. stvaralački moral, koji ističe radne i stva- 
ralačke ciljeve ljudi. 

Razumljivo je, dakle, ako potražimo u jednom razvije- 
nom društvu različite tipove morala, da ćemo naći nekoli- 
ko takvih tipova. Moralni ideali koji vladaju u jednom dru- 
štvu, čak i oni najopćenitiji, mogu biti suprotni, i to ne sa- 
mo između suprotnih ili različitih društvenih klasa nego čak 
i unutar iste klase. Tako se moralni odgoj u građanskoj klasi 
u kapitalističkim zemljama zasniva, naročito kod djece, na 
ljubavi prema bližnjemu i na poštivanju ljudske osobe kao 
osnovnim humanističkim vrijednostima. Ali istovremeno se 


djeca uče takmičenju i, kad su starija, ekonomskoj konku- 
renciji i eksploataciji drugih ljudi, koji nužno sadrže sebične 
ciljeve. Naravno da se takvi protivurječni ideali odrazuju u 
ličnostima i koji put prouzrokuju moralnu podvojenost, što 
je u brojnim slučajevima izvor neurotičkih poremetnji. 


Ostvarivanje moralnog i humanističkog poretka stalni je 
zadatak ljudi. On predstavlja neprekidan napor boljih i ra- 
zumnijih elemenata u društvu. Svakom društvu prijeti mo- 
mjer takvog moralnog pada u nedavnoj povijesti predstavlja 
fašističko društvo. Znamo da je tome društvu diktatorski 
nametnut određeni poredak i ideologija s nasiljem kao glav- 
nim zakonom, pa je takvo društvo javno zastupalo imorali- 
zam. Kako je fašizam nastojao razviti u čovjeku agresivne i 
primitivne rasističke tendencije, to su sve stvarne moralne 
vrijednosti bile izopačene i unižene. Njegov moral počivao 
je na obožavanju simboličkih ličnosti kao što je vođa, a za 
ostale ljude važio je moral bezuvjetnog pokoravanja svim 
naređenjima koja dolaze odozgo, od šefova. Iako se pozivao 
na tradicionalni moral, tj. poticao patrijarhalne tendencije 
koje znače pokoravanje autoritetima, fašistički moral ostao 
je u cjelini hipokritski, jer se stvarno rukovodio čisto prag- 
mastičkim načelima — stvarao je moralna načela prema 
oportunosti izvjesnog momenta. Stvaralačke crte pridavao je 
samo vođi i eventualno političkoj stranci. Obožavanje ličnosti 
vođe značilo je ujedno degradaciju ličnosti kao takve. 


IDEOLOGIJA I NAUKA 


Postoje dva pojma koja se danas često suprotstavljaju. 
Jedan je najuže uključen u kolektivna htijenja, težnje, bor- 
be i iluzije, a drugi nastoji što više osloboditi se svega sub- 
jektivnog, pristranog, iluzornog i kretati se samo na tlu 
čvrstih i od svakoga provjerljivih činjenica. Iako se ta dva 
pojma suprotstavljaju jedan drugome, oba su značajni oblici 
društvene svijesti, i ne samo svijesti već i akcije i, prema 
tome, imaju dalekosežne posljedice za čitav društveni život. 
Riječ je o ideologiji i nauci. 

Kao što su nekada čitavo čovječanstvo na ovom starom 
kontinentu znali uzbuđivati i prožimati religijski ratovi, tako 
je to danas slučaj s ideološkim ratovima. Kao što su nekada 

religijske ideje bile samo način pokretanja širokih masa u 
borbi za sasvim svjetovne interese, tako i danas iza ideolo- 
ških borbi stoje suprotni ekonomski i socijalni interesi. Kao 
što su nekada vlastodršci bili nesposobni da pokrenu mase 
bez idejnih religijskih predodžbi, tako i danas političari na- 
stoje svim oblicima političke, socijalne i kulturne akcije dati 
ideološki značaj i obojenje. Ideologija je danas još uvijek 
najjače sredstvo za pokretanje kolektivne volje i za kontrolu 
društvene svijesti. Štoviše, nikada kao do sada u povijesti 
čovječanstva nisu stajala na raspolaganju društvenim orga- 
nizacijama ili vladama moćnija sredstva ideološkog utjecaja 
— masovna sredstva za komunikaciju, štampu, film, radio, 
televizija, koja su veoma smanjila značenje profeta, tribuna 
i uopće neposredne zapaljive ljudske riječi. Na tisuće po- 
sredno, prikriveno i neposredno agresivnih načina ideje se 
predočuju i nameću ljudima, a svakodnevno čitanje novina 
već je odavno zamijenilo jutarnju molitvu! 

Pa, kako da se odnosimo prema pojavi ideologije, kakvo 
značenje da joj damo u društvenom kretanju? Naravno, ono 
isto koje dajemo ljudskoj akciji uopće, jer je ideologija sa- 
stavni i najneposredniji dio ljudske društvene akcije, pa se i 
ocjena ideologije mora vršiti pomoću prirode samog društve- 
nog pokreta koji je nosi ili zastupa. Tako ćemo odmah uočiti 
da ima progresivnih i reakcionarnih ideologija, onih usmjere- 
nih više budućnosti i onih više okrenutih prošlosti ili održa- 
nju sadašnjeg poretka, onih koje zastupaju više posebne inte- 
rese i one više općenite interese društva, one koje su više 
istinite i one koje su više mistificirane, koje pružaju izobli- 
čenu ili izokrenutu sliku društvene stvarnosti. 

Sam pojam ideologije susrećemo u nekoliko različitih 
značenja, kako u djelima Marxa, tako i u uobičajenoj dru- 
štvenoj upotrebi, pa je neophodno da ih najprije razlikuje- 
mo, te da upozorimo pri njihovoj upotrebi u kojem se smi- 
slu njima služimo. 

Prvo, u širem smislu ideologija se gotovo izjednaču.- 
je sa svim »idejama« koje ljudi u jednom društvu 
imaju (u ovom smislu je pojam ideologije upotrijebio i tvo- 
rac ove riječi Destutt de Tracy 1801. godine), dakle, ona zna- 
či gotovo isto što i društvena svijest ljudi. Marx u svojem 
djelu »Prilog kritici političke ekonomije« (1859) upotreblja- 
va pojam ideologije u sličnom smislu, pa on ubraja u »ideo- 
loške superstrukture«: pravo, moral, estetiku, govor, filozof- 
sku spoznaju, sve doktrine koje se bave društvenim i poli- 
tičkim pojavama, sva stanja svijesti koja su svojstvena jednoj 
klasi ili njenim članovima. On jedino izdvaja iz »ideološke 


nadgradnje« prirodne znanosti i političku ekonomiju, s obzi- 
rom na racionalnu jezgru potonje. 


Drugo, ideologija kao oblik »mistificirane dru- 
štvene svijesti«, tj. koliko ona sadrži na svjestan, polu- 
svjestan ili nesvjestan način pogrešne, izokrenute, izopačene, 
iluzorne, umjetne, sublimirane, jednostrano racionalizirane, 
nepravilno projicirane ideje o vlastitom ili tuđem kolektiv- 
nom postojanju. Osnovni mehanizam ovog izokretanja i ilu- 
zornosti opisali su Feuerbach i Marx u teoriji otuđenja. Radi 
se o društvenoj svijesti, koja se iz posebnih klasnih razloga 
otuđila od sebe, preuzela ulogu mistifikatora ne samo vlastite 
već i čitave društvene svijesti, tj. svijesti svih društvenih gru- 
pa i pojedinaca. Takva otuđena ili mistificirana svijest oči- 
tuje se u religioznim idejama (kao predodžba »boljeg života 
na drugom svijetu« zbog potlačenosti na ovome svijetu), kao 
idealizacija građanske države (kao nosioca načela moralnosti, 
po Hegelu, a ne kao zaštitnika posebnih klasnih interesa ka- 
pitalista), ili »prirodnih prava čovjeka« u građanskom dru- 
štvu (gdje se među takvim »prirodnim pravima« nalazi i pra- 
Vo na privatno vlasništvo, odnosno na eksploataciju drugih 
ljudi) i slično. Budući da je »ideologija« »totalna društvena 
činjenica«, to ona nužno prožima, dublje ili površnije, sve ob- 
lasti društvene svijesti. Naučna kritika je jedini izvor ot- 
pora i kritike mistificirane svijesti. 


Treće, ideologijom se označuju sve one ideje što ih ima 
i zastupa određena društvena klasa, koja je 
postala svjesna svoje društvene uloge. Tako, na primjer, rad- 
nička klasa ideološki počinje postojati kad stekne »klasnu svi- 
jest«, kad postane »klasa po sebi i za sebe«, tj. kad postane 
svjesna svoje društvene i povijesne uloge. Tada se ona, kao 
revolucionarna klasa, suprotstavlja buržoaziji i svim onim 
idejama koje pogoduju održanju društvene vlasti buržoazije. 
Ovdje jeideologijaistoštoi kritika postojećeg dru- 
štvai program društvene akcije. Ideologija zna- 
či i određenu demistifikaciju drušivene svijesti, jer ukazuje 
na nužni i društveno-objektivni zadatak radničke klase i pro- 
gresivnih ljudi uopće. Zato ovdje ideologija, kao program ak- 
Cije i isticanja određenih ideja, nastoji da pođe od naučno 
stečenih spoznaja. 

Kad govorimo o mistificiranoj društvenoj svijesti, odmah 
se postavlja pitanje — kako uopće dolazi do takve svijesti? 
Ona nije toliko uvjetovana intelektualnom nemoći da se spo- 
zna stvarnost koliko određenim interesima da se ona ne vidi 
takva kakva jest, što dakako pretpostavlja sukob između svi- 

jesti i postojanja. Marx upozorava da je do iskrivljenog pri- 
kazivanja stvarnosti, tj. do namjerno iskrivljenog (bez ob- 
Zira na stupanj svijesti u tim namjerama), došlo uslijed po- 
dvajanja na tjelesni i duhovni rad, kad se u društvu stvorio 
poseban sloj ljudi koji su se bavili spekulativnim načinom 
mišljenja i počeli idejama davati postojanje nezavisno od 
stvarnosti. 

Emancipacija mišljenja u obliku teologije, filozofije, mo- 
rala itd. bila je preduvjet mistifikacije, ali do nje dolazi tek 
kad vladajuća klasa povjeri »ideolozima« da njezin posebni 
klasni interes predstave društvu kao »opći interes«. Ta je 
namjera vladajuće klase sasvim razumljiva, ali ostaje pitanje 
kako ona uspijeva da nametne svoje ideje drugima, čak i 
onda kad su te ideje isključivo u njenom interesu, a ne i u 
interesu većine. Marx to objašnjava pomoću otuđenja 
ljudske aktivnosti, tj. djelomično uslijed podjele ra- 
da, a djelomično uslijed prisvajanja i kontrole ljudskog rada 
od strane tuđih lica (kapitalista). »Društvena moć, kaže Marx, 
tj. umnožena proizvodna snaga, koja proizlazi iz suradnje 
raznih pojedinaca, a koju nameće podjela rada, izgleda ovim 
pojedincima, uslijed toga što suradnja nije dobrovoljna već 
stihijna, ne kao njihova udružena snaga, već kao neka stra- 
na sila, smještena izvan njih, o kojoj ne znaju odakle dolazi 
i kuda vodi, pa kojom niti ne mogu ovladati, već koja, napro- 
tiv, prolazi i sama kroz čitavu seriju faza i stupnjeva uza- 
stopnog razvoja.« (33) To je naročito vidljivo kad se radi o 
ljudskom radu koji u obliku najamnog rada postaje roba, 
profit i novac i suprotstavlja se radniku u obliku kapitala 
— sile od koje on živi i koja ga iskorišćuje. 

Ne otuđuju se od radnika samo proizvodi njegova rada, 
već i društveni i pravni odnosi koje mu suprotstavljaju kao 
izraz »više volje« ili »prirodnih prava« u njegovu vlastitom 
interesu. Štoviše, ti se politički i pravni odnosi u spekula- 
tivnom mišljenju političara i pravnika uzimaju kao osnova 
proizvodnih odnosa, pa se tako pravo vlasništva proklamira 
u građanskom društvu kao »sveto« ili neotuđivo prirodno 
pravo svakog pojedinca. Osnova ovog otuđenja uvijek je »spi- 
ritualno uzletanje iznad svijeta« i konkretnih uvjeta života. 

Ako smo ideologiju shvatili kao mistificiranu društvenu 
svijest, koja je otuđila od čovjeka i njegove proizvode i nje- 
govu kritičku sposobnost da sagleda uzroke mistifikacije, 
iada je upravo uloga društvene kritike i društvenih nauka da 
osvijetle ovaj proces otuđenja, njegove uzroke i posljedice; 
drugim riječima, da društvenu svijest sagledaju u vezi s dru- 
štvenim postojanjem čovjeka. Kao i u slučaju religije, tako i 


u svim oblicima mistificirane ili ideološke svijesti, valja po- 
kazati stvarne osnove takve svijesti, tj. materijalne uvjete ili 
konkretne društvene odnose iz kojih ta svijest niče. To se 
može postići samo naučnom analizom postojećih društvenih 
odnosa. 


»Empirijsko promatranje mora«, ističe Marx, »u svakom 
posebnom slučaju otkriti — na iskustvu i bez ikakve misti- 
fikacije ili spekulacije — veze između društvenog i politič- 
kog sistema proizvodnje. Društveni sistem i država stalno 
niču iz životnog procesa određenih jedinki — ne onakvih 
kakve one mogu da se prikazuju u vlastitoj ili tuđoj predo- 
džbi, već onakvih kakve su one u stvarnosti, tj. kako 
one djeluju, materijalno proizvode i, prema tome, kako se 
očituju u određenim materijalnim granicama, uvjetima i pret- 
postavkama koje ne zavise od njihove volje.« (28) 


Primjer takve analize društvene svijesti u odnosu s odre- 
đenim sistemom materijalne proizvodnje upoznat ćemo u 
slijedećem poglavlju o kapitalizmu i socijalizmu. 


UMJETNOST 


Jedan oblik društvenog doživljavanja i izražavanja, iako 
često nosi mnogo ličnije obilježje od drugih oblika društve- 
ne svijesti, jest umjetnost. Nije li umjetnost prije svega ob- 
lik ljudskog saopćavanja ili-komunikacije, čak i onda kad 
se ne obraća neposredno drugom čovjeku nego samom naj- 
intimnijem biću stvaralačke ličnosti? Doista, pokušamo li 
potražiti korijene umjetnosti u povijesti ljudskog društva, 
moramo ići do samih njegovih početaka, do samog iskona. 


Mnogi antropolozi koji se pitaju o početku čovjeka i nje- 
gove kulture smatraju da se čovjek počinje razlikovati od ži- 
votinje onda kad se počinje služiti simbolima. To su znaci ko- 
jima on daje određeno značenje, odnosno govor (tjelesni, 
glasovni i likovni), pomoću kojeg saopćava drugim ljudima 
neka iskustva i doživljaje koji nisu neposredno prisutni, ali 
koji su veoma značajni za njega osobno i za čitavo društvo. 
Nema sumnje da je tim simbolima počeo davati i umjetničko 
obilježje. Ono se u početku ne pojavljuje kao određena na- 
mjera, kao težnja za umjetničkim izražavanjem, već sponta- 
no, u samom ljudskom ponašanju, u kojemu čovjek, u zajed- 

nici s drugima, ističe značenje ili smisao tog ponašanja. Na- 
ročito onda kad to značenje želi upotrijebiti ne samo kao 
neku obavijest o događaju nego i kao osobnu i grupnu uklju- 
čenost u jedno zbivanje, dakle kad ističe više emocionalni 
značaj takvog doživljaja, ali istovremeno i kad teži tome da 
tom doživljaju dade takav oblik koji se može lako usjeći u 
sjećanja i doživljavanje. Totemizam je npr. jedan oblik sin- 
kretične društvene svijesti. Na tom stupnju razvoja društvene 
svijesti umjetničko doživljavanje je još posve u njemu utop- 
ljeno, iako je jasno izraženo osjetilnim sredstvima. 


Postoje duboke veze između magije, religije, društvene 
organizacije i stvaralačke djelatnosti ili igre (umjeinosti) 
koje možemo promatrati kod primitivnih plemena. Tako ži- 
vot australijskih domorodaca protječe u izmjenjivanju i is- 
prepletanju običaja, gospodarskih radnji, religijskih ceremo- 
nija i umjetničkog izražavanja. 

»Slijediti klokana nije dovoljno; potrebno je utjecati na 
njega tako da ostane na dohvatu. Nišaniti na ribu još ne 
osigurava točnost; potrebno je privući je koplju ribara. Za 
takve ciljeve upotrebljavaju se čarolije, rituali, crteži i sveti 
predmeti. Također, čovjek ne mora samo čekati na prirodu 
i na vrste da bi ih uhvatio u pravo vrijeme. On obavlja ri- 
tuale, daje vlastitu energiju, prska svojom krvlju simbole 
vrste i izražava svoje želje i potrebe pjesmom i akcijom, 
ukrašavanjem svojega tijela, crtajući i rezbareći svete sim- 
bole ili likove. Za kratko vrijeme on postaje heroj ili pre- 
dak, ili se nalazi u prisutnosti »boga« koji je stvorio ple- 
menski svijet takav kakav je. Ponovno oživljavajući ono što 
su preci ili božanstvo nekada uradili, on postaje također 
onaj koji daje život; stoga će priroda biti plodna, a vrste 
će se umnožiti.« (A. P. Alkin, R. i C. Berndt, Umjetnost u 
zemlji Arnhema, 1950) 


Umjetnički elementi u takvoj kulturi još nemaju samo- 
stalno značenje. Ukrasi na tijelu, maske na licu, ritmički 
ples kojim se oponaša lov i ubijanje životinje — sve to služi 
životu, uspjehu u životnim pothvatima i obnavlja onu ener- 
giju koja postoji u začetku samog stvaranja plemena. Ali ti 
»znakovi« nose nesumnjivo umjetničko obilježje tako da li- 
kovi bikova u Altamirskoj spilji (dakle iz još ranije kulturne 
prošlosti od ove opisanih australijskih domorodaca) nose li- 
kovno savršenstvo koje ni po čemu ne zaostaje od suvreme- 
nog likovnog izražavanja čovjeka. Estetske vrijednosti pri- 
sutne su od najranijeg početka ljudske civilizacije u ljud- 
skom izražavanju, iako još umjetnost ne postoji kao samo- 


stalno stvaranje. Estetsko izražavanje je, prema tome, sta- 
rije od pojave umjetnosti onako kako je mi danas shvaćamo, 
io jest kao samostalni i svojevrsni oblik ljudske svijesti ko- 
ju često suprotstavljamo drugim oblicima, kao što su zna- 
nost, moral, ideologija, politika ili religija. Umjetnost kao 
samostalni oblik ljudskog izražavanja javlja se tek s razvit- 
kom ljudske podjele rada, naročito na umni i tjelesni rad, 
i oslobađanjem društvene svijesti od religije i magije, što će 
se dogoditi tek u antičkoj Grčkoj. Možemo reći da se kla- 
sična grčka filozofija rađa istodobno kad i umjetnost kao 
samostalna i samosvjesna stvaralačka djelatnost. 


Ova naša tvrdnja ne znači da se umjetnost, kao neza- 
visna djelatnost, ne pojavljuje i prije, ali samo sporadično 
i kao slučajno. Ne možemo reći da primitivni čovjek nije na- 
lazio čisto estetsko zadovoljstvo u igri, u pjesmi, crtanju 
ili oblikovanju. I, doista, često nalazimo predmete, naročito 
one koji su služili za ukrašavanje — jer je težnja za ukra- 
šavanjem veoma primitivan ljudski poriv! — za koje je teško 
utvrditi da su služili za neke magijske ili religijske svrhe. 
Ljudski život prati igra, a igra je, kao što znamo, takva dje- 
latnost koja služi izražavanju, razvijanju i usavršavanju ljud- 
skih sposobnosti i sklonosti bez neke određene vanjske svrhe 
ili praktičnog cilja, koji mora donijeti neku vanjsku, društ- 
venu korist, tako da mnogi istraživači vjeruju da je korijen 
umjetnosti u igri, a igra je starija od čovjeka. Igraju se i ži- 
Votinje, pa katkada čak i tako da to ostavlja utisak traženja 
naročito vještine ili savršenstva. Ali takva igra još nije um- 
jetnost. Ona postaje umjetnost kad se poveže s težnjom da 
ostane trajno svjedočanstvo slobodnog stvaranja ili mašte u 
svijesti drugih ljudi, dakle kad je igra istovremeno i poseban 
način društvenog saopćavanja koji želi preživjeti svoju nepo- 
srednost i spontanost. Iako igra nikada nije lišena pravila, 
ona pod utjecajem takve težnje još više ističe pravila, određe- 
nu organizaciju, stil izražavanja. 


Što čini umjetnost srodnom igri? Prije svega odsutnost 
svakog svrsishodnog, djelatnog ili praktičnog cilja, koji uvi- 
jek znači podređivanje čovjeka predmetu. U igri, kao i u 
umjetnosti, predmet je podređen čovjeku, njegovoj mašti, 
njegovom slobodnom stvaranju, jer igra kao i umjetnost služi 
prije svega tome da zadovolji više osobne, unutarnje, nagon- 
ske potrebe čovjeka, u kojima su se nataložili mnogi porivi, 
težnje, želje, nadanja, iščekivanja, potisnuta strahovanja i 
strasti, mnogo toga o čemu smo razmišljali, a nismo se usu- 
dili glasno izreći, mnogo toga o čemu nikad nismo razmišljali 
i o čemu mislimo tek kad je spontano izrečeno. Sve se to iz- 


175 


176 


ražava u obliku one slobodne igre ljudskih misli i predodža- 
ba, čuvstava i pokreta koju nazivamo stvaralačkom maštom 
ili imaginacijom. Naravno, ta je mašta podređena nekim pra- 
vilima, kao svaka stvaralačka mašta, i zato rađa izraze koji 
su svojstveni nekom čovjeku ili nekoj civilizaciji, određene 
stilove. Međutim, sva su pravila prije svega prilagođena slo- 
bodnom oblikovanju onih osjetilnih podataka (glasova, zvu- 
kova, likova, riječi) kojima čovjek neposredno stupa u vezu 
s prirodom ili s vlastitom prirodom (posredstvom sjećanja). 
Zato su filozofi od Platona do Hegela smatrali da je umjet- 
nost »ideja koja se očituje pomoću osjetilnosti ili čulnosti«. 


Kad govorimo o ulozi igre i stvaralačke mašte u umjet- 
nosti, to znači da su umjetnosti neposredno pristupačne sve 
teme ljudskog života, od najbezazlenijih do najtragičnijih, ta- 
ko da nam »igra« istodobno služi da nas rastrese, preda 
zaboravu, i da nas potrese, da nas podsjeti na bitna pitanja 
naše ljudske egzistencije. Sloboda umjetnosti i umjetničkog 
stvaranja sastoji se upravo u tome da umjetnik sam može 
odrediti značaj svoje teme, iako je društvo kroz ljudsku povi- 
jest često nastojalo da umjetnosti nametne one teme koje je 
samo smatralo presudnima za svoje samoodržanje. Umjetnost 
je uvijek služila jačanju društvene svijesti čovjeka, ali i oslo- 
bađanju od određenih oblika te iste svijesti. 


Svi ti elementi umjetnosti, kao što su značenje osjetilno- 
ga (senzornoga) ili znaka u simbolima, mašte, izražajnosti 
ili stila, organizacije izraza, veće ili manje prisutnosti didak- 
tičnoga ili praktičnoga momenta (od magije do ideologije) 
daju umjetnosti mogućnost da se očituje kroz ljudsku po- 
vijest u raznovrsnosti individualnih i kolektivnih stilova ili 
izraza. Veća ili manja prisutnost spomenutih elemenata ne 
određuje samo pojavu raznih rodova umjetničkog izraza (kao 
što su u književnosti lirika, epika, drama, proza) nego za- 
jedno s utjecajem dominantnih ideja i društvene svijesti u 
određenoj povijesnoj epohi dopušta da na umjetnost gleda- 
mo istovremeno kao na opći ili univerzalni fenomen ljudske 
svijesti i kao na duhovno-povijesnu ili duhovno-kuliurnu po- 
javu, iz koje možemo doznati kako su mislili i osjećali ljudi 
određene epohe. Zato je umjetnost neobično važno područje 
za sociološka izučavanja, pa je sociologija umjetnosti poseb- 
no područje socoiloške znanosti. 


Pitanja i zadaci 


1. Kakva je razlika između individualne i kolektivne svi- 
jesti? Kako ovaj odnos postavljaju pozitivisti, kao A. Com- 
te, a kako dijalektičari, kao K. Marx? 


2. Što znate o totemizmu? Referirajte o knjizi L. Levy- 
-Bruhla »Primitivni mentalitet«. 


3. Kako je iz totemizma nastala religija? Pronađite u 
kršćanstvu tragove totemizma. Objasnite Feuerbachovu teo- 
riju religije? 

4. Što je to pravo? Kako se pravo razvijalo u toku povi- 
jesti? Postoje li u našem narodu oblici grupnog prava i 
grupne odgovornosti? Objasnite odnos između krvne osvete 
i plemenske organizacije. 


5. Koja je razlika između prava i morala? Koje sve vrste 
morala postoje? U čemu je razlika između buržoaskog i so- 
cijalističkog morala? 


6. Objasnite odnos između ideologije i nauke. Koja sve 


značenja ima ideologija? U kojem se smislu pojam ideolo- 
gije upotrebljava u marksizmu? 

GLOBALNA DRUŠTVA: 
KAPITALIZAM 


TIPOVI GLOBALNIH DRUŠTAVA 


Sve društvene pojave koje smo dosad izučavali, kao što 
su proizvodne snage, porodica, narod, klasa, država, znanost 
ili religija, zavise u svojem konkretnom obliku od cjeline 
društvenog života. Društvo je uvijek svojevrsna or- 
ganizacija ili struktura društvenih pojava i ona kao cjelina 
prožimlje sve dijelove. Društvo je totalitet u kojemu jedan 
dio uvjetuje drugi, gdje postoji međuzavisnost među poje- 
dinim dijelovima, iako ta međuzavisnost nije mehanička ili 
organska nego dijalektička, što znači da postoji izvjesna 
samostalnost pojedinih dijelova u društ 
vu (ličnosti, znanosti, umjetnosti, itd.). Na osnovu toga mi 
govorimo o društvu kao cjelovitoj pojavi u samom povijes- 
nom događaju, tj. društvo prolazi kroz promjene koje ne za- 
diru samo u pojedine dijelove nego na radikalan način mi- 
jenjaju čitavu društvenu organizaciju. Upravo takve radikal- 
ne povijesne promjene u društvenoj organizaciji omogućuju 
da govorimo o pojedinim tipovima globalnih društava. U 
ovom slučaju tipovi predstavljaju razvojne etape razvitka 
društva. Jasno je da između tipova raznih društava i njihovih 
razvojnih etapa postoje neke razlike, ali jednostavnosti radi 
upozorit ćemo samo na one tipove globalnih društava koja 
odgovaraju, u grubim crtama, velikim razvojnim etapama 
ljudskog društva. 

Prije svega, pokušajmo odgovoriti na pitanje: koja os- 
novna obilježja posjeduje jedno globalno društvo po kojima 
ga možemo nazvati tipom globalnog društva, a ne možda 
samo nekom društvenom organizacijom ili grupacijom? 

Evo nekih osnovnih obilježja: Prvo, globalno društvo pred- 
stavlja uvijek neko prostorno i vremensko jedin- 
stvo jer se ono projicira u prostoru na neki svoj teritorij 


(od plemena do moderne države) i u vremenu u neku povi- 
jesnu tradiciju (od postanka mitova do suvremene povijesne 
znanosti). Drugo, ono posjeduje uvijek tipičnu društvenu 
podjelu rada (besklasnu ili klasnu) koja odgovara stup- 
nju razvijenosti proizvodnih snaga, a učvršćena je raznim 
društvenim normama, pravne, religijske, običajne prirode, 
što utječe na zatvoreniju ili otvoreniju društvenu slojevitost 
ili stratifikaciju. Treće, ono posjeduje određenu organiza- 
ciju društvene moći, u obliku političke, vojne, prav- 
ne, religijske, ekonomske, idejne vlasti. U klasnom društvu 
organizacija vlasti pod neposrednom je kontrolom vladajuće 
klase, iako ona može imati više autokratski ili demokratski 
oblik. Četvrto, svako globalno društvo ima neku svijest ili 
skup ideja o svojemu jedinstvu, odnosno ideja 
koje služe učvršćivanju toga jedinstva, a te se ideje javljaju 
redovito kao »dominantne ideje vladajuće klase« (Marx) ili, 
kao što obično govorimo, kao ideologija određenog dru- 
štva. Svakako da je idejni život jednog društva redovito mno- 
go bogatiji nego što je idejni sadržaj takve »dominantne ideo- 
logije«. Ali i to bogatstvo društvenih ideja ili društvene svi- 
jesti zavisi od razvijenosti jednoga društvenog sistema u vezi 
s proizvodnim snagama. 


U toku povjesnog razvitka možemo razlikovati ove tipove 
globalnih društava: 


1. plemensko ili rodovsko društvo 
2. robovlasničko društvo 

a) kastinske teokracije 

b) antikne demokracije 


3. feudalno društvo 
a) srednjovjekovno feudalno društvo 
b) feudalno društvo manufakturnog perioda 


4. kapitalističko društvo 
a) liberalistički kapitalizam 
b) monopolistički kapitalizam 

5. socijalističko društvo 
»socijalizam prijelaznog perioda« 


Plemensko društvo redovno ne ubrajamo u globalne tipo- 
ve društava jer ne posjeduje tipičnu klasnu strukturu. Ali, 
na osnovi osnovnih kriterija o globalnim društvima to nije 
nipošto opravdano jer plemensko društvo ima svoju povijest 
i svoju prostornu organizaciju, koja može biti povremeno 
isto tako široka kao i neka antikna carstva. Robovlasničko i 
feudalno društvo mogu se podijeliti u dvije faze s tipičnim 
društvenim sistemima, koje neki sociolozi smatraju i poseb- 

nim globalnim društvima. Doista, u kastinskoj teokraciji kao 
i u srednjovjekovnom feudalizmu postoje stroge društvene 
pregrade, naglašena društvena hijerarhija, koncentracija vla- 
sti u liku monarha, koji svojoj moći daje aureolu religiozne 
posvećenosti. Oba tipa društva izrazito su zatvorenog tipa. 
Naprotiv, antikna demokracija kao i feudalizam manufaktur- 
nog perioda pokazuju pod utjecajem gradova (polisa ili »slo- 
bodnih trgovačkih gradova«) razvoj prema maksimumu de- 
mokracije, koja je moguća u robovlasničkim ili feudalnim 
uvjetima, s kulturom koja teži racionalnosti (antikna i re: 
nesansna filozofija), s olabavljenim klasnim pregradama uz 
težnju za veću otvorenost. U jednom i u drugom osjeća se 
utjecaj građanstva nasuprot feudalnim ili aristokratskim mi- 
litarističkim slojevima i klikama. Jedno i drugo proizlazi iz 
napretka u proizvodnji, tehnici i razmjeni dobara. O kapi- 
talizmu i socijalizmu reći ćemo nešto više u daljnjem tek- 
stu. 


Ako razmotrimo naprijed izbrojena globalna društva u 
toku živog povijesnog zbivanja, vidjet ćemo da pokazuju 
određenu dinamiku razvitka. U pogledu razvoja proizvod- 
nih snaga, unutarnje podjele rada, demokratizacije društve- 
nih odnosa i racionalnosti ideja nalaze se u stalnom iako 
neravnomjernom usponu. Taj uspon ide do izvjesne kulmi- 
nacione točke, a tada naglo dolazi do krize, faze zaoštrenih 
unutrašnjih sukoba, ratova, revolucija i prijelaza u nov dru- 
štveni sistem, koji se polako stabilizira da bi stoljećima po- 
trajao i ponovo nakon uspona došao do svoje faze krize. 
Je li moguće u toku ovog burnog pvijesnog razvitka razli- 
kovati neke opće tendencije društvenog razvoja? 


U KOM SE SMJERU MIJENJAJU GLOBALNA DRUŠTVA 


Postaviti ovakvo pitanje znači gotovo tražiti odgovor za 
smisao čitave povijesti ljudskog postojanja! Čovjek je uvi- 
jek član nekog globalnog društva, a promjene kroz koje su 
ona prolazila govore o načinima ljudske egzistencije uopće. 
Možemo li iz živog i burnog toka povijesnog zbivanja izvući 
neke opće smjernice društvenih promjena? Koliko god se 
odgovor na to pitanje činio smion, ne možemo ga izbjeći 
ne želimo li napustiti evolucionističko gledanje na 
društveni razvoj. Istina, mnogi suvremeni sociolozi uzmakli 


su pred teškoćama evolucionističkog tumačenja i prihvatili 
statičnost tipologija globalnih društava te više ne pitaju za 
uzroke u zakonitosti promjena koja su ova doživjela u po- 
vijesnom kretanju. Evo jedan od mogućih odgovora na po- 
stavljeno pitanje. 


PODJELA RADA I RASTVARANJE LJUDSKE ZAJEDNICE 


Kao što smo spomenuli, već su osnivači moderne sociolo- 
gije (Marx, Spencer, Durkheim) vidjeli u podjeli rada 
onaj osnovni uzrok koji izaziva promjene u društvenoj or- 
ganizaciji i koji možemo smatrati najdubljim razlogom bit- 
nih promjena u društvenoj organizaciji. Međutim, zasluga 
je jedino samoga Marxa da je stvarno objasnio kako dolazi 
do podjele rada i kakve su njene stvarne posljedice po 
društvene odnose i društvenu organizaciju. Marx je uspio 
najdublje prodrijeti u uzroke povijesnih promjena društva, 
te su njegove analize u tom pogledu ostale nenadmašene. 


Uzrok podjele rada vidio je Marx u prirodi ljudskog ra- 
da kojim čovjek mijenja svoju okolinu, prerađuje prirodu 
stvarajući potrebna sredštva za održanje života, ali istovre- 
meno mijenja i svoju društvenu organizaciju, odnosno sebe 
samoga. Od razvitka proizvodnih snaga čovjeka zavisi i sama 
društvena podjela rada. Prva podjela rada bila je podjela na 
selo i grad, na poljoprivredu i razne zanate sa trgovinom 
i, naravno, s upravljačkim funkcijama. To je ujedno značilo 
i podjelu na duhovni i tjelesni rad. Tek kad je izvjestan broj 
ljudi bio oslobođen od tjelesna rada počele su se naglije raz- 
vijati proizvodne snage, uz pojavu znanosti i tehnike. Usavr- 
šavanje proizvodnih sredstava neposredno je utjecalo na 
društvenu podjelu rada. Drugačija je podjela rada u društvu 
s vodenim mlinom, kao u starom Egiptu, a drugačija s par- 
nim mlinom, kao u novovjekovnoj Engleskoj. 


Mašinizam je naročito ubrzao društvenu podjelu rada i 
načinio je još mnogo složenijorm. Pored društvene podjele 
rada, koja znači podjelu na razna područja proizvodnje ili 
djelatnosti — poljoprivredu, industriju, trgovinu, saobraćaj, 
itd. — on je stvorio i tzv. manufakturnu i tehnolo- 
šku podjelu rada, koja se očituje u podjeli pojedinih 
zanata na pojedinačne radne postupke i na specijalizaciju 
ljudi samo za ovakve djelomične poslove. Do ovakve podjele 

rada došlo je naročito u tvorničkom sistemu proizvodnje. 
On je pretvorio nekadašnjeg obrtnika u specijaliziranog rad- 
nika koji obavlja samo djelomične radnje, veoma jednostra- 
ne i stereotipne, koje kao takve zatupljuju i osiromašuju 
ljudsku ličnost. 


Društvena podjela rada pretpostavlja razmjenu dobara, 
a s razmjenom dobara i stvaranje privatnog vlasništva. Obli- 
ci vlasništva u jednom društvu zavise, prema tome, od obli- 
ka društvene podjele rada kao i od načina proizvodnje do- 
bara. Zato vidimo kako se kroz povijest zajedno s podjelom 
rada mijenjalo i vlasništvo nad sredstvima za proizvodnju. 
U svakom globalnom društvu nalazimo i posebno pravno 
uređenje, a time i posebne odnose među društvenim klasa- 
ma. Tako u feudalizmu prevladavaju, kao oblik posjeda ili 
vlasništva, veliki zemljišni posjedi s kmetskom radnom sna- 
gom, u kapitalizmu pak prevladava vlasništvo nad sredstvi- 
ma za proizvodnju — nad tvornicama, izvorima sirovina, 
saobraćajnim sredstvima, a čovjek koji proizvodi sveden je 
na golu radnu snagu, na suvremenog radnika — proletera. 
Stvaranje kapitala povezano je s pojavom imonopola nad 
sredstvima za proizvodnju privatnih poduzetnika — kapita- 
lista. 


Razvitak podjele rada pretpostavlja razvoj proizvodnih 
sredstava, ali i stalno povećavanje razmjene dobara među 
ljudima i narodima. Proširivanje razmjene utječe na podje- 
lu rada jer se proširuje tržište, koje je najprije bilo 
posve lokalnog karaktera, pa se proširilo do nacionalnih 
i konačno do svjetskih razmjera. Ovaj proces možemo još 
uvijek promatrati i kod nas. Dok je prije seljak smatrao 
da je za održavanje domaćinstva neophodno da sam tka 
vunu i plete tkaninu, sad on smatra povoljnijim da te pro- 
izvode kupi na tržištu, a da za vrijednost te robe proda dio 
svojih proizvoda. Tako se seljak sve više usmjerava na inten- 
zivnije uzgajanje samo onih proizvoda za koje ima najbolje 
prirodne uvjete, a preko prodaje na tržištu nastoji doći 
do novca za kupovinu ostalih potrebnih potrošnih dobara. 
Od autarhične privrede seljak prelazi na tržišnu privredu. 
Isto se događa i s čitavim nacijama, kad se industrijaliziraju 
i nastoje uklopiti u svjetsko tržište. Razumije se, to pretpo- 
stavlja veću podjelu rada i, kao posljedicu te podjele, inten- 
zivniju proizvodnju. Razmjena utječe, prema tome, kako 
na veću podjelu rada tako i na intenzivniju proizvodnju. 
Možemo stoga reći da se, pored sve veće podjele rada u 
društvu i u tvornicama, kao opća tendencija pojavljuje u 
razvoju društva sve šira razmjena dobara i sve 


intenzivnijairacionalnija proizvodnja. Na- 
ravno da je ovaj razvoj došao do punog izraza tek u kapi- 
talizmu. 


No dok razvitak proizvodnih snaga i podjele rada pred- 
stavlja ulaznu ili progresivnu liniju u razvoju društva, isto- 
vremeno pojava razmjene i privatnog vlasništva rađa silaznu 
ili regresivnu liniju, a to je — rastvaranje ljudske 
zajednice. Na početku ljudske povijesti nalazimo čovje- 
ka kao biće zajednice, u prirodnom ili organskom jedinstvu 
sa svojom društvenom zajednicom. Ovu zajednicu nalazimo 
još u plemenskoj organizaciji društva. Tek kad se jače raz- 
vije razmjena dobara među pojedincima koji su monopolizi- 
rali sredstva za proizvodnju, ljudska zajednica počinje se 
rastvarati, stvaraju se društvene klase. Marx smatra da je 
odvajanje čovjeka od ljudske zajednice proces koji se nepre- 
stano produbljuje, tako da je on veći u feudalizmu nego u 
robovlasničkom društvu, a vrhunac je dostigao u kapitalisti- 
čkom društvu. »Sama razmjena glavno je sredstvo ovog 
usamljivanja. Ona čini zajednicu horde suvišnom i rastvara 
je.« (Marx) Usamljivanje u kapitalizmu dobilo je najjače ob- 
like iz više razloga: prvo, jer je radnik odvojen od prirodnih 
uvjeta rada i proizvodnje, pa i od vlastitih sredstava (alata) 
za proizvođenje; drugo, jer se on sam pojavljuje na tržištu 
kao roba — kao »radna snaga« — i unajmljuje svoju radnu 
sposobnost drugome na osnovi ugovora, jednog posve for- 
malnog čina, koji kapitalista manje moralno obavezuje pre- 
ma radniku nego što je obavezivao robovlasnika prema robu 
ili vlastelina prema kmetu; treće, što radnik radi na radnom 
mjestu odvojen od svoje prirodne društvene sredine i nalazi 
se u najamnom radnom odnosu koji ga ponizuje; četvrto, 
jer uslijed krajnje podjele rada obavlja posao koji se nalazi 
ispod razine njegovih ličnih sposobnosti i potreba u radu; 
peto, jer nema nikakva uvida u sam proces proizvodnje i ne 
raspolaže proizvodom svojega rada; šesto, jer njegovim ra- 
dom kao radnim procesom i proizvodom njegova rada ras- 
polažu drugi, njemu strani, često sasvim nepoznati ljudi, 
koji ga nastoje maksimalno iskoristiti. U svim ovim poja- 
vama rastvaranja ljudske zajednice i usamljivanja pojedin- 
ca Marx vidi uzroke onoga što filozofija naziva »otuđenjem 
čovjeka«. 


Međutim, iz ovoga protivurječnog procesa iz 
među razvitka proizvodnih snaga, i neprijateljskih odnosa 
među ljudima u proizvodnji dolazi do društvenih kriza i 
revolucija, koje mijenjaju organizaciju globalnog društva. 
Da bi došlo do revolucije, to jest do radikalnog prekida s po- 

slojećom društvenom organizacijom, potrebno je, prvo, da 
vladajuća klasa nije sposobna u okviru datih proizvodnih 
(klasnih) odnosa dalje razvijati proizvodne snage, dakle da 
je došla u sukob s progresivnom linijom društvenog razvit- 
ka; i, drugo, da je potlačenoj klasi njezin položaj u proiz- 
vodnji i društvu postao nepodnošljiv, da je u njoj sazrela 
svijest o potrebi revolucionarne akcije. 


KAPITALIZAM I BURŽOASKO DRUŠTVO 


Česta je pojava da ljudi uzimaju kapital kao neku vanj- 
sku, tvarnu, objektivnu vrijednost, koja postoji nezavisno od 
ljudskih odnosa. U tom smislu govori se i da je »kapital 
nagomilani i opredmećeni ljudski rad koji služi kao sred- 
stvo za novi rad ili proizvodnju«, pa je tako kapital isto 
što i novac, stroj ili tvornica, rudnik ili sam radnik. Pri 
takvom rasuđivanju zaboravlja se da je kapital, doduše, 
opredmećeni rad koji služi za novu proizvodnju, ali nije 
svaki opredmećeni rad kapital! Kapital se shvaća kao neka 
stvar, a ne kao ljudski odnos. Pa gdje je ključ za razumije- 
vanje kapitala? U najamnom radu. Kad izgovorimo 
riječ kapital, valja odmah misliti na najamni rad, a najamni 
rad je osnovni društveni odnos u buržoaskom društvu. Tako 
sam ekonomski pojam kapitala uključuje u sebi društveni ili 
sociološki pojam društvenih odnosa, koji nazivamo 
najamnim radom. Potrebno je, dakle, najprije objasniti kako 
je došlo do najamnih radnih odnosa u društvu. 

Najamni rad pretpostavlja radnika koji unajmljuje svo- 
ju radnu snagu, koji, dakle, ne posjeduje drugo nego 
radnu snagu, koji se prema vlastitoj radnoj snazi odnosi 
kao prema robi, ali koji istodobno posjeđuje slobo- 
du da je može unajmljivati, tj. slobodno ulaziti u radne ugo- 
vore s kapitalistom koji unajmljuje njegov rad. To izgleda 
prividno vrlo jednostavno, ali, u stvari, iza toga se kriju 
veoma dug povijesni razvoj i veoma složeni društveni pro- 
cesi. Sjetimo se samo da u povijesti najprije nalazimo čovje- 
ka, koji je istovremeno član zajednice i posjednik sredstava 
za proizvodnju i zemlje kao kolektivnog vlasništva, što je 
slučaj u prvobitnim zajednicama. U robovlasničkom društvu 
rob postaje izvor rada, i to prinudnog rada, lišen svih dru- 
štvenih prava. On je prirodni, organski uvjet postojanja 
robovlasničkog društva ili zajednice, tako da ne postoji kao 
slobodan nosilac i prodavač radne snage. Isto tako u feu- 


dalizmu kmet ostaje vezan uz zemlju: njegov rad je prirodno 
vezan uz zemlju, kao i uz njegovu seosku zajednicu, tako da 
u feudalizmu pored dvorske kulture feudalaca postoji i 
jedna samostalna kultura seljaka, a osnovna veza među nji- 
ma je grofovski bič ili Kristov križ. Ni rob ni kmet ne pojav- 
ljuju se još kao nosioci radne snage, odvojeni od prirodnih 
uvjeta svoje proizvodnje. Odvajanje rada od prirodnih uvje- 
ta rada i proizvodnje događa se tek u kapitalizmu, odnosno 
s pojavom najamnog rada. Kapitalizam nije samo kmeta 
»oslobodio« zemlje, kao prirodnog uvjeta svoje proizvodnje, 
i pretvorio ga u proletera, već je i radnika u srednjovjekov- 
nim cehovima »oslobodio« alata, gazda i radionica, pa je 
ovaj ostao u posjedu još samo svoje proizvodne snage ili 
spretnosti bez bilo kojeg drugog vlasništva. Osiromašenje 
seljaka i rastvaranje cehova, na čemu je tako brutalno radio 
merkantilizam od 15. pa sve do kraja 18. stoljeća, stvorili 
su onu golemu armiju skitnica, beskućnika, proletera koja 
je krstarila u to vrijeme Engleskom ili Francuskom, nudila 
svoju radnu snagu, prosjačila ili krala. 


To je faza tzv. prvobitne akumulacije kapi- 
tala i faza uzdizanja buržoaskog društva manufakturista, 
trgovaca i bankara, koje će doskora doći do pune prevlasti 
u društvu. Polet kapitalizma u 17. stoljeću A. Kleinberg 
[Klajnberg] opisuje ovako: 


»Da bi postigle ciljeve svoje političke vlasti, i u uvjerenju 
da im kormilo zaljuljanog broda nikad neće ispasti iz ruku, vlade 
su se posvuda uprezale u kola poletnog kapitalizma. Novac je 
sve. Novac je, prema Colbertu, koji je kao ministar financija 
luja XIV davao pravac merkantilističkoj politici, značio »moć, 
uvećanje i blagostanje države«. Novac je bio potreban za izdrža- 
vanje birokracije, vojske i dvora, i stoga država svom mogućom 
snagom unapređuje trgovinu, industriju i novčano poslovanje. 
Da bi se uvećale zalihe gotovog novca, da bi se smanjio uvoz 
i povećao izvoz, nicale su industrije kao iz zemlje, izgrađivala 
se trgovačka i ratna flota, gradile ceste i kanali, osvajale sirovi- 
nama bogate kolonije, silom ili lukavstvom otimala tržišta. Drža- 
va je davala povlastice da bi podstakla smione, preduzimljive 
ljude da podižu manufakture sukna, svile i luksuzne robe, brodo- 
gradilišta, radionice oružja, rudnike, topionice željeza itd. Izvo- 
znim premijama i uvoznim carinama trebalo je odasvud prima- 
miti i zaštititi poslovne ljude i kapital a uvođenjem jedinstve- 
nog novca, ukidanjem unutrašnjih carina i proširenjem državnih 
granica povećati područja plasmana robe. Zahvaljujući svrsishod- 
nim izmjenama kmetskih odnosa i cehovskog uređenja, bilo 
je omogućeno da manufaktura i aktivni veleposjedi dođu do 
jeftine radne snage; stroga gonjenja »besposličara« natjerala su 
u šake preduzimača i posljednje ostatke onih koji su se još 
otimali jarmu. A ratovi i dvorska raskoš davali su velike moguć- 
nosti zarade i donosili bogat profit.« (48) 

Ovo je sve jačalo »treći stalež« — buržoaziju, s kojom su 
i kraljevi paktirali protiv feudalaca zbog novčanih interesa, 
pa je buržoazija doskora postala glavna sila u društvu ij 
krenula k revolucionarnom ukidanju svih onih spona koje 
su još kočile njezine proizvodne interese, u prvom redu, 
potpunom oslobađanju kmeta ili radne snage sa zemlje, 
ukidanju cehova i osiguranju privatnog vlasništva nad sred- 
stvima za proizvodnju ili kapitala. Pobjeda »trećeg staleža« 
značila je samo dosljedno provođenje kapitalizma kao osnov- 
nog proizvodnog društvenog sistema. Buržoazija je istovre- 
meno ustajala protiv parazitizma aristokracije i protiv nje- 
nog »božjeg poretka«, ljudski rad isticala kao izvor svih 
vrlina, ali je ovom radu dala oblik najamnog rada — neogra- 
ničene i sve šire eksploatacije tuđe radne snage. 

Najradikalniji oblik svojoj revoluciji dala je građanska 
klasa u Francuskoj. Tamo je ona svoja osnovna društvena 
shvaćanja iznijela u »Povelji o pravima čovjeka« (1793). Po- 
velja govori o »prirodnim i neotuđivim ljudskim pravima«, 
kao što su sloboda, jednakost, sigurnost i vlasništvo. Posljed- 
nja dva načela samo su potvrđivala da su »prirodna prava« 
čovjeka, prava građanskoga ili buržoaskoga čovjeka, da se 
radi zapravo o pravima članova buržoaskog društva. Privat- 
no vlasništvo značilo je kapitalističko vlasništvo, a načelo 
sigurnosti ništa drugo nego policijske garancije da će to 
vlasništvo biti zaštićeno. Stoga je Marxova dijagnoza ovih 
»ljudskih prava« sasvim točna: 


Nijedno od takozvanih ljudskih prava ne nadilazi egoističnog 
čovjeka, čovjeka kakav je kao član građanskog društva, naime 
kao pojedinca koji je povučen u sebe, u svoj privatni interes i 
svoju privatnu svojevolju i koji je odvojen od zajednice. Daleko 
od toga da se čovjek u njima poimlje kao rodovsko biće (biće 
zajednice), već se i samo rodovsko biće, samo društvo, pojav- 
ljuje kao jedan okvir izvan pojedinca, kao ograničenje njegove 
izvorne samostalnosti. Jedina veza koja ih podržava zajedno jest 
prirodna nužnost, potreba i privatni interes, održanje njihovog 
vlasništva i njihove egoistične osobe.« (27) 


Privatno vlasništvo na kapitalističkoj osnovi rodilo je pri- 
vatne interese, konkurenciju među pojedincima i stoga 
usamljivanje ličnosti. Privatni interesi postoje kao 
suprotni općima ili zajedničkima. Teoretičar buržoaskog li- 
beralizma, J. Bentham [Bentem] (1748—1832), rekao 
je da su »stvarni samo individualni interesi, a opći interes 
je izmišljotina«. Član buržoaskog društva pojavljuje se u 
povijesti kao podvojen čovjek ili homo duplex, tj. kao čovjek 
koji posjeduje samo privatne ili egoistične interese kao 
realne, ali koji je obavezan pred društvom da idealizira opći 


interes ili interes čitava društva. Tu svoju idealizaciju, pre- 
nio je na državu, pa je za njega država pravi nosilac društve- 
ne svijesti i morala. Zar nije Hegel buržoaskom društvu 
suprotstavio državu kao nosioca principa moralnosti?! Otuda 
također vidimo kako se u toku razvitka buržoaskog društva 
građanin buni protiv društva i države, bilo samo u ime 
nekonformizma (kao većina umjetnika, od romantika pa do 
nadrealista), bilo u ime ukidanja svake društvene kontrole 
nad usamljenim i sebičnim pojedincima (kao što rade anar- 
histi Stirnerova tipa). Oboje, i anarhizam i tzv. buržoaski 
individualizam, proizlaze iz ovog protivurječnog položaja čo- 
vjeka građanina, čiji privatni interesi, kao materijalni i pro- 
izvodni interesi, stoje u suprotnosti s njegovim javnim ili 
općedruštvenim interesima, koje idealizira ili mistificira u 
državi, a djelomično i u religiji. 


DRUŠTVENE POSLJEDICE ROBNO-NOVČANE 
PRIVREDE 


U svim društvenoekonomskim formacijama prije kapita- 
lizma, kao što su feudalizam ili robovlasništvo, a da ne spo- 
minjemo prvobitnu zajednicu, još prevladava proizvod- 
nja upotrebnih vrijednosti. To je težnja ljudi 
da proizvode ono što im je potrebno za samoodržanje i za- 
dovoljavanje potreba. Proizvodnja luksuza javlja se samo 
kao parazitska ili popratna pojava ove proizvodnje izazvane 
ljudskim potrebama. Ovo se naročito jasno ispoljava u tako- 
zvanoj naturalnoj razmjeni dobara, gdje se jedna upotreb- 
na vrijednost trampi za drugu.i gdje pojedinci nemaju inte- 
resa da se domognu novca kao izraza općeg bogatstva. 

Podsjetimo se samo da se želja za zaradom u ranijim 
društvima uopće ne javlja pri razmjeni dobara. Razmjena 
gotovih upotrebnih dobara pomoću trampe pojavljuje 
se kao nužna pojava, jer su oduvijek ljudi bili bliži nekim 
prirodnim izvorima od drugih, ili su se više izvještili u pro- 
izvodnji određenih dobara. Naravno da su ljudi već u tram- 
pi imali svijest o podjednakim vrijednostima različitih pro- 
izvoda ili dobara na više intuitivan način, dakle neku svijest 
o vrijednosnim ekvivalentima, iako još nije postojala čvrsto 
utvrđena cijena, kakvu danas svugdje nalazimo. 

U trampi, gdje se dobra razmjenjuju za dobra ili za uslu- 
ge, vrijednosni se ekvivalent nastoji utvrditi nekim običa- 

jima što idu od cjenkanja (ovo se naročito razvilo među 
orijentalnim narodima) do darivanja. Kod nekih naroda »ti- 
ha trgovina« dostojanstveno isključuje svako cjenkanje. 


»U takozvanoj tihoj trgovini, opisuje Herskovitz [Herškovic], 
dobra se razmjenjuju, a da se dvije stranke uopće ne susreću 
u razmjeni. Postupak se sastoji uglavnom u tome da jedna stran- 
ka na uobičajenom mjestu ostavi svoje proizvode i udalji se, dok 
druga stranka uzima ono što joj treba i ostavlja svoje proizvode 
na istome mjestu... Ako trgovac (koji je na sjeveru kod Čukča 
u Sibiriji ostavio municiju i puške za krzna) nije zadovoljan s 
plaćom koja je ostavljena za njegove proizvode, on odbija da 
uzme kože i slijedećeg dana, kad se vraća na isto mjesto, vidi 
da li je ostavljeno više koža nego dan ranije ili je roba vra- 
ćena.« (15) 


Izvjesnu vrstu »tihe trgovine« vidimo i kod naših Musli- 
mana, na primjer na Baš-čaršiji u Sarajevu, koji prepuštaju 
kupcu da samostalno razgleda i odabire robu, i smatraju 
ispod svojeg dostojanstva da mu je nude ili da se za nju 
cjenkaju. U pretkapitalističkim društvima čovjek se još uvi- 
jek kao ličnost ili društvena grupa osjeća uključen u sam 
čin razmjene, a u kapitalizmu se pojavljuje samo kao ano- 
nimna i bezlična volja i računica, jer se težnja za dobitkom 
ne obazire ni na kakva pravila ljudskog dostojanstva. 


Kod pretpismenih naroda često sasvim jasno vidimo ka- 
ko je svaka želja za zaradom u razmjeni dobara isključena. 
Na primjer, na Koraljnom otočju u Novoj Gvineji urođenici 
su skloni veoma živoj razmjeni dobara, ali tamo je želja za 
profitom nepoznata. Razmjena dobara više služi društvenim 
ceremonijama, koje imaju gotovo religiozno obilježje. Svaki 
pojedinac ima svojeg partnera iz drugog plemena s kojim 
doživotno razmjenjuje dobra. Tako na Kula-otočju razmje- 
njuju dobra bez ikakve praktične vrijednosti: narukvice, 
prstenje i ogrlice od školjaka. Ako jedan čovjek daruje dru- 
gome narukvicu, ovaj mu uzvraća ogrlicu, a prvi će nekom 
drugom partneru pokloniti prsten. No istodobno se vrši 
razmjena i korisnih dobara koja posjeduju ekonomsku vri- 
jednost, ali je održavanje dobrih odnosa i povjerenja na bazi 
darivanja bezvrijednih stvari važnije od razmjene korisnih 
dobara. 

U kapitalističkoj razmjeni težište nije stavljeno na upo- 
trebne vrijednosti, iako su one prirodni preduvjet svake 
razmjene, već na prometne vrijednosti: industri- 
jalac ili trgovac prodaje robu da bi došao u prvom redu 
do novca, koji simbolizira prometne vrijednosti kao takve, 


pa se u većoj ili manjoj mjeri nalazi u svakoj robi i svaka 
se roba pomoću njega imože kupiti. Novac je postao univer- 
zalno sredstvo razmjene. 

U robno-novčanoj privredi proizvod gubi svoja individu- 
alna i lokalna obilježja, biva istrgnut iz svojih prirodnih i 
individualnih granica i postaje predmet koji ima sposobnost 
za opću razmjenu — sposobnost da vlasniku donese odre- 
đenu količinu novca, a za koji novac on može nabaviti bilo 
koji drugi proizvod koji ima istu vrijednost. Na taj način 
novac čini pojedine proizvode univerzalnim vrijed- 
nostima ilirobama, on ukida ono što je individualno 
i slučajno, a uspostavlja kvantitativnu jednakost ili istovrs- 
nost. Novčana razmjena — robe za novac i novca za robu 
— otrgnula je upotrebnu vrijednost od prometne i podvrgla 
prvu drugoj, pa nije cilj kapitalističke proizvodnje stvaranje 
upotrebnih vrijednosti u skladu s ljudskim potrebama, već 
iskorištavanje upotrebnih vrijednosti radi zgrtanja promet- 
nih vrijednosti ili novca. Novac je sam jedna vrsta robe, ali 
apstraktne robe, jer u sebi nosi realno samo prometnu vri- 
jednost, iako virtuelno može poslužiti za nabavku bilo koje 
druge upotrebne vrijednosti ili proizvoda. Zato novac ima 
privilegiran položaj u kapitalističkoj proizvodnji. Radnik, 
lišen sredstava za proizvodnju, pretvara svoju radnu snagu 
također u robu koju razmjenjuje za novac, pa ga stjecanje 
prometnih vrijednosti ili novca čini ravnodušnim 
prema vlastitome radu ili proizvodnji. 


Kakve su bile društvene posljedice ove robno-novčane 
privrede koju je kapitalizam uzdigao do općeg društvenog 
stila života? 


»Buržoazija je tamo« kaže Marx u Komunističkom manifestu 
»gdje je došla na vlast razorila sve feudalne, patrijarhalne, idi- 
lične odnose. Ona je šarolike feudalne veze, koje su čovjeka veza- 
le uz njegovog prirodnog pretpostavljenog, nesmiljeno rastrgala 
i nije više nikakvu vezu ostavila između čovjeka i čovjeka osim 
golog interesa, osim beščuvstvenog »čistog računa«. Ona je utopi- 
la sveti drhtaj pobožnog sanjarenja, viteško oduševljenje, malo- 
građansku sentimentalnost u ledenoj vodi egoističnog proračuna. 
Ona je rastvorila lično dostojanstvo u prometnu vrijednost i na 
mjesto bezbrojnih utanačenih i blagotvornih sloboda postavila 
besavjesnu slobodu trgovine. Ona je, jednom riječju, na mjesto 
s religijskim i političkim iluzijama prikrivenog izrabljivanja po- 
stavila otvoreno, besramno, direktno, kruto izrabljivanje.« (34) 


Ona je pretvorila ne samo radnika već i liječnika, prav- 
nika, pjesnika i učenjaka u najamnog radnika. Ona je, usli- 
jed proširenja svjetskog tržišta, podjarmila druge narode i 
podvrgla ih zakonima vlastitog razvitka. Kapitalizam djeluje 

svugdje kao kozmopolitska sila, iako to koji put prikriva 
»nacionalnim interesima«. Ekspanzija kapitalističkog tržišta 
ruši i najdeblje kineske zidine mnogo sigurnije nego i naj- 
teža artiljerija. Ona svima nameće svoju tzv. civilizaciju. 
Buržoazija je podvrgla selo vlasti grada, i sve veći broj 
ljudi preselila u gradove, koncentrirala proizvodna sredstva 
u tvornicama i time također pogodovala političkoj centraliza- 
ciji vlasti. 

U ime slobodne konkurencije i slobodnog tržišta ona 
je sistematski rušila sve društvene, nacionalne, političke i 
kulturne pregrade koje se suprotstavljaju proširenju kapita- 
lističkog tržišta. Tako je ona, sa širenjem eksploatacije, ra- 
dila i na povezivanju nacija i ljudi. Stvarajući, s jedne stra- 
ne, sve veće bogatstvo, ona stvara, s druge strane, sve veću 
bijedu za proletarijat i podjarmljene kolonijalne narode. 
Naročito u toku 19. stoljeća buržoazija zgrće bogatstvo osi- 
romašujući pri tom srednje seljačke slojeve, koji se prelije- 
vaju u proletarijat. U najrazvijenijim industrijskim zemlja- 
ma dolazi do relativnog poboljšanja materijalnog stanja rad- 
nika, naročito »radničke aristokracije«, ali je ono povezano 
istovremeno s njihovim daljnjim društvenim i du- 
ševnim osiromašenjem ili otuđenjem, jer u 
suvremenoj serijskoj i lančanoj proizvodnji radnik ima sve 
manje mogućnosti da ispolji svoju individualnost i pretvara 
se u »privjesak stroja«, stroja koji razara njegove psihičke 
i fiziološke sposobnosti. 


Kapitalizam se razvija zaoštravajući društvene suprotno- 
sti na kojima sam neumitno radi: a) razvitak proizvodnih 
sredstava vodi stalnim privrednim krizama i, konačno, ne- 
mogućnosti da se prekorače unutarnje granice proizvodnje 
viška vrijednosti (naročito s pojavom suvremene automati- 
zirane proizvodnje), jer kapitalizam ne može postojati bez 
eksploatacije radne snage; b) koncentracija kapitala i pau- 
perizacija ili proletarizacija širokih društvenih slojeva vodi 
do pretvaranja sve većeg broja ljudi u najamne radnike ili 
činovnike; c) ekspanzija kapitalističkog tržišta s imperija- 
lizmom rađa potlačene i zavisne narode i narodnooslobodila- 
čke pokrete koji se dižu protiv strane prevlasti, ali ujedno 
i protiv kapitalizma kao takvog. Tako na razne načine sam 
kapitalizam rađa sebi suprotne sile koje će 
ga pokopati. Odlučna snaga u borbi protiv kapitalizma, unu- 
tar građanskog društva, jest najbrojnija i najbespravnija 
društvena klasa — proletarijat. Proletarijat je nosilac nove 
društvene revolucije i novog oblika društvene svijesti i egzi- 
stencije — socijalizma. Ali prije nego što se pozabavimo 


ovim političkim vidom razvoja kapitalizma, zadržimo se na 
dvije bitne pojave degradacije čovjeka u građanskom dru- 
štvu: na izopačenju ljudskih potreba pomoću novca i na 
otuđenju ljudskog rada u kapitalističkoj proizvodnji. 


NOVAC IZOPAČUJE LJUDSKE POTREBE 


U novcu je vrijednost stvari odijeljena od njene supstan- 
cije, od stvarne upotrebne vrijednosti. Novac je izvorno 
predstavnik svih vrijednosti, ali u praksi se odnosi izokreću 
i svi stvarni proizvodi i radovi postaju predstavnici novca. 
No, istodobno se izvrće i ljudska potreba za proizvodom. 
Dok stvarna potreba određuje upotrebnu vrijednost nekog 
proizvoda, sada potrebe postaju potreba za novcem, a stvar- 
ne ljudske i prirodne potrebe uzmiču pred umjetnom po- 
trebom za novcem i gomilanjem novca, kao i pred svim onim 
sredstvima, lukavstvima i smicalicama koje u kapitalisti- 
čkom društvu omogućuju stjecanje novca. 

Do ovog izvrtanja i izopačenja ljudskih potreba dolazi 
zbog toga što novac ukida prirodnu raznolikost upotrebnih 
vrijednosti i svodi ih na zajednički kvantitativni nazivnik 
nasuprot njihovoj prvobitnoj kvalitativnoj raznovrsnosti. Ta- 
ko čovjeku, koji posjeduje novac, stvarne ljudske potrebe 
izgledaju samo slučajne i prividne, a potreba za novcem bi- 
tna i svemoćna. Asketizam škrca, koji svoje ljudske potrebe 
žrtvuje da bi ih nagomilao u obliku novca, najbolji je znak 
ove zablude koja pod utjecajem novca rađa izvrtanje prirod- 
nog odnosa prema proizvodima. Novac rađa iluziju da čovjek 
koji ga više posjeduje ima i više moći da zadovolji razne 
potrebe, da je bogatiji u svojim mogućnostima zadovoljava- 
nja potreba. To je istina, ali ova povećana mogućnost zadovo- 
ljavanja potreba pomoću novca u kapitalizmu predstavlja 
najprije osiromašenje i izvitoperenje osnovnih ljudskih po- 
treba — težnju za ljudskim, nezainteresiranim zadovoljava- 
njem potreba pomoću drugog čovjeka — jer građanski poje- 
dinac, usamljen i sebičan, uzima drugog čovjeka samo kao 
sredstvo, a ne kao cilj. Tako Marx, uspoređujući čovjeka na 
jednom primitivnijem stupnju razvoja s kapitalističkim čo- 
vjekom, primjećuje: »Na ranijem stupnju razvitka individu- 
um izgleda puniji (!), jer još nije razradio punoću svojih 
odnosa i suprotstavio ih sebi kao od njega nezavisne sebi 
društvene moći i odnose.« Kapitalizam s razvojem promet- 
nih vrijednosti i raznolikosti roba i radova razvija, doduše, 

svestranost ljudskih sposobnosti, ali istovremeno ispražnja- 
va pojedinca u njegovim stvarnim potrebama, jer ne dozvo- 
ljava uspostavljanje iskrenih i spontanih međuličnih odno- 
sa. Crv »privatnog interesa« prodire i u najintimnije sfere 
ljudskog života i čini čovjeka čovjeku strancem! 

Marx izvrsno opisuje izopačenje koje rađa novac u me- 
đuljudskim odnosima: 


»Što za mene postoji pomoću novca, što ja mogu platiti, 
tj. što novac može kupiti, to sam ja, sam posjednik novca. 
Kolika je snaga novca, tolika je moja snaga. Svojstva novca su 
moja — njegova posjednika — svojstva i suštinske snage. To što 
ja jesam i što mogu, nije, dakle, nikako određeno mojom 
individualnošću. Ja sam ružan, ali mogu kupiti najljep- 
šu djevojku. Dakle, ja nisam ružan, jer je djelovanje ruž- 
noće, njena odbojna snaga, uništena pomoću novca. Ja sam — 
prema svojoj individualnosti — hrom, ali mi novac pribavlja 
24 noge; dakle, ja nisam hrom; ja sam rđav, nepošten, nesavje- 
stan čovjek bez duha, ali je novac cijenjen, dakle, cijenjen je 
i njegov posjednik. Novac je najviše dobro, dakle, i njegov po- 
sjednik je dobar, novac me uzdiže iznad muke da budem nepo- 
šten; ja sam prikazan kao pošten; ja sam bez duha, ali je 
novac stvarni duh svih stvari, kako bi njegov posjednik 
bio bez duha? Osim toga on može kupiti duhovite ljude, a onaj 
koji ima moć nad duhovitim ljudima nije li on duhovitiji od 
duhovitoga? Ja, koji pomoću novca mogu sve za čim čezne 
ljudsko srce, ne posjedujem li ja sve ljudske moći! Ne pretvara 
li dakle moj novac sve moje nemoći u njihovu suprotnost? 

Novac kao opće sredstvo i moć koja ne proizlazi iz 
čovjeka kao čovjeka i ljudskog društva kao društva da bi pre- 
tvorio predodžbu u stvarno i stvarno u čistu 
predodžbu pretvara isto tako stvaranje ljudske i 
prirodne suštinske snage u čisto apstraktne predodžbe, 
i zato u nesavršenosti, mučne utvare, kao što, s druge 
strane, stvarne nesavršenosti i utvare, stvarno ne- 
moćne suštinske snage individuuma, koje postoje samo u nje- 
govoj mašti, pretvara u stvarne suštinske snage i mo- 
ći. Već prema tom određenju, dakle, on je već opće izopačenje 
individualnosti, koje ih obrće u njihovu suprotnost i nji- 
hovim svojstvima daje protivurječna svojstva. 


Kao takva moć, koja izopačava, on se pojavljuje i na- 
suprot individuumu i nasuprot društvenim vezama, koje preten- 
diraju na to da budu biće za sebe. On pretvara vjernost u 
nevjernost, ljubav u mržnju, mržnju u ljubav, vrlinu u porok, 
porok u vrlinu, slugu u gospodara, gospodara u slugu, glupost 
u razumnost, razumnost u glupost.« (28) 


Što se više razvija robno-novčana privreda, to se više i 
proširuje ova izopćavajuća uloga novca. Ne postoji stvar 
koja se u kapitalističkom društvu ne može kupiti, samo 
ako se ima dovoljno novca: od ljepotice do glumačke ili 
umjetničke slave, jer postoje i biroi za pisanje romana po 
narudžbi! Razvitak masovne proizvodnje i potreba 


za masovnom potrošnjom u suvremenom kapitalističkom ta- 
kozvanom bogatom društvu, kao što su SAD, naročito pogo- 
duje toj ulozi novca. Stvaranje izopačenih ili vještačkih 
potreba, na osnovi lažnih društvenih vrijednosti, postala 
je čak ekonomska nužda samoodržanja kapitalističkog siste- 
ma: zbog toga se goleme sume troše za reklamne svrhe, 
kako bi pojedinac svake godine kupio neki novi proizvod, 
odjeću ili auto, iako još stari nije istrošio! 

Luksuz, kao oblik neljudske ili nehumane potrošnje, na- 
Jazimo već u antičkim vremenima, ali je to bio izraz izvje- 
sne »luđačke potrošnje« ili rasipanja jednog uskog sloja, 
koji je živio na pljački sirotinje. Moderni kapitalizam, me- 
đutim, stvara »žeđ za potrošnjom« i jedan hedonistički mo- 
ral traženja uvijek novih senzacija i novih užitaka, jer ga 
stihija proizvodnje i težnja za gomilanjem novca goni stva- 
ranju vještačkih potreba. Putem reklame potiče ljude da 
stalno troše nove proizvode (na reklamu se u SAD troši 
godišnje više od 5 milijardi dolara!), a stvaranjem društve- 
nih pregrada i lažnog ugleda prisiljava pojedinca da ne za- 
ostaje za drugima u kupovanju suvišnih stvari! 

Tako čovjek u građanskom društvu postaje sve zavisniji 
od reklame, vanjskih poticaja i senzacija, postaje sve površ- 
niji i ekstravagantniji (podložan isključivo vanjskim utjeca- 
jima), gubi na samostalnosti i sposobnosti da traje u vlasti- 
tim doživljajima i da na unutarnji način izgrađuje stvarne 
ljudske potrebe. Što više kupuje i uživa, postaje sve prazniji; 
što ima lakši pristup raznovrsnim zadovoljstvima, postaje 
sve zatupljeniji i obuzet dosadom; što mu svijet izvana 
izgleda bogatiji, to mu unutarnji svijet postaje siromašniji 
i prazniji. Oslobađanje od robno-novčane proizvodnje i vra- 
ćanje zdravoj i ljudskoj potrošnji proizvedenih dobara, ta- 
kvoj koja će obogaćivati pojedinca i načiniti ga harmonično 
duhovno izgrađenim — jedan je od osnovnih zadataka pre- 
vladavanja kapitalističke, i uopće masovne proizvodnje, ko- 
joj je samo na umu profit, a ne ljudske potrebe. 


OTUĐENJE LJUDSKOG RADA 


Čovjek je oduvijek smatrao rad neposredno vezanim uz 
svoju individualnost i svoje ljudsko dostojanstvo. Ali, kapi- 
talizam je rad načinio bezličnim i oduzeo mu svako dosto- 
janstvo. U antička vremena, pa i u feudalizmu, proizvodnja 
nosi umjetničko obilježje i majstori zanatlije nastoje dati 

svojim proizvodima individualni i estetski pečat. Kapitali- 
zam je nemilosrdno oduzeo čovjeku mogućnost da svojem 
radu dade viši duhovni značaj. On je rad sveo na mesovnu 
proizvodnju stvari koje donose profit i samo profit, a rad- 
nika je pretvorio u privjesak stroja. 

Oduzimajući radu obilježje stvaralačkog rada i 
udaljujući radnika u toku proizvodnje od zamisli, provedbe 
i odluke o vrijednosti rada, kapitalizam je sasvim osiroma- 
šio ljudski značaj rada, iako su buržoaski ideolozi ljudski 
rad proglasili najvećom vrlinom. Marx je kao jednu od naj- 
negativnijih posljedica kapitalističke proizvodnje naročito 
isticao osiromašenje čovjeka kao neposrednog proizvođača. 


»Radnik postaje utoliko siromašniji ukoliko proizvodi više 
bogatstava, ukoliko njegova proizvodnja dobiva više na moći i 
opsegu. Radnik postaje utoliko jeftinija roba ukoliko stvara više 
robe. Izvlačenjem vrijednosti iz predmetnog svijeta 
raste obezvređenje čovjekova svijeta u upravnom razmje- 
ru. Rad ne proizvodi samo robu; on proizvodi sama sebe i rad- 
nika kao robu, i to u razmjeru u kojem uopće proizvodi 
robe.« (28) 


U čemu se sve ogleda otuđenje ljudskog rada? Najprije 
u samom načinu kapitalističkih odnosa. Radnik je kao rad- 
na snaga ili roba odvojen od sredstava proizvodnje, koji su 
tuđe vlasništvo i koji nastupaju kao njemu vanjska i tuđa 
sila, kao sila nezavisna od proizvođača. Njegov 
se rad opredmećuje u proizvodima, ali se on ne opredme- 
ćuje kao izraz njegove volje i individualnosti, već samo kao 
dio, apstraktni dio njegove ličnosti, pa stoga takav rad 
znači nužno i obestvarenje i obezličenje rad- 
nika. 

Otuđenje se pojavljuje i kao izvlaštenje ili osiromašehje 
radnikova rada, jer što radnik više proizvodi robe i raznih 
predmeta sve ih manje posjeduje zato što oni postaju tuđe 
vlasništvo i izvor tuđe moći. Čovjek ne može živjeti bez 
vanjskoga svijeta i ne može mjeriti svoju moć bez vlasti 
nad predmetima, ali radnik, iako čini ljude sve moćnijima, 
iako stvara njihovu vlast nad prirodom i predmetima, sam 
postaje sve nemoćniji i podjarmljeniji. Štoviše, silni raz- 
voj kapitalizma i nagomilanog bogatstva u rukama kapi- 
talista i buržoaske države čini ovu moć proizvodnje tako sil- 
nom da se radnik koji put osjeća potpuno bespomoćan i 
potišten, nesposoban čak i da se pobuni protiv nje, bez 
obzira na to što ova moć plaća legije policajaca da bi ga 
držale u pokornosti. Dakle je istina: što radnik više proiz- 
vodi stvari i jača ljudsku moć nad prirodom, to sam postaje 
sve slabiji i podjarmljeniji. 


Njegova nemoć izražava se često i u tome što radnik u 
radu iscrpljuje svoj život, a ipak se taj život očituje kao 
njemu premoćna i tuđa sila. Dok raste vanjski svijet pred- 
meta njegov unutrašnji svijet postaje sve siromašniji. Do- 
gađa se nešto slično kao u religiji: što čovjek više polaže 
u boga, utoliko manje zadržava sebi, postaje kao čovjek, 
kao samosvjesno biće, siromašniji. Ova činjenica dolazi do 
izražaja naročito danas u serijskoj proizvodnji, gdje radnik 
postaje samo »priučeni radnik«. Svoj posao može naučiti 
za nekoliko sati ili nekoliko dana, pa je njegovo profesional- 
no školovanje postalo sasvim suvišno, a on je u procesu 
proizvodnje postao isto tako lako zamjenljiv kao bilo koji 
šaraf! Takav radnik ne može imati visoko mišljenje o sebi, 
a znamo da u suvremenoj serijskoj proizvodnji on sačinjava 
90% čitavog radništva, pa nije čudno da se odaje piću i 
brutalnim zabavama! 

Drugi uzrok otuđenja rada je mašinska proizvodnja ili 
tehnološka podjela rada. Marx ovdje upozorava: »Nacio- 
nalna ekonomija prikriva otuđenje u suštini rada na taj 
način što ne razmatra neposredan odnos između radnika 
(rada) .i proizvodnje. Razumije se, rad proizvodi čudesna 
djela za bogataše, ali on proizvodi ogoljenje za radnika. On 
proizvodi palače, ali jazbine za radnike. On proizvodi ljepo- 
tu, ali za radnika osakaćenje. On zamjenjuje rad strojevima, 
ali jedan dio radnika baca natrag barbarskom radu, a drugi 
dio čini strojem. On proizvodi duh, ali za radnika proizvodi 
glupost i kretenizam.« (28) 


Na koji način mašinski rad osakaćuje radnika? Marx 
upozorava da se otuđenje radnika ne očituje samo u odnosu 
prema njegovu proizvodu već i u »samom aktu proizvod- 
nje«, unutar same proizvodne djelatnosti. Radnik ne vrši rad 
u skladu s njegovom prirodom i njegovim radnim sposob- 
nostima uopće, već je to njemu tuđ i nametnut rad, gdje 
njegove radne i stvaralačke sposobnosti uopće ne mogu 
doći do riječi. Rad je takav da »ne pripada njegovoj suštini, 
da se on stoga u svom radu ne potvrđuje, nego poriče, da se 
ne osjeća sretnim, nego nesretnim, da ne razvija slobodnu, 
fizičku i duhovnu energiju, nego mrcvari svoju prirodu i 
upropaštava svoj duh. Stoga se radnik osjeća svoj tek izvan 
rada, a u radu se osjeća izvan sebe. Kod kuće je kad ne 
radi, a kad radi, nije kod kuće. Zbog toga njegov rad nije 
dobrovoljan nego prisilan, prisilan rad. On nije zado- 
voljenje jedne potrebe, nego je samo sredstvo da zado- 
volji potrebe izvan njega«. 

Ništa tako dobro ne ilustrira ovo otuđenje rada kao po- 
ložaj radnika u suvremenoj serijskoj ili lančanoj proizvod- 
nji. Suvremena lančana proizvodnja pretvorila je zaista rad- 
nika, »punorazvijenog pojedinca«, u »djelomičnog radnika«, 
u radnika koji obavlja stereotipno samo one djelomične 
radne postupke. 


Engleski časopis »Manchester Guardian« jednom je ob- 
javio sliku koja prikazuje radnika na radnom mjestu s oko- 
vima na ruci. Okovi su pričvršćeni lancem za dio stroja. 
To nije moderni pompejanski rob, kojega su gazde prikovale 
uz kućna vrata i koji je ostao zatrpan pod pepelom! Ne! 
To je učinjeno radi same radnikove sigurnosti! Okov služi 
da pomakne automatski radnikovu ruku svaki put kad se 
parni čekić primakne obrađivanom komadu kako je ne bi 
zgnječio. Dakle, njega su prikovali u njegovu vlastitom inte- 
resu. Nije li on, doista, na taj način postao »privjesak stro- 
ja«?! 

Analiziramo li rad na lančanoj vrpci, vidjet ćemo da je 
to djelomičan rad, jer radnik obavlja samo nekoliko 
pokreta na određenom komadu koji ispred njega defilira, 
da je to rad koji se stalno ponavl ja na isti način, jer 
iste pokrete ili radne operacije vrši uvijek na isti način čitav 
dan; da je to rad s prisilnim tempom, jer radnik 
mora vršiti pokrete u onom tempu koji mu nalaže sama 
vrpca, dakle kao automat, i konačno, da je kolektivno 
nametnuti ritam, jer radnik ne radi po svojem in- 
dividualnom ritmu, koji svaki čovjek nosi u sebi kao priro- 
đenu dispoziciju, već po jednom kolektivno utvrđenom ri- 
tmu ili tempu. Razumije se samo po sebi da takav rad stoji 
u suprotnosti s tjelesnim i duševnim potrebama i dispozici- 
jama radnika, da on zatupljuje i živčano iscrpljuje čovjeka. 
Njegove posljedice slikovito je prikazao Charlie Chaplin u 
filmu »Moderna vremena«! Čovjek je u ovome radu doista 
izgubio svoje individualne osobine, podvrgao se radu čiji 
smisao leži izvan njegovih interesa i sklonosti, koji je od 
njega načinio živog robota ili samo »privjesak stroja«. Ta- 
kav rad nije samo »razmrvljeni rad« (G. Friedmann) već 
on stvara i razmrvljene ljude. 


Razumije se da radnici nastoje izbjeći takav rad te da 
mu u početku daju otpor. Zbog toga je u kapitalističkim po- 
duzećima fluktuacija radne snage (otpuštanje i namještanje 
novih radnika) prve godine zaposlenja oko 89%. Ali potreba 
za zaposlenjem i kruhom prisiljava radnika prije ili poslije 
da se pomiri s takvim radom. No, to rađa i druge negativne 
posljedice. Radnik ne samo da nema nikakav interes za ova- 


kav rad već ga nastoji što prije zaboraviti. Njegov život po- 
činje tek kad je napustio radno mjesto. I da bi se što prije 
oslobodio zatupljenja koje stvara takav rad, on će skrenuti 
u prvu krčmu i opiti se. 

Danas postoji niz prijedloga industrijskih psihologa i so- 
ciologa da bi se uklonile posljedice takve vrste rada, ali 
jedna je od veoma važnih mjera i pretvaranje radnika u ko- 
lektivnog rukovodioca proizvodnje, tj. člana radničkog sa- 
moupravljanja. To će mu dozvoliti ne samo da stvori pod- 
nošljive uvjete rada već da u tvornici nađe nov smisao rada 
sudjelujući u planiranju, kontroli, upravljanju proizvodnjom 
i u odlučivanju o njenim plodovima. 


MONOPOLISTIČKI KAPITALIZAM 


Marx je upozorio na jednu od osnovnih zakonitosti raz- 
vitka kapitalizma: na koncentraciju i centralizaciju kapitala. 
Koncentracija kapitala proizlazi iz prisvajanja viška 
rada od radničke klase, čime kapitalist akumulira ili gomila 
kapital koji mu služi za proširenje proizvodnje, za racionali- 
zaciju samog proizvodnog procesa i proširenje poslovanja. 
Koncentracija kapitala znači da sve veća količina kapitala 
postaje vlasništvo pojedinog kapitalista. Koncentraciji kapi- 
tala pogodovala je konkurencijska borba među kapitalistima, 
u kojoj su jači gutali slabije. Naročito su ekonomske krize 
(one su se ciklički ponavljale svakih 7 do 10 godina) pogo- 
dovale koncentraciji kapitala, jer su iz krize mogli isplivati 
samo jači kapitalisti, dok su slabiji propadali. Jači su pod 
pritiskom smanjene potražnje robe nastojali usavršiti novim 
investicijama proizvodnju da bi tako jeftinije proizvodili i 
svladali poteškoće na tržištu. Njima su također dolazile u 
pomoć i banke, koje su radije u kritičnim situacijama davale 
kredit bogatijim kapitalistima nego siromašnijima, pa je ta- 
kva kreditna politika pogodovala koncentraciji kapitala. 

Do centralizacije kapitala dolazilo je, među- 
tim, jednim drugim procesom, naime udruživanjem više 
kapitalističkih poduzeća u jedno jedino. Centralizacija kapi- 
tala stvarala je mnogo brže velika poduzeća nego što bi to 
bilo moguće samo procesom akumulacije kapitala. Marx 
kaže: »Svijet bi bio još bez željeznica da je morao čekati 
dok akumulacija ne osposobi nekoliko odvojenih kapitala 
za građenje neke željeznice. A naprotiv, centralizacija je to 
postigla u tren oka putem akcionarskih društava.« (31) 

Centralizacija kapitala u nekoj proizvodnoj grani zavr- 
šena je tek onda kad ostane samo jedno jedino poduzeće. 
Ali do toga obično ne dolazi, jer se već nekoliko najvećih 
poduzeća sporazumi o podjeli proizvodnje i tržišta. Centrali- 
zaciju kapitala ostvarili su krajem prošloga i u toku ovoga 
stoljeća industrijalci i bankari naročito stvaranjem dioni- 
čarskih ili akcionarskih društava. Ova su 
društva omogućila golemu koncentraciju kapitala, a time i 
golemo povećanje kontrole proizvodnje, za koju su pojedi- 
načni kapitalisti bili nesposobni. Dioničarska društva znače 
ujedinjavanje kapitala, malih i velikih. Brojna lica uprav- 
ljanje svojim kapitalom povjeravaju nekom odboru, sastav- 
ljenom od eksperata u financijskom poslovanju, ili nekom 
upravnom odboru, koji biraju na godišnjim skupštinama. 
Ovakva dioničarska društva praktično znače da iščezava pri- 
vatni kapitalist kao pojedinac i da se pojavljuje društveni 
kapitalist, dakle dolazi do izvjesnog podruštvenja samog 
kapitala. Kapitalist, u klasičnom smislu, kao gazda i _nepo- 
sredni rukovodilac svojeg poduzeća, iščezava, a nadomje- 
štava ga poseban sloj stručnjaka i direktora. 


Međutim, ono što je bilo značajno za centralizaciju kapi- 
tala u dioničarskim društvima ili korporacijama, to je spa- 
janje bankovnog kapitala s industrijskim. 
Rekli smo već da su bankari u teškim situacijama, a i inače, 
davali kredite kapitalistima, i oni sve više ulažu kapital 
u razna poduzeća u obliku obveznica i dionica. I sami kapi- 
talisti, a i obični građani, pa i radnici, kupuju ove dionice 
koje im donose dobit ili dividende već prema poslovnom 
uspjehu poduzeća. Poznato je, na primjer, da je Sueski ka- 
nal izgradilo takvo dioničarsko društvo, te da je on godina- 
ma izbacivao veoma visoke dividende ili dobit svojim dioni- 
čarima. Ljudisu se otimali za sueske dionice sve dok 
Ujedinjena Arapska Republika nije nacionalizirala suesku 
kompaniju i stavila Sueski kanal pod svoju kontrolu. 


Težnja je centraliziranih ili monopolističkih poduzeća da 
uklone konkurenciju među samim kapitalističkim poduze- 
ćima i na taj način spriječe obaranje cijena, odnosno osi- 
guraju ekstraprofite na račun neorganiziranih grana proiz- 
vodnje ili na račun kolonija. Radi kontrole tržišta stvaraju 
se stoga razna udruženja, labavo ili čvrsto povezana, kojima 
je cilj kontrola cijena u dotičnoj proizvodnoj grani. Takva 
se udruženja pojavljuju na osnovi običnog dogovora, »po- 
ola«, kartela, trusta ili sasvim stopljenog poduzeća (mer- 
džer). Kad je T. Roosevelt donio antitrustovski zakon, i ti- 
me zabranio stvaranje trustova, poduzeća su obično pribje- 


gavala poslovnom stapanju. Treba reći da financijski kapital 
nije mnogo smetalo kakav će oblik organizacije dobiti ova- 
kva centralizirana poduzeća, jer je uvijek mogao povući 
svoje učestvovanje iz njega. Bankama je bilo najviše stalo 
do toga da se spriječi konkurencija među poduzećima, jer 
su ulagale svoj kapital u razna poduzeća, pa im nije bilo 
u interesu da u nekima od njih budu na gubitku. 

Američki ekonomisti nazvali su vlast malog broja korpo- 
racija ili dioničarskih društava »oligopolijom«, tj. vlašću 
nekolicine poduzeća. Podaci iz 1947. godine u SAD pokazuju 
da je u 26 glavnih grana prerađivačke industrije raspodjela 
krupnih poduzeća bila ovakva: u trinaest industrijskih gra- 
na bila su 3 društva, koja su držala 64—100% ukupnog 
kapitala u čitavoj industriji; u šest industrija bilo je 6 dru- 
štava, koja su držala 60,4—69,%/, ukupnog kapitala; u tri 
industrijske grane 14 društava je držalo 53,6—60,1%% kapi- 
tala, a slična je bila situacija i u drugima, tako da je od 
dvadeset i šest industrija 24 bilo oligopolija ili sasvim blizu 
oligopolijima. Isto tako Maurer navodi da oko 200 društava 
u SAD kontrolira preko polovine ili gotovo tri četvrtine 
čitavog kapitala investiranog u industriji, trgovini i bankar- 
stvu, a među tih 200 može se razlikovati 8 povezanih grupa. 
Ove su grupe poslovno povezane radi organizacije tržišta 
po vlastitim željama i nastoje za svoje ciljeve pridobiti vla- 
du, pri čemu se služe »lobistima« ili posebnim grupama za 
vršenje pritiska na vladine organe. 


IMPERIJALIZAM — POSLJEDNJI STADIJ KAPITALIZMA 


Pretvaranje kapitalizma u monopolistički kapitalizam od- 
govara pojavi imperijalizma, nastojanju da kapital 
pomoću države osigura kontrolu nad izvorima sirovina, kao 
i tržišta u drugim zemljama, i to prvenstveno u nerazvijenim 
ili kolonijalnim zemljama. Kontrola tržišta služi za što lakši 
i sigurniji izvoz robe, ali i novčanog kapitala, tj. ulaganja 
novčanog kapitala u unosna poduzeća u kolonijama ili za- 
visnim zemljama. To rađa pojačanu utakmicu i trvenja me- 
đu vodećim kapitalističkim zemljama i time opasnost ratova, 
pa su imperijalistički interesi doveli do dva svjetska rata 
u posljednjih trideset godina. Istovremeno ove sile nastoje 
kolonijalne i zavisne narode držati u političkoj i ekonom- 
skoj zavisnosii, što opet uvjetuje u kolonijalnim i zavisnim 
zemljama pojavu nacionalnih pokreta za oslobođenje. 

Povezanost ekonomskih interesa s politikom kapilalistič- 
kih zemalja u periodu monopolističkog kapitalizma pokazao 
je Lenjin u svojem klasičnom djelu »Imperijalizam kao 
najviši stadij kapitalizma«. Dajući definiciju imperijalizma, 
Lenjin ujedno navodi i njegove bitne osobine: »Zato, ne 
zaboravljajući uvjetno i relativno značenje svih definicija 
uopće, koje nikad ne mogu obuhvatiti svestrane veze pojave 
u njenom punom razvitku, treba dati takvu definiciju impe- 
rijalizma koja će sadržavati ovih pet osnovnih njegovih obi- 
lježja: 1. koncentracija proizvodnje i kapitala koja je došla 
do tako visokog stupnja razvitka da je stvorila monopole 
koji igraju odlučujuću ulogu u privrednom životu; 2. stapa- 
nje bankovnog kapitala s industrijskim i stvaranje, na bazi 
tog »financijskog kapitala«, financijske oligarhije; 3. izvoz 
kapitala, za razliku od izvoza robe, dobiva naročito važno 
značenje; 4. stvaraju se međunarodni monopolistički savezi 
kapitalista koji dijele svijet, i 5. završena je teritorijalna 
podjela zemljine kugle među najkrupnije kapitalističke sile. 
Imperijalizam je kapitalizam u onom stadiju razvitka kad je 
izgrađeno gospodstvo monopola i financijskog kapitala, kad 
je izvoz kapitala dobio istaknuto značenje, kad je započela 
podjela svijeta između međunarodnih trustova i završena 
podjela cijele zemaljske kugle među najkrupnije kapitalisti- 
čke zemlje.« (20) 

Međutim, imperijalizam predstavlja ujedno i izvjesno sta- 
renje ili organsku krizu kapitalizma kao ta 
kvoga, koja kriza ne isključuje, doduše, još razne moguć- 
nosti njegova ekonomskog razvoja, ali istovremeno otvara 
velike mogućnosti za socijalističku revoluciju, koja postaje 
popratna pojava ove epohe. U »Programu Saveza ko- 
munista Jugoslavije« dobro su naznačeni uzroci 
koji uvjetuju krizu monopolističkog kapitalizma. U njemu 
se kaže: 


»Monopolistički kapitalizam je pojačao eksploataciju radni- 
čke klase, radnih ljudi, i povećao pritisak na srednje slojeve 
društva. U ovoj fazi kapitalizma proširio se sistem eksploatacije 
drugih naroda, naročito kolonijalnih, uz najgrublje forme isko- 
rištavanja i ugnjetavanja. 

Monopolistički kapitalizam još je jače zaoštrio osnovne pro- 
tivurječnosti kapitalizma i izazvao nove. Dalje je razvio klasne 
i političke suprotnosti u pojedinim zemljama i suprotnosti u 
međunarodnim okolnostima. Da bi savladao unutarnje i vanjske 
poteškoće, a naročito suprotnosti između samih imperijalistič- 
kih zemalja i suprotnosti u njihovom odnosu na kolonijalne i 
zavisne zemlje, monopolistički kapitalizam počinje se koristiti 
mehanizmom države, što dovodi do srastanja vrhova monopola, 
financijske oligarhije, s vrhovima države i državnog aparata. 


Monopolistički kapitalizam postaje nosilac političke reakcije 
pa pokušava da spriječi razvitak radničkog pokreta i masovnih 
oslobodilačkih gibanja i da u društvu suzbije utjecaj javnog 
demokratskog mnijenja. Da bi osigurale svoje pozicije u zemlji 
od revolucionarnog pokreta, kao i svoje međunarodne pozicije, 
najreakcionarnije snage monopolističkog kapitalizma pošle su 
putem diktature fašističkog i sličnog tipa. 

Borba monopolističkog kapitala za novu podjelu svijeta i za 
proširenje utjecajnih sfera, za prevlast i dominaciju u svijetu, 
dovela je već dva puta do svjetskog rata i do ogromnog uništa- 
vanja ljudi i društvenih materijalnih i kulturnih dobara.« (37) 


BURŽOASKA DEMOKRACIJA, PARLAMENTARIZAM 
I BIROKRATIZAM 


Predodžba buržoaske demokracije izaziva u nama odmah 
i predodžbu buržoaskog parlamentarizma, koji je njena naj- 
vidljivija manifestacija. Parlamentarizam znači opće pravo 
glasa, koje je buržoazija priznala tek krajem posljednjeg 
stoljeća, nakon dugih borbi s radničkim slojevima, emanci- 
piranim ženama i omladinom. Kao i mnoga druga građanska 
prava, što ih je ispisala na svojoj zastavi i koja smatra vrli- 
nom buržoaske demokracije, buržoazija je i ovo dala protiv 
svoje dobre volje. Tako ćemo iza isticanja »slobodne svijesti 
i savjesti«, kao i slobode političkog opredjeljenja, naći pre- 
šućene razne socijalne, političke i ideološke niti, a i čitave 
lance koji sputavaju i usmjeravaju ovu slobodu u željenom 
cilju. Iza slobodnih izbora otkrit ćemo dobro organizirane 
partijske »aparate« i »mašine«, koje raznim, dozvoljenim i 
nedozvoljenim sredstvima nastoje skrenuti slobodnu volju 
glasača prema svojoj glasačkoj kutiji. Iza rječitih i pateti- 
čkih govora narodnih predstavnika otkrit ćemo dobro orga- 
niziranu stranačku birokraciju, kojoj se ovi »narodni posla- 
nici« moraju bezuvjetno pokoravati. Iza masovnih političkih 
stranaka, koje se pozivaju na »opće« i »narodne interese«, 
često ćemo otkriti željezne prste industrijskih i financijskih 
magnata, koji svoju volju nameću političarima, malima i 
velikima. Nećemo pogriješiti ako ustvrdimo da u većini 
postupaka vladajuće stranke u buržoaskoj demokraciji mo- 
žemo utvrditi uske i sebične interese vladajuće klase, iako 
pojam vladajuće klase moramo upotrebljavati u svoj nje- 
govoj stvarnoj složenosti, kakva odgovara suvremenom dru- 
štvenom razvitku. Nema sumnje da vladajuća klasa mora 
u mnogim slučajevima imati na umu i druge društvene klase 
i slojeve, jer i oni imaju svoju riječ u parlamentu, da mora 

pomiriti i suprotne interese koji vladaju u njenim vlastitim 
redovima (na primjer, između industrijskog i financijskog 
kapitala, između srednjih poduzimača i velikih monopoli- 
sta, između pristalica mirne ekonomske ekspanzije i prista- 
lica naoružanja i ratne politike). Stoga, kad govorimo o 
buržoaskoj demokraciji, moramo imati u vidu da ona isto 
tako kao i buržoaska država ima dva lica: jedno kojim bra- 
ni formalna politička prava svih građana 
bez obzira na društveni položaj, drugo kojima zastupa na 
manje-više prikriven i otvoren način interese dru- 
štvene manjine — same kapitalističke klase. Doduše, 
u potonjem slučaju prikrivanje pravih razloga ili mistifika- 
cija sastoji se u tome što posebne kapitalističke interese 
nastoji pod svaku cijenu prikazati kao općedruštvene inte- 
rese. I stoga je uloga progresivne i radničke opozicije u 
buržoaskoj demokraciji neobično značajan element razvitka 
društvene svijesti i društvenih reformi. Osnovna priroda 
buržoaske demokracije je protivurječna u samoj sebi, jer 
njezina politička načela stoje u suprotnosti s njenim eko- 
nomskim uređenjem, i ukoliko ova načela prikrivaju eko- 
nomsku osnovu društva, ona služe kao oblik mistificirane ili 
otuđene društvene svijesti. 


Na ovu činjenicu stalno je upozoravao Marx, koji kaže 
za buržoasku revoluciju da predstavlja u osnovi samo po- 
litičku revoluciju, jer daje jednaka politička prava 
svim građanima, ali istovremeno uspostavlja ekonomsku ne- 
jednakost i prava sebičnog ili nedruštvenog čovjeka. Gra- 
đanin kao javno biće, dakle, kao politički čovjek, stavio se 
u buržoaskoj revoluciji u službu privatnog čovjeka, građa- 
nina — kapitalista. Idealiziranje politike i države kao pred- 
stavnika političkih prava značilo je samo prikrivanje materi- 
jalizma buržoaskog društva. Stoga buržoaska demokracija 
predstavlja političku revoluciju i politički napredak u od- 
nosu prema feudalnom društvu, ali ona istodobno znači 
Punu afirmaciju i oslobađanje izoliranih i sebičnih interesa 
u kapitalizmu. Politički idealizam ima svoju drugu stranu 
medalje: materijalni egoizam. Država, kao »idealna ili mo- 
ralna zajednica ljudi« (Hegel), ima svoju osnovu u usamjlje- 
nom i nedruštvenom pojedincu. Zato se nakon romantičnog 
zanosa i patetike tako brzo pojavio sav užas napuštenog i 
usamljenog čovjeka, o čemu nam najbolje svjedoči razvoj 
postromantičke literature i filozofije! 

Iako je parlamentarizam značio nesumnjiv napredak u 
odnosu prema staleškoj skupštini, kao tipičnoj feudalnoj 
tvorevini, zajedno s parlamentarizmom rodila se i »kriza 


parlamentarizma«. U ranijoj fazi buržoaskog društva ta je 
kriza bila uvjetovana time što svi građani nisu imali pravo 
glasa i nisu mogli birati svoje predstavnike. U kasnijoj fazi 
ova je kriza, usprkos općem pravu glasa, postala još zaoštre- 
nija, jer su birači i birari narodni poslanici i političke stran- 
ke, parlamenti, pa i same vlade postali žrtve — birokrati- 
zma. A birokratizam znači u prvom redu da se između volje 
jednog građanina i izvršitelja njegove volje u društvenom 
životu podmetnulo toliko posrednika da njegova »slo- 
bodna volja« više nikako ne može doći do izražaja. 


U čemu je kriza parlamentarizma kao bitne ustanove bur- 
žoaske demokracije? 


Stvaranje masovnih političkih stranaka te- 
klo je paralelno s koncentracijom kapitala u velikim mono- 
polističkim poduzećima od kraja prošlog stoljeća do danas. 
Monopolistička poduzeća financirala su buržoaske stranke 
i dovodila ih u ekonomsku podređenost. Istovremeno se raz- 
vijala i državna birokracija (činovnički i vojni aparat), koja 
je raspolagala sve većim sredstvima u državnim budžetima, 
jer se trošilo sve više sredstava ne samo za razne javne 
službe već i za intervenciju u privredi i na naoružanje. 
»Sprega dvaju nosilaca stvarne društvene moći, financijske 
oligarhije i visoke državne birokracije, isključuje sve više 
parlament iz stvarnog vršenja državnih i javnih poslova, 
koji se vode izvan kontrole javnosti i daleko od bučne 
političke scene, »u tišini birokratskih kabineta«, kako je 
pisao Lenjin.« (Pašić N., 40) 


Državni administrativni aparat prisvojio je sebi monopol 
u pogledu zakonodavne inicijative; on je na štetu parla- 
menta dao vladi zakonodavne ovlasti, kao uostalom i šefu 
države, i počeo sve više vladati dekretiranim zakonima i 
uredbama (na primjer, u Velikoj Britaniji su 1952. godine 
ovlašteni državni organi donijeli 1029 uredaba nasuprot 66 
zakona koje je izglasao parlament!). 


Bez obzira na to da li u jednoj zemlji postoji višestra- 
nački sistem (kao u Francuskoj ili Italiji) ili se izmjenjuju 
dvije velike stranke (kao u SAD ili u Velikoj Britaniji), bez 
obzira da li su vlade više ili manje stabilne, državna admini- 
stracija preuzima sve više poslove u svoje ruke. Francuz 
voli kazati: »Nama ne upravljaju, nama administriraju« (M. 
Debrć). Pod time on razumije da činovnici, usprkos mini- 
stru i članovima parlamenta, dirigiraju javnim poslovima. 
To se koji put opravdava time da su parlamenti preoptere- 
ćeni i da članovi parlamenta nisu dovoljno eksperti u rje- 

šavanju osjetljivih državnih pitanja. »Trustovi mozgova«, 
kojima se služe pojedini šefovi država, dobivaju sve veću 
ulogu i popularnost! 

I statistički podaci pokazuju dovoljno jasno jačanje dr- 
žavne birokracije u zapadnim demokracijama. Tako se za 
gotovo 45 godina, od 1901. do 1946, broj državnih činovnika 
u Velikoj Britaniji upetnaestostručio, porastao od 
153 tisuće na 2336000, dok je u istom periodu u SAD po- 
rastao za osam puta, a u Francuskoj, koja je oduvijek ima- 
la brojnu birokraciju, za tri i po puta. Međutim, pravu snagu 
birokracije ne valja suditi po njezinom broju, već po mate- 
rijalnim sredstvima kojima raspolaže u društvu. U zapadnim 
zemljama danas država u svojim budžetima raspolaže otpri- 
like sa 30% čitavog nacionalnog dohotka! Ako ovoj biro- 
kraciji u državnom aparatu pridodamo menedžerski 
sloj, tj. upravljačku birokraciju po velikim privrednim 
poduzećima, onda tek možemo dobiti pravu sliku o zna- 
čenju birokratizma kao koncentrirane društvene moći u su- 
vremenom kapitalističkom društvu. 

Snaga i utjecaj suvremenog birokratizma ne leže u tome 
što on kontrolira političku i ekonomsku moć, već podjed- 
nako i sredstva javnog mišljenja. Tako poznati američki so- 
ciolog Wright Mills [Rajt Milz] piše: »Ukoliko većina 
institucija raste i one postaju centralizirane, utoliko rastu 
razmjene i intenzitet napora proizvođača javnog mnijenja. 
Sredstva proizvodnje javnog mnijenja išla su ukorak po 
obimu i efikasnosti s drugim institucijama velikih razmjera 
koje predstavljaju kolijevku modernog masovnog društva. 
Prema tome, zajedno s njihovim povećanim i centraliziranim 
sredstvima upravljanja, eksploatacije i nasilja, moderna elita 
je historijski ovladala jedinstvenim instrumentima psihič- 
kog upravljanja i manipuliranja, u koje se uključuju opće 
obavezno obrazovanje, kao i sredstvo javnog komunicira- 
nja.« (35) 

Kad uzmemo u obzir nevjerojatnu koncentraciju ekonom- 
ske moći u malo ruku u kapitalističkim zemljama kao i go- 
lem birokratski aparat koji rukovodi ekonomijom, politič- 
kim strankama, državnom i društvenom djelatnošću, a po- 
sebno sredstvima idejnog utjecaja na ljude pomoću škola, 
štampe, radija i televizije, tada sve fraze o »slobodi misli i 
savjesti«, a pogotovu o »slobodi izbora« u buržoaskoj de- 
mokraciji postaju samo riječi koje mistificiraju pravo stanje. 

Stoga valja kritički suditi o predstavnicima radničkih 
stranaka, kao što su predstavnici socijalne demokracije, koji 
u buržoaskoj demokraciji žele vidjeti stvarnu društvenu 


demokraciju, dok je ona samo oblik političke demokracije, 
tj. društvenog otuđenja čovjeka. No, istovremeno valja bra- 
niti buržoasku demokraciju u kapitalističkim zemljama pro- 
tiv svih onih koji žele ograničiti prava slobodnog izražava- 
nja mišljenja i, naročito, opozicionarske djelatnosti radnič- 
kih stranaka, koje su uspijevale izboriti mnoge napredne 
reforme kao korak naprijed prema socijalističkom društvu. 
Građanskim parlamentarizmom znala se radnička klasa do- 
sad koristiti za prevladavanje kapitalističkog monopolizma, 
koji je sklon u kritičnim situacijama da se posluži dikta- 
turom, fašističkim režimima. Socijalno zakonodavstvo, na- 
cionalizacija krupnih monopolističkih poduzeća, podizanje 
životnog standarda, razvitak javne kritike u društvenim po- 
slovima preko javnih glasila i akcija društvenih grupa — 
sve su to elementi koji vode buržoasko društvo prema so- 
cijaližmu. 


FAŠIZAM — DIKTATURA NAJREAKCIONARNIJE 
BURŽOAZIJE 


U zemljama koje su doživjele poraz nakon prvog svjet- 
skog rata, kao što je Njemačka, i gdje je nastala velika 
ekonomska kriza i velik broj nezaposlenih (Italija, Njema- 
čka), pojavili su se revanšistički pokreti, koji su išli za 
novom podjelom svijeta. Ovi pokreti išli su protiv građan- 
ske demokracije, višepartijskog sistema i doveli do dikta- 
ture krupne buržoazije, koja je bila najviše zainteresirana 
za novu podjelu tržišta i za politiku naoružanja. Riječ je 
o fašizmu. Iako se fašizam obično definira kao otvo- 
rena diktatura monopolističkog ili financijskog kapitala, 
stvarni politički nosilac fašizma su srednji slojevi, osiro- 
mašeni sitni obrtnici, trgovci, kao i deklasirani pripadnici 
višeg društva ili proletarijata, tzv. lumpenproletarijat. Iz 
straha pred radničkim pokretom krupna buržoazija se od- 
lučila za fašističku diktaturu. Činjenica je da se predsjed 
nik njemačke republike Hindenburg, kad su komunisti bili 
u porastu, a Hitlerovi nacionalsocijalisti u opadanju, odlu- 
čio 1933. godine da pozove na vlast Hitlera i uveo tako na- 
cističku diktaturu. U ekonomskom pogledu ova je dikta- 
tura značila jačanje krupnih njemačkih kartela i daljnji 
korak likvidaciji sitne i srednje proizvodnje. Ona je značila 
i smanjenje radničkih nadnica pod parolom »bolje topovi 

nego maslac«, jer su uvođenjem obavezne radne službe 
država i krupna poduzeća došli do jeftine radne snage. 
Isto tako su besplatnu radnu snagu masovno iskorištavali 
iz konclogora, od zatvorenih političkih protivnika, prven- 
stveno komunista. 

Fašistički pokreti nastupaju najprije demagoški protiv 
kapitalizma i financijskog kapitala, pa su ovi najprije bili 
sumnjičavi prema njemu. Međutim, obično dolazi do spo- 
razuma između krupnih financijskih krugova i fašističkih 
vođa, koji, da bi posvjedočili svoju lojalnost nakon dolaska 
na vlast, uklanjaju silom radikalnije sitnoburžoaske elemen- 
te koji vjeruju u iskrenost antikapitalističke demagogije. 
Tako je, na.primjer, Hitler krvavo likvidirao svojeg naj- 
bližeg suradnika u pokretu R&hma [Rem] i njegove pristali- 
ce, članove nacističkih jurišnih odreda. 


Zašto kapitalisti pribjegavaju fašizmu? »Pomoću saveza 
s fašizmom kapitalistička klasa se nada da će uspostaviti 
snažnu državu, upokoriti radničku klasu i proširiti svoj neop- 
hodni »životni prostor« na račun suparničkih imperijali- 
stičkih sila. To je razlog zašto financijski kapitalisti potpo- 
mažu fašistički pokret i, što je možda još važnije, zašto 
državni službenici nad kojima gospoduju kapitalisti poka- 
zuju toliko strpljivosti kad imaju posla s nasilnim i neza- 
konitim fašističkim metodama« (Sweezy, 46). 

U ideološkom pogledu fašizam znači pad ili regre- 
siju građanskih ideala, pa je to razlog zašto mu 
buržoazija pribjegava samo u krajnjoj nuždi, redovito kad 
mora birati između socijalizma i diktature kapitalista. Vidjeli 
smo da buržoazija voli isticati političke slobode u obliku 
formalne političke demokracije ili višepartijskog sistema, 
a fašizam znači ukidanje ovih sloboda. Uočili smo također 
da buržoazija voli prikazivati državu kao izraz čitavog dru- 
štva i predstavnika općih interesa svih društvenih slojeva, 
a fašizam pretvara državu u oruđe jedne klase i jedne poli- 
tičke stranke. Ujedno smo zapazili da buržoazija voli pri- 
kazivati svoju kulturu kao kozmopolitsku, kao kulturu za 
sve ljude, a fašizam uvodi jedan uskogrudni i divljački na- 
cionalizam koji sije mržnju protiv drugih naroda. Znamo da 
buržoazija voli sebe prikazivati kao pristalicu razuma, ra- 
cionalizma i nauke, a fašizam istupa u ime nagonskih i ira- 
cionalističkih sila i pokušava nametnuti jednu novu mitolo- 
giju. U tom pogledu fašizam se sudara i s kršćanstvom koje 
je također univerzalističko i protiv nacionalnih mitova. Hit- 
lerovci ne samo da su oživjeli, služeći se Wagnerom, stare 
germanske mitove već su u svoj program stavili da će uvesti 


novu religiju, na čijem će oltaru stajati Hitlerova knjiga 
»Mein Kampf« i mač. U kulturnom i idejnom pogledu fa- 
šizam predstavlja sa šovinizmom i rasizmom, s propovijeda- 
njem vojnih vrlina, s mistikom »vođe«, velik pad jednog 
dijela čovječanstva u barbarstvo, iz čega su i nastali oni 
masovni zločini, kao što je više od 15 milijuna pogubljenih 
nevinih ljudi po koncentracionim logorima. 


BUDUĆNOST KAPITALIZMA 


Rekli smo da je Marx postavio opći zakon o promjenama 
društvenog sistema kad je rekao da se on mijenja onda 
kad postojeći društveni odnosi ne dozvoljavaju više daljnji 
razvitak proizvodnih snaga, kad dođe, dakle, do oštrog i 
nerazrješivog sukoba između proizvodnih odnosa (odnosa 
među društvenim klasama) i proizvodnih snaga (općih dru- 
štvenih nastojanja za napretkom i poboljšanjem života pr- 
venstveno pomoću unapređenja proizvodnje). Mi smo već 
ušli u epohu socijalističkih revolucija, ali su se te revolu- 
cije odigrale u zemljama koje nisu bile ekonomski i teh- 
nički najrazvijenije već zaostale u odnosu prema klasičnim 
kapitalističkim zemljama, kao što su Engleska, Francuska 
ili Sjedinjene Države Amerike! Znači li to da ovaj Marxov 
zakon više ne vrijedi? Što se tiče socijalističke revolucije u 
Rusiji i drugim zemljama, na sličnom stupnju razvoja kao 
što je Kina, znamo da je već Lenjin dao jedno tumačenje 
koje nadopunjava Marxovu teoriju, jer upozorava da do 
socijalističke revolucije može doći i onda kad se akciji 
proletarijata pridruže i drugi društveni slojevi koji više 
ne žele stari oblik društvenog poretka, tj. kad postoji opće 
revolucionarno raspoloženje u društvu. Ali pogledajmo kako 
stoji stvar s razvitkom kapitalizma u najrazvijenijim zem- 
ljama! 

Istina je da je moderni kapitalizam uspio prevladati mno- 
ge kritične situacije i, naročito, isključiti pojavu cikličkih 
ekonomskih kriza, jer je zbog razvijenosti suvre 
mene države, administracije, bankarskog i kreditnog 
sistema, te postojanja smišljenih rezervi u privredi i uz po- 
moć raznih ekonomskih zakonskih mjera uspijevao sprije- 
čiti da ekonomska kriza izbije ponovo onako žestoko i 
stihijski kao »velika kriza« od 1928. do 1936. godine. Moder- 
ni kapitalizam ili neokapitalizam nastoji danas prevladati 
svoje unutarnje poteškoće zahvaljujući ovim momentima: 

1. tijesnoj suradnji s državom, kojoj dozvoljava da kon- 
trolira poslovanje pojedinih industrijskih grana, pa čak da 
ih i nacionalizira; 

2. većem iskustvu na osnovi prošlih ekonomskih i soci- 
jalnih kriza, koje nastoji izbjeći djelomičnim planiranjem 
proizvodnje; 

3. velikim narudžbama u naoružanju koje država daje 
kapitalistima, a to naoružanje guta u današnje doba goleme 
svote narodnog prihoda, čime, zapravo, čitav narod na te- 
melju oporezovanja služi stabilizaciji kapitalističkog siste- 
ma; 

4. stalnom proširenju svjetskog tržišta i privrednoj eks- 
panziji, jer usprkos politici dekolonizacije (ukidanja kolo- 
nijalnog sistema) trgovina sa zemljama »Trećeg svijeta« 
(Afrikom, Azijom, Latinskom Amerikom) nalazi se u ne 
prestanom porastu jer su i te zemlje pošle putem industri- 
jalizacije; 

5. usavršavanjem socijalnog zakonodavstva tako da su 
široki radni slojevi društva dobili mnoge povlastice, kao 
što su kolektivni radni ugovori, plaćeni godišnji odmori, 
dječji dodatak, besplatno liječenje, starosne penzije, itd., a 
što je, naravno, plod borbe radničke klase za poboljšanje 
materijalnog položaja i ustupaka koje su kapitalisti morali 
dati; 

6. opće poboljšanje životnog standarda zbog povećanja 
proizvodne moći društva jer, kao što je rekao Marx, radnik 
nije za kapitalista samo »radna snaga« već i »potrošač«. 

Svi ovi momenti koji su doveli do veće stabilizacije ka- 
Pitalističkog društva izazivaju neminovno i nove protivurječ- 
nosti u njemu. Tako je intervencija države s njenim apara- 
tom svugdje uzrok onih »nevidljivih sila« nad čovjekom 
što ih zovemo etatizmom i birokratizmom. Na- 
oružavanje je izvor militarizma i goleme moći i utje- 
caja vojnih klika, tako da ovi krugovi stalno izazivaju rat- 
nu politiku i ratne sukobe. Isto tako, iako su se nekadašnje 
kolonijalne velesile, kao što su bile Velika Britanija ili Fran- 
cuska, morale odreći svoje kolonijalne politike, još uvijek 
postoje nastojanja da se novooslobođenim zemljama vlada 
na neki suptilniji i opasniji način — pomoću vlasti kredita 
i financija, ulaganjem kapitala u poduzeća bivših kolonija 
i korumpiranjem njihovih rukovodilaca. To se naziva neo- 
kolonijalizam. 

U suvremenom visokorazvijenom kapitalističkom društvu 
sve više raste svijest u većine ljudi da njihova volja ne mo- 
že doći do izražaja u društvu, ne samo zbog postojanja ve- 


likih i moćnih kapitalističkih korporacija nego i zbog sve 
veće moći goleme mreže državne, vojne i privredne birokra- 
cije, pa čak i sindikalističke birokracije (naročito u SAD!). 
Te birokracije vladaju to lakše ljudima jer se smatra da 
suvremeni čovjek nije dorastao složenosti suvremenog dru- 
štvenog života, pa društvene poslove valja prije svega osta- 
Viti »ekspertima« i uskim grupama »posvećenih«. »Državne« 
ili »poslovne tajne«, javne i tajne policije imaju sve veću 
ulogu u društvu da bi se lakše vladalo ljudima. Ljudi se 
osjećaju sve više omotani nevidljivim trakama goleme pau- 
kove mreže iz koje ne znaju kako da se izvuku. Mnogo se 
danas u literaturi kapitalističkih zemalja govori o »osjećaju 
nemoći«, »otuđenju«, »crnom raspoloženju«, »besperspektiv- 
nosti« i »rezignaciji« društvenih masa koje američki socio- 
log Riesman naziva »usamljenim gomilama«. Međutim, upra- 
vo zbog takvih društvenih situacija vidimo kako na sve 
strane raste i društvena kritika, jer se čovjek očito ne mo- 
že pomiriti s time da bude samo »objekt« neke više volje 
u društvu! Tu očito leže novi izvori društvene pobune. 


Ta su raspoloženja dobila svoj izraz i u suvremenoj lite- 
raturi kod autora kao što su Kafka, Beckett, Ionescu i 
drugi. Ona nastoje trgnuti pojedinca iz »drijemeža« u koji 
ga uvodi »društvo blagostanja«. 

Međutim, nas zanimaju one objektivne protivurječnosti 
koje proizlaze iz razvoja samih ekonomskih sila. Pa, kako 
stoji s njima? 

Ulazimo danas u »treću industrijsku revoluciju«. Nakon 
epohe pare, epohe elektriciteta i automotora, dolazi epo- 
ha automacije. Potonja ima dalekosežne i još nepred- 
vidive posljedice na čitav društveni život. Ona će izazvati 
potrebu za dubokim zahvatima u sam društveni život, tako 
dubokima da će oni posve sigurno ukloniti kapitalizam kao 
starudiju i zapreku za modernu organizaciju života. Što 
nam daje sigurnost da će se to dogoditi? S kakvim bitno 
novim momentima moramo računati u epohi automacije? 

Kao što kaže sama riječ automacija, to je »stroj koji ide 
sam«, dakle stroj kojemu nije potrebna suradnja ljudske 
radne snage, pa čak ni neposredna kontrola djelovanja. Zna- 
mo da danas već postoje hidroelektrane koje rade potpuno 
samostalno bez ikakve ljudske prisutnosti, koje su spo- 
sobne da same reguliraju proizvodnju, otklanjaju manje 
poremećaje ili, kad se dogode veće nezgode, da zaustave 
proizvodnju. U kemijskoj industriji nalazimo najviše pri- 
mjera posve automatiziranih tvornica. Ali automatizacija je 
postigla veoma značajne rezultate i u onom području koje 

se smatralo oduvijek ljudskim privilegijem — u proizvodnji 
samih strojeva. Tako je u Fordovim tvornicama automobila 
u Detroitu montirana prva automatizirana traka koja samo- 
stalno, bez ikakve intervencije čovjeka, proizvodi potpune 
blokove za automotore pomoću 500 i više raznih radnih 
operacija. Zahvaljujući elektronici i kibernetici, automacija 
se danas širi u najrazličitije grane proizvodnje i transporta. 
Čini se da ona najmanje napreduje u poljoprivredi, prehram- 
benoj i tekstilnoj industriji, koje podliježu većoj promjen- 
ljivosti s obzirom na prirodu samih sirovina (meso, povrće) 
ili mode (ljudska odjeća). Suvremeni kompjutori sposobni 
su zamijeniti rad stotine tisuća činovnika. Iako se nalazimo 
iek na pragu doba automacije, mogućnosti širenja same au- 
tomacije u proizvodnji su nedogledne, ali se društvene po- 
sljedice već sasvim jasno naziru i one nisu ni za koga ni- 
kakva tajna. 

Jedna od posljedica automacije o kojoj se najviše govori 
je »tehnološka besposlica«. »Automacija baca radnike na 
ulicu«! — čuju se povici. To je istina, ali još ne tragična, 
jer zbog privredne ekspanzije ti isti radnici nalaze nov po- 
sao. No, jednoga dana oni više neće nalaziti nov posao i 
preostat će jedino da se radikalno smanji radno vrijeme. 
Smanjenje radnog vremena preko određene granice stavlja 
u pitanje onaj višak rada ili vrijednosti na kojem se zasniva 
kapitalistički profit. Marx je genijalno predvidio ovu situa- 
ciju i posljedice koje ona rađa u procesu proizvodnje: 


»No, u onoj mjeri, u kojoj se razvija velika industrija, postaje 
stvaranje pravoga bogatstva manje zavisno od radnog vreme- 
na(!) i kvantuma primijenjenog rada koliko od moći činilaca 
koje stavljamo u pokret za vrijeme radnog vremena, a koji i 
sami — njihova moćna efikasnost — ne stoje ni u kakvom odno- 
su s neposrednim radnim vremenom, što stoji njihova proizvod- 
nja, već su više zavisni od općeg stanja nauke i napretka tehno- 
logije, ili od primjene ove nauke na proizvodnju... Krađa 
tuđeg radnog vremena, na čemu počiva sada 
šnje bogatstvo, izgleda bijedno nasuprot ovoga nanovo 
razvijenog, a što ga stvara sama velika industrija. Čim je rad 
u neposrednom obliku prestao biti izvor bogatstva, prestaje i 
mora prestati rad da bude njegova mjera i stoga prometna 
vrijednost mjera upotrebne vrijednosti. Višak radne mase 
prestao je biti uvjet za razvitak općeg bogatstva, kao što je 
prestao biti i nerad nekolicine uvjet za razvitak općih 
moći ljudske glave. Time se sama proizvodnja koja počiva na 
prometnoj vrijednosti (!), a neposredna materijalna proizvodnja 
samo uzgred zadržava oblik oskudice i protivurječnosti.« (Na- 
crti za kritiku političke ekonomije, str. 592—593) 


Prema tome Marx jasno uočava da će razvitak nau- 
ke i tehnike, primijenjen na industriju ili proizvodnju, biti 


glavni izvor društvenog bogatstva, a ne izrabljivanje ljudske 
radne snage. Automatizirani proizvodni proces zamijenit će 
potpuno radnu snagu, a čovjek će samo obavljati kontrolne 
funkcije. Najamni ljudski rad zato neće više biti izvor onog 
viška rada koji je kapitalist oduzimao radniku i ostvarivao 
pomoću njega profit. Ako glavni izvor bogatstva bude dru- 
štveni rad u obliku znanosti, njene primjene u proizvodnji, 
planiranja i kontroliranja same proizvodnje, teško je pret- 
postaviti da će ljudi koji učestvuju u takvoj vrsti društvenog 
rada (od učenjaka do inženjera, od inženjera do tehničara, 
od tehničara do običnog radnika, kakvih će uvijek biti za 
neke manje važne poslove) htjeti da jedan dio svojeg rada 
poklanjaju čovjeku koji u tome radu nema ama baš ni- 
kakva udjela, koji je čisti parazit, koji se jedino može po- 
hvaliti da vuče korijen iz »slavne epohe« velikih kapitalisti- 
čkih organizatora kakvi su bili Ford ili Taylor, a ta je epoha, 
dobro znamo, danas već nama iza leđa, jer sve poslove veli- 
kih korporacija vode sada plaćeni menedžeri, a vlasnici se 
ograničuju na to da režu kupone na dionicama! Takav dru- 
štveni parazitizam je to teže pretpostaviti što će ljudi zbog 
smanjenja radnog vremena imati mnogo više vremena za 
školovanje i ličnu izobrazbu, pa će vjerojatno i teže podno- 
siti razne »društvene besmislice«. 


A društvo će se naći pred veoma krupnim problemima 
koje kapitalizam doista neće moći riješiti. Spomenut ćemo 
samo da će ljudi biti prisiljeni da razmisle o upotrebi ener- 
gije i njenih izvora u proizvodnji jer se ta energija iscrplju- 
je, i to nenadoknadivo. Ali neće se samo postaviti pitanje 
o proizvodnoj energiji nego i o tome što proizvoditi, a da 
to bude u skladu s istinskim ljudskim potrebama, jer 
će se histerija publiciteta i potrošnje, koja je svojstvena su- 
vremenoj masovnoj proizvodnji, također sudariti s grani- 
cama ljudskih mogućnosti i stvarnih potreba. Izgradnja gra- 
dova ili urbanizacija također će biti jedno od bitnih pitanja. 
No, od odlučnog značenja bit će i prehrana čovječanstva jer 
se ono veoma brzo razmnožava, tako da će prema sadašnjoj 
stopi rasta do godine 2000 doseći 6 milijardi, a do 2060 
godine moglo bi se ponovo udvostručiti! No, iako porast sta- 
novništva neće ići tako brzo, bit će potrebno da ljudi sve 
više planskiidogovorno u planetarnim uvje- 
tima, tj. u opsegu čitave naše Zemlje, rješavaju sva pita- 
nja bitna za opstanak. Kapitalizam neće biti pogodan kao 
društveni sistem da ova pitanja do kraja riješi jer je izgrađen 
na eksploataciji i konkurenciji i ljudi koji će se naći pred pri- 
jetnjom teških problema nužno će tražiti razumnije i bolje 

društveno uređenje. Radnička klasa koja ima jasnu viziju 
novog društva naći će nove saveznike za radikalne društvene 
promjene. 


Zadaci i pitanja 


1. U čemu se sastoji ekonomska osnova građanskog 
društva? Koji je pravac razvitka dala buržoazija čitavome 
društvu? Referirajte o »Nastupanju buržoazije« iz knjige 
A. Klajnberg, Evropska kultura novog vijeka, V. Masleša, 
Sarajevo 1959. 


2, U čemu se sastoje tzv. prirodna prava čovjeka što 
ih je objavila »Deklaracija prava čovjeka i građanina« iz 
1789. godine? Objasnite s tim u vezi Marxovo shvaćanje iz 
njegove knjige Prilog kritici Hegelove filozofije prava u 
»Rani radovi«. 


3. Objasnite ulogu novca u građanskog društvu. U ko- 
jem smislu novac djeluje na otuđenje čovjeka od njegovih 
ljudskih potreba? Pročitajte poglavlje iz Marxovih Eko- 
nomsko-filozofskih rukopisa o novcu, u »Rani radovi«, Na- 
prijed, Zagreb 1961. 


4. Objasnite u čemu se sve sastoji otuđenje ljudskog 
rada. Možete li objasniti kakav će biti utjecaj automacije 
na položaj čovjeka u proizvodnji? 


5. Koja je razlika između koncentracije i centralizacije 
kapitala? Što je to monopolistički kapitalizam? Što je to 
imperijalizam? 


6. Koje su društvene i ideološke osnove fašizma? Koje 
je ideje suprostavila Komunistička partija Jugoslavije u 
borbi protiv fašizma u toku posljednjeg svjetskog rata? 


GLOBALNA DRUŠTVA: 
SOCIJALIZAM 


POVIJESNA MISIJA PROLETARIJATA 


Idealisti su smatrali da ljudsku povijest pokreću ideje, 
naturalisti da njome upravljaju neki prirodni ili kozmički 
zakoni. U jednom i u drugom slučaju povijest se događala 
kao neka »viša sila« iznad ljudi i samo se služila ljudima 
za ostvarenje svojeg smisla i zakonitosti. Takvo nije shva- 
ćanje marksista. Povijest je djelo ljudi, iako je ljudi ostva- 
ruju prema svojim mogućnostima, a te su mogućnosti od- 
ređene u velikoj mjeri ograničenim sredstvima kojima 
raspolažu u akciji na okolinu. »Povijest nečini ništa, 
kaže Marx. To je prije čovjek, stvarni živi čovjek koji 
djeluje, posjeduje i bori se... Sigurno nije »povijest« ona 
koja se služi čovjekom kao sredstvom da bi ostvarila svoje 
vlastite ciljeve, kao da je ona neka osoba. Povijest nije 
drugo doli djelatnost čovjeka koji ide za svojim ciljevi- 
ma.« (33) 

Međutim, čovjek koji djeluje u povijesti nije apstraktan 
čovjek. Društvo je podijeljeno na klase, a čovjek se u povi- 
jesti pojavljuje kao čovjek određene klase i protivnik druge 
klase, pa je i djelovanje ljudi u povijesti antagonističko. 
Ali ono što radi čovjek kao pripadnik jedne klase, on radi 
za čitavo društvo, jer klase postoje samo jedna pomoću 
druge i jedna protiv druge. Kapitalizam, koji stvara kapita- 
liste, stvara ujedno i proletere, i što kapitalizam više kon- 
centrira bogatstvo u manje ruku, to više povećava armiju 
ljudi lišenih sredstava za proizvodnju. To je osnovni zakon 
protivurječnog razvitka građanskog društva. Klasno društvo 
koje proizvodi vlasnike proizvodi istovremeno i izvlaštene, 
proizvodeći gospodare, ono proizvodi i grobare njihove mo- 
ći. Isto tako kao što je građanska klasa nastupila protiv 
aristokracije i feudalizma, kao oslobodilačka i progresivna 

snaga čitavog društva, i pozivala se na »prirodna prava« 
svakog čovjeka, tako i sada i proletarijat nastupa kao pred- 
stavnik interesa čitavog društva u ime ljudskih prava, 
u ime oslobođenja svih ljudi od društvene nejednakosti i 
otuđenja koje pogađa kako radnika tako i kapitalista. 

Proletarijat ima pravo da nastupa u ime ljudskih prava 
ili prava svih ljudi, jer je on već po svojem položaju u dru- 
štvu i povijesti postao predstavnik svjetsko-povijes- 
nog interesa ljudi: svih radnika bez obzira na nacionalne 
i etničke granice, svih ljudi koji žive u klasnom društvu. 
Klasno društvo izopačuje položaj svakog čovjeka i prole- 
tarijat se pojavljuje prvi put u povijesti kao ona povijesna 
snaga koja ne ukida vlast jedne klase da bi je nadomjestila 
vlašću druge klase, nego ukida vlast svake klase i postavlja 
besklasno društvo — stanje izmirenog i istinski ujedinjenog 
čovječanstva. U tom smislu Marx govori da je povijest kla- 
snog društva stvarna »pretpovijest« čovječanstva, istinske 
ljudske zajednice. 

Stoga proletarijat nije nosilac samo političke revolucije 
već ujedno i jedne radikalne društvene revolu 
cije. Odgovarajući na pitanje gdje treba tražiti oslobo- 
đenje za njemačke građane, kao i za sve druge, Marx od- 
govara: »...U formiranju jedne klase koja nosi korje- 
nite okove, jedne klase građanskog društva, koja nije 
samo jedna klasa građanskog društva, jednog staleža koji 
predstavlja rastvaranje svih staleža, jedne sfere koja pred- 
stavlja univerzalno obilježje, jer je izložena općim patnja- 
ma i ne traži nikakvo posebno pravo, jer ne trpi ni- 
kakvu posebnu nepravdu već apsolutnu nepravdu; 
jedne klase koja se ne poziva na povijesnu ulogu već 
samo na ljudsku ulogu; jedne klase koja se ne nalazi 
u jednostranoj opoziciji s posljedicama njemačkog (čitaj 
buržoaskog) državnog sistema, već u totalnoj opoziciji sa 
svojim premisama; jedna oblast, konačno, koja se ne može 
osloboditi, a da se ne oslobodi i od svih ostalih oblasti dru- 
štva i, dosljedno, da ih sve oslobodi; jednom riječju, jedna 
oblast koja predstavlja potpuni gubitak čovjeka i 
koja ne može ponovno osvojiti sebe, a da nije potpuno 
osvojila čovjeka. Ovo rastvaranje društva predstav- 
lja, kao posebna klasa, proletarijat.« (26) 

Povijesna misija proletarijata nije samo da sebe oslobodi 
od kapitalističkog jarma, već da oslobodi čovjeka u građan- 
skom društvu od svih oblika otuđenosti i izopačenosti koji- 
ma je izložen u ovom društvu. Otuda je proletarijat, kao 
društvena klasa koja je lišena u najvećoj mjeri ljudskih 


prava, ona sila koja se bori i uspostavlja čovječni poredak 
za sve ljude. »Posjednička klasa i proleterska klasa predstav- 
ljaju isto otuđenje čovjeka. Ali prva se osjeća ugodno potvr- 
đena u tom stanju samootuđenja, ona u njemu nalazi svo- 
ju vlastitu snagu i posjeduje u tome privid jedne 
ljudske egzistencije; druga, naprotiv, osjeća se uništena u 
svome otuđenju, gdje vidi svoju nemoć i stvarnost jedne ne- 
ljudske egzistencije. Da upotrijebimo Hegelov izraz, ona je 
u poniženju pobuna protiv toga poniženja. Ona je nužno 
gurnuta toj pobuni uslijed protivurječnosti između svoje 
ljudske prirode i svojih uvjeta života koji su očita, pot- 
puna i apsolutna negacija ove prirode.« (26) 

Kada govorimo, dakle, o povijesnoj misiji proletarijata, 
onda imamo na umu da je njegova misija revolucionarna, 
tj. da ide za radikalnim prevratom postojećeg buržoaskog 
društvenog poretka, ali ova njegova revolucija ima tri stra- 
ne: a) političku, koja se očituje u nasilnom osvajanju 
vlasti ili države od buržoazije, b) socijalnu, koja se sa- 
stoji u novom besklasnom društvenom poretku, nakon uni- 
štenja privatnog vlasništva i podruštvenja sredstava za pro- 
izvodnju, i c) humanističku, koja se očituje u pomi- 
renju između društvene prirode samog čovjeka i društvene 
organizacije, tj. samo društveno uređenje mora dozvoliti da 
bi čovjek, kao biće kojemu je »drugi čovjek najviša potreba«, 
prirodno mogao zadovoljavati svoje društvene i stvaralačke 
potrebe. 

Razmotrimo ukratko na koji način proletarijat konkretno 
ostvaruje ili misli ostvariti ova tri oblika svoje povijesne 
misije. 


DIKTATURA PROLETARIJATA I ODUMIRANJE DRŽAVE 


Građanski ideolozi skloni su tome da idealiziraju državu, 
da vide u njoj utjelovljenje »općeg interesa« naroda ili no- 
sioca višeg društvenog morala, kao Hegel, na primjer. Marx 
je pokazao da je država u prvom redu oruđe vladajuće kla- 
se, koje joj služi za obranu njenih ekonomskih interesa i za 
političku vlast na drugim društvenim klasama. Država po- 
čiva, kao sve druge društvene ustanove, na podjeli rada, na 
određenim odnosima proizvodnje i svojine, pa je kao takva 
nosilac razdvajanja i otuđenja ljudi. Ona je stalan izvor 
sukoba između ličnih i općih interesa, a opći interesi su 
najvećim dijelom prikriveni posebni, klasni interesi, i stoga 

je ona izvor ne samo prisile i nasilja već i mistifikacije 
društvene svijesti. Stoga Marx postavlja kao zadatak prole- 
terskoj revoluciji da ukine političko uređenje u kojemu se 
država i javni život uopće pojavljuje pojedincima kao neka 
strana sila, sila iznad društva. Socijalizam znači nužno uki- 
danje ove sile iznad društva i ovog otuđenja ljudske dru- 
štvenosti u obliku jedne strane političke sile — države. 

No, postavlja se pitanje — pod kojim uvjetima dolazi do 
obaranja buržoaske države. Marx je u jednom veoma zna- 
čajnom pasusu »Njemačke ideologije« rezimirao smisao ko- 
munističke revolucije. Pošto je potcrtao da samo jedna no- 
va klasa, koju sačinjava većina članova društva, može iz- 
vesti revoluciju i da se radi o jednoj revolucionarnoj klasi, 
Marx u vezi s ranijim revolucijama u povijesti kaže da je 
»u svim dosadašnjim revolucijama ostao stalno netaknut 
način djelatnosti i da se uvijek radilo samo o drugačijoj ras- 
podjeli te djelatnosti, o novoj podjeli rada na druge lič- 
nosti, dok se komunistička revolucija upravlja protiv dosa- 
dašnjeg načina djelatnosti, odstranjuje (najamni) rad 
i ukida vladavinu svih klasa i same klase kao takve, jer 
revoluciju proizvodi klasa koja u društvu više ne važi kao 
klasa, koja se ne priznaje kao klasa, već je izraz raspada- 
nja svih klasa, nacionalnosti, itd. unutar sadašnjeg društva; 
i da je kako za masovno proizvođenje ove komunističke 
svijesti, tako i za sprovođenje same stvari potrebno masov- 
no mijenjanje ljudi, što se može izvršiti samo u jednom 
praktičnom pokretu, u revoluciji; da revolucija, dakle, 
nije potrebna samo zato što se vladajuća klasa ne mo- 
že drugačije oboriti, nego i zato što klasa koja obara 
može samo u revoluciji postići to da zbaci s vrata sve ono 
staro smeće i da se osposobi za novo osnivanje društva«. (33) 

Vidimo da revolucija nije ovdje shvaćena samo kao po- 
litički način zbacivanja vlasti stare vladajuće klase nego 
da ona u sebi uključuje i revolucionarnu pre 
obrazbu ljudi, njihovo osposobljavanje, ideološko i mo- 
ralno, za osnivanje novog društva. Naravno da je ovaj drugi 
vid revolucije duži proces od prvoga. Period koji ide od oba- 
ranja buržoaske države do uspostavljanja besklasnog dru- 
štva Marx je nazvao diktaturom proletarijata. 
Da bi proletarijat oborio vlast buržoazije, potrebno je da se 
organizira kao politička stranka. U obaranju te vlasti on nije 
usamljen već nalazi u društvu saveznike — osiromašene 
srednje slojeve, sitne seljake i sloj progresivne inteligencije. 

Diktatura proletarijata nije drugo nego politički organi- 
zirana vlast proletarijata, kao što su svi oblici buržoaske 


države, zapravo, je u osnovi diktatura buržoazije. Zato Le- 
njin smatra da će oblici ove diktature biti veo- 
ma raznoliki, što zavisi od konkretnih društvenih i 
političkih uvjeta u kojima će se odigrati socijalistička re- 
volucija u pojedinoj zemlji. Iako je socijalistička revolucija 
internacionalni zadatak proletarijata, ona se u svakoj zemlji 
odigrava pod posebnim uvjetima. Stoga je Lenjin upozora- 
vao da treba izbjegavati gotove recepte u tom pitanju: »Ispi- 
tati, proučiti, pronaći, odgonetnuti, uhvatiti nacionalno-po- 
sebno, nacionalno-specifično, u konkretnim prilaženji- 
ma svake zemlje za rješavanje jedinstvenog interna- 
cionalističkog zadatka, za pobjedu nad oportunizmomi i lije- 
vim doktrinarstvom! u radničkom pokretu, za obaranje bur- 
žoazije, uspostavljanje sovjetske republike i proleterske dik- 
tature — eto u čemu je glavni zadatak povijesnog momenta 
koji proživljavaju sve razvijene (i ne samo razvijene) zem- 
lje.« (2) Lenjinova sposobnost da opći zadatak socijalisti- 
čke revolucije poveže s posebnim uvjetima njenog ostvariva- 
nja u Rusiji, njegova izvanredna sposobnost da utvrdi stra- 
tegiju i taktiku revolucionarnog pokreta dovele su i do prve 
pobjedonosne socijalističke revolucije -—— oktobarske revo- 
lucije 1917. godine. 

Diktatura proletarijata nije samo organizirana politička 
vlast i nasilje nad jučerašnjim eksploatatorima već ona ima 
od početka zadatak da radi na ukidanju političke vlasti kao 
strane sile koja vlada nad ljudima, kao od ljudi otuđene 
društvene sile. Zato je jedan od zadataka diktature prole- 
tarijata da, pošto je preuzela od buržoazije državu s njenim 
administrativnim i vojnim aparatom, radi na njenom ukida- 
nju. To je teorija o odumiranju države. Lenjin 
je, nakon Marxa i Engelsa, upozoravao na značenje ovog sta- 
va protiv onih koji su državu htjeli sačuvati i u socijalizmu. 
On je pisao: 

»Proletarijatu je potrebna država — to ponavljaju svi 
oportunisti, socijalšovinisti i kauckijevci — uvjeravajući da 
je takvo Marxovo učenje, a »zaboravljajući« dodati 
da je po Marxu, prvo proletarijatu potrebna samo država 
koja odumire, to jest koja je tako uređena da bi odmah mo- 
gla odumrijeti i da mora odumrijeti. I drugo, trudbenicima 
je potrebna »država«, to jest proletarijat organiziran kao 
vladajuća klasa.« (21) 


1 Lijevim doktrinarstvom u radničkom pokretu označuje se 
upotreba radikalnih teorija i parola u ime revolucionarnosti, 
ali koje praktički ometaju koncentraciju revolucionarnih snaga 
i političke zadatke koji vode do revolucije ili društvenog na- 
pretka. 

Nasuprot političkoj organizaciji vlasti u obliku države, 
kao vlasti i iznad društva, Lenjin je vidio novi oblik 
društvene vlasti u radničkim i seliačkim 
savjetima (sovjetima). Lenjin je ostao protivnik 
etatističkih shvaćanja, koja su na žalost za Staljinove ere 
prevladala, i nije gubio iz vida da »cilj mora biti već za- 
stupljen u sredstvu«, to jest da diktatura proletarijata mora 
nositi u sebi elemente novog komunističkog društva. »Mi 
postavljamo, pisao je u svojem poznatom djelu »Država i 
revolucija«, kao svoj konačni cilj uništenje države, to jest 
svakog organiziranog i sistematskog nasilja, svakog nasilja 
nad ljudima uopće. Mi ne čekamo dolazak društvenog po- 
retka u kome se ne bi poštovalo načelo podvrgavanja manji- 
ne većini. Ali, težeći ka socijalizmu, mi smo uvjereni da će 
on prerasti u komunizam, a s tim u vezi iščezavat će svaka 
potreba za nasiljem nad ljudima uopće, za podvrgava- 
njem jednog čovjeka drugome, jednog dijela stanovništva 
drugom njegovom dijelu, jer će se ljudi navići da poštu- 
ju elementarne uvjete društvenog života bez nasilja 
i bez podvrgavanja.« (21) 


SOCIJALIZAM KAO ZAJEDNICA 
SLOBODNO UDRUŽENIH PROIZVOĐAČA 


Osnovni cilj socijalističke revolucije je ukidanje najam- 
nog rada ili eksploatacije čovjeka čovjekom. To je moguće 
u prvom redu podruštvljenjem sredstava za proizvodnju, 
oduzimanjem tih sredstava od kapitalista, dakle ukidanjem 
privatnog vlasništva nad sredstvima za proizvodnju. I to je, 
doista, prvi čin socijalističke revolucije. 

Ovaj čin socijalističke revolucije olakšan je, kao što smo 
vidjeli, već samom činjenicom što je koncentracija i centra- 
lizacija kapitala i stvaranje golemih proizvodnih poduzeća u 
kapitalizmu dala samoj proizvodnji pečat društvene proiz- 
vodnje u velikim razmjerima. Međutim, ukidanje najamnog 
rada ima za cilj da odstrani kapitalističko prisvajanje viška 
vrijednosti, čiji je proizvođač radnik, te da taj višak vrijed- 
nosti ili rada pripadne samom radniku, dakle da uvede pra- 
vednu raspodjelu ili pravo svakoga radnika na proizvod ra- 
da (ili njegov vrijednosni ili novčani ekvivalent) koji odgo- 
vara stvarno njegovom radu. To je načelo: »Svakome pre- 
ma njegovom radu.« Marx i Engels su razlikovali dvije faze 


u razvitku komunističkog društva, odnosno u kretanju pre- 
ma komunističkom društvu: nižu fazu, ili socijalizam, i višu 
fazu, ili komunizam. U višoj fazi vladat će načelo: »Svako 
prema svojim sposobnostima, svakome prema njegovim po- 
trebama.« 

U nižoj ili socijalističkoj fazi, koju zovemo i prijelaz 
nim periodom ka komunizmu, još ne postoji pot- 
puna ekonomska jednakost među proizvođačima ili ljudima 
vopće. U toj fazi još se ne može isključiti da jedan dobiva 
manje, a drugi više; da jedan bude bogatiji, a drugi siro- 
mašniji; da oni koji raspolažu većim stručnim kvalifikaci- 
jama ili sposobnostima rada budu i bolje nagrađeni za svoj 
rad. »Pri jednakom radnom učinku, upozorava Marx, i pre- 
ma tome, u jednakom udjelu u društvenom fondu potrošnje 
jedan će faktički dobiti više nego drugi, jedan će biti boga- 
tiji od drugoga, itd. Da bi se izbjegli svi ti nedostaci, pravo 
bi moralo biti, umjesto da bude jednako, nejednako.« (32) 
Drugim riječima, pravo bi moralo imati na umu ljudsku 
nejednakost u sposobnostima, pa ne bi smjelo isto mje- 
rilo primjenjivati na sve ljude. Ovakvo formalno pravo 
koje se služi istim mjerilom za proizvodnju liudi, ne obazi- 
rući se na njihovu prirodnu obdarenost ili sposobnosti, još 
je uvijek buržoasko pravo. Ali ovo pravo i njegovi nedostaci 
ne mogu se izbjeći još u prvoj fazi komunističkog društva, 
odnosno u prijelaznom periodu, zato što novo društvo još 
nosi nedostatke građanskog društva. Osnovni razlog je u 
tome što je ljudski rad još uvijek osnova društvenog bogat- 
stva, i tek s golemim napretkom u proizvodnim snagama, 
kad ljudski rad bude sve manje značajan za stvaranje dru- 
štvenog bogatstva, doći će do više ii komunističke 
faze društva. 


Ovu višu fazu Marx crta ovako: »U višoj fazi komunisti- 
čkog društva, kad nestane ugnjetavajuće potčinjenosti indi- 
vidue podjeli rada, a s njom i suprotnosti između intelek- 
tualnog i fizičkog rada; kad rad postane ne samo sredstvo 
za život nego čak prva životna potreba; kad sa svestranim 
razvojem individue porastu i proizvodne snage i kad svi 
izvori kolektivnog bogatstva poteku obilnije — tek tada će 
biti moguće sasvim prekoračiti uski horizont buržoaskog 
prava i društvo će moći na svoje zastave napisati: Svaki 
prema sposobnostima, svakome prema potrebama!« (32) 

Mi danas upravo prisustvujemo procesu koji ukida raz- 
liku između intelektualnog i fizičkog rada, a to je auto- 
matizacija ili automacija proizvodnje. Rad 
u automatiziranim tvornicama ukida razliku između »plavih 

bluza«, tj. radnika, i »bijelih okovratnika«, tj. činovnika. 
Razvitak automatizirane proizvodnje, zajedno s elektroni- 
kom i novim nuklearnim izvorima energije, ukazuje na ta- 
kav porast proizvodnih snaga koji zaista vodi ubrzanim ko- 
racima u susret vremenu kad će ljudi proizvoditi prema svo- 
jim sposobnostima, tj. u skladu sa svojim prirodnim potre- 
bama za radom, a ne pod prinudom, te kad će istovremeno 
masovna proizvodnja potrošnih dobara dozvoliti da se sva- 
kome čovjeku da prema njegovim potrebama! Mi već i da- 
nas prisustvujemo procesu koji se zove stezanje ekonomskih 
škara u plaćama, tj. omjer između najviših i najnižih plaća 
postaje sve manji bez obzira na kvalifikacije. Taj se omjer 
danas zadržava u socijalizmu prvenstveno zbog toga da bi 
se stimuliralo stjecanje stručnih &»svalifikacija, jer razvoj 
jedne još relativno zaostale privrede traži velik broj dobro 
izučenih kadrova u proizvodnji i administraciji. 


Cilj socijalističke revolucije na ekonomskom području 
nije samo da ostvari jednakost raspodjele proizvodnih do- 
bara, tj. da ljudski rad nagrađuje prema njegovom stvar- 
nom učinku i potrebama. Ona ima istodobno i zadatak 
da dokine otuđenje čovjeka u radu, njegovo usamljivanje 
u društvenoj proizvodnji, njegovo odvajanje od bitnih vi- 
dova proizvodnje ili ljudskog rada kao takvoga, od njegova 
pretvaranja u golu »radnu snagu«. Socijalistička revolucija 
mora uspostaviti čovjeka-proizvođača u njegovom integral- 
nom smislu: kao čovjeka koji planira, kontrolira ili upravlja 
svojom proizvodnjom, pa koji kao takav i odlučuje o plo- 
dovima svojega rada, tj. koji ne odlučuje samo o proizvod- 
nji već i o raspodjeli proizvedenoga. 


Socijalističko društvo može pretvoriti sredstva za proiz: 
vodnju u društvenu svojinu, ali društvenom svojinom može 
se upravljati u ime države, odnosno u ime »socijalističke 
države«, čime se radnik kao proizvođač održava i dalje samo 
kao »radna snaga«, doduše kao socijalistička ili svjesna rad- 
na snaga, ali lišena upravljačkih prava. Ovaj sistem uprav- 
ljanja sredstvima za proizvodnju u ime »socijalističke države 
ili države trudbenika« uveo je staljinistički sistem. 


Stvarno podruštvljenje proizvodnih sredstava može se 
izvršiti samo tako da društvenom imovinom upravljaju »slo- 
bodno udruženi proizvođači« (Marx) ili radnički savjeti. To 
se i postiže sistemom radničkog samoupravljanja, koji je 
primijenjen u Jugoslaviji. Samo u takvom sistemu u kojem 
se radnik-proizvođač pojavljuje kao udruženi ili ko- 
lektivni upravljač procesom proizvodnje i raspo- 


djele ukida se postojanje proizvodnje kao »čovjeku tuđe i 
nadmoćne sile«. Proizvodni proces dolazi ponovo pod vlast 
samog čovjeka proizvođača. U Programu Saveza komunista 
Jugoslavije ovaj se moment jasno ističe kad se govori o pri- 
rodi društvenog vlasništva: 


»Društveno vlasništvo predstavlja ukidanje prava na pri- 
vatno i državnokapitalističko vlasništvo, preko kojeg je vla- 
snik sredstava za proizvodnju vladao društvenim odnosima 
u proizvodnji i raspodjeli, ili, drugim riječima, preko kojeg 
su stvari vladale čovjekom. Društveno vlasništvo oslobađa 
društvene odnose u proizvodnji i raspodjeli od vladavine 
stvari, ukidajući, u konačnom rezultatu, ekonomsku i poli- 
ličku vlast svakog faktora izvan proizvođača, odnosno nje: 
gove slobodne zajednice.« (37) 


IZ CARSTVA NUŽDE U CARSTVO SLOBODE 


Za Marxa je rad koji počiva na podjeli rada, pogotovu 
tehnološkoj podjeli rada, uvijek jedna prisilna djelatnost, 
strana stvaralačkim potrebama čovjeka kao radnika-stvara- 
oca. Čovjek nema samo potrebu da određuje svrhu svojeg 
rada, već i da tome radu daje svoj individualni ili umjet- 
nički pečat. Stoga sve od vremena srednjovjekovnog zanat- 
stva prisustvujemo stalnoj degradaciji ljudskog rada, koja je 
svoj najviši stupanj postigla u obliku »razmrvljenog rada« 
u modernoj serijskoj i lančanoj proizvodnji. Kako oslobo- 
diti čovjeka takvoga rada? Kako omogućiti čovjeku da u svo- 
jem radu ujedini fizičke i umne sposobnosti i da radi u skla- 
du sa svojim radnim i stvaralačkim dispozicijama? 


Marx predlaže u »Kapitalu« da se ublaži položaj radnika 
u samom procesu proizvodnje različitim mjerama humani- 
zacije rada. »Velika industrija, kaže on, već po svojim ka- 
trastrofama pokazuje da je za sve postalo pitanje života 
ili smrti da priznaju kao opći i društveni zakon proizvod- 
nje različitost radova i, dosljedno, najrazličitije sposobnosti 
radnika, te da prilagode uvjete (proizvodnje) ostvarenju ovog 
zakona. Pitanje je života ili smrti da promijenimo taj strašni 
položaj, da zamijenimo ovaj sloj radnika koje drže stalno 
na raspolaganju ili u rezervi za različite oblike kapitalističke 
eksploatacije ljudima potpuno slobodnim za razne zahtjeve 
rada, da zamijenimo djelomičnog pojedinca, jednostavnog iz- 

vršioca jedne pojedinačne društvene funkcije, potpuno raz- 
vijenim pojedincem, za kojega će društvene djelatnosti biti 
samo razni i sukcesivni oblici vlastite djelatnosti.« (31) 

U ovom stavu Marxa nalazimo čitav program suvremene 
humanizacije rada: 

Prvo, prilagođavanje radnika radu mora biti u skladu 
& njegovim stvarnim dispozicijama, odnosno prilagođavanje 
samog rada radniku. To je posao kojim se danas bavi pro- 
fesionalna orijentacija, koja upućuje mladog radnika u za- 
nimanja u skladu s njegovim dispozicijama, i profesionalna 
selekcija, koja se bavi izborom već izučenih radnika za od- 
ređene poslove koji im najbolje odgovaraju. 

Drugo, naobrazba radnika ne smije se ograničiti samo 
na one zahtjeve koje na njega postavlja monotoni i stereo- 
iipni posao (u modernoj lančanoj proizvodnji radnik svoj 
posao nauči za nekoliko dana!) već se naobrazba mora ba- 
viti radnikom kao svestranom ličnošću, tj. treba da mu da 
punu opću i posebnu stručnu naobrazbu. 


Treće, radnika kao izvršioca pojedinačne funkcije mora 
zamijeniti »potpuno razvijen pojedinac«, koji će sukce- 
sivno vršiti razne društvene djelatnosti. 
Ovdje Marx stoji na gledištu moderne sociologije koja sma- 
tra da radnik mora učestvovati u upravljanju kako proiz- 
vodnjom tako i raspodjelom. 


Naravno, ovaj se program može dosljedno izvesti samo 
u sistemu radničkog samoupravljanja. Samo u ovom siste- 
mu radnik učestvuje u donošenju proizvodnih planova, u 
kontroli same proizvodnje, u donošenju odluka u vezi s 
raspodjelom dobiti i drugim poslovima. On te poslove obav- 
lja sukcesivno, tj. ne sve u isto vrijeme, nego kao član rad- 
ničkog savjeta ili samoupravnog radničkog kolektiva, dakle 
kao oblik svoje društvene djelatnosti, ali kao biće proizvod- 
ne zajednice, gdje se njegovi lični interesi stapaju s kolek- 
tivnim, a ne suprotstavljaju se jedni drugima kao potpuno 
strane sile. 

Netko će prigovoriti da humanizacija rada još ne osloba- 
đa potpuno radnika od negativnih posljedica tehnološke po- 
djele rada. To je istina! Ali u tom vidu Marx predlaže, u 
skladu s općim razvitkom proizvodnih snaga, da se što više 
smanje sati društveno-nužnog rada kako bi radniku ostalo 
što više slobodnog vremena za druge djelatnosti. Međutim, 
Marx je išao i dalje. On je predvidio mogućnost potpunog 
oslobođenja čovjeka od prisilnog rada u 
fazi pune automatizacije rada. Oslobađanje od nužnoga rada 
leži u prirodi samog kapitalizma, koji teži smanjenju troš- 


kova za radnu snagu pomoću mehanizacije proizvodnje. »Ka- 
pital kao takav je protivurječnost u procesu po tome što 
ometa svođenje radnog vremena na minimum, dok s druge 
strane postavlja radno vrijeme kao jedinu mjeru i izvor (vri- 
jednosti). On smanjuje stoga radno vrijeme u obliku nuž- 
noga da bi ga umnožio u obliku suvišnoga; i postavlja tako 
u rastućoj mjeri suvišni kao uvjet (!) — pitanje života ili 
smrti! — za nužni.« (30) Kapitalizam, dakle, sam stalno radi 
na skraćenju nužnog radnog vremena i na stvaranju slobod- 
noga ili suvišnoga. Napredak mehanizacije uvjetuje da ovo 
raspoloživo vrijeme stalno raste, a napredak automatizacije 
ga dovodi do maksimuma. Stvarno bogatstvo ljudi sastoji 
se u tome da se prinudni društveni rad sve više smanjuje, a 
da proizvode sve više dobara. »Stvarno bogatstvo sastoji se 
mnogo više — a to otkriva velika industrija — u nevjero- 
jatnoj nesrazmjeri između upotrijebljenog radnog vremena i 
njegova proizvoda, kao i u kvalitativnoj nesrazmjeri na čistu 
apstrakciju svedenog rada i moći proizvodnog procesa što 
ga on (radnik) nadgleda. Rad ne izgleda više toliko uključen 
u proizvodni proces, već se čovjek više ponaša kao čuvar i 
regulator proizvodnog procesa... On istupa pokraj proiz- 
vodnog procesa umjesto da bude njegov glavni činilac.« (30) 
Čovjek se pojavljuje sada kao nadglednik i čuvar proizvod- 
nog procesa i stoji pokraj njega, aneu njemu. Stoga 
je eksploatacija ljudske radne snage postala bijedna osnova 
bogatstva u poređenju s proizvodnom moći nagomilanog ljud- 
skog znanja, nauke i tehnike, pomoću automatiziranog proce- 
sa. Tako se ostvaruje Saint-Simonova vizija da će nauka i 
tehnika biti izvor blagostanja za ljude i osloboditi ih robova- 
nja prinudnom i nečovječnom radu. 

Na osnovi takve perspektive razvitka proizvodnje Marx 
je mogao pretpostaviti da se »carstvo slobode« pojavljuje 
kao povijesna nužda za čovjeka: »Carstvo slobode u stvari 
počinje samo tamo gdje prestaje rad nametnut nuždom i 
vanjskom svrhovitošću; on se nalazi, dakle, po prirodi same 
stvari izvan oblasti materijalne proizvodnje u pravom smi- 
slu.« Čovjek se morao u toku povijesti boriti s prirodom 
i podvrgavati se nuždi samoodržanja otuđujući se od sebe 
kao slobodnog čovjeka u procesu same materijalne proiz- 
vodnje. Ali ta ista materijalna proizvodnja, zahvaljujući stal- 
nom razvoju proizvodnih snaga, postepeno oslobađa čovjeka 
od »prokletstva rada«, rada kao nametnute i ljudskoj prirodi 
strane djelatnosti. Međutim, s razvitkom proizvodnje rastu 
ljudske sposobnosti, koje postaju sve svestranije, kao i po- 
trebe, koje postaju sve raznovrsnije. Otuđenje u radu služilo 

je istovremeno i obogaćenju ljudske prirode, i u času kad se 
čovjek lišava svojih nečovječnih društvenih uvjeta života, 
kad ostvaruje ponovo svoju društvenu zajednicu, on svoje 
raznovrsne potrebe može zadovoljiti kao potpuna ljudska lič- 
nost. Ljudsko zadovoljavanje potreba pretpostavlja ne samo 
njihovu raznovrsnost već i njihovu čovječnost, stanje u ko- 
jemu je sam čovjek postao za drugoga čovjeka najviša potre- 
ba. Takvo stanje moguće je samo u društvu koje je oslobodilo 
stvaralačke sposobnosti čovjeka, ali ga je oslobodilo i od svih 
oblika, društvenih i ličnih, iskorištavanja jednog čovjeka od 
drugoga. 


SOCIJALIZAM I KOMUNIZAM 


Ima li riječ »socijalizam« isto značenje kao i riječ »ko- 
munizam«? U štampi kapitalističkih zemalja često nalazimo 
kako se socijalističke zemlje nazivaju i »komunističkima«, 
iako sve te zemlje u svojem službenom nazivu imaju oznaku 
»socijalističkih« (Savez Sovjetskih Socijalističkih 
Republika, Socijalistička Federativna Republika Ju- 
goslavija i slično). Jesu li to, u stvari, dvije riječi koje ozna- 
čuju nešto istovjetno ili nešto različito? Zašto vladajuće po- 
litičke stranke u socijalističkim zemljama sebe najčešće na- 
zivaju »komunističkim partijama«? Imaju li one neke druge 
ciljeve od onih koji su utemeljeni u ustavima socijalističkih 
zemalja? 

Odmah ćemo razbiti svako kolebanje odgovorimo li da 
danas smatramo da u pogledu društvene organizacije soci- 
jalizam i komunizam nisu isto. Općenito je u sociologiji i 
političkoj znanosti prihvaćeno da je socijalizam »niža faza«, 
a komunizam »viša faza« novog društvenog uređenja koje 
nastaje ukidanjem kapitalističkog društva. Znanstveno još 
nije utvrđeno da li je socijalizam »niža faza« komunizma ili 
je komunizam »viša faza« socijalizma, tj. da li sa socijalis- 
tičkom revolucijom započinje ono novo globalno društvo koje 
cemo nazivati »socijalizmom« ili »komunizmom«, ili ćemo, 
možda, u toku povijesnog razvoja razlikovati dva tipa glo- 
balnog društva, od kojeg će jedno biti »socijalizam« a drugo, 
kasnije i savršenije, »komunizam«. Činjenica je da je i sam 
Marx u pogledu ovih naziva oklijevao. Svakako će sama povi- 
jest i svijest budućih ljudi odlučiti o tome na osnovi znan- 
stvenih kriterija. 


Međutim, za nas je u sadašnjem trenutku povijesnog do- 
gađanja mnogo važnije utvrditi da smo prisiljeni razlikovati 
dvije faze novog društvenog razvitka, od kojih nam se prva 
faza čini samo kao »prijelazni period«, s nekim nužnim i ne- 
izbježnim obilježjima staroga društva, na putu za potpuno 
ostvarenje ciljeva socijalističke revolucije — komunističkog 
društva. Koja su to obilježja koja suvremenim socijalističkim 
društvima daje obilježje »niže faze« na putu u komunizam? 


Prije svega, to je, kao što smo već vidjeli, sama priroda 
diktature proletarijata, koja je od kapitalizma preuzela kao 
bitni instrument vlasti državu. Doduše, Lenjin je rekao 
da je to takva država koja treba »odmah da odumire«, ali 
je odumiranje države složen i dugotrajan proces, pa će njeno 
postojanje kroz poduže vrijeme davati pečat socijalističkom 
društvu. Uvođenje radničkog i društvenog samoupravljanja 
najznačajniji je ustavni i pravni čin da bi država doista 
odumrla, ali samim tim činom ona još ne iščezava, jer su 
mogući različiti oblici koegzistencije državne i samoupravne 
organizacije. Prema tome, čitav ovaj povijesni proces koji 
obilježava izgradnja samoupravnog socijalizma uz istovreme- 
no odumiranje države, sve dok ona ne iščezne, predstavlja 
»prijelazni period« ka komunističkom društvu. 


Uvođenje samoupravnog društva očito znači proširenje 
društvenih prava čovjeka, naročito radnog čovjeka. Ali ono 
ne znači i uspostavljanje potpune društvene jednakosti me- 
đu ljudima. Mi znamo da pored društvene ravnopravnosti, 
što ju je ljudima pružila već i buržoaska demokracija, od- 
lučna je upravo društvena jednakost — socijalna i ekonom- 
ska. Buržoaska ravnopravnost nije uspjela dokinuti socijal- 
nu i ekonomsku nejednakost, već ju je, naprotiv, još više po- 
većala! 


Socijalistički teoretičari u 19. st., Lasalle, Kautsky, Lieb- 
knecht i drugi, smatrali su da socijaldemokratske stranke 
moraju u svoj program unijeti osnovni zahtjev da svaki rad- 
nik dobije »neokrnjeni prinos svoga rada« na osnovi »pra- 
vedne raspodjele«; pod tim su mislili onu novčanu nagradu 
koja odgovara radu što ga je on lično uložio u proizvodnju. 
Naravno, od toga »neokrnjenog prinosa« valja odbiti ono 
što pripada društvu za različite troškove upravljanja, osi- 
guranja itd. »Prema tome, pojedini proizvođač dobiva natrag 
od društva — poslije odbitaka — točno ono šta mu daje. 
Ono što mu je on dao — njegov je individualni kvantum 
rada.« I Marx ovako objašnjava ovaj način raspodjele pre- 
ma ličnom uloženom radu: 

»Ovdje očito vlada isti princip koji regulira razmjenu robe 
ako je ta razmjena — razmjena jednakih vrijednosti. Sadržaj i 
oblik su promijenjeni, jer u promijenjenim okolnostima nitko ne 
može dati nešto drugo osim svoga rada i jer, ništa ne može pri- 
jeći u vlasništvo pojedinih osoba osim individualnih sredstava 
potrošnje. Što se pak tiče raspodjele sredstava potrošnje među 
pojedine proizvođače, tu vlada isti princip kao u razmjeni robnih 
ekvivalenata: jednaka količina rada u jednom obliku razmje- 
njuje se za jednaku količinu rada u drugom obliku. 


Zato je ovdje jednako pravo još uvijek po principu — 
buržoasko pravo, iako princip i praksa nisu više u opre- 
ci, a razmjena ekvivalenata u robnoj razmjeni postoji samo u 
prosjeku, ne u svakom pojedinom slučaju. (Kritika Gotskog 
programa, izd. Kulture, Bgd. 1959, str. 16) 


Da bismo shvatili zašto je to samo »buržoasko pra- 
v o«, na koje se radnici pozivaju da bi ostvarili pravo na pu- 
nu nagradu ili »neokrnjen prinos« za rad što su ga uložili 
u proizvodnji, nastavit ćemo s ovim Marxovim citatom: 


»Ali jedan je čovjek fizički ili intelektualno jači od drugoga, 
daje, dakle, za isto vrijeme više rada i može raditi duže vreme- 
na; a rad, da bi mogao služiti kao mjera, mora biti određen 
po trajanju ili intenzivnosti, inače on ne bi mogao biti mjerilo. 
Ovo jednako pravo je nejednako pravo za nejednaki rad. Ono 
ne priznaje nikakve klasne razlike jer je svaki samo radnik kao 
i drugi: ali ono prećutno priznaje nejednaku individualnu obda- 
renost i, prema tome, nejednaku radnu sposobnost kao prirodne 
privilegije. Zato je ono, po svojem sadržaju, pra- 
vo nejednakosti, kao i svako pravo. Pravo mo- 
že, po svojoj prirodi, postojati samo u primjenjivanju istog mje- 
rila; međutim, nejednaki individui (a oni ne bi bili različiti in- 
dividui kad ne bi bili nejednaki) mogu se mjeriti jednakim mje- 
rilom samo ako ih gledamo pod jednim kutom, uzimamo s jedne 
određene strane, u danom slučaju, na primjer, promatramo 
samo kao radnike; i ne gledamo ništa drugo, apstrahiramo 
sve ostalo. Dalje: jedan radnik je oženjen, drugi nije; jedan ima 
više djece nego drugi, itd., itd. Pri jednakom radnom učinku i, 
prema tome, jednakom udjelu u društvenom fondu polrošnje 
jedan će faktički dobiti više nego drugi, jedan će biti bogatiji od 
drugog itd. Da bi se izbjegli svi ti nedostaci, pravo bi moralo, um- 
jesto da bude jednako, biti nejednako.« (ibid., str. 17) 


Sada je stvar već jasnija: pravo ne uzima u obzir indivi- 
dulne razlike, pa niti nejednake radne sposobnosti, jer su 
za pravo svi ljudi formalno jednaki. Pravo apstrahira 
od prirodnih razlika među ljudima, za koje pojedinci očito 
nisu odgovorni. Zato su već stari filozofi govorili: »Najveće 
pravo, najveća nepravda!« Društvo je, međutim, obavezno 
da vodi brigu o prirodnim razlikama među ljudima, i ono 
to u nekim područjima čini. Na primjer, nedopustivo je 
da bi se jedan boksač »teške kategorije« borio s boksačem 


»muha kategorije«, ili da bi se malodobna djeca zapošlja- 
vala pod istim uvjetima kao i odrasli, kao što su radili ka- 
pitalisti u prošlome stoljeću! 


»Ali ti nedostaci«, nastavlja Marx, »ne mogu se izbjeći u pr- 
voj fazi komunističkog društva, onakvog kakvo je ono tek izašlo 
iz kapitalističkog društva poslije dugih porođajnih muka. Pravo 
ne može biti nikad iznad ekonomske formacije i njome uvjetova- 
nog kulturnog razvitka društva. 

U višoj fazi (!) komunističkog društva, kad nestane ugnjeta- 
vajuće potčinjenosti pojedinca podjeli rada, a s njom i suprotno- 
sti između intelektualnog i fizičkog rada; kad rad postane ne 
samo sredstvo za život nego čak prva životna potreba; kad sa 
svestranim razvitkom pojedinca porastu i proizvodne snage i kad 
svi izvori kolektivnog bogatstva poteku obilnije — tek tada će 
biti moguće sasvim prekoračiti uski horizont buržoaskog prava 
i društvo će moći na svoje zastave napisati: Svaki prema svojim 
SPO I nostima svakome prema njegovim potrebama!« (ibid., 
str. 17) 


Prema tome, nakon iščezavanja države, drugi bitni krite- 
rij za višu fazu razvoja socijalističkog društva jest eko- 
nomska jednakost ljudi. U prvoj fazi postoji još 
izrazita ekonomska, a s tim nužno i socijalna nejednakost, 
jer se raspodjela vrši po načelima buržoaskog prava: sva- 
kome prema njegovu radu! Bez obzira s kolikim 
prirodnim mogućnostima jedan čovjek raspolaže, on biva na- 
građen prema učincima svoga rada. Onaj koji je jači, spo- 
sobniji, obrazovaniji, snalažljiviji, koji spada u »tešku kate- 
goriju« po svojim radnim sposobnostima (bez obzira koliko 
iu »radnu sposobnost« određuju razne društvene okolnosti, a 
ne sama prirodna nadarenost pojedinca!), taj ima pravo i na 
zarade koje odgovaraju potrebama takve »teške kategorije«, 
dok onaj koji spada u »muha kategoriju« mora u skladu s 
njome i prilagoditi svoje potrebe! Stvarne potrebe pojedinca 
nemaju se na umu kao načela društvene raspodjele. Dakle, u 
prvom ili »prijelaznom periodu« socijalizma ljudske po- 
irebe nisu još postale načelo društvene raspodjele, već su 
to stečene radne sposobnosti i radni učinak, čiju korisnost 
određuje sama proizvodnja ili neka proizvodna organizacija. 
U prijelaznom periodu, iako se u niemu uzimaju u obzir mno- 
ge potrebe pojedinca (kao i u građanskom društvu) — npr. 
potreba za obrazovanjem ili zaštitom zdravlja, vlada još uvi- 
jek rad u svom apstraktnom, bezličnom obliku. Živimo još 
u društvu u kojem vlada homo economicus. Doduše, 
potonji se ne pojavljuje kao pojedinačni kapitalist, ali se mo- 
že predstaviti kao država ili radna organizacija. 

Tek u višoj fazi socijalističkog razvitka, kad će društvene 
proizvodne snage biti izvanredno razvijene (zbog automa- 
cije), pa će izrabljivanje ljudske radne snage postati bez- 
načajan faktor, iščeznut će razlike između intelektualnog i 
fizičkog rada, a raspodjela potrošnih dobara vršit će se po 
novom načelu: Svaki prema svojim sposobno- 
stima, svakome prema njegovim potrebama! 


U tome će društvu svatko proizvoditi prema svojim spo- 
sobnostima jer će rad biti istinska potreba i zadovoljstvo za 
čovjeka. Rad će izgubiti obilježja suvremenog mehaniziranog 
i napornog rada i bit će sveden na određeni minimum. Rad 
će dozvoljavati pojedincu da izrazi u njemu svoje stvara- 
lačke sposobnosti (zanatlijski rad, planerski rad, kontrolni 
rad, znanstveni rad itd.). Obilje dobara dozvoljavat će da 
svaki čovjek dobije doista prema svojim potrebama. Porast 
životnog standarda, masovna proizvodnja i nesumnjiva ten- 
dencija suvremene industrije da se sve više razvija u dru- 
štvo »masovne potrošnje« ili »društvo obilja«, neminovno će 
postaviti pred ljudsko društvo zahtjev da raspodjelu vrši po 
načelima istinskih ljudskih potreba. Čovjek će dobivati, i to 
svaki čovjek, prema svojim potrebama, ali to neće biti po- 
trebe jednog komercijaliziranog i otuđenog potrošačkog dru- 
štva, kakvo je suvremeno kapitalističko društvo. To će biti 
društvo koje će razvijati istinske ljudske potrebe, društvo 
koje će biti izgrađeno po mjeri homo humanuma. 


Zadaci i pitanja 


1. Koja je povijesna misija proletarijata? Na koji način 
proletarijat oslobađajući sebe oslobađa čitavo društvo? 

2. Što znate reći o odumiranju države? Što su o tome 
mislili Marx, Engels i Lenjin? Pročitajte o tome poglavlje 
»Problemi države, revolucije i socijalizma« iz »Historije 
marksizma« P. Vranickog, Zagreb 1961. 

3. Koji su osnovni vidovi socijalističke revolucije? Što 
je to socijalizam kao slobodno udruživanje proizvođača? 

4. Objasnite koji je smisao radničkog samoupravljanja? 
Objasnite ulogu radničkog samoupravljanja prema Progra- 
mu SKJ. 

5. Po čemu se razlikuje socijalizam kao prijelazno doba 
od komunizma kao potpunog ostvarenja socijalističke ili 
komunističke zajednice? 

6. Objasnite odnos društveno-nužnog rada i slobodnog 
vremena u socijalizmu. Što je Marx mislio o automaciji? 
Pročitajte poglavlje o »Humanizaciji rada« u knjizi R. Su- 
peka »Sociologija i socijalizam« (Znanje, Zagreb 1964). 


LIČNOST I DRUŠTVO 


LIČNOST I MASKA 


Pojam o ljudskoj ličnosti nije bio tako individualističan 
nekoć kao što je danas. Naprotiv, on je značio nešto što mi 
smatramo danas pravom negacijom ličnosti, jer nismo do- 
voljno svjesni da svoju ličnost ipak, i protiv svoje volje, 
podešavamo nekim kolektivnim shvaćanjima, pa smo čak i 
uvrijeđeni ako drugi ljudi ne uviđaju odmah »što ja značim 
i kakvo mjesto zauzimam među ljudima«. Neki ljudi sur to- 
liko postali osjetljivi na to kako bi na izvjestan način »iz- 
gledali u tuđem pogledu« ili u tuđem mišljenju da su sa- 
svim izgubili iz vida kako bi u prvom redu trebali nešto 
značiti pred sobom samim, a tek kao takvi i pred drugima. 

Teško je znati što je ličnost kad toliki ljudi nose, svjesno 
ili nesvjesno, neku masku na svojoj ličnosti, kojom se služe 
prvensiveno za to da bi obranili svoju unutrašnjost od raz- 
nih društvenih neprilika i predrasuda! Čim smo spomenuli 
riječ »maska«, odmah smo dakako pomislili da ona znači 
nešto suprotno autentičnoj ili stvarnoj ličnosti. No, pri io- 
me niti ne pomišljamo da je nekada, u ne tako daleka vre- 
mena, ličnost značila zapravo »masku« i da su ljudi shvaćali 
sasvim normalnim da jedna ličnost bude isto što i maska 
ili zamaskiran individuum. 

Riječ ličnost (latinski persona, grčki prosopon) znači kod 
starih Helena i Latinjana u početnom smislu »maska«, za- 
pravo »zamaskiranog čovjeka«. Nešto kasnije ona prima kod 
Terencija značenje »lica u komediji« i »tipa«, kod Cicerona 
znači također »ulogu« u smislu »igrati izvjesnu ulogu«. Radi 
se najprije o ulozi na pozornici, ali se to značenje prenosi 
i na ulogu u životu. Odakle pojmu ličnosti u starim teksto- 
vima značenje maske? 

Što se tiče latinskog porijekla, poznato nam je da je kod 
starih Etruščana bio veoma razvijen kult maski, jer su oni 
nosili maske svojih praotaca, te ih nalazimo u velikom broju 


229 


230 


po etruščanskim grobovima, načinjene od drveta ili terakote, 
dok se voštane, dakako, nisu sačuvale. Sigurno je da su 
Etruščani živjeli u plemenskom uređenju, pa su maske mo- 
rali pokzzivati na svečanostima klana ili roda, kojemu poje- 
dinac pripade, kao što je to još i danas običaj kod mnogih 
afričkih ili australijskih plemena, koja također nose maske 
ili boje lica naročitim bojama! 

Kasnije su maske kod Latinjana postale više kult poro- 
dičnih predaka, a kod Rimljana se pretvorile u biste, što su 
ih držali u atrijima svojih kuća. Tako je i rimski senat bio 
sastavljen od izvjesnog broja »patres« koji, u stvari, pred- 
stavljaju »personae«, tj. slike njihovih predaka. Persona u 
ovom slučaju znači i »duh« mrtvog pretka, spiritualizirani 
kontinuitet obitelji, čiji je pojedinac samo slučajni član i 
privremeni nosilac. 

Očito je, dakle, da je iskonski smisao ličnosti značio ne 
samo svojstvo nekog određenog pojedinca ili individuuma 
nego pripadanje određenom klanu, rodu ili porodici, uklju- 
čujući tu žive i mrtve članove, pa se pojedinac kao ličnost 
uvijek izjednačavao sa svojom grupom. Riječ ličnost sigur- 
no je kolektivnog, a ne individualnog porijekla. Stoga mora- 
mo računati da se u toku daljnjeg društvenog razvitka ovaj 
pojam individualizirao, tj. po svojem značenju približavao 
pojedincu kao konkretnom individuu. 

Već u Rimu, sa stvaranjem antičkog građanskog društva 
i laičke filozofije, vidimo kako se pojam ličnosti pojavljuje 
u dvostrukoj upotrebi: persona jednom znači umjetno lice, 
masku, ulogu u komediji ili tragediji, pa dobiva i moralni 
smisao hipokrizije ili lopovluka, dakle nečega što je zaista 
strano pravome; drugi put ona znači pravu vezu s rodbin- 
skom linijom, lična prava, pravu prirodu pojedinca. Čovjek 
ima pravo na ličnost, dok je rob isključen iz nje. Rcb nema 
ličnosti, što znači da nema niti pravog imena, niti pretke, 
niti vlastito tijelo. Međutim, stoička filozofija već 
počinje davati ovoj riječi onaj smisao koji nalazimo i danas. 
Kod stoika se riječ ličnost obogaćuje sa sviješću, koja kod 
starijih stoika ima još samo značenje »svjedoka«, ortaka, 
dok kod mlađih stoika dobiva značenje »svijesti o dobru i 
zlu«, dakle značenje moralne svijesti ili savjesti. Tako dugo 
dok čovjek nosi masku podređen je jednom vanjskom, dru- 
štveno nametnutom moralu, a kad postane nosilac savjesti, 
sam postaje centar odlučivanja o dobru i zlu, postaje kao 
ličnost moralno autonoman. Tek od tog trenutka pojavljuje 
se ličnost u pravom smislu riječi. Od stoika, preko kršćan- 
stva s njegovim učenjem da svaki čovjek ima »dušu« (i rob 


i kmet), pa do novije filozofije ostaje glavna osobina ličnosti 
da je podređena jednom unutrašnjem forumu u po- 
gledu svojeg društvenog ponašanja svaki put kad mora do- 
nositi odluku što je dobro a što zlo! Rađa se pojam lične od- 
govornosti i lične krivnje. 


LIČNOST I DRUŠTVENA GRUPA 


Ono što nedvosmisleno proizlazi iz prethodnog razlaganja 
je činjenica da čovjek svoju ličnost najprije počinje poimati 
kao dio njemu više, društveno nadređene cjeline. Postoji, 
dakle, težnja da se pojedinac na jedan izvanjski i simbolički 
način izjednači sa svojom društvenom grupom. Poje- 
dinac uzima u društvu svoje uzore ili maske, kao i svoje 
pozive ili uloge. Preuzimanje uzora i uloga od pojedinca 
iz društvene sredine tako da se simbolički u svojem ponaša- 
nju s njima izjednačuje nazivamo socijalizacijom lič- 
nosti. 

Rekli smo već prije da proces socijalizacije može uvje- 
iovati različite crte u pojedinim društvima i kulturama, 
koje smatramo tipičnima za sve pripadnike jednog društva 
ili kulture, iako se pojedinci inače međusobno razlikuju još 
po svojim posebnim crtama. Takvu ličnost koja je tipična za 
jedno društvo ili kulturu nazivamo »bazičnom ličnošću« 
(Kardiner). Mi, Jugoslaveni, posjedujemo pojam o takvoj 
»bazičnoj« ili »osnovnoj ličnosti« kad govorimo da su »svi 
Crnogorci« ili »svi Dalmatinci« po nečemu slični i da se 
razlikuju od Vojvođana ili Zagoraca! Valja odmah spome- 
nuti da se ličnost mnogo više izjednačuje po svojem pona- 
šanju i shvaćanjima s društvenim uzorima kad se radi o jed- 
nostavnim društvima i kulturama, tj. o društvemi gdje još 
ne postoji tako razvedena struktura i podjela rada kao što je 
slučaj u modernom industrijskom društvu. Stoga je lakše 
izučavati ličnost u primitivnim društvima nego u suvreme- 
nom visoko civiliziranom. Moramo dodati da veće izjednača- 
vanje pojedinaca sa svojom grupom i intimnije usvajanje 
njenih uzora i ideala ne znači nužno da kod pojedinca postoji 
manje razvijen osjećaj za vlastitu ličnost i njeno dostojan- 
stvo. Naprotiv! Znamo da su pojedinci, kojima pripisujemo 
»plemenski mentalitet«, kao što su naši dinarski gorštaci, 
ljudi s veoma razvijenim osjećajem svoje ličnosti i ličnog 
dostojanstva. Iz iskustva nam je poznato da prijelaz takvih 
ličnosti u gradsku civilizaciju znači za njih često i izvjesnu 

moralnu degradaciju, odnosno gubitak one individualnosti i 
moralne osjetljivosti na lično dostojanstvo koje su ranije 
imali. To je uvjetovano većom anonimnošću suvremenog 
gradskog života. U tom smislu Marx je mogao reći da su po- 
jedinci u starim društvima »puniji« kao ličnosti, iako nema- 
ju tako razvijene sposobnosti kao pojedinci u modernom 
društvu. Kod nas postoji razvijena predodžba o američkim 
Indijancima kao ljudima koji su mnogo držali do svojeg lič- 
nog dostojanstva. Čak se smatra da je to dostojanstvo na- 
štetilo njihovu prilagođavanju jednoj višoj civilizaciji, kakva 
je bila građanska i kapitalistička, što je dovelo do njihova 
istrebljenja. Taj problem nalazimo i kod drugih naroda u 
tzv. zaostalim zemljama. Ali, pogledajmo na koji način gru- 
pa utječe na oblikovanje ličnosti kod nekih indijanskih ple- 
mena! 

Klasičan je primjer u karakternim razlikama između no- 
madskih Indijanaca, koji lutaju prerijama, a imaju ratnički 
mentalitet, i sjedilačkih Indijanaca, koji se bave poljopriv- 
rednim radom. Kao prvi tip uzet ćemo Kwakiutl Indijance, 
a kao drugi tip Zuni Indijance. 

Kwakiutl Indijanci razvijaju u pojedincima od mladih 
nogu osjećaj za društveni položaj i ugled. Oni potiču tak- 
mičenje među omladinom i nesretni su ako ih ne mogu 
povesti u neki ratni pohod. Da bi u njima razvili potrebu za 
ličnim isticanjem, potiču stjecanje društvenog ugleda po- 
moću izvjesnog rasipanja u materijalnim dobrima. Tako po- 
jedinci priređuju velike svečanosti za vrijeme kojih uni- 
štavaju veliki dio svojih dobara (slično kao u nas na raznim 
ličnim svečanostima i negda na »krsnim slavama«!) ili na- 
stoje pobijediti nekog svojeg takmaca u velikodušnosti, što 
naročito dolazi do izražaja u običaju »potlača«. Prema tom 
običaju pojedinac daruje drugome svoje najveće dragocje- 
nosti — bakrene pločice ili vunene pokrivače, a drugi je oba- 
vezan da mu vrati isto dobro u toku jedne godine sa 100% 
interesa! Inače ostaje posramljen i koji put je prisiljen da 
napusti vlastito pleme. Umjesto darivanja može nastati i 
takmičenje u uništavanju vlastitog dobra, i onaj tko nije 
u stanju da uništi isto toliko dobra kao drugi ostaje posti- 
đen i javno osramoćen. Kwakiutli su skloni tome da u pje- 
smama hvale sebe i svoje pretke i ističu razne podvige. Na- 
ravno, Kwakiutli postaju općenito mnogo osjetljiviji na ugled 
vlastite ličnosti i skloni su da se krvavo obračunaju s dru- 
gima, pa da se domognu i tuđe glave u znak trofeja! 

Naprotiv, kod Zuni Indijanaca vidimo sasvim suprotno 
ponašanje. Ono ide za tim da na svakom koraku suzbije 


takmičenje i sticanje pojedinaca. To najbolje pokazuje pri- 
mjer s bijelom učiteljicom koja je pokušala u jednom selu 
Zuni Indijanaca da uči djecu matematici, tako da je tražila 
od svakog tko prvi završi zadatak na ploči da se vrati na 
svoje mjesto. No, djeca su ostajala kod ploče, pogledavala 
jedno na drugo i nisu nikako završavala svoje zadatke. Nitko 
od djece nije želio da svrši prvi! Kasnije su joj objasnili 
da Zuni smatraju nepristojnim da se netko lično istakne. 
Tamo se čak pobjedniku na jednoj trci zabranjuje da se po- 
novo takmiči na drugoj trci! Čitav život kod Zunija orga- 
niziran je na kolektivnoj osnovi i na različite načine nastoji 
se razvijati duh suradnje, a suzbijati takmičenje i lična trve- 
nja. Zuni su kao tipični ratarski narod, sa zajedničkim vlas- 
ništvom zemlje i sredstvima za obradu, izrazito miroljubivo 
pleme i umorstvo ili svađa tamo su gotovo nepoznati. Raz- 
like među tim plemenima dolaze do izražaja u odnosu prema 
religioznim predmetima, jer dok Zuni posjeduju stotine ma- 
ski i sličnih predmeta, ali ih svako može upotrebljavati po 
svojoj volji i raspoloženju, kod Kwakiutla su maske i cere- 
monijalni predmeti strogo lični i pojedinci se njima ljubo- 
morno diče i ponose. 


Naravno, ove se razlike u društvenom načinu života i 
uzorima očituju i u karakteru pojedinih pripadnika 
društvene grupe. Tako su Kwakiutli žestoki, impulzivni, ta- 
šti, hvalisavi i skloni dominiranju, dok su Zuni mirni, povu- 
čeni, ljubazni i umjereni u svojem ponašanju. Kwakiutli 
vole, da bi postigli ekstatičko izjednačavanje s grupom, upo- 
trebljavati u religijskim svečanostima razne droge i dovoditi 
sebe do orgijastičkih stanja, dok Zuni ostaju skromni, pod- 
ložni grupnim ceremonijama, izbjegavajući svaku individual- 
nu ekspanziju i ekstatičnost. Mogli bismo reći da su u estet- 
skom pogledu Kwakiutli skloni romantičkim ekstremima, a 
Zuni pristalice klasične »zlatne sredine«! 


Postoje mnogi primjeri o načinu kako društvena grupa 
oblikuje ličnost pojedinca, ali i ovaj primjer je dovoljan da 
uočimo kako su ti utjecaji raznoliki. Međutim, u toku dru- 
štvenog razvitka dolazi do još jednog veoma važnog procesa 
u oblikovanju ličnosti, a to je interiorizacija (pou- 
nutrenje) i individualizacija (oličavanje) društve- 
nih uzora i uloga. Što je jedno društvo doseglo viši stupanj 
razvoja, to su i ovi procesi u oblikovanju ličnosti izrazitiji. 
Osvrnimo se ukratko na ove procese! 


233 


234 


LIČNOST I DRUŠTVENA HIJERARHIJA 


Vidjeli smo da se u antičkom društvu »maska«, tj. čisto 
kolektivni uzor ličnosti, počinje pretvarati u »savjest« ili 
»dušu«, dakle u jedan čisto unutarnji i individualizirani au- 
toritet ličnog ponašanja. Tako su antički filozofi, kao i krš- 
ćanska religija, oduzeli robu pravo da raspolaže svojim tije- 
lom, ali su mu dali pravo na »dušu« — pravo da nosi u sebi 
boga kao i svi drugi, tj. jedan društveno-simbolički uzor 
ličnog ponašanja. Doduše, »unutarnji glas« učio je roba 
skromnosti i pokornosti i nadi u »bolji svijet onkraj groba«. 
Pa je taj »robovski moral«, kao što je pokazao Nietzsche, 
ljude učio da potisnu svaku pobunu i osvetu za društveno 
poniženi položaj, ali nije mogao u njima ugasiti osvetolju- 
bivost, pomisao na odmazdu u jednom dalekom času — po- 
sljednjeg dana na posljednjem sudu. Potiskivanje pobune 
protiv neravnopravnog položaja postalo je moralna i stoga 
karakterna ili personalna osnova klasnog društva. Kako je 
samo manjina mogla da ima gospodski položaj i time »go- 
spodski moral«, a većina bila podjarmljena, to je i vladajući 
moral postao »robovski« ili kršćanski moral koji je čovjeka 
učio pokornosti društvenoj vlasti i autoritetima. Ovi autori- 
teti nisu bili samo fizička vlast feudalaca i robovlasnika, 
bio je to i otac u patrijarhalnoj porodici, a bili su to i bo- 
govi ili bog u patrijarhalnoj religiji. 

Čovjeka se učilo pokoravanju svjetovnoj vlasti, a kao 
nagradu za pokornost mogao je slobodno vladati svojim 
grešnim tijelom, postao je gospodar u sebi ili nad sobom; 
predavajući vlast nad svojom »dušom« ili radnim tijelom 
drugima, on je sebi zadržao vlast nad svojim nagonskim ti- 
jelom. Tako je došlo do poznatog podvajanja ličnosti na 
višu, duševnu ili moralnu ličnost, i na nižu, tjelesnu i nagon- 
sku ličnost. Društvena hijerarhija se usposta- 
vila kao moralna hijerarhija u samoj lič- 
nosti da bi se ličnost, učeći se vladanju nad sobom, nau- 
čila pokornosti u društvu! To je psihološko-socijalna osnova 
ličnosti u svakom klasnom i uopće hijerarhijskom društvu. 


Zasluga je Nietzschea što je upozorio na moral i ideal 
ličnosti koja počiva na pokoravanju društvenoj hijerarhiji. 
Ovo proizlazi kako iz razbijanja prvobitne zajednice, gdje 
su svi bili jednaki, tako i iz stvaranja klasnog društva, koje 
hipokritski crta ideal »prave ili anđeoske ljudske zajednice« 
u natprirodnom svijetu i pri tome kleveće ljudsku prirodu 
i prirodu uopće, rađa nužno i jedan oblik hipokritske i osve- 
toljubive ličnosti. 


Osvetoljubivost i odsutnost velikodušnosti općenito je 
znak slabih i potlačenih priroda. Jak čovjek vtaća protivni- 
ku istom mjerom, ali se ne iživljava u osveti i ne dozvoljava 
da ona truje njegove osjećaje. Potisnut i porobljen čovjek 
nosi u sebi osvetu i njome se dugo naslađuje. »Kad jedan 
plemenit čovjek, upozorava Nietsche, osjeća potrebu za 
osvetom, on je zaokupljen svojom neposrednom reakcijom, 
1 stoga ga ona ne truje. Štoviše, u mnogim slučajevima gdje 
bismo je mogli očekivati ona se uopće ne javlja, ali kod sla- 
bih i nemoćnih ljudi ona se javlja bez greške. Znak je jakog, 
bogatog temperamenta da ne može suviše dugo uzimati svo- 
je neprijatelje ozbiljno, ni njihove podvale, njihova nedje- 
la; jer takvi karakteri posjeduju suvišak plastične kura- 
tivne moći, i također sposobnost zaboravi.« (38) Naprotiv, 
slabići, koji svoju pokornost pretvaraju u vrlinu, svjesno ili 
nesvjesno čeznu za osvetom i njihovu »dušu« dobro izražava 
veliki crkveni učitelj Toma Akvinski kad kaže: »Blaženi u 
nebeskom carstvu, vidjet će muke prokletih kako bi mogli 
još više uživati (!) u svojem blaženstvu.« 

Psihoanaliza je pokazala da se u čovjeku koji je u svojoj 
unutarnjosti izgradio uzore svojeg ponašanja na osnovi po- 
tiskivanja ličnih potreba i podvrgavanja autoritetu nametnu- 
tom izvana rađaju nužno agresivni porivi, obojadisani čuv- 
stvima osvetoljubivosti i mržnje. Ona je pokazala da se tu 
radi o takvoj ličnosti koja nije uspjela uskladiti svoje du- 
boke prirodne nagonske potrebe sa svojim ličnim osjeća- 
njem, sa svojim Egom, i nije uspjela naći skladan odnos 
prema društvenom autoritetu ili Super-egu u vlastitoj nu- 
trini. U pitanju je, dakle, način kako pojedinac u određenoj 
kulturi interiorizira ili pounutruje društvene uzore ili ide- 
ale. Zadržimo se časak na ovom odlučnom pitanju o odnosu 
između ličnosti i društva. 


AUTORITATIVNA SVIJEST [ HUMANISTIČKA SVIJEST 


Usvajanje društvenih pravila, običaja i normi kao vlastite 
unutarnje moralne instancije, dakle izgradnja jednog u sebi 
izgrađenog nad-individualnog autoriteta, što smo nazvali in- 
teriorizacijom ličnosti, ne ide bez izvjesnih poteškoća. Ove 
poteškoće pojavljuju se prema tome kako se pojedinac, kao 
samostalna ličnost, odnosi prema svom Nad-ja. On može 
nastojati da se što više s njim izjednači, odnosno da mu se 
sasvim podvrgne, pa u tom slučaju dolazi do pretjeranog 

utjecaja Nad-ja, što vodi do društvenog konformizma i, u 
krajnjim slučajevima, mazohizma, potpune negacije vlastite 
individualnosti. U drugim pak slučajevima može vlastito Ja 
ili Ego davati otpor utjecajima Nad-ja i taj otpor može pri- 
miti oblik stalne pobune, odbacivanja, krajnjeg nekonfor- 
mizma, odbacivanja svakog društvenog autoriteta. Naravno 
da je skladan razvitak postignut tek onda kad pojedinac 
uspije ostvariti suglasnost između potvrđivanja svoje indi- 
vidualnosti 1 svojih društvenih ideala. No, to često spreča- 
vaju i same društvene okolnosti. 

Dva slučaja stvaranja društvene svijesti (ili savjesti) i 
individualne samosvijesti, gdje jednom postoji pretjeran ut- 
jecaj društvene grupe, a drugi put je uspostavljen skladan 
odnos, navodi E. Fromm. Riječ je o »autoritativnoj svi- 
jesti« i »humanističkoj svijesti«. 

Pogledajmo najprije kako stoji s autoritativnom sviješću? 


»Autoritativna svijest je glas pounutrenog (interiorizira- 
nog) vanjskog autoriteta, roditelja, države ili nekog drugog 
autoriteta, već prema kulturi u kojoj pojedinac živi. Tako 
dugo dok ljudski odnosi prema društvenoj vlasti ostaju po- 
sve izvanjski, bez etičke sankcije, jedva da možemo govoriti 
O svijesti (ili savjesti); takvo ponašanje je sasvim prigodno, 
upravljano strahom od kazne ili nadom u nagradu, i stalno 
zavisi od prisutnosti ovih vlasti, od njihova znanja što netko 
radi, i od njihove prividne ili stvarne sposobnosti da kaž- 
njavaju ili nagrađuju. Često doživljaj koji ljudi smatraju 
osjećajem krivnje, a koji izbija iz njihove svijesti, u stvari 
nije drugo nego njihov strah pred tim vlastima. Ispravno da 
se izrazimo — ovi ljudi ne osjećaju krivnju već strah. 
U oblikovanju svijesti, međutim, ove vlasti, kao što su rodi- 
telji, crkva, država, javno mnijenje, svjesno ili nesvjesno pri- 
hvaćene su kao etički i moralni zakonodavci, čije zakone i 
sankcije čovjek prihvaća i na taj način ih pounutruje.« (12) 

Pojedinac u kojem se stvorila »autoritativna svijest« os- 
taje pretjerano vezan uz ovaj posve izvanjski vid društvenih 
normi. On se ne rukovodi po njima jer su one dobre po 
sebi, već zato što su date i zadate vanjskim autoritetom. 
Čak, ako su ove društvene norme zle, pa i zločinačke, on će 
ihvizvršavati, jer za njega važi »naređenje — izvršenje«. Vi- 
djeli smo kako su se na svim procesima protiv ratnih zlo- 
činaca nacisti branili time da su samo »izvršavali naređenja« 
koja su dobili odozgo od vođe, pa da se stoga ne osjećaju 
lično krivima za počinjena nedjela! Autoritativna svijest po- 
čiva na potpunom i nekritičkom prihvaćanju posve vanjskog 
autoriteta, a njezin zakon je zapravo sila i strah od sile. 


Takav se pojedinac osjeća zaštićen i smiren tako dugo dok 
djeluje po naredbama autoriteta i dok uživa zaštitu vlasti; 
njega hvata strah i panika kad osjeća da gubi podršku auto- 
riteta. Prijetnja da će biti izopćen iz zaštite autoriteta izaziva 
kod njega pravu paniku. »Tako dugo dok je on sam dio 
autoriteta (vlasti) — na račun vlastite cjelovitosti — osjeća 
kako učestvuje u snazi autoriteta. Njegov osjećaj sigurnosti 
i izjednačavanja zavisi od ove simbioze; biti odbačen od au- 
toriteta za njega znači biti odbačen u prazninu, znači sučeliti 
se s užasom ništavila.« (12) 

Pasti u nemilost, biti odbačen, izopćen ili isključen, za 
njega je nepodnosiva pomisao. I stoga je spreman prihvatiti 
svaku kaznu, javno se kajati, busati se u prsa, posipati se 
pepelom, rušiti svoje lično dostojanstvo do potpune srednjo- 
vjekovne prostracije, javno davati obećanja da će se popra- 
viti. Za njega nije čak važno da li će to stvarno izvršiti i 
da li su se njegove izjave ozbiljno shvatile. Glavno je da je 
ponovo uspostavljena zaštita ili »milost« autoriteta! Pitanje 
iskrenosti je sasvim sekundarno, jer je najvažnije da je iz- 
ražena solidarnost s autoritetom i osigurana njegova zaštita. 
Iako takvi ljudi izgledaju kao oportunisti, poltroni ili bes- 
kičmenjaci koji se povijaju pred silom, oni su sami, među- 
tim, najsretniji kad mogu preuzeti ulogu aiitoriteta ili sile 
nad drugima. Kako mrze, zbog vlastite moralne nesamostal- 
nosti, svakog čovjeka koji ne poštuje autoritete, tako će sad 
uporno progoniti i vršiti nasilje nad svima koji su prezirali 
njihovo poltronstvo. Kao što popovi mrze čovjeka koji se 
ne osjeća »grešan«, tako oni isto toliko nagonski mrze čov- 
jeka koji ne poštuje autoritete. Za njih ostaje neposlušnost 
»smrtni grijeh«, a poslušnost najveća vrlina. 


Nije teško shvatiti kakva je humanistička svijest kad smo 
jednom dobro shvatili u čemu se sastoji autoritativna svi- 
jest. Humanistička svijest predstavlja sklad između vlastite 
samosvijesti i društvenih uzora ili ideala. Čovjek nastoji u 
sebi ostvariti ovaj vanjski autoritet i voditi ga kritički i 
etički tako da može njime proći kroz najveće nedaće. Hu- 
manistička svijest počiva na prometejskoj pobuni protiv sva- 
kog autoriteta koji je zasnovan na vlasti ili nasilju čovjeka 
nad čovjekom, dakle koji proizlazi iz društvene hijerarhije ili 
klasnog društva. Ona priznaje jedino zahtjeve ili propise 
koji proistječu iz društvene prirode samog čovjeka. Ona zna- 
či, dakle, punu angažiranost pojedinca u društvu i čovječan- 
stvu, ali i punu samostalnost i nezavisnost u moralnom ili 
etičkom prosuđivanju i ličnoj odgovornosti za vlastite po- 
stupke. 

»Humanistička svijest, zaključuje Fromm, nije pounutre- 
ni glas jednog autoriteta pred kojim se trudimo da mu se svi- 
dimo ili se plašimo da mu se svidimo; to je naš vlastiti glas, 
prisutan u svakom ljudskom biću i nezavisan od vanjskih 
sankcija i nagrada.« 


MENTALITET »DESNIČARA« I »LJEVIČARA« 


Nije teško pogoditi da autoritativna svijest u pojedincu 
stvara više konzervativne karaktere, a humanistička svijest 
revolucionarne karaktere. Ispitivanja mladih ljudi u kapita- 
lističkim zemljama pokazala su da se konzervativno orijen- 
tirani pojedinci ili »desničari« (pristalice desničarskih poli- 
tičkih stranaka i njihovih ideja) u čitavom nizu ličnih crta 
i stavova razlikuju od napredno orijentiranih pojedinaca ili 
»ljevičara« (pristalice lijevih stranaka). Općenito desničari 
su više podložni patrijarhalnom autoritetu, dok ljevičari vi- 
še izgrađuju ideal na ličnoj slobodi i viziji budućnosti. De- 
sničari se straše svih sloboda koje dajemo pojedincu, dok 
ih ljevičari ističu. Ljevičari su redovito mnogo ekspanzivni- 
ji i teže internacionalizmu i kozmopolitizmu, dok su desni- 
čari više skloni zavlačenju u svoje etničke granice i podli- 
ježu šovinizmu i nacionalizmu. Oni stavljaju veće težište na 
»privatni život« s utjecajem oca, a manje na društveni život 
s utjecajem drugarske grupe: Engleski psiholog J.C. Flugel 
(9) ovako je prikazao glavne razlike između jednih i drugih: 


Desničari: 


1. lojalnost prema pojedinač- 


nom liku Oca (vođe); 
2. ističe značenje obitelji; 
3 


. podvlači značenje discipli- 


ne u odgoju, kaznenom 
pravu, itd.; 


pravnosti žena); 
. nacionalist (patriot); 
. ističe klasne razlike; 
. ističe običaje i tradiciju; 
. ističe spolno sputavanje; 
. ističe značenje religije; 
. ističe značenje privatnog 
vlasništva; 


OVA un > 


- 


. antifeminist (protiv ravno- 


Ljevičari: 
lojalnost prema grupi; 
gleda sumnjičavo na obitelj; 
podvlači ličnu slobodu; 
feminist (za ravnopravnost 
žena); 
kozmopolit (internacionalist); 
teži besklasnom društvu; 
kritičan je prema običajima i 
tradiciji; 
teži spolnoj slobodi; 
antireligiozan; 
teži ukidanju privatnog 
vlasništva (socijalist). 


Iako se ovdje radi o ispitivanju razlike u stavovima koji 
odgovaraju konkretnoj situaciji u jednoj suvremenoj buržoa- 
skoj zemlji, kao što je Velika Britanija, oni ipak u osnovi 
dobro ocrtavaju bitne razlike između napredno i konzerva- 
tivno usmjerenih pojedinaca. Oni upućuju na dvostrukost 
buržoaskog čovjeka koji idealizira društveni život ili državu, 
a stvarno se povlači u privatni život, gdje zadržava isti auto- 
ritativni poredak kakav mu u društvu nameće klasno dru- 
štvo. 


DVOSTRUKOST BURŽOASKOG ČOVJEKA 


Dvoličnost, podvojenost, razdrtost buržoaskog čovjeka 
proizlazi iz dvostrukosti njegove društvene egzistencije. On 
je javno i svečano istaknuo svoja »prirodna« ljudska pava: 
Slobodu, Jednakost, Bratstvo, dok je istovremeno u zakonu 
pored njih uklesao i četvrto svoje, isto tako »prirodno« 
pravo: Vlasništvo. Zašto je potonje na javnim mjestima pre- 
šutio? Nije li već naslućivao da će ono predstavljati pravi 
ključ za razumijevanje prvih, ali i njihovu stvarnu negaciju? 
Dok se kroz prva »prirodna« prava čula svečana i idilična 
zvonjava bazelskih zvona: »Svi su ljudi sada braća...«, u 
posljednjem (u vlasništvu!) zamjećivalo se pritajeno zavija- 
nje vuka: homo homini lupus. Njegovo idealiziranje u pod- 
ručju države i prava samo je nevješto prikrivalo vlastiti 
materijalni egoizam u oblasti ekonomije. To je osnovna dvo- 
strukost u životu buržoaskog čovjeka. I korijen svih ostalih. 

Oličenje svojih »prirodnih prava« našao je u buržoaskoj 
demokraciji i državi, koja se odmah nametnula kao garant 
njegova privatnog vlasništva i kao posrednik »društvenog 
ugovora«, kao posrednik između slobode jednog i slobode 
drugog čovjeka. Država je izraz njegovih društvenih težnji 
i zaštitnik, »viša sila« u određivanju njegovih privatnih ape- 
tita. Otuda idealizacija i fetišizacija države. »Savršena poli- 
tička država po svojoj suštini generički je život (Gattungs- 
leben) čovjeka u suprotnosti s njegovim materijalnim živo- 
tom.« (Marx, 27) 

Politički život izgledao je kao stvarna društvena eman- 
cipacija čovjeka: jednakost pred zakonima, opće pravo gla- 
sa, sloboda govora, sloboda savjesti, itd., dok je materijalni 
život značio: privatno vlasništvo nad sredstvima za proiz- 


239 


240 


vodnju, pravo eksploatacije, konkurenciju, ogorčenu borbu 
za održanje. Stoga se država, kao idealizirani društveni ži- 
vot, uzima kao apstrakcija, ali se isto tako apstrahira stvar- 
ni privatni i ekonomski život od društvenoga. »Tamo gdje 
je politička država postigla svoju pravu oblikovanost, čovjek 
vodi ne samo u mislima, u svijesti nego i u stvarnosti, u 
životu, jedan nebeski i jedan zemaljski život, život u poli- 
tičkoj zajednici, u kojoj se osjeća kao društveno biće (Ge- 
meinwesen) i život u građanskom društvu, u kojem djeluje 
kao privredni čovjek, promatra druge ljude kao sredstvo 
i sebe samoga srozava na sredstvo i postaje igračka stranih 
sila.« (27) To robovanje stranim silama očituje se kod ka- 
pitalista u fetišizmu robe i novca, tržišta i slobodne konku- 
rencije, a s imperijalizmom postaje nacionalna ili rasna 
superiornost, vjerovanje u različite »civilizatorske misije« 
među privredno zaostalim narodima. 


Idealizacija države pokazuje da buržoaski čovjek nije na- 
šao pravi oblik društvenosti, da ga je buržoaska demokraci- 
ja s kapitalističkom praksom još više izolirala, da mu je 
njegovo društveno biće ostalo daleko i tuđe kao i u religiji, 
pa stoga buržoaska demokracija i ne ukida religiju, nego 
joj samo daje punu slobodu na privatnom planu. Ona nije 
smanjila stvarnu usamljenost, egoističnost, »apsurdnost« i 
»prokletstvo« individualne egzistencije, pa tako ni sve ten- 
dencije da se idealizacijom, mistikom, simbolizacijom pro- 
nađe spiritualni ekvivalent izgubljenog ili razdrtog društve- 
nog postojanja. Štoviše, buržoaska demokracija još je više 
pogodovala razvitku nedruštvenih tendencija i povećanju 
stvarne usamljenosti čovjeka, tako da se može reći da je 
»savršenstvom idealizma države u isti mah ostvareno i savr- 
šenstvo materijalizma građanskog društva.« (Marx, 27) 


Tu usamljenost nije prevladao čovjek ni u socijalistič- 
kom etatizmu, gdje je država ne samo ostala isključivi po- 
srednik između slobode jednog i drugog čovjeka nego je ona 
tu svoju posredničku ulogu nevjerojatno povećala, tako da 
ga je svela na neznatnost, bescjenje, potpunu neuglednost, 
ali s tom razlikom prema buržoaskoj državi što pored poli- 
tičke sile drži u svojim rukama i sva sredstva njegova ži- 
votnog održanja. Koliko to pogoduje razvitku fetišizma dr- 
žave i uništenju individualne samosvijesti, nije potrebno isti- 
cati! Socijalistički etatizam u odnosu prema buržoaskom 
društvu samo je krajnji oblik etatizacije ukidanjem one pri- 
vatno-vlasničke egzistencije čovjeka, koja je građaninu doz- 
voljavala ne samo da državu pretvori u apstrakciju nego da 


joj se idejno i suprotstavi, da je čak, štoviše, potpuno teoret- 
ski negira i zamijeni kultom svoje privatne egzistencije, 
kultom individuuma ili Jedinoga. 


Ali nije buržoazija uvijek tako »duhovno« raspoložena, 
pa joj nedjeljne svete mise bolje prijaju nakon sedmičnog 
poslovanja, a još bolje nakon subotnjeg orgijanja. Stoga 
se kod nje spiritualizam stalno miješa s vulgarnim materija- 
lizmom, racionalizam s iracionalizmom, kult providnosti s 
kultom nagonskog sljepila. Njezin glavni napor ide u životu 
za tim da bi držao te suprotne tendencije podvojene i da bi 
se znala na pravom mjestu i u pravo vrijeme predavati 
jednima ili drugima, da ne bi kvarila uživanje jednih na ra- 
čun drugih. Stoga je njezina životna filozofija u suštini opor 
tunistička, vezana uz »dvostruko knjigovodstvo«. Marx je 
dobro uočio tu njezinu osnovnu dispoziciju, kad govoreći 
o Proudhonu kaže da je »sitni buržuj, kao i povjesničar Rau- 
mer, sastavljen od »s jedne strane« i od »s druge sirane«. 
Takav je u svojim ekonomskim interesima, pa je stoga takav 
i u svojoj politici, u svojim shvaćanjima religije, prirode i 
umjetnosti. Takav je u moralu, takav je u »everything« (sva- 
čemu). On je živo protivurječje«. (Pismo Schweitzeru) 


Takav nije građanin samo onda kad na neki način želi 
pomiriti svoju društvenu i svoju privatnu ulogu, takav je 
on i onda kad ispovijeda i najradikalniji individualizam, kad 
se radikalno suprotstavlja društvu ili državi. Samo što se 
u posljednjem slučaju te suprotnosti jače izražavaju unu- 
tar njegove vlastite svijesti. 


Jedan je od zadataka socijalističkog humanizma, naravno, 
da ispituje u kojim se oblicima i u kojoj mjeri ta dvostru- 
kost buržoaskog čovjeka produžava i u prijelaznom periodu 
između kapitalizma i socijalizma. A drugi da je razrješuje. 


Osnovni stav buržoaskog individualizma iz 
raz je pasivnog odnosa prema društvenom životu, te stvara- 
nje vlastitog, intimnog, nezavisnog ličnog života. To je ono 
što je već izrekao Montaigne [Montenj]: »Mi ostali, što 
uglavnom živimo privatnim životom, treba da uspostavimo 
u svojoj unutrašnjosti jednoga gazdu... Treba da rezervi- 
ramo sebi neku stražnju komoricu, posvema našu, posvema 
iskrenu, gdje ćemo uspostaviti pravu slobodu, naše glavno 
boravište i samoću... Najveća stvar na svijetu je znati biti 
kod kuće (kod sebe).« Ta stražnja komorica, koja kod malo- 
građana znači »moja kućica, moja slobodica«, kod buržoa- 
skog individualista znači »slobodu savjesti«, slobodu ocjene 
i vrednovanja pored i iznad stvarnih društvenih odnosa, bez 

obzira na realizacije tih vrednota. Naravno, do te slobode 
mogao je doći jedino sve izrazitijim zatvaranjem u sebe i 
ograđivanjem od stvarnih društvenih odnosa. 


Krajnji oblik tog individualizma predstavljen je kao 
anarhoindividualizam. Prvi njegovi teoretičari još 
su opijeni sposobnošću individuuma da se izjednači s eko- 
nomskom samostalnošću i da negira društvo kao političku, 
prema tome i kao moralnu kategoriju, pa velikodušno raz- 
ličita društvena svojstva — vlasništvo, pravo, sloboda itd. 
— prenose na sve pojedince bez razlike, koji time postaju 
jedine realnosti. Destutt de Tracy [Desti d Trasi] 
i M. Stirner dokazuju da su vlasništvo, individualnost 
i ličnost nešto identično ili istovjetno, što nastoje pokazati 
vrlo jednostavnim gramatičkim operacijama: lična zamje- 
nica »ja« sadrži uvijek istovremeno i posvojnu zamjenicu 
»moje«, tako da povezivanjem riječi Mein i Meinung (moje 
i mnijenje), te Eigentum i Eigenheit (vlasništvo i osobina) 
dolaze do nepobitnog zaključka da je vlasništvo bitna oso- 
bina mišljenja i svake individualnosti, pa kao takvo od nje 
neotuđivo. 


Drugi stav buržoaskog individualizma je, prema tome, 
pesimistički odnos prema društvu, aristokratski prezir pre- 
ma nižoj biološkoj vrijednosti ljudske mase (umjesto racio- 
nalističkog kriterija u buržoasku se filozofiju od Schopen- 
hauera dalje sve više uvlači iracionalistički kriterij). Društvo 
kao takvo nije više oblik ljudskog ujedinjavanja, čisto for- 
malno pravna ili politička kategorija, jer se taj individuali- 
zam ne kreće više na planu demokracije, već je konkretna 
ljudska zajednica koja se bori za održanje (po logici »sli- 
jepe volje« — Schopenhauer, »volje za moć« — Nietzsche, 
ili po nekom »životnom elanu« bez razumske osnove — Berg- 
son). Ljudska grupa, upravo zato što je grupa i što ne 
može a da to ne bude, ostaje na jednom nižem nivou posto- 
janja i rasuđivanja (demokratska i socijalistička stremlje- 
nja te potlačene ljudske mase za Nietzschea su samo »filo- 
zofija krda«, koja prirodno ide protiv »viših pojedinaca« 
i nastoji nivelirati život). Antiteza društvo — pojedinac do- 
biva prividno u ovome anarhoindividualizmu jednu konkret- 
niju osnovu, i to prvenstveno biološku i psihološku. 


Skeptičan odnos prema cilju izražava duboko nepovjere- 
nje u društvene sile, što vode stvarnom oslobođenju, nepo- 
vjerenje u radničku klasu. Što sadržaj stvarne emancipacije 
postaje povijesno neposredniji, to i njegov odnos prema 
stvarnoj akciji postaje neodređeniji, isprazniji, formalistič- 


niji i, konačno, spiritualniji, prebacujući smisao slobode u 
»natprirodno«. Time osuđuje pojedinca, konkretnog čovjeka 
na stvarnu nemoć. Taj formalizam (funkcionalizam ili in- 
strumentalizam) jednako se očituje u filozofiji, kao i u etici 
i estetici suvremenog čovjeka. 


Kod čovjeka, buržoaski podvojenog na »privatnu« i »jav- 
nu« funkciju, na sebični »državotvorni« interes, na liberalca 
i etatista, na nekonformista i »totalitarista«, na indđividuali- 
stičkog rebela i kolektivističkog autoritativca, na revoltira- 
nog filistra i nacionalističkog »fuhrera«, na neizlječivog pesi- 
mista i optimističkog frazera, na sentimentalnog romantika 
i ciničkog naturalista, nalazimo stoga one tipične oscilacije 
(ili »dvostruki kolosijek«) od afirmacije pojedinca, kao jedi- 
ne konkretnosti uz apstrakciju stvarne društvenosti, do afir- 
macije društvenosti — države — kao jedine konkretnosti uz 
apstrakciju stvarnog pojedinca. On poznaje samo »jednu 
stranu« ili »đrugu stranu«, a ne zna kako bi te dvije strane 
približio i pomirio. Ta podvojenost prouzročila je evoluciju 
malograđanske inteligencije prema fašizmu, prema »totalita- 
rističkom iskušenju«, kako kaže Raymond. Međutim, ona po- 
stoji kao psihološka osnovica, iako ulazi u jedan drugi ideo- 
loški i sociološki plan i za iskušenja sa staljinističkim »to- 
talitarizmom«. I u njemu začudo mnogi dojučerašnji malo- 
građanski »rebeli« i nekonformisti nalaze inspiraciju za i te 
kako »državotvorno« i autoritativno istupanje. Takvi »suput- 
nici« socijalističke revolucije toliko se uživljuju i saživljuju 
u neke državno-birokratske postupke da izazivaju prirodnu 
odbojnost kod istinskih socijalista i revolucinara, koji u 
oružju klasne vladavine vide samo povremeno sredstvo za 
ostvarenje besklasnog društva, dakle nečeg sasvim suprot- 
nog, dok se malograđanin u oblicima državno-birokratskog 
uredovanja osjeća »kao riba u vodi«. Ono što je svojstveno 
malograđaninu, dolazi do izražaja i kod one vrste »socija- 
lista« koja pored prirodnog nepovjerenja u »društvene sile« 
ili »slijepog povjerenja« u njih pokazuje izrazitu nemoć da 
shvati stvarnu ulogu društvenih odnosa u oblikovanju indi- 
vidualne svijesti, a ti su u socijalizmu upravljeni u smislu 
isključenja kako građanskog individualizma tako i etatizma, 
jednako lične usamljenosti kao i državničke nametnutosti. 
Taj »socijalizirani« građanski individualist ne lomi se na 
»socijalizmu«, već se slama na socijalističkom samouprav- 
ljanju. 

HUMANISTIČKA LIČNOST 1 SOCIJALIZAM 


U svim ranijim fazama društvenog razvitka, u svim kla- 
snim društvima, ne nalazimo samo čovjeka podređenog od- 
ređenim uvjetima proizvodnje i zarobljenog samim načini- 
ma proizvodnje koji ga otuđuju od njegove ljudskosti, već 
nalazimo istovremeno i samo djelomično ostvarene ljudske 
ličnosti. Nalazimo uvijek ličnosti u ulozi gospodara ili slu- 
ge, vlasnika ili proletera, bogataša ili siromaha, podvojene 
ili jednostrane individualnosti, pa čak i svestrano razvije- 
nih sposobnosti, ali društveno ispražnjene i ljudski potpuno 
usamljene. To je upravo situacija s ličnošću u građanskom 
društvu, gdje ona ostaje, s jedne strane, podvojena (homo 
duplex) ličnost, a s druge strane, individua sa svestrano 
razvijenim sposobnostima, ali potpuno ispražnjena i usam- 
ljena u svojoj čovječnosti. Čak i tamo gdje se javlja »boga- 
to društvo«, gdje se mogućnosti potrošnje javljaju gotovo 
neograničene, nalazimo ličnosti čija je potrošnja umjetna, 
snobovska, egoistična i stoga lišena prave ljudske potrošnje. 
Moderno društvo sa svojim brojnim mogućnostima u pro- 
izvodnji i potrošnji samo je umnožilo načine kako da se 
čovjek otuđi od svoje prave ljudske biti. 

Pa u čemu treba vidjeti pravu ljudsku bit čovjeka? Ona 
nije jednostavna i ona traži raznovrsna određenja. Mi ćemo 
se zaustaviti samo na nekim najvažnijima. 

U prvom redu čovjek ima predmet svoje ljudskosti izvan 
sebe, tj. drugi čovjek je za njega bitna i temeljna potreba, 
pa je i stvaranje čovječnih društvenih odnosa prvi predu- 
vjet ljudske egzistencije koja pretpostavlja usklađene lič- 
nosti. Tek s ukidanjem klasnog društva dolazi do ostvare- 
nja ovih uvjeta. 

Drugo, čovjek je biće stvaralačko i samostvaralačko, tj. 
čovjek usvaja svoj život na aktivan način, svestrano razvi- 
jajući svoje sposobnosti. Stoga je čovjeku stran onaj rad 
koji počiva na strogoj podjeli rada i na pretvaranju čovje- 
ka samo u radnu snagu ili neku, makar vrlo razvijenu, ali 
samo jednostranu sposobnost. Da bi se čovjek društveno 
mogao očitovati kao svestrano i stvaralačko biće, mora 
prije potpuno zavladati proizvodnim snagama kao društve- 
no biće. Više ne smije prisiljavati jedan dio društva da radi 
za drugi, da sebe degradira kako bi drugi mogao raskošnije 
živjeti, da osakaćivanjem svoje prirode omgoućava drugima 
da je razviju. Znamo da se takvi uvjeti ostvaruju tek u su- 
vremenoj epohi s pojavom visokorazvijene i automatizirane 
industrijske proizvodnje. 


Treće, osnovna sredstva proizvodnje moraju dobiti dru- 
štveni karakter da ne bi bila izvor novih nejednakosti i eks- 
ploatacije jednih od strane drugih, već naprotiv preduvjet 
slobodnog individualnog razvitka za sve. Privatno vlasništvo 
nad sredstvima za proizvodnju mora postati društveno ili 
zajedničko vlasništvo. »Kod svih dosadašnjih  prisvajanja«, 
kaže Marx, »ostao je mali individuum podređen jednom je- 
dinom oruđu proizvodnje; kod prisvajanja proletera (u soci- 
jalizmu) masa oruđa za proizvodnju mora biti podređena 
svakom individuumu, a vlasništvo svim individuumima. Mo- 
derno univerzalno saobraćanje ne može se nipošto podrediti 
na drugi način individuima nego tako da se podredi svi- 
ma... Tek na tom stupnju podudara se samodjelainost s 
materijalnim životom, što odgovara razvoju individuuma u 
totalne individuume i uklanjanju svake stihijnosti, upravo 
tako odgovara jedno drugome pretvaranje rada u samo- 
djelatnost i pretvaranje dosadašnjih uvjeta saobraćanja u 
saobraćanje individuuma kao takvih. Kad ujedinjeni indi- 
viduumi prisvoje totalne proizvodne snage, tada prestaje 
privatno vlasništvo.« (33) Vidjeli smo da jedan oblik ujedi- 
njavanja individuuma, koji ima za cilj ukidanje negativnih 
posljedica podjele rada, predstavlja i radničko samouprav- 
ljanje. 


Četvrto, kao što je pojedinac, da bi se oslobodio »pro- 
kletstva rada«, morao razviti do nezapamćenih razmjera pro- 
izvodne snage, tako on na području vlastitog stvaranja mora 
prekoračiti svako povijesno ograničenje koje je njegove 
stvaralačke sposobnosti stavljalo u službu jednog povijesno 
ograničenog cilja i činilo od njega samo sredstvo određenog 
društvenog i povijesnog kretanja. Marx se pita koji je os- 
novni smisao razvoja ličnosti ako ne »apsolutno razrađi- 
vanje vlastitih stvaralačkih dispozicija, bez druge pretpo- 
stavke, osim prethodnog povijesnog razvoja koji ovaj to- 
talitet razvitka, tj. razvitka svih ljudskih sposobnosti kao 
takvih, neizmjerenih na jednom prethodno datom 
mjerilu, čini svojim vlastitim ciljem, gdje se on ne obnavlja 
u svojoj određenosti (ograničenosti) već proizvodi svoj tota- 
litet?« To znači da čovjek više ne služi jednom posebnom 
povijesnom zadaiku — klasnome, partijskome, nacionalno- 
me ili općečovječanskome — već da su stvoreni uvjeti kad 
može svu brigu posvetiti razvoju svojih stvaralačkih dispo- 
zicija i svoje lične originalnosti ili posebnosti. To je pobje- 
da načela individualizacije u povijesti na planu 
stvaranja ličnosti. 

Peto, čovjek nije pozvan samo da radi na razvijanju svo- 
jih sposobnosti i svojeg ostvarivanja kao misaonog i djelat- 
nog, praktičnog bića, za njega ovo samoostvarivanje ujedno 
znači duboku angažiranost za drugog čovjeka. Ostvarenje 
vlastite čovječnosti, vlastite autentične društvene prirode 
nije drugo nego istinska briga i zainteresiranost za sudbinu 
drugog čovjeka, kao i nepomirljivost i mržnja prema sve- 
mu što ga može izopačiti, poniziti i društveno otuđiti. 

Razvitak ograničenih proizvodnih snaga i klasnih dru- 
štvenih odnosa nužno je udaljio čovjeka od njegove društve- 
nosti, usamio ga i suprostavio drugim ljudima, ali je isto- 
dobno povećao njegovu moć nad prirodom, kao i njegov 
osjećaj za vlastitu veličinu i nezavisnost. U svojim djelima 
i ostvarenjima, naročito u naučnim i tehničkim dostignući- 
ma, on vidi svoju veličinu. Ali mu je ova veličina i moć nad 
prirodom, njegova tehnička snaga, poslužila također i kao 
izvor mistifikacije njegove stvarne usamljenosti i, što je 
gore, ispražnjenosti. U tome ne može naći svoju ljudsku 
punoću. On se može samo zavaravati da živi intenzivno kad 
vozi kola brzinom od stopedeset kilometara, kad kupuje 
lijepe žene ili posjeduje raskošne ljetnikovce. On se može 
Zavaravati posjedovanjem ugodnih i lijepih stvari, razdraži- 
vati njima stalno čula i istjerivati duboko ukorijenjenu do- 
sadu i brzu zasićenost, ali ne može prikriti činjenicu da nije 
još ostvario svoju ljudskost. Tu ga ne može spasiti ni ap- 
straktna ljubav prema ljudima, niti mističko traženje apso- 
luta, niti rastreseni društveni aktivizam. Mir i zadovoljstvo 
rađa se samo kao izraz pronađenog ljudskog odnosa, kad 
su ljudi našli prirodni, ili autentični, ili neposredni, ili istin- 
ski ljudski, i kako god pokušali nazvati taj odnos, ali od- 
nos koji se uvijek očituje kao duboko zadovoljstvo i uvje- 
renje da smo s drugim čovjekom, da smo s ljudima, da smo 
u središtu ljudskog medija: u njegovu mirovanju i kretanju, 
smirenosti i uzbuđenju, kontemplaciji i zanosu. Ljudsko je, 
dakle, jedna stalna mogućnost, ali koja postoji kao nepo- 
sredna stvarnost, kao neporeciva izvjesnost, kad smo je do- 
stigli, kad smo se u njoj našli. 


Zađaci i pitanja 


1, Kakav je smisao Inaske u totemističkom, a kakav u 
suvremenom društvu s obzirom na ličnost? 

2. Pokušajte objasniti na koji način društvena sredina i 
kultura oblikuje karakter Crnogorca, Dalmatinca i Zagorca. 
Gdje je kod nas utjecaj plemensko-patrijarhalne kulture 
najveći, a gdje najviše dolazi do izražaja utjecaj feudali- 
zma? 


.3. Kakva je razlika između autoritativne i humanističke 
sviiesti? Kakvu svijest razvija fašizam u pojedincu? 

4. Što znate o Engelsovu shvaćanju uloge ličnosti u po- 
vijesti? Pročitajte i referirajte o ovom Englesovom radu. 


5. Što možete reći o »dvostrukosti buržoaskog čovjeka«? 
Jesu li se crte ove dvostrukosti zadržale u nekim primje- 
rima i u našem društvu? Navedite takve primjere. 


6. Kakve je zadatke humanizam davao ljudskoj ličnosti 
u ranijoj povijesti, a kakve u socijalizmu? Pročitajte ras- 
pravu B. Bošnjaka »Historijski izvori humanizma« u zbor- 
niku »Socijalizam i humanizam« i referirajte o tome. 

